
Supermamos. 

Yra tokių idealių mamų (jų portretai puošia 
iliustruotas knygas), kurios dalijasi valgių 
receptais, muzikos mokytojais ir vaikų 

priemiesčio košmaras. Apsiginti nuo jų galima 

Skiriu savo mamai 


Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų Moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik namų 
šeimininkės, čia aptariame šiuolaikinei moteriai ir mamai 
svarbias temas ir rūpestingai viena kitą palaikome. 
Priėjimas 
tik draugijos narėms 


Į pradžią ryšiai el. paštas registracija 


Sausio 22 
Štai per paskutinę mūsų klubo popietę labai išgirto 
obuolių pyrago receptas. Šį receptą mano mama išmo- 
ko iš savo mamos! Tešla maišome iš 250 gramų sviesto, 
180 gramų cukraus, 3 kiaušinių, trupučio nenugriebto 
pieno, 600 gramų miltų ir vieno pakelio kepimo milte- 
lių. Tešlą sudedame į kepimo skardą, ant viršaus sube- 
riame smulkiai supjaustytus obuolius ir įspaudžiame 
juos į tešlą, pyragą kepame orkaitėje su įjungtu ventilia- 
toriumi 180 laipsnių temperatūroje maždaug valandą. 
Štai ir viskas. 

Primenu: ateinantį antradienį pradedu savo kur- 
sus Nėrimas mažiems vaikams, rankdarbiai šeimoje. 
Lig šiol užsiregistravo per mažai narių. Kas jums yra? 
Mes nersime maišą skalbiniams, kurį galima paka- 


=7= 


binti vonioje ties lubomis. Jis sutaupo daug vietos ir 
gražiai atrodo. 
Mama Gitė 


Sausio 22 
Neįsižeisk, Gite, bet tam, kuris rūpinasi savo figūra, tavo 
pyragas - tikra riebalų ir cukraus bomba. Be to, reikia 
rašyti ne tešla maišome, bet tešlą maišome, nes šiame 
sakinyje tešla yra papildinys. Niekada nepamirškime, 
kad turime rodyti pavyzdį savo vaikams. O dėl nerto 
skalbinių maišo - mano vyras gautų širdies smūgį, pa- 
matęs mūsų dizainerio apipavidalintame vonios kam- 
baryje kabantį tokį daiktą. Šiaip ar taip, aš neturiu laiko, 
pastaruoju metu esu labai užimta darbe. 

Mūsų auklė ponia Porškė šiandien pranešė, kad dirbs 
pas mus tik iki vasaros, nes perkėlus jos vyro darbovietę į 
kitą miestą turi persikelti ir ji. Žinoma, liūdna, nes ponios 
Porškės auksinė širdis, ji dievina mūsų peliukus ir puikiai 
lygina, bet man iš pat pradžių kilo abejonių, ar mokyklos 
nebaigęs Žmogus gali gerai prižiūrėti dvi tokias suma- 
nias mergaites. Šiaip ar taip, rugpjūčio mėnesį reikės ieš- 
koti naujos auklės, gerai būtų, kad nereikėtų tiek daug 
mokėti. Kas iš jūsų turėjo reikalų su auklių agentūromis? 
Turiu baigti, rytoj man svarbus susitikimas, paskui dviejų 
dienų pasitarimas Berlyne, reikia ką nors pagaminti, de- 
piliuoti kojas (5 žvaigždučių viešbutyje yra sveikatingu- 
mo kompleksas), susikrauti lagaminus. 

Sabina 


Sausio 23 
Kad gimus Sofijai galėčiau iš karto dirbti ir turėčiau lais- 
vo laiko, dvejus metus samdžiau aukles iš auklių agen- 
tūros, iš viso penkias merginas iš įvairių šalių. Aš jokiu 
būdu nenorėjau prarasti darbo, jūs pačios tai Žinote. Kai 
laukiesi pirmojo vaiko, galvoji, kad viskas liks kaip buvę, 
nebus jokių sunkumų kilti karjeros laiptais. Ir aš maniau, 
kad auklės iš agentūros yra neblogas problemos spren- 
dimo būdas, nes neturėjau geros draugės, kuri mane 
perspėtų. Kai jau neturėjau kur trauktis, jos atvyko su 
savo siaubingais reikalavimais. Tačiau buvo per vėlu. To- 
dėl įspėju: nesamdykit lenkės, latvės ar rusės! Nors jos 
paprastai puikiai gamina ir nedejuoja, kad reikia daug 
dirbti, bet dažniausiai tos Merginos iš Rytų Europos la- 
bai domisi vokiečių vyrais, tada jų nebesulaikysi. Ir kas 
belieka tavo vaikams, išmokti tokią nereikalingą kalbą 
kaip lenkų, rusų ar latvių? Apie ispanes ir itales taip pat 
pamiršk, jos per daug išlepintos, amžinai nepatenkin- 
tos maistu ir nežino, kad dražužiai saugomi spintoje, 
išlyginti ir sulankstyti. Jos tvirtina, kad Ispanijoje ir Itali- 
joje drabužiai guli suversti ant grindų į krūvą. Taip pat ir 
vaikų žaislai. Mano draugė Zuzana buvo pasisamdžiusi 
belgę, kuri savo kambaryje nuolat rūkė hašišą, ir pran- 
cūzę iš Maroko, kuri į namus per mėnesį priskambino 
už keturis tūkstančius eurų. Iš patikimų šaltinių Žinau, 
kad merginos iš Pietų Afrikos ir Argentinos taip pat Ie- 
pios. Vienai auklei iš Anglijos Zuzana turėjo visus metus 
gaminti sudėtingą dietinį Maistą, nes ji buvo alergiška 
gliutelinui, kurio iš esmės yra visur. O iranietės duše sku- 
tasi gaktos plaukus, ir tau tenka krapštyti juos iš nuteka- 
mojo vamzdžio. Šlykštu. 


Visa tai nėra pigu, nes agentūros auklės reikalauja 
be galo daug kišenpinigių, o tu turi visą dieną dirbti 
vairuotoja, nes dauguma jų neturi vairuotojo pažymė- 
jimo ir nuolat nori į diskoteką. Aš palyginimui mielai 
pasisamdyčiau auklę vyrą, deja, jų sunku gauti. Geriau 
kuo greičiau pamiršk auklių agentūrą. Tavim dėta vėl 
pasiieškočiau mielos, stropios auklės, tokios kaip ponia 
Porškė. Gali bent jau nebijoti, kad ji nuvilios tavo vyrą. 
Jei rasčiau tokį Žmogų kaip ponia Porškė, man nerei- 
kėtų atsisakyti darbo. Kad aš kaip mama vėl galėčiau 
be jokio sąžinės graužimo dirbti, o santuoka liktų tvirta, 
reikia, kad namuose viskas puikiai veiktų. Su auklėmis 
iš auklių agentūros gali tai pamiršti, nes jei kada nors 
dinčią prieš televizorių, O vyrą su aukle jūsų šeimyninėje 
lovoje. Ar tau to reikia? 

Sonia 


Sausio 24 
Noriu pasigirti visoms mamoms. Šiandien ginekologas 
patvirtino Mano nėštumą! Frauke, dėkoju, kad patarei 
po sėdyne pakišti pagalvę! Esu tokia laiminga ir jau da- 
bar džiaugiuosi rytiniu pykinimu! Viskas taip gerai deri- 
nasi: po savaitės baigiasi mano vaikų auklėjimui skirtos 
pailgintos atostogos, ir kai pasakysiu savo viršininkei, 
kad vėl esu nėščia, galbūt visai nereikės pasirodyti dar- 
be. Ji turi patyrimo, nes kai paskytinį sykį buvau nėščia, 
amžinai užimdavau tualetą, cha cha cha, o ji (bevai- 
kė) visas nėščias laiko beprotėmis. Tikuosi, kad ji leis 
man pasilikti namuose, palikdama visą atlyginimą. Aš 

manau, kad bent jau pirmaisiais metais Mama turėtų 
atsisakyti karjeros ir likti su vaikais, visai nesvarbu, ko- 
kia gera būtų auklė. Bet, žinoma, kiekvienas turi savo 
nuomonę. 

Beje, aš pati kadaise dirbau aukle auklių agentūroje 
JAV, todėl, Sonia, VISIŠKAI nepalaikau tavo išankstinių 
kaltinimų. Aš nė karto nebuvau diskotekoje, valgiau, 
kas buvo ant stalo, o namų šeimininko nebūčiau palie- 
tusi net su replėmis. Sabina, ką manai apie mergaitę iš 
Vokietijos? Tokiu atveju neapsiriksi. 

Mama (dviguba!) Elena 


P S. Sonia, ar tikrai tavo vyras buvo susidėjęs su mergina 
iš auklių agentūros? Manau, kad esi tikra didvyrė, jei dar 
gyveni su juo kartu. 


Sausio 24 
Tai buvo tik pavyzdys! Žinoma, man taip neatsitiko, bet 
mano draugės draugei. Su latve. Beje, Elena, sveikinu su 
nėštumu. Tau pasisekė, kad nenumetei nuo praeito kar- 
to susikaupusių kilogramų, nes būtų gaila pastangų. 
Sonia 


Sausio 25 
Grįžau iš Berlyno (koks svaiginantis didžiulio miesto 
pojūtis, per pertrauką turėjau laiko apsipirkti, linkėjimai 
nuo Armanio) ir susidomėjau tavo, Elena, patyrimu. 
Mes, mamų draugijos narės, norime vengti diskusijos, 
kas geriau - „tik namų šeimininkės“ ar karjerą darančios 


moterys. Patenkinta mama yra gera mama, tai mokslas 
jau įrodė. Beje, man būtų lengviau atsisakyti karjeros, jei 
būčiau dantų gydytojo padėjėja. 

Nuoširdžiausi sveikinimai su nėštumu ir su visu atly- 
ginimu! (Tavo viršininkė būtų visiška višta, jei taip pa- 
darytų!) 

Sabina 


Sausio 26 
Dar ne visos užsiregistravo į kitą savaitę vyksiantį užsi- 
ėmimą apie spalvų derinimą. Ponia Merkenich yra šios 
srities korifėjus, labai džiaugiuosi, kad mamų draugijai 
pavyko ją pasikviesti. Jos patarimai gali pakeisti jūsų 
gyvenimą, paskaitą išklausyti reikėtų pirmiausia toms, 
kurios mano, kad joms tinka violetinė spalva. 

Fraukė 


š Hamburgo į Kelną mes su Julijumi važiavome pir- 

maja klase. Visada prastai mokėjau skaičiuoti, todėl 
nesusigaudžiau, kad važiuojant pirmąja klase sutaupai 
mažiau, nei važiuojant antrąja. Bet, kaip sako mano 
mama, reikia įvertinti gerąsias puses. Pirmosios klasės 
vagone kėdžių apmušalai gražesni, yra net vietos ko- 
joms. Beje, mūsų vietos iš anksto nebuvo užsakytos, o 
vienintelės dvi viena šalia kitos esančios nerezervuo- 
tos vietos buvo nugara į važiavimo kryptį. Užuot žiū- 
rėję į tarp sėdynių įmontuotą ekraną, žvelgėme į prieš 
mus sėdinčius poną ir ponią Majerius („Važiuojame 
iš Ofenbacho netoli Frankfurto, koks mielas berniu- 
kas, kiek jam metų*“), kurie taip pat įsėdo Hamburge 
ir iš neišsenkančių atsargų traukė sumuštinius su sa- 
liamiu. Tiek sėdėjimas nugara, tiek saliamio kvapas 
mane šiek tiek pykino, o Julijus (kaip įsitikinome) šią 
savybę paveldėjo iš manęs. Netoli Bylefeldo, iš anksto 
nepranešęs, jis apvėmė stalelį, skiriantį mus nuo Ma- 
jerių šeimynos. 

Julijaus pusryčiai ir trys pakeliai vitaminizuoto gė- 
rimo, kuriuos Majeriai įsiūlė berniukui („Mažiems 

vaikams reikia vitaminų, gerk ir būk sveikas“), sugadi- 
no Majerių dar neskaitytus laikraščius, kurių jie nebe- 
perskaitys. Dabar tegul džiaugiasi. 

— Ar dar bloga? - paklausiau Julijaus karštligiškai 
traukdama iš pakelio popierines servetėles ir nenu- 
manydama, nuo ko pradėti šluostyti. 

— Regis, nebe, - ištarė Julijus nedrąsiai. 

Ponas Majeris diskretiškai pasišalino, o ponia Ma- 
jer susirūpinusi pašoko iš vietos ir iš savo bagažo kaip 
burtininkė ištraukė pakelį drėgnų servetėlių, tokias 
naudojau tada, kai Julijus dar gulėjo vystykluose. 

Su tomis servetėlėmis netrukus viską išvaliau. Po- 
nia Majer vikriai sulankstė laikraščius ir sukišo į čia 
pat stovėjusią šiukšlių dėžę. Pagaliau ji pravėrė langą, 
nusišypsojo ir pasakė: 

— Taip bus geriau! 

Aš atsiprašiau ir padėkojau mažiausiai tūkstantį 
kartų. 

— Nėra reikalo atsiprašinėti, vaikeli, - užtikrino po- 
nia Majer ir paglostė Julijaus galvą. - Tokie jau tie vai- 
kai, jiems dažnai sutrinka skrandis, taip jau atsitinka! 
Berniukas toks malonus, toks protingas pagal savo 
ketverius metus. Ir jūs visai simpatiška, puiki jauna 
mama, iš tiesų nėra reikalo atsiprašinėti. 

Staiga pajutau didžiulį norą pulti poniai Majer ant 
krūtinės ir paklausti, ar nenorėtų manęs įsivaikinti. 
Jau seniai negirdėjau tokių malonių žodžių. Deja, po- 
nia Majer turėjo visą pulką dukterų, sūnų ir vaikaičių 
ir, matyt, visiškai nesidomėjo įvaikinimu. Be to, jei ji 
mane pažintų artimiau, greitai atsiimtų žodžius „puiki 
mama . Simaptiška - taip, puiki - ne. Mano nuosavas 

vyras visai neseniai apibūdino mane kaip „blogiausiai 
organizuotą, nepritaikytą gyvenimui moterišką pa- 
darą, kokį tik yra sutikęs“ ir netrukus po to padavė 
pareiškimą skyryboms. Iš tikrųjų aš nebuvau jauna. 
Manau, kad būdama trisdešimt penkerių galiu jaustis 
kaip dvidešimtmetė, bet neatrodau tokia. 

Kaip tik todėl ponia Majer visiems laikams liko 
mano širdyje. 

Gaila, bet mums reikėjo išlipti Kelno centrinėje stoty- 
je, ir mes niekada nebesutiksime ponų Majerių. Nutem- 
piau savo lagaminus ir Julijų ant perono ir susidūriau 
su maždaug metro devyniasdešimties centimetrų ūgio 
žydru kiškiu su alų reklamuojančia vėliava. Nespėjau 
iš baimės susigriebti už širdies, kai kiškis pašoko, ištarė 
„Opa“ ir nušokavo tolyn. Tik dabar pamačiau, kad jis 
priklausė grupei pastelinių spalvų graužikų, kurie susi- 
žavėję šokčiojo aplink šiukšlių dėžę ir dainavo: 

- Čia alus, čia alus. 

Lopiniuotas juokdarys, tempiantis kelioninį lagami- 
ną, ir šiek tiek svyruojanti moteris su mėlynu garba- 
notu peruku, įsikibusi į kitą jo ranką, sustojo prie jų. 

Kelne vyko karnavalas. 

Po septynių savaičių, praleistų apsnūdusioje jūros 
saloje Perlvorme, atvykimas į Kelną karnavalo sekma- 
dienį prilygo nusileidimui kosminiu laivu į svetimą 
planetą. Ir nėra ko tikėtis, kad ateiviai labai kreips į 
tave dėmesį. Žvalgiausi Lorenco, savo buvusio vyro, 
mano vaikų tėvo. Bet Lorenco nebuvo nė pėdsako, 
nors atvykimo laiką kelis kartus pranešiau telefonu. 
Iš tikrųjų nelabai tikėjausi, kad jis pasirodys. Nuo to 
laiko, kai prasidėjo skyrybų procesas, jis visiškai nesi- 

jautė atsakingas už mane, o tai šiuo atveju reiškė, kad 
mums reikės važiuoti miesto traukiniu. 

Stipriau suspaudžiau Julijaus ranką ir ėmiau skintis 
kelią per šurmuliuojančią minią. Eidami nuo penkto 
kelio iki vienuolikto, sutikome vos kelis nepersiren- 
gusius ir negirtus žmones, 0 grupė japonų - tikrų, ne- 
persirengusių japonų - regis, buvo visiškai įbauginti 
šventės šurmulio. Prisispaudę vienas prie kito jie ne- 
drąsiai dairėsi ir net nefotografavo. 

— Man bloga, - pasakė Julijus. 

Apimta panikos mečiau lagaminus ir stumtelėjau 
ilgaplaukį vampyrą nuo artimiausios šiukšlių dėžės. 
Turėjau pakelti Julijų, kad jis pasiektų dėžės angą, o 
vampyras per vėlai atkreipė mano dėmesį, kad dėžėje 
buvo ne atliekos, o popierius. Tačiau tokią dieną kaip 
šiandien, kai pusė Kelno vėmė į popierių šiukšliadė- 
žes, mano sąžinė net nekrustelėjo. 

Greta vampyro slampinėjo, matyt, vyriškos lyties 
padaras su Gerhardo Šrioderio kauke. Sprendžiant iš 
sunkaus kvėpavimo, jis baisiai prakaitavo po lateksine 
kauke. 

— Gal nori eiti su mumis išgerti alaus? - paklausė 
jis Manęs. 

Julijus išvėmė. Matyt, jo skrandyje vis dar buvo likę 
vitaminizuoto gėrimo. 

— Kaip šlykšu, - pasakė vampyras. - Ar jis tavo? 

— Mažiems vaikams kartais sutrynka skrandys, - 
pasakiau visai kaip ponia Majer pabrėžtinai ilginda- 
ma balses ir paglosčiau Julijui galvą. - Nors mūms ir 
nemalonu, bet ką darysi. 

- Cha, kiaulė iš Heseno, - pasakė Gerhardas Šriode- 
ris. - Ir su ja norėjau eiti gerti alaus. 

— Na ir kas, gašlus šikniau, - tarė vampyras. 

— Likit sveiki, - tariau aš. Man pasidarė neramu. 
Matyt, Julijui ne tik pasireiškė reakcija į sėdėjimą nu- 
gara važiavimo krypčiai ir saliamio kvapą, ko gero, jis 
bus pasigavęs skrandžio ir žarnyno infekciją. Reikėtų 
jam sugirdyti fomekso ir paguldyti į lovą. 

Pažvegiau į tvarkaraštį. Po septynių minučių turėjo 
atvykti mūsų traukinys, kaip nors iškęsime. 

Pensininkas su geltona taškuota skrybėle ant plikės 
trinktelėjo alkūne man į šonkaulius ir nedraugiškai 
pareiškė: 

— Dešimtas kelias, Gizela, ir baigta! Kiek kartų gali 
ten spoksoti? 

Šiuo metu buvau ypač suirzusi, todėl savo ruožtu 
trinktelėjau pensininkui alkūne į didžiulį pilvą ir at- 
sakiau: 

— Net jei sulaužysi man šonkaulius, Karlai Haincai, 
aš važiuosiu traukiniu iš vienuolikto kelio. 

Pensininkas nustebęs pažvelgė į mane. Aš jo nepaži- 
nojau, bet iš karto supratau, kad jis priklausė tai rūšiai 
vyrų, kurie niekada neatsiprašo, o savo mašiną prie pre- 
kybos centrų stato mamoms su mažais vaikais skirtose 
vietose. Už jo nugaros stovėjo labai stora mažutė maž- 
daug septyniasdešimties metų moteris su sidabriniu lie- 
tučio peruku ir širdies formos akiniais. Matyt, Gizela. 

— Aš čia, Heinrichai, - tarė ji aukštu falcetu ir pa- 
tapšnojo pensininkui per pečius. Heinrichas. Pava- 
dindama jį Karlu Haincu nelabai apsirikau. 

Kelias akimirkas Heinrichas žvalgėsi tai į mane, tai 
į sidabrinį lietutį - Gizelą, paskiau pasikasė savo žais- 
mingą skrybėlaitę. Pagaliaa jis pasake: 

— Aš jus supainiojau, juk kartais taip atsitinka, ar ne? 

— Ar ne**? 

Nustebusi pažvelgiau į Gizelą, matyt, Heinrichas 
turi akių valktį, ir labai toli pažengusią. 

Atvažiavo traukinys, girgždėdamos atsidarė durys. 

— Man bloga, - pasakė Julijus. Deja, Heinrichas ne- 
spėjo laiku šoktelėti į šoną. 

— Juk kartais taip atsitinka? - paklausiau aš. 

Mes gyvenome pirmame ištaigingai suremontuoto 
seno namo aukšte. Nė vienas žmogus, pažvelgęs aukš- 
tyn į langus, negalėtų numanyti, kad jame yra vienas 
butas, kurio plotas prilygsta futbolo aikštei. Mes su 
Lorencu nusipirkome šį butą, kai Lorencas prieš de- 
šimt metų buvo paskirtas prokuroru. Taigi Lorencas jį 
nusipirko, o aš persikėliau kartu su juo. 

Lorencas buvo septyneriais metais vyresnis už 
mane. Kai mes susipažinome, man buvo dvidešimt, aš 
antrą semestrą studijavau psichologiją ir vis dar jau- 
čiausi visiškai pasimetusi dideliame mieste. Pirmiau- 
sia mane baugino traukinių ir metro tinklas. Nuo to 
laiko, kai pakeliui pas savo bendrakursius, gyvenan- 
čius už dviejų stotelių, pasiklydau ir be piniginės atsi- 
dūriau paslaptingoje vietoje, vardu Ciulpich Iulpeni- 
chas, važinėjau tik su dviračiu, visai nesvarbu, kaip toli 
reikėjo vykti. Dviračiu važinėjau puikiai. Aš gimiau ir 
užaugau Šiaurės jūros saloje Perlvorme. Mano tėvai 
ten turi ūkį ir augina pieningas karves. Tiesą sakant, 

turėjau gimti berniuku ir vėliau perimti ūkį. Su mer- 
gaite mano tėvai ligi šiol negalėjo susitaikyti. 

- Žinoma, mes tave mylime, Konstancija, - nuolat 
kartojo tėtis, bet kai po trejų metų gimė brolis, man at- 
rodo, kad jie rimtai susimąstė, ar nereikėtų perteklinio 
vaiko, tai yra manęs, atiduoti kam nors įvaikinti. Kai 
tai sakydavau tėvams - kartais dar dabar pasakau, - 
jie tik užversdavo akis ir tvirtindavo, kad elgiuosi kaip 
tikra mergaitė, ir kada gi aš pagaliau suaugsianti? 

Mano tėvams nepatiko, kad studentų paskirstymo 
centras nusiuntė mane į Kelną. Jie buvo įsitikinę, kad 
nesu subrendusi dideliam miestui. Deja, jie buvo tei- 
sūs. Mieliau būčiau vykusi į Hamburgą, arčiau namų 
ir aiškus transporto judėjimas. Iš savo patyrimo žinau, 
kad prie Reino gyvenantys vokiečiai perpus mažiau 
atviri ir nuoširdūs. Taigi atsidurti Ciulpich Iulpeniche 
be cento kišenėje - nedidelis malonumas. Niekas ne- 
norėjo man paskolinti dviračio, duoti pinigų kelionei 
atgal arba leisti paskambinti. Nė šešėlio reiniškojo šir- 
dingumo. Taksistas, nuvežęs mane namo, buvo atvy- 
kęs iš Turkijos. 

Jau sakiau, kad man buvo sunku priprasti prie Kelno. 
Buvau aukšta, šviesiaplaukė ir nerangi, su nenorma- 
liai didelėmis kojomis ir rankomis. Nešiojau akinius 
nikeliuotais rėmeliais, kramčiau nagus ir mikčiojau, 
kai susijaudindavau. Kad atrodyčiau mažesnė, riečiau 
pečius į priekį, dėl tos pačios priežasties vaikščiojau 
vilkdama kojas. Norėdama pademonstruoti, jog esu 
suaugusi, Kelne pirmiausia apsilankiau pas kirpėją, 
kad nukirptų mano metro ilgumo kasą ir padarytų 
„gundančią trumpą šukuoseną“. Bet šukuosena nebu- 


KERSTIN GIER 


vo gundanti, nesu tikra, ar tai iš viso buvo šukuose- 
na. Kad ir kaip ten būtų, ji buvo nekrintanti į akis ir 
neskoninga, taigi puikiai tiko prie mano dažniausiai 
dėvimų pilkų ir tamsiai mėlynų drabužių. Dažniausiai 
vilkėjau džinsus ir maišo formos palaidinę, avėjau pa- 
togiais batais ir nesidažiau. Tokia mano išvaizda per 
psichologijos seminarus niekam nekrito į akis. Kad 
dar labiau susiliečiau su grupe, palaikiau ne itin vy- 
kusius meilės ryšius su Janu Kriolmanu - vaikinu iš 
mano grupės. Kvailai gėdydamasi nepasakiau Janui, 
kad jis man pirmas, ir toks elgesys nepagerino mūsų 
santykių. Buvau tokia įsibauginusi ir sukaustyta, kad 
Janas mane nuogą galėjo pamatyti tik visiškai tamsia- 
me kambaryje - vadinasi, visiškai negalėjo. Jis mane 
labai greitai iškeitė į mano draugę, gyvenusią su ma- 
nimi viename kambaryje, ji, jo žodžiais tariant, turėjo 
patogesnę lovą. Jie abu tuo užsiiminėjo ne tik lovoje, 
bet ir ant kilimo prieškambaryje, vonioje ir ant virtu- 
vinio stalo. Jaučiu, kad ji ne tik turėjo geresnę lovą, 
bet ir buvo už mane pranašesnė kitose srityse. Bijoda- 
ma juos užtikti, retai drįsau įeiti į kambarį ir daugybę 
laiko praleisdavau universiteto bibliotekoje. Tai, kad 
kitas vaikinas iš mūsų bendrabučio prisispyręs siū- 
lėsi perimti Jano pareigas, reikalo nepalengvino. Tas 
vaikinas buvo visa galva žemesnis už mane ir turėjo 
aštrų specifinį kūno kvapą. Buvau beveik nusprendu- 
si mesti studijas, grįžti į Perlvormą ir melžti karves. 
Laimė, netrukus susipažinau su Lorencu ir dar kartą 
pakeičiau nuomonę. 

Aš labai romantiškai užvažiavau ant Lorenco dvi- 
račiu. Jis stovėjo dviračių takelio viduryje. Iki pasku- 

tinės minutės tikėjausi, kad jis šoks į šoną, nes skam- 
binau kaip pašėlusi ir mosavau ranka, be to, gana gar- 
siai plūdau mano veiksmus ignoruojantį pėstįjį ant 
dviračių takelio. Tačiau Lorencas buvo taip įsigilinęs į 
savo bylas, kad nei matė manęs, nei girdėjo. Paskutinę 
akimirką pasukau iš kelio, bet priešais važiavo kitas 
dviratininkas, kuris taip pat turėjo sukti nuo Loren- 
co. Mes visi trys susidūrėme, buvo daug triukšmo, o 
kol susirinkome savo ir dviračių dalis, šiek tiek už- 
trukome. Tik per stebuklą niekas rimtai nebuvo su- 
žeistas neskaitant mano nubrozdinimų. Malonu, kad 
Lorencas tuoj pat suprato, jog buvo pagrindinis ava- 
rijos kaltininkas. Jis palaukė, kol kitas dviratininkas 
plūsdamasis nuvažiuos toliau, tada pakvietė mane pa- 
vakarieniauti. Šiandien manau, jog buvo tik atsitikti- 
numas, kad jis pakvietė mane. Jei kitas dviratininkas 
būtų buvusi moteris ir dar patrauklesnė už mane, tik- 
riausiai šiandien Lorencas būtų vedęs ją. Tuo metu jis 
buvo nusprendęs užmegzti rimtus santykius, o jei Lo- 
rencas ką nors nusprendžia, niekas neprivers pakeisti 
nuomonės. Jis buvo besistengiantis prasimušti jaunas 
teisininkas su tiksliai suformuluotais ateities planais, 
ir man jis pasirodė kaip Dievo dovana. Janas Kriolma- 
nas buvo niekas, palyginti su Lorencu Višnevskiu - tą 
supratau iš karto. 

Prisiminusi praeitį manau, kad nelabai stengiausi, 
kad mane įsimylėtų. Kad būtų paprasčiau, aš visada 
įsimyliu pirmą pasitaikiusį ant kelio. 

Bet Lorencas buvo pirmasis vyras, supratęs, kad aš 
ne bjaurusis ančiukas, o gulbė. Vadovaujama Lorenco 
mečiau šonan savo maišo formos palaidines ir nusi- 

pirkau aptemptus trikotažinius marškinėlius, man 
patiko keturiasdešimt pirmo su puse dydžio laivelio 
formos bateliai, net savo akinius nikeliuotais rėme- 
liais pakeičiau spalvotais kontaktiniais lęšiais. Taip 
pasikeitusią - namuose Perlvorme mane pažino tik 
šuo - Lorencas didžiuodamasis pristatė pirmiausia 
savo draugams, o vėliau savo mamai. 

Tai, kad visuomenei jis mane pristatė jau pasikei- 
tusią, turėjo sukelti mano nepasitikėjimą, bet aš bu- 
vau įsimylėjusi. Nebuvo jokios priežasties kūprintis ir 
vilkti kojas, nes Lorencas buvo aukštesnis už mane, 
net jei avėjau batelius. Pagaliau bent vienas vyras ži- 
nojo, ko jis nori - būtent manęs! Po kiek laiko galėjau 
išsikraustyti iš savo bendrabučio ir apsigyventi pas 
Lorencą. 

Lygiai taip pat skubiai tapau nėščia. 

Tai įvyko neplanuotai. Kai užsilaikė mėnesinės, 
mane apėmė panika. Nėščia! Kaip tik dabar, kai gyve- 
nimas toks sklandus! Lorencas - pirmasis vyras, kuris 
matė mane nuogą, - išmes iš savo buto, mano tėvai 
mane nužudys, niekada negalėsiu pasirodyti Perlvor- 
me. Dar gydytojo laukiamajame meldžiausi, kad ge- 
riau tai būtų neišgydoma baisi liga, juk kasdien tuo 
pačiu laiku geriu tabletę, prašau, prašau, tegul tai bus 
klastingoji cista, piktybinė mioma, viskas, viskas, tik 
ne nėštumas. 

Mano maldos nebuvo išklausytos. Kai pamačiau 
kūdikį ultragarso aparato ekrane, labai apsidžiaugiau, 
kad dar nereikia mirti. 

Ir aš apsirikau tiek dėl Lorenco, tiek dėl savo tėvų. 
Kai Lorencas sužinojo apie nėštumą, neišmetė manęs 

iš savo buto, o pasipiršo. O kai tėvai sužinojo apie pir- 
šlybas, pakvietė mus abu į Perlvormą, kad pristatytų 
Lorencą kaimynams ir pasitartų, kokį vaikišką veži- 
mėlį pirkti. 

Maždaug po aštuonių mėnesių gimė mūsų duk- 
tė Nelė, vėliau Julijus. Keturiolika metų viskas buvo 
puiku. Aš mečiau mokslus, auginau savo vaikus ir 
stengiausi užpildyti gyvenimą tinkamais daiktais: tin- 
kamomis knygomis tinkamiems nedideliems vakarė- 
liams, tinkamais batais ir drabužiais, tinkamais atosto- 
gų planais ir tinkamais draugais, tinkamais patiekalais 
tinkamomis progoms ir tinkamu elgesiu su tinkama 
tarnaite. Iš visų tų daiktų pastarasis man buvo sun- 
kiausias. Praėjo keleri metai, kol supratau, kad nėra 
jokios prasmės susidraugauti su moterimi, kuri valo 
tavo šiukšles. Juk prasėdi su savo naująja „drauge“ 
visą laiką prie kavos puodelio, klausai istorijų apie 
jos netikusią santuoką ir duodi gerus patarimus, ku- 
riais niekas nesivadovauja. Kiekvieną vidurdienį at- 
sisveikindama paduodi draugei sutartą pinigų sumą, 
o paskiau pati imiesi darbo. Keisčiausia, kad tokios 
draugystės trunka tik tol, kol nusprendi susirasti ką 
nors kitą, kas valytų namus, kad tu galėtum užsiimti 
naujosios draugės santuokos problemomis. Sutuok- 
tinis tokią žmoną dažniausiai ne be pagrindo vadina 
kvaila avimi - bent mane taip vadino. Bet aš buvau la- 
bai jauna ir visai neįgudusi tokiuose reikaluose (mano 
mama niekada neturėjo tarnaitės), todėl turėjau mo- 
kytis iš savo klaidų. Tiesa, ponia Klapko buvo pirmoji 
ateinanti tvarkytoja, su kuria nesibičiuliavau, ji valė, 
lygino ir siurbė kilimus pas mus jau penkerius metus, 

jos dėka mūsų butas visada atrodė toks švarus ir su- 
tvarkytas kaip dizaino žurnaluose. 

Viskas vyko sklandžiai, kol prieš keturis mėnesius 
mano vyras staiga ir netikėtai pareikalavo skyrybų. 

Tada man tai buvo kaip žaibas iš giedro dangaus. 
Vakaras prasidėjo kaip visi kiti: Lorencas dirbo virš- 
valandžius, aš be jo paguldžiau vaikus miegoti, kai grį- 
žo, pašildžiau jam vakarienę ir prie taurės raudonojo 
vyno pasakojau apie praėjusią dieną. 

Mano pasakojimo viduryje jis staiga prabilo: 

— Kone, aš noriu, kad mes išsiskirtume. 

To betrūko, aš vos nenukritau nuo kėdės. 

— Ar tai pokštas? - paklausiau. 

- Žinoma, ne. Apie tokį rimtą reikalą aš nejuokau- 
čiau, - griežtai atsakė Lorencas. 

Sutrikusi spoksojau į jį ir mąsčiau, kurią filmo dalį 
pražiopsojau. Alio? Ar mane kas nors girdi? 

Tuo metu Lorencas dėstė savo planus apie savo ir 
mano gyvenimą: 

— Savaime suprantama, vaikai lieka pas tave, už tai 
man liks butas, nes yra netoli teismo. Ulfis sutvarkys vi- 
sus mūsų finansinius klausimus, nereikės sukti galvos, 
bet aš manau, kad būtų puiku, jei tu su vaikais gyventum 
mano mamos name. Vaikai turėtų sodą, būtų daugiau 
vietos nei čia. Be to, tai mano tėvų namai, manau, kad 
neteisinga jį parduoti svetimiems. Ką tu manai, Kone? 

Alio? Alio? Aš vis dar siunčiau pagalbos signalus į 
visatą, bet niekas neatsakė. 

— Kone* 

— Hm? - aišku, buvau ištikta šoko. Galbūt net sei- 
lės tekėjo per smakrą. Mėginau Lorenco kalbos nuo- 

trupas sudėlioti į logišką visumą, bet viskas veltui. Jo 
mama, būdama aštuoniasdešimt trejų, prieš keturias 
savaites mirė nuo infarkto. Galbūt Lorenco kalbos 
apie skyrybas buvo pavėluota reakciją į jos mirtį? Ban- 
džiau prisiminti savo psichologijos žinių nuotrupas: 
Galbūt tai... ee... ėdipalinė... postmortalinė... skyrybų 
manija? Nieko nebeprisiminiau, tik žinau, kad kažką 
apie tai girdėjau. Galėjo būti tik du paaiškinimai. Arba 
Lorencas turi smegenų auglį, arba... 

- Julijus galėtų lankyti „Margaspalvį vasarnamį , tai 
vaikų darželis kitoje gatvėje, jis nepaprastai garsus, ten 
faktiškai nėra neišauklėtų užsieniečių ir vaikų iš pro- 
blemiškų šeimų, - pertraukė mano sujauktas mintis 
Lorencas. - Jam nereikės kasdien valgyti pridegusio 
maisto, o auklės ten nenešioja skarelių. Tai būtų ryš- 
kus progresas palyginti su ta integruota alternatyvia 
sulčių krautuvėle, ar ne? Nelė, žinoma, gali likti savo 
mokykloje, jai reikėtų tik truputį toliau važinėti. O jei 
nori pakeisti mokyklą - į gimnaziją netoliese galima 
kasdien nuvažiuoti dviračiu, ji taip pat turi gerą vardą. 
Bet manau, kad ji galėtų pati nuspręsti, ką tu manai? 

Arba jis turi smegenų auglį, arba.. 

— Tu turi kitą? - pratrūkau neištvėrusi. 

— Prašau? - Lorencas taip į mane pažiūrėjo, tarsi 
būčiau netekusi proto. - Kaip tau šovė į galvą tokia 
mintis“ 

— Taip, pasakyk! - sušukau aš. - Kodėl staiga sugal- 
vojai skirtis? Juk mums viskas gerai. 

Lorencas atsiduso. 

- Žinojau, kad su tavimi bus sunku kalbėti. Tu tokia 
jausminga. 

Tikrai, vienas iš mūsų čia iš tikrųjų buvo išprotė- 
jęs. Karštligiškai peržvelgiau pastaruosius keturiolika 
metų ir neprisiminiau nė vieno šeimyninio ginčo. Su- 
tinku, aš mečiau savo studijas ir niekada nemėginau 
mokytis kitos specialybės, todėl kartais jaučiausi ne- 
jaukiai. Moterys mūsų pažįstamų ratelyje ne tik buvo 
labiau įgudusios tinkamai elgtis su tarnaitėmis, jos vi- 
sos nepaisant vaikų turėjo specialybes, daugelis jų buvo 
net investicijų patarėjos, teisėjos ar gydytojos. Kartais 
pasijusdavau šiek tiek nevisavertė, kai per vakarienę 
visi dalijosi darbo dienos įspūdžiais, kalbėjo apie jau- 
dinantį baudžiamąjį procesą, paskutinę akimirką atsi- 
gavusį pacientą arba nestabilų valiutos kursą, o mano 
svarbiausia problema buvo į mažosios dukrelės plau- 
kus įsivėlusi kramtomoji guma. Bet Lorencas neturėjo 
nieko prieš, kad likau namuose, jis visada tvirtino, kad 
uždirba pakankamai pinigų mums abiem. Ir tai buvo 
tiesa. (Be to, jis buvo vienturtis vaikas šeimoje, kurio- 
je buvo du dėdės, vienas paskui kitą palikę šį pasau- 
lį. Nors didžiąją savo turto dalį jie kažkam paaukojo, 
dar liko pakankamai vertybinių popierių, paveikslų ir 
piniginių fondų sūnėnui ir jo sūnui.) Per mūsų san- 
tuokos metus mes matėme daug pažįstamų šeimų, ku- 
rios išsiskyrė, nors moterys buvo darbščios ir šaunios. 
Ne, tarp mūsų nebuvo jokių didelių nesutarimų, net 
intymus gyvenimas buvo visiškai normalus. Vieną ar 
du kartus per savaitę mes suguldavom, kai vaikai jau 
miegodavo, o tai buvo daug daugiau, nei pasakoja ki- 
tos vaikų turinčios poros. Mūsų santuokoje tik kelis 
kartus įvyko keli nekalti nesusipratimai. Taip atsitiko 
dėl to, kad aš mėgau Čibo rankinę, o Lorencas man 

padovanojo Lui Vutono, arba dėl to, kad aš prieš kele- 
rius metus ant laiptų pastačiau kibirą su nešvariomis 
Julijaus sauskelnėmis, o pas mus vakarienės atėjo vy- 
riausiasis prokuroras su žmona. Galėjau prisiminti tik 
vieną vienintelį kartą, kai Lorencas iš tikrųjų įtūžo, tai 
buvo atsitikimas su mūsų kaimynu. 

Žodžiu, užtrenkiau duris ir išnešiau žemyn šiukšlių 
kibirą. Tai klasikinis atvejis: durys užsitrenkė, o raktas 
liko kitoje durų pusėje. Orkaitėje troškinosi lazanija 
su daržovėmis, o Julijus miegojo pietų miego. Be to, 
buvau basa (kvailas įprotis). Kaimynės, turėjusios at- 
atostogaudavome, nebuvo namuose, Nelė iš mokyklos 
turėjo grįžti tik po dviejų valandų. Kadangi lazanija 
buvo beveik gatava, ryžtingai paskambinau į buto virš 
mūsų duris, čia neseniai atsikraustė naujas kaimynas, 
neaiškaus amžiaus barzdotas vyras, pamiršęs prisis- 
tatyti. Laimė, jis buvo namie. Aš labai skubėjau, nes 
nenorėjau, kad pabudęs Julijus nerastų manęs, todėl 
draugiškai pasakiau: 

— Sveiki, aš Konstancija Višnevski, gyvenu bute po 
jumis, sveiki atvykę į mūsų namą, duonos ir druskos 
atnešiu kitą kartą, ar galėčiau nueiti į jūsų balkoną? 

Barzdotas vyras buvo šiek tiek nustebęs ir spoksojo 
į mano basas kojas. Bet aš neturėjau laiko laukti, kol 
jis pabus iš sąstingio. 

— Labai gražu čia pas jus, - kalbėjau aš spraus- 
damasi į butą ir pastebėjusi, kiek mažai čia baldų. 
Stovėjo tik Bang X Olufsen grotuvas ir lubas sie- 
kiančios kompaktinių plokštelių lentynos. - Kaip 
minimalistiška. 

Kadangi vyriškis nieko nepasakė, atidariau balko- 
no duris ir, prieš tai mandagiai padėkojusi, nulipau 
vijokliais apaugusiais nerūdijančio plieno vamzdžiais 
į mūsų balkoną. Visa kita buvo paprasta: viena miega- 
mojo lango varčia buvo praverta, įkišau pro plyšį ran- 
ką ir pasukusi rankeną atidariau langą. Aš didžiavausi: 
nei lazanija, nei Julijus nenukentėjo. 

Kai vakare tą istoriją norėjau papasakoti Lorencui, 
jis viską jau žinojo. Barzdočius sutiko jį ant laiptų ir 
pasiteiravo, ar nevartoju vaistų psichikai stiprinti. Jis 
pasiskundė, kad butą išnuomoję šeimininkai jam nie- 
ko apie tai nepranešė. Aišku, jis užuodė galimybę su- 
mažinti nuomą. Na ir kas! Aš juk nesu pavojinga. Lo- 
rencui tai labai nepatiko. Tą vakarą jis ištarė tą sakinį, 
kad esu blogiausiai organizuotas, nepritaikytas gyve- 
nimui moteriškas padaras, kokį tik jis yra sutikęs. Be 
to, esu lengvabūdė ir neatsakinga, vaikštau basa kaip 
prastai išauklėta valstietė. 

Bet vargu ar jis nori skirtis todėl, kad vaikštau basa, 
ar ne“ 

— Tu turi kitą? - pakartojau netvirtu balsu. 

— Nee! - primygtinai ištarė Lorencas. 

Nebežinojau, ką man daryti, todėl ėmiau žliumb- 
ti, ne tiek iš skausmo, kiek iš bejėgiškumo. Kadangi 
niekaip negalėjau liautis verkusi, Lorencas pasigailėjo 
manęs ir pamėgino paaiškinti savo sprendimą. 

Jis pasakė, kad jo jausmai man pasikeitė, ir tai vis- 
kas. Kad mūsų potencialas yra išsemtas, mes kartu 
nebegalime vystytis. Esame per jauni, kad gyventume 
santuokoje be jausmų. Jei labiau įsigilinčiau į save, 
taip pat pripažinčiau esanti nepatenkinta. 

Kitą savaitę stengiausi įsiklausyti į save ir rasti savo 
nepasitenkinimą, o Lorencas ėmėsi veiklos. Jei jis ką 
nors nusprendžia, nėra kelio atgal. Jis paaiškino vai- 
kams, kad mamytė ir tėvelis vis dar myli vienas kitą, 
bet ne tiek, kad gyventų kartu. Todėl tėvelis dabar 
miegos svečių kambaryje. Labai liūdna, kad senelės 
namai stovi tušti, todėl vaikai su mama, tai yra ma- 
nimi, kraustysis ten, kai bus pataisytas šildymas. Na- 
mai vėl bus laimingi, o tėveliui nereikės miegoti svečių 
kambaryje. Senelės sode galima įrengti nuostabias sū- 
puokles ir smėlio dėžę, o tėvelis dažnai užeis jų aplan- 
kyti. Jie gali bet kada ateiti pas tėvelį ir jį aplankyti, ir 
viskas bus labai labai puiku. 

Julijus jo žodžius suprato savaip, daugiau nekėlė jo- 
kių klausimų, buvo ramus ir linksmas kaip visada. Bet 
Nelei buvo ne ketveri, o beveik keturiolika, jai Lorenco 
aiškinimai pasirodė akivaizdus išsisukinėjimas. Be to, 
jos nesuviliosi sūpynėmis ir smėlio dėže. Bjauriausia, 
kad dėl viso to nemalonumo ji apkaltino tik mane. 

— Neleisiu, kad jūs viską sušiktumėt, - pasakė ji. — 
Ką tu padarei? 

Nieko. Aš nieko nepadariau, visiškai nieko. Galbūt 
to buvo per mažai? 

— Nenoriu keltis į senelės namus, ten taip nyku, - 
sušuko Nelė. - Turi vėl susitaikyti su tėveliu. 

Taigi, kad tai būtų taip lengva. 

— Bet juk mes visiškai nesiginčijome, mieloji, - pa- 
sakiau aš stengdamasi, kad mano balsas skambėtų ra- 
miai ir kaip suaugusios. 

— Tai kas gi tada? - sušuko Nelė. - Ar tėtis turi 
kitą? 

— Nee! - pasakiau pabrėžtinai, lygiai taip kaip Lo- 
rencas. 

— Bet kodėl jis tavęs nebemyli? 

Truktelėjau pečiais. 

- Žinai, jausmai kartais gali... 

— Šūdas! - sušuko Nelė ir garsiai pravirko. - Neno- 
riu keltis į tą skylę užmiestyje. Kodėl tu nieko nedarai 
prieš? Jūs sušikat man visą gyvenimą. 

Ką gi aš galėjau padaryti? Lorenco sprendimas buvo 
tvirtas kaip mūras. Jis negaišo laiko ir pranešė visiems 
mūsų draugams, pažįstamiems ir giminėms apie būsi- 
mas skyrybas. Jie buvo nustebę, nors ne taip, kaip aš. 
Tokių dalykų pasitaiko net geriausiose šeimose. 

Visi buvo labai draugiški ir labai bešališki, nors be- 
šališkas elgesys tokioje padėtyje teoriškai derėtų, bet 
bešališkumas konkrečiu atveju visiškai nereikalin- 
gas. Taip, norėčiau net pabrėžti, kad bešališki drau- 
gai nėra draugai. Jei nebūtų Trudės, jausčiausi daug 
vienišesnė. 

Trudė, kurios tikrasis vardas Gertrūda, buvo vie- 
nintelė iš mūsų pažįstamų, kuri, Lorenco nuomone, 
nebuvo „tinkama . Su ja susipažinau universitete, kai, 
praėjus dvejiems metams po Nelės gimimo, mėginau 
tęsti savo studijas. (Reikia pasakyti, kad aš jų neįvei- 
kiau.) Trudei, Lorenco žodžiais tariant, buvo pava- 
žiavęs stogas, ji tikėjo keistomis dvasiomis, ateiviais ir 
puikiai žinojo apie savo praeitus gyvenimus. Ji buvo 
puiki psichologijos studentė, baigė geriausiais pažy- 
miais, bet atsisakė dviejų nuostabių darbo pasiūlymų, 
nes jautė, kad jie sukelia „negerus jausmus“. Nuo to 
laiko Trudė baigė daugybę paslaptingų, nepigių kur- 

sų, per kuriuos išmoko jausti vandens gyslas ir elek- 
tromagnetinius laukus, nuraminti gamtos dvasias ir 
ištirti senos automobilio padangos aurą. Nepaisant 
to, ji buvo iš tiesų gera draugė, viena iš tų, kuriai ga- 
lima paskambinti ketvirtą valandą nakties, jei reikia 
pagalbos. 

Trudė vienintelė nebuvo bešališka, ji paėmė mane 
už rankos ir pasakė: 

- Lorencas yra senas maišas, Korneliuke. Šimtus 
kartų mačiau tokių tarp savo pažįstamų. Tai viduti- 
nio amžiaus krizė. Normalu, kad tokio amžiaus vyrai 
skiriasi su žmonomis ir keičia jas į jaunesnes. O savo 
Volvo į Porše kabrioletą. Todėl aš ir netekėjau. 

— Bet Lorencas neturi kitos, - pasakiau aš. Nors 
Volvo jis turėjo. 

Trudė netikėdama pažvelgė į mane. 

— Aš tuo esu įsitikinusi. Mano jausmai niekada ne- 
klysta. 

- Jis tiesiog manęs nebemyli, ir viskas, - pasakiau 
aš. — O tai dar blogiau. 

— Koks kvailys! - Trudė uždėjo ranką man ant pe- 
ties ir prišnekėjo visokių banalybių, kokių tokiu metu 
labiausiai ir reikia. - Jis nevertas tavęs. Visada kažko- 
dėl maniau, kad jūs visiškai netinkate vienas kitam. 
Įžvelk teigiamas puses, jei vienos durys gyvenime už- 
sitrenkia, visada atsidaro kitos. Ką gali Žinoti, ką tau 
rengia likimas. Dabar tau prasideda didysis nuotykis, 
argi tai ne puiku? Jei Lorencas turi kitą, tau rasime 
taip pat kitą. Geresnį. Tai labai lengva, kai tu taip pui- 
kiai atrodai. Sunku tik bus surasti aukštesnį už tave. 
Nieko negaliu padaryti, bet šiuo klausimu esu sena- 

madiška. Jei šiais laikais vyrai nebėra protingesni, nei 
turėtų būti, tai gali būti pranašesni bent ūgiu. Ak, bus 
žavinga: kai tau per trisdešimt, galima visiškai kitaip 
mėgautis vienišiaus gyvenimu. 

Bet aš nenorėjau vienišės gyvenimo. 

- Trude, - ištariau primygtinai, - Lorencas neturi 
kitos. Jis tiesiog manęs nemyli, o aš nežinau kodėl, to- 
dėl man labai bloga. Man labiau patiktų, jei jis turėtų 
kitą, tai bent jau būtų normalu. 

Visada maniau, kad Lorencui šeima yra pirmoje 
vietoje. Iš karto po jo karjeros. Tai, kad jis po ketu- 
riolikos bendro gyvenimo metų nori išstumti mus į 
savo mamos butą tik todėl, kad „pasikeitė“ jo jausmai, 
regis, visiškai prie jo nesiderino. 

Jei Lorencas neturėjo kitos, vadinasi, jam smegenų 
auglys. Tai buvo vienintelis įtikinamas paaiškinimas, 
todėl įsikibau į jį kaip į gelbėjimosi ratą. 

Užuot kreipęsis į neurologą, Lorencas nuėjo pas 
savo draugą advokatą Ulfį Kleinšmitą, kuris mane dar 
labiau sutrikdė, kai skyrybų formalumus išdėstė tokia 
teisine kalba, kad supratau tik žodį „stotis“. Nenorėjau 
likti be nieko ir pasirašiau viską, ką jis man pateikė, 
kad „byla būtų paskubinta . Galbūt auglys galėtų Lo- 
rencą numarinti dar prieš skyrybas. Tada viskas eitųsi 
dar greičiau. 

— Aš sveikas, - užtikrino Lorencas. - O tu turi paga- 
liau suvokti, kad mūsų santykiai visiškai nutrūko. 

Bet aš taip greitai negalėjau persitvarkyti. Stebėda- 
ma, kaip atidžiai Lorencas dalija mūsų santuoką į dalis 
ir be manęs eina į vakarėlius - mūsų bendri draugai 
nusprendė, kad Lorencas iš mudviejų yra svarbesnis, 

pati pradėjau nemėgti savęs kaip nepageidaujamo sve- 
čio. Abejingai ėmiau krautis savo ir vaikų daiktus, dėl 
ko Nelė klykdama sukėlė isteriją. 

— Mano daiktai liks čia! Aš čia praleisiu didžiausią 
dalį laiko. Į senelės skylę geriausiu atveju ateisiu tik 
miegoti! Ten negalėsiu pakviesti nė vienos savo drau- 
gės, juk aišku. Tėvelis pasakė, kad mano kambarys vi- 
sada liks mano. 

Daug daiktų nebuvo, nes juk viskas priklausė Loren- 
cui. Jis viską parinko, jis apmokėjo. Visą laiką orienta- 
vausi į Lorenco skonį, ne atvirkščiai, tai kaip raudona 
gija tęsėsi per visą mūsų santuoką. Visas butas buvo 
išklotas siaubingai brangiu sidabrinės spalvos ožkų 
kailio kilimu, buvo dar juodos odos Rolfo Benco sofos, 
stalelis, kainavęs beveik tiek, kiek nedidelis automobi- 
lis, ir milžiniški abstraktūs paveikslai, kuriuos parda- 
vus būtų galima apmokėti mūsų vaikų studijas. 

Tik virtuvinis bufetas, kurį padovanojau Lorencui 
mūsų sutuoktuvių proga, nesiderino prie interjero. 
Jį radau Perlvorme kaimyno karvidėje. Bufetą dengė 
storas įvairių dažų sluoksnis. Kelias savaites grandžiau 
dažus, šlifavau, paskiau įtryniau sėmenų aliejumi, ga- 
liausiai - eteriniu apelsinų aliejumi, kad išsivadėtų 
karvidės kvapas. 

Lorencas buvo labai sujaudintas, kai padovanojau 
bufetą, apvyniotą baltu kaspinu. 

Pravirkau tai prisiminusi. Iš viso dažnai verkdavau 
ką nors prisiminusi. Kai kuriomis dienomis mano 
akys visiškai neišdžiūdavo. Trudė manė, kad tai pavo- 
jinga. Ji sakė, kad mano aura visiškai užnuodyta, reikia 
tuoj pat išsikraustyti, kad išgelbėčiau savo sielą. Aš jos 

neįtikinau, kad Lorencas gali turėti smegenų auglį. Ji 
pasiūlė su vaikais persikelti pas ją, kol Lorencas ma- 
mos namuose sutvarkys šildymą ir padarys remontą. 
Nepaisant Nelės vėl sukeltos isterijos, mintis nebuvo 
tikusi. Trudė gyveno su savo trimis Siamo katėmis ir, 
ačiū Dievui, mums nematomomis dvasiomis mažame 
dviejų kambarių bute. Ji neturėjo jokio supratimo, ką 
reiškia gyventi kartu su paaugle, mažu vaiku ir mote- 
rimi per trisdešimt, apimta ūmios depresijos. Kas va- 
karą mes išgertume daugybę butelių raudonojo vyno 
ir žiūrėtume liūdnas vaizdajuostes. Nėra nieko labiau 
guodžiančio, kaip visiškai girtai žiūrėti į skęstantį Ti- 
taniką, noriu pasakyti, kad paskui iš karto pasijunti 
geriau. Dėl vaikų turėjau būti išmintinga. 

— Atvažiuok! - pasakė Trudė, nusiteikusi patirti 
nuotykį. - Mes puikiai praleisime laiką! Jums trims 
patiesiu čiužinius kambaryje, mes darysime energinį 
masažą, gydysimės kvapų terapija ir surengsime vaišes 
prie atdaro lango, ir šiaip... 

— Ne, ne, - nutraukiau ją. - Nenoriu, kad tavo 
jausmai man pasikeistų, tada manęs iš viso niekas 
nemylėtų. 

Užuot persikrausčiusi pas Trudę, protingai nu- 
sprendžiau važiuoti su vaikais į Perlvormą, nors ten 
nebuvo nei guodžiančios draugės, nei Titaniko, nei 
raudonojo vyno. Mes kasmet švęsdavome Kalėdas 
pas mano tėvus sodyboje, todėl norėjau, kad vaikams 
gyvenimas liktų kuo normalesnis. Blogiausia, kad per 
šventes Lorenco mamos namuose negalėjo dirbti dar- 
bininkai, o kai Lorencas pagaliau kažką surado, pa- 
sirodė, kad šildymo nebegalima sutaisyti, jį reikia vi- 

siškai atnaujinti. Tai reiškė, kad turėsiu ilgiau prabūti 
pas tėvus. Pasibaigus atostogoms Nelė grįžo į namus, 
kad nepraleistų pamokų. Ji buvo itin gerai nusiteikusi, 
kai atsisveikino su manimi, nes mano tėvai visada per 
daug kišosi į mergaitės reikalus ir bandė ją įtikinti, kad 
ji tikras mano mažos atvaizdas. 

— Žinoma, visiškai panaši į Konstanciją tokio am- 
žiaus, - tvirtino jie. Mergaitėms nemalonu girdėti to- 
kius dalykus. Aš taip pat visiškai nenorėčiau būti pa- 
naši į savo mamą. Kai Nelė rado mano sutvirtinimo 
nuotraukas, man tada buvo keturiolika, - susimetusi 
į kuprą, su nikeliuotais akiniais ir didžiuliais keturias- 
dešimt pirmo dydžio batais, - puolė į ašaras. 

— Aš taip atrodau? - bliovė ji. 

- Žinoma, ne, mieloji, - bandžiau nuraminti ją. — 
Tu paveldėjai gerąsias mano savybes. 

— O kas tos gerosios savybės? - nemandagiai sriū- 
bavo Nelė. 

Tuo metu, kai mano duktė džiaugėsi pagaliau grį- 
šianti į Kelną, mums su Julijumi nieko neliko kaip 
laukti Perlvorme, kol bus įrengtas šildymas. 

Julijui čia patiko, jis buvo berniukas, o mano tėvai 
myli berniukus, be to, grynas Šiaurės jūros oras mums 
abiem buvo naudingas. Nepaisydami blogo oro, sten- 
gėmės kuo daugiau būti lauke, kad mažiau bendrau- 
tume su mano tėvais, ir pririnkome kelis kilogramus 
kriauklių. Man buvo nelengva taip ilgai su jais ben- 
drauti. Tėvai keistu būdu duodavo suprasti, ką mano 
apie mane - tai yra nieko. Mano mama nepraleisdavo 
nė dienos nepasakiusi: 

- Jei būtum daugiau mūsų klausiusi ir pasiieškojusi 
darbo! Visus tuos metus pratinginiavai! Tai negalėjo ge- 
rai baigtis. Ir ką dabar turi - nei vyro, nei specialybės! 

- Ir su pulku alkanų nenuoramų, - pridūrė tėvas 
tokiu balsu, tarytum turėčiau mažiausiai keturiolika 
vaikų, kurie būtų priversti elgetauti. 

Čia nebuvo vyno rūsio, kuriame galėčiau rasti pa- 
guodą, o savo darbo juodųjų serbentų užpiltinei, ku- 
rios atsargas mano mama kasmet padidindavo, buvau 
pakankamai abejinga. Be to, dažnai lijo. Taigi buvau 
visai patenkinta, kai pagaliau Lorencas paskambino ir 
pasakė: 

— Džiaukis, šildymas baigtas, viskas paruošta, ir Juli- 
jui gauta vieta vaikų darželyje „Margaspalvis vasarna- 
mis!“ Galite grįžti į namus. 

Jei jis dar pasakytų, kad išsigydė nuo smegenų aug- 
lio, imčiau šokinėti iš džiaugsmo. 

Taigi pagaliau atvykome į namus. 

Sunkiai užkėliau pilnus lagaminus ant laiptų prie 
namo durų ir giliai atsidusau. Tą akimirką atsivėrė 
durys ir pasirodė barzdočius iš buto virš mūsų, jis taip 
skubėjo, kad nepasisveikinęs užkliuvo už lagaminų ir 
nubėgo tolyn. 

— Malonu jus vėl matyti, - pasakiau aš, bet barzdo- 
čius jau bėgo, tarytum jį būtų vijęsis beprotis su pei- 
liu. Tikriausiai jis pamanė, kad aš po septynių savaičių 
grįžau iš uždaros įstaigos. Nors šį kartą nebuvau basa, 
bet avėjau batais, netgi Gucci firmos. 

— Noriu į lovą, - pasakė Julijus. Jis buvo įtartinai iš- 
blyškęs, todėl aš skubėjau atidaryti namo duris, kurias 
barzdočius nieko nepagalvojęs užtrenkė. 

Keisčiausia, kad durys neatsidarė. Raktas netiko į 
spyną. 

Aš paskambinau. 

— Prašau? - atsiliepė Nelės balsas, kuris skambėjo 
per garsiakalbį labai rūsčiai. 

— Nele, brangioji, čia mes! - sučiulbėjau aš. - Kaž- 
kas atsitiko durims, turi nusileisti ir mus įleisti. 

Dabar per garsiakalbį pasigirdo mano dar esamo 
vyro balsas: 

— Palauk, mes tuoj būsime pasiruošę. 

— Ką pasiruošę? 

Bet garsiakalbis trakštelėjo ir išsijungė. 

— Netrukus būsime šiltame kambaryje, - pasakiau 
Julijui. - Tu buvai labai drąsus. Vėliau aš tau papasa- 
kosiu pasaką apie auksaplaukį, kaip jis važiavo trauki- 
niu ir jam pasidarė bloga. 

Išgirdau laiptinėje žingsnius, duris atidarė guvus ir 
sveikas Lorencas. Jis atrodė dar geriau nei paprastai, 
kažkoks įdegęs saulėje. Teoriją apie smegenų augjį rei- 
kėtų mesti į šalį. Šis vyras nebuvo ligonis! 

Jis vis dar man šypsojosi. Maždaug taip pat nuo- 
širdžiai, kaip šypsosi dulkių siurblių pardavėjai, bet 
tiek to. 

— Puiku, kad jūs punktualūs. Galime iš karto keliauti. 

Keliauti? Kurgi taip? A, matyt, jis nenori gaminti 
valgyti. 

— Ką gi, jei ruošiesi su mumis į McDonaldą, tai Juli- 
jus jau apvėmė pusę Kelno, - pasakiau aš. 

— Ką? - Lorencas suraukė kaktą. Jis atsiklaupė ir 
paėmė Julijų ant rankų, bet dabar abiem rankom at- 

stūmė tolyn. - Neužkrėsk manęs, mažyli. Man visiškai 
nereikia skrandžio žarnyno problemų. 

— Tai nuo vitaminizuoto ponios Majer gėrimo, - pa- 
sakė Julijus. 

Už Lorenco ant laiptų pasirodė Nelė, apsikrovusi 
kaip mažas krovininis asiliukas. Ji nešėsi kuprinę, ke- 
lioninį krepšį ir kažką, kas priminė lovos skalbinius. 
Kai pamačiau strazdanotą, ilgakoję ir didžiapėdę savo 
mergaitę, iš akių ištryško ašaros. Penkias savaites jos 
nemačiau. Tiek laiko buvome atskirai. Iš ilgesio skam- 
binau jai du kartus per dieną (mobiliuoju telefonu, 
nes mano tėvai telefonu naudojasi tik kraštutiniais at- 
vejais, per šventes, gimtadienius ir kai būna pigesnis 
tarifas). Manau, kad tas ilgesys buvo vienpusis. Nelei 
būtų užtekę, jei skambinčiau tik kas antrą savaitgalį, 
galėjau ir visai neskambinti. 

Nesvarbu. Taip tvirtai apkabinau savo dukterį, kad 
jos lovos skalbiniai nuslydo ant žemės kartu su asiliu- 
ku nučiulptomis ausytėmis, su kuriuo ji miega. 

— Na, ar gera buvo su tėveliu? 

— Mamyte! Nešnopuok taip į ausį, - Nelė išsivadavo 
iš mano glėbio. - Sveikas, Julijau. Ilgai tavęs nemačiau. 

Julijus laimingas šypsojosi Nelei. 

— Aš tris kartus vėmiau. Vieną kartą traukinyje, vie- 
ną kartą į popieriaus šiukšliadėžę ir vieną kartą ant 
tokio vyro palto. 

— Taip, todėl turbūt mūsų jau ieško, - pasakiau 
aš ir pakėliau lovos skalbinius nuo grindų. - Bet ką 
padarysi, negalėjau senam sukriošėliui užrašyti savo 
adreso, nes traukinys būtų nuvažiavęs. Tas ponas la- 
bai supyko. 

Julijus linktelėjo. 

— Tėveli? Ką reiškia tuščiagalvė... bobšė? 

— Tas vyras, matyt, taip pavadino tavo mamytę, - pa- 
sakė Lorencas. Iš jo veido buvo matyti, kad jis visiškai 
sutiko su Heinricho nuomone. - Bet dabar turime vykti. 
Lipkit į automobilį ir traukiam į jūsų naujuosius namus. 

— Dabar? - paklausiau nusiminusi. - Lorencai, jau 
tamsu, aš noriu valgyti ir gerti, iš stoties čia atitempiau 
toną sveriantį lagaminą ir vemiantį vaiką... 

— Aš manau, kad visiems čia esantiems geriausiai 
nešvaistyti laiko persikėlimui,- pasakė Lorencas, 
metė išraiškingą žvilgsnį į Julijų ir užtrenkė duris už 
savęs. - Nors persikėlimas - per stipriai pasakyta, vis- 
kas, ko jums reikia, jau vietoje. Trūksta tik gyvento- 
jų, - nusijuokė jis džiugiai. 

Norėjosi jam trenkti Nelės ryšuliu. 

— Tėvelis skuba mumis atsikratyti, - ištarė Nelė. - 
Jis beveik nustūmė mane laiptais. 

— Kaip malonu, - pasakiau aš. Ak, galėjau dar sėdė- 
ti su Majeriais traukinyje ir važiuoti į Ofenbachą ties 
Frankfurtu. Jei būčiau gražiai paprašiusi, galbūt jie 
būtų mane įvaikinę. 

— Neperdėk, Nele, - tarė Lorencas. - Nežinau, kur 
nuves ši diskusija. Rytdienai turiu peržiūrėti kalnus 
bylų ir neturiu laiko jus vežioti, taigi greičiau sukitės, 
Julijui reikia į lovą. 

— O man reikia į tualetą, - pasakiau aš, vėl mėginda- 
ma raktu atrakinti duris. 

— Po dvidešimties minučių galėsi nueiti į mamos 
tualetą, noriu pasakyti, į tavo tualetą, - pasakė Loren- 
cas ir nervingai nusijuokė. 

Lorencui reikėjo dar priprasti, man taip pat, kad 
mamos tualetas dabar tapo Konstancijos tualetu, tai 
patvirtinta notaro. 

— Bet man reikia dabar, - pasakiau aš. Lorencas 
nežmoniškai skubėjo pradėti naują, laisvą gyvenimą. 
Regis, jo šeimai neleidžiama net pasinaudoti tualetu. — 
Raktas stringa... - staiga nutilau, nes kilo įtarimas. Ne- 
tikėdama pažiūrėjau į Lorencą. - ...tu pakeitei spyną? 

- Taigi, - Lorencas pažvelgė į savo rankinį laikrodį. 

— Bet klausyk! - niekaip negalėjau suvokti. Šis vyras 
pakeitė spynas, lyg būčiau nusikaltėlė, kurios reikėtų 
saugotis! - ar nemanai, kad būtų užtekę pakeisti tik 
buto durų spyną? Manai, kad man gali kilti noras pa- 
vogti tavo grotuvą, kai būsi darbe? O gal, - ta min- 
tis tik dabar man šovė į galvą, - manai, kad galiu tave 
miegantį uždusinti pagalve? 

Lorencui tokie samprotavimai nepatiko. Mano at- 
radimas jam atrodė nemalonus. 

— Kone, gal eikim? Julijus šąla. 

Dabar Nelė galėtų pradėti isteriškai spiegti ir iškelti 
Lorencui siaubingą sceną, bet siaubingos scenos man 
nepatiko. Vietoj to aš šiek tiek užsispyrusi pakartojau, 
kad man labai skubiai reikia į tualetą, visai nesvarbu, 
ar jis skuba. 

Lorencas atsidusęs nusileido. Jis įspraudė į Nelės 
delną automobilio raktus ir nusiuntė ją su Julijumi į 
požeminį garažą. 

— Užsek Julijui diržą, - pasakė jis, - mes grįšime po 
penkių minučių. 

Savaime suprantama, kad be priežiūros jis nenorėjo 
manęs leisti į butą. 


MAMŲ MAFIJA 


— Bijai, kad siusiosiu stovėdama? - paklausiau 
nervingai, kai lipome laiptais. - O gal manai, kad 
galiu pasikišti po skvernu staliuką ir išsinešti iš 
buto? 

— Noriu, kad paskubėtum, - pasakė Lorencas. - Pa- 
žįstu tave! - Jis atrakino buto duris. Taigi jis mane pa- 
žįsta! Mirk iš juoko. Tyčia iš lėto nuėjau koridoriumi. 
Užuot ėjusi į vonią, pasukau į kambarį ir valgomąjį ir 
apsižvalgiau. To ir tikėjausi. Viskas atrodė taip, tary- 
tum niekada čia negyvenau. Jokio mano ženklo. Ne- 
buvo net raudonojo vyno dėmės, kurią palikau prieš 
išvažiuodama į Perlvormą. 

Lorencas dūsaudamas sekė paskui. 

— O kur virtuvinis bufetas? - paklausiau aš, kad jis 
turėtų dėl ko dūsauti. 

— Kurgi kitur! Nugabenau kartu su tavo daiktais į 
mamos namus. Ee, tavo namus! 

— Betgi jis priklauso tau, - pasakiau. - Aš jį padova- 
nojau vestuvių proga. 

Lorencas atsiduso. Tada pasakė: 

— Maniau, kad norėtum jį atsiimti. 

— Tu išgabenai viską, kas galėtų tau priminti mane, 
ar taip? 

Lorencas neatsakė. Jis tik nekantriai sukiojo raktą 
rankoje. 

— Tsss, tik be reikalo nekalbėk, kad turime likti 
draugais! Tu, tu net negali gyventi su mano spinta 
po vienu stogu! - mano balsas skambėjo šiek tiek per 
aštriai, ir aš ėmiau mikčioti. Taip visada būdavo, kai 
susijaudindavau. 

— Eik pagaliau siusioti, - pasakė Lorencas. 

— O ką, paskui dar apžiūrėsi įvykio vietą? Rimtai, 
Lorencai, nors atidavei bufetą ir pakeitei spynas, aš vi- 
sada liksiu tavo gyvenimo dalis. - Šie žodžiais skam- 
bėjo kaip iš klasiko kūrinio. - Aš visada liksiu tavo 
vaikų motina! 

Kol visiškai žemai nepuoliau, nusprūdinau į tuale- 
tą. Lorenco mano mintys vis tiek nedomina. Jis laukė 
prie pat durų, matyt, kad neišsineščiau vertingo dizai- 
no tualeto šepečio. 

Kokia negarbinga santuokos pabaiga. 

— Tas įvykis su virtuvės bufetu yra menkniekis! Vis 
tiek jo tau nepalikčiau, - pasakiau išėjusi iš vonios. 
Stengiausi, kad mano balsas skambėtų kietai, bet mik- 
čiojimas išdavė mane. - K-ką padarei su bend-d-ro- 
mis nuotraukomis? Perkirpai per vidurį? 

Lorencas žvelgė į mane šiek tiek su gailesčiu. 

— Ar nepagalvojai, kad atidaviau bufetą todėl, kad jis 
netinka prie bendro vaizdo? 

Ne, ši mintis man nešovė į galvą. 

— O dėl nuotraukų, visus nuotraukų albumus išgabe- 
nau į mamos namus. Ee, į tavo namus, noriu pasakyti. 

Tai buvo teisinga, juk pati suklijavau nuotraukas į 
albumus. 

— Gal pagaliau eikim? Vaikai laukia! - Lorencas tie- 
siog išstūmė mane į laiptinę. 

Kai buto durys užsidarė, aš atsidusau. Dėl įvairumo. 

Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų Moterų, kurias jungia 


vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik“ namų 
šeimininkės, čia aptariame šiuolaikinei Moteriai ir Mamai 
svarbias temas ir rūpestingai viena kitą palaikome. 
Priėjimas 
tik draugijos narėms 


Į pradžią ryšiai el. paštas registracija 


Vasario 26 
Aš sužinojau, kad Marlonas negavo iš anksto užsakytos 
vietos vaikų darželyje. Paskutinę minutę vieta buvo pa- 
siūlyta vienam berniukui, naujokui Vabzdžių gyvenvie- 
tėje, kurį augina vieniša motina. Ponia Zybek mano, kad 
tai svari priežastis suteikti pirmenybę tam berniukui, o 
ne Marlonui. Per ateinantį susirinkimą būtinai turime 
pakeisti vietų suteikimo sąlygas. Manau, kad vienos 
šeimos vaikai turėtų turėti pirmenybę. Ponia Zybek 
tikriausiai nesupranta, kad už vadovės vietą turi būti 
dėkinga mums. Taip pat greitai ji gali ją prarasti, ar ne, 
mamytės? 
Mūsų anglų kalbos žaidimų grupėje liko dar viena 
vieta, reikia užpildyti, kitaip ji negalės veikti. Vaikai turi 
būti trejų penkerių metų amžiaus ir asmeninėmis sa- 

vybėmis tikti mūsų vaikams. Paklausinėkit, prašau, savo 
pažįstamų, koks vaikas galėtų ją lankyti. Straipsnio apie 
vaikų pervargimą per užsienio kalbų užsiėmimus ir 
pertraukėlių teoriją kopijas galima pasiimti iš manęs. 
Manau, kad visos, kurių vaikai sausį lankė graikų kalbos 
žaidimų ir valgio gaminimo grupę, įsitikino, kokie nau- 
dingi vaikams pritaikyti užsienio kalbų užsiėmimai, to- 
dėl gali įtikinti kitus. Kursai, tiesa, nėra pigūs, bet mūsų 
vaikams niekas nėra per brangu. 

Noriu priminti visoms, kurių vakar nebuvo susirin- 
kime, skirtame pasiruošti karnavalui: po ilgų diskusijų 
nusprendėme nuo karvių kostiumų pašalinti iš rausvų 
šluosčių pagamintus tešmenis. Kai kurie iš jų tiesiog ne- 
padorūs. Taigi prašau juos nuimti. 

Kaip sekasi ieškoti rėmėjų skanėstams, skirtiems iš- 
dalyti? Reikia skubėti. O kaip su vėliavom šventinei ma- 
šinai, Gite? Vėl negalėjau tau prisiskambinti. 

Fraukė 


Vasario 26 
Atleiskit dėl telefono, bet mano tėtis turėjo skambinti 
teisiniu klausimu. Mūsų kaimynų katė vis dar mus tero- 
rizuoja. Mes bijome, kad ji gali atsivesti vaikų! 
Nesijaudink dėl vieta vaikų darželyje, mama Frauke. 
Marlonui ką tik suėjo treji, o vasarą jis vis tiek neis į dar- 
želį. Jis bus užimtas obojaus, anglų kalbos ir vaikų kara- 
tė pamokomis. Galbūt galėtum užrašyti jį į šilkografijos 
kursus, kuriuos vesiu gegužę mažiems vaikams ir jų Ma- 
moms. Deja, ligi šiol nė vienas neužsirašė. Su vėliavomis 
karnavalui buvo daug darbo, baigiau jas praeitą naktį. 


|" 


„Stropios Mamos - sumanūs vaikai!" - ant balto pagrin- 
do turėjau išsiuvinėti daugiau nei du tūkstančius spal- 
votų kryžiukų. Dėl skanėstų, skirtų išdalyti, mano mama 
prikepė keturiolika skardinių javainių, Marijos Antuane- 
tės Mėgstamiausių. Vaikai gatvėje bus sužavėti. 

Dar viena gera naujiena: Estera Miuler Šmerbek no- 
rėtų užrašyti savo Melisandą į anglų kalbos grupę, gaila, 
bet Melisanda antradieniais jau lanko cirko užsiėmimus 
pas dr. Hamers. Ar negalėtume anglų kalbos žaidimų 
grupės perkelti į trečiadienį, kuo anksčiau, nes Marija 
Antuanetė septynioliktą valandą turi pianino užsiėmi- 
mus? Estera norėtų įstoti į Mamų draugiją. 

Mama Gitė 


Vasario 26 
Trečiadienį - jokiu būdu, nes mūsų mažyliai tą dieną 
turi muzikos užsiėmimus, pvz., baleto pamokas. Vienin- 
telė laisva popietė penktadienį tegul ir lieka laisva, nes 
visos Žinome, kad pervargimas mūsų vaikams nepagei- 
dautinas. Mielai nukopijuosiu profesoriaus dr. Elerma- 
no straipsnį šia tema apie mažų vaikų laiko planavimą. 
Beje, nesu tokia įsitikinusi, kad ponia Miuler Šmerbek 
labai mums tinkama. Kiek Žinau, ji trečią kartą ištekėjusi 
(sakykit, kaip su tokiu riebiu užpakaliu galima susižve- 
joti vyrą?). Jei ji iš tikrųjų domisi mūsų anglų kalbos kur- 
sais, kodėl Melisanda nemeta cirko užsiėmimų? Nesu- 
prantu, kodėl ta beveik bedarbė meno istorikė Hamers 
iš viso prileidžiama prie pedagogikos toje abejotinoje 
cirko grupėje po to, kai mes savo vaikų darželio laikraš- 
tyje atskleidėme, kad ji savo daktarės laipsnį apsigynė 


ne medicinos ir ne pedagogikos srityje. Turime balsuo- 
ti, ar, esant tokiai padėčiai, tai poniai M. Š. iš viso leisti 
pasirodyti bandomojoje popietėje. 

Beje, „dėl vietos vaikų darželyje“, Gite, čia turi būti 
kilmininkas. 

Užjaučiu dėl Marlono vietos vaikų darželyje. Frauke, 
aš taip pat Manau, kad Zybek sprendimas abejotinas, 
per kitą tėvų susirinkimą paremsiu šią nuomone. Nega- 
liu suprasti, kodėl motinos, vienos auginančios vaikus, 
mūsų visuomenėje turi pirmenybę. Atrodo, suteikiamas 
apdovanojimas už tai, kad sugriovei santuoką. (Tavęs, 
Gite, tai neliečia, juk tu niekada nebuvai ištekėjusi. Tu 
juk negali būti atsakinga, kad Marijos Antuanetės tėvas 
pasipustė padus.) 

Dar kartą apie mūsų karnavalinę eiseną sekmadie- 
nį: per savo vyro tarnybinius ryšius nemokamai gavau 
keturis šimtus penkiasdešimt paketėlių pieno. Manau, 
kad tai galėtų būti geresnė prekė dalijimui nei senoviški 
sausainiai. Be to, pieno pakeliai labai tiks prie mūsų kar- 
vių kostiumų. Tai bent Vabzdžių gyvenvietė! 

Dėmesio visoms, kurios nori gažesnės figūros: mes su 
Frauke dabar kas rytą bėgiojame pusę šešių. Jei norite bė- 
gioti kartu - susitinkame pas Fraukę prie durų. Neskam- 
binti, nes vaikai ir vyras dar miega. Nepamirškite atšvaitų. 

Sabina 


Vasario 26 
Aš vienareikšmiškai prieš Miuler Šmerbek priėmimą į 
mamų draugiją, nors mūsų Sofija Mėgsta Melisandą. 
Mes norime, kad mūsų vaikai kuo daugiau laiko praleis- 

tų su vaikais, iš kurių gali ko nors išmokti, o Melisanda 
pagal savo ketverius metukus šiek tiek atsilieka. Palygin- 
ti su Sofija, ji labai netvirtai moka skaičius nuo 1 iki 100. 
Kai neseniai abi mokiau skaičiuoti su guminiais Meš- 
kiukais (be cukraus, be želatinos ir konservantų, pirkau 
vaistinėje, ekologinis įvertinimas - labai gerai), ji pamir- 
šo keturiolika ir sustojo ties vienuolika ir dvidešimt. Be 
to, atrodo, kad neramus santuokinis mamos gyvenimas 
kelia vaikui psichologinių problemų: ji įžūliai prisiusiojo 
ant kilimo Sofijos kambaryje. Kas žino, kaip išnaikinti 
šlapimo kvapą iš kilimo? Kvepalai nepadėjo. 

O dabar visoms, kurios nustebo, kad per paskutinį 
draugijos susirinkimą negėriau alkoholio: taaaip, jūs tei- 
sios! Spalio pabaigoje Sofija turės broliuką arba sesutę. 
Neplanuotą, bet pageidaujamą. Tik gaila, kad pardaviau 
Sofijos vaikišką lovelę. 

Sonia 


Vasario 26 
Sonia, brangioji, sveika atvykusi į apvalių pilvukų klubą! 
Aš iš tikrųjų labai sužavėta! Kiek tau savaičių? Ar jau py- 
kina? Aš ir mano mažylis esame labai laimingi, dabar 
galėsime kartu daryti nėščiųjų Mankštą, plaukioti, ruoš- 
tis gimdyti, įrenginėti vaikų kambarį, žindymo grupę - 
puiku, puiku, puiku! BŪTINAI turime kartu pusryčiauti: 
kartu valgysime, paskiau kartu vemsime! Cha cha. 

Mama Elena 


P S. Dėl ponios Zybek iš pat pradžių maniau, kad mote- 
ris, neturinti vaikų, iš tikrųjų nėra kvalifikuota auklėtoja. 

Vasario 27 
Nuoširdžiai sveikinu tave, Sonia. Geriau vėliau nei nie- 
kada! Mes jau slapčia baiminomės, kad vargšė Sofija liks 
vienturčiu vaiku. Tikiuosi, šį kartą bus berniukas! Mer- 
gaites taip sunku auginti! Ypač kai jos yra paauglės. Gal 
kas nors gali patarti, kokias kosmetines priemones nau- 
doti mano vargšei Laurai Kristinai? Nupirkau parduotu- 
vėje iš antrų rankų didinamąjį veidrodį ir įrenginį veidui 
garinti, deja, ji jais nesinaudoja. 
Fraukė 


t2 Keliamės! Mano mobilusis telefonas dar 
neįjungtas! Tai katastrofa! 

Kažkas šiurkščiai purto mane už rankos. 

— Katastrofa? - klausiu savęs ir išsigandusi atsisė- 
du. Spoksau tiesiai į milžinišką raudonmedžio spintą, 
kurią apšviečia trišakis ketvirtojo dešimtmečio švies- 
tuvas, kabantis ties lubomis. Tai iš tiesų buvo katast- 
rofa. - Kur aš? 

— Savo baisiausiame košmare, - sako Nelė šaižiai. 
Tai ji mane prikėlė. - Senelės Vilmos namuose. 

O taip, dabar žinau. Šiandien pirmoji mano naujo- 
jo gyvenimo diena. Mano pirmoji vienišos motinos ir 
namo savininkės diena. Ir prasidėjo ji negerai. 

— Dabar tai ne senelės Vilmos namas, - pasakiau 
aš. - Dabar tai mūsų namas. 

Zvilgtelėjau į senelės Vilmos žadintuvą, kuris jau 
dvidešimt metų stovėjo ant jos naktinio staliuko, jo 
korpusas buvo iš raudonmedžio. Naktinis staliukas 
taip pat buvo iš raudonmedžio, o jo paviršius uždeng- 
tas stiklu. Buvo kelios minutės po šešių. 

— Mieloji, šiandien Rožių pirmadienis, galime pa- 
miegoti. 

— Bet mano mobilusis neveikia! - skundėsi Nelė. - 
Negaliu čia miegoti. Čia siaubinga. Daug, daug bai- 
siau, nei tikėjausi. 

Ji buvo teisi. Kai Lorencas pasakė, kad namas pa- 
rengtas persikelti, aš maniau, kad jis savo mamos 
daiktus išnešė, o mūsų sustatė, kaip paprastai daroma. 
Iš tikrųjų Lorencas tik sunešė mūsų daiktus. Kaip per 
pirmą apžiūrą įsitikinau, rezultatas buvo siaubingas. 
Kiekviename kambaryje Nelė pratrūkdavo spazmiš- 
kais riksmais, o Julijus nusprendė persikelti tiesiai į 
tualetą. Lorencas žinojo, ką daro, kai išlaipino mus 
prie durų ir tuoj pat nurūko. 

— Tai dabar jūsų namai, - pasakė jis ir visus, išskyrus 
mane, nuoširdžiai pabučiavo atsisveikindamas. Ir grį- 
žo atgal į savo skoningus namus, kurie dabar priklau- 
sė tik jam vienam. 

O čia viskas atrodė taip, kaip senelei Vilmai gyvai 
esant, tarsi laikas būtų sustojęs. Atrodė, kad netrukus 
ji pasirodys iš virtuvės su melsvo atspalvio plaukais, 
prijuoste ant sekmadieninio kostiumėlio ir įprasta 
aviečių užpiltine. 

Senelė Vilma mėgo tik raudonmedį. Baldai iš rau- 
donmedžio medienos, raudonmedžio faneruotė ir 
poliruotas raudonmedis. Kai kurie baldai buvo tokie 
dideli, kad netilpo pro duris. Matyt, namas buvo pa- 
statytas aplink juos, kito paaiškinimo nebuvo. Iš rau- 
donmedžio lentelėmis apkalto koridoriaus su raudon- 
medžio kabykla ir raudonmedžio telefono staleliu pro 
duris dešinėje patenki į kambarį, kuriame tave tiesiog 

pribloškia raudonmedžio sekcija iki lubų ir du rau- 
donmedžio bufetai. Raudonmedžio žurnalinis stalelis 
puikiai tiko prie senovinės angliško stiliaus odinės so- 
fos, po kuria dryksojo rudų ir mėlynų spalvų persiškas 
kilimas, priderintas prie aksominių užuolaidų. Bufe- 
tai buvo tokie gremėzdiški, kad laisvai galėjo atstoti 
smulkių žvėrelių narvus, jei spintos durelės būtų iš- 
imtos. Kiškučiams ir raudonosioms jūrų kiaulytėms, 
net ir nedidelėms ožkoms ten pakaktų vietos. Net ra- 
diatoriai buvo uždengti plokštėmis, nudažytomis rau- 
donmedžio spalva. 

Iš prieškambario dešiniosios durys vedė į virtuvę, 
mažytę žarną, iki lubų nukabinėtą raudonmedžio 
spintelėmis. Ten buvo langelis su raudonmedžio žaliu- 
zėmis į valgomąjį, čia, šalia privalomo raudonmedžio 
bufeto, Lorencas įgrūdo manąjį. Valgomajame stovėjo 
didelis stalas iš poliruoto raudonmedžio su prie jo de- 
rančiomis raudonmedžio kėdėmis, dengtomis rudu, 
smėlio spalvos ir mėlynu gobelenu. Raštas buvo toks 
pat kaip užuolaidų. Šios patalpos ypatingas bruožas 
buvo raudonmedžio šviestuvas. Iš valgomojo buvo 
galima patekti į žiemos sodą, kuris dabar buvo tikros 
augalų kapinės, nes niekas nepalaistė senelės Vilmos 
augalų, ir jie nudžiūvo. Čia baldai buvo iš ratano, o ne 
iš raudonmedžio. Žiemos sode stovėjo pianinas. 

Erdvios svečių vonios sienų plytelės buvo kakučio 
spalvos kaip ir ten esantys sanitariniai įrenginiai, visa 
tai karūnavo nertas tualetinio popieriaus maišelis, 
kurį Julijus užsidėjo ant galvos. 

— Regis, mane pykina, - pasakė Nelė. 

Ir mane. 

— Maniau, kad tėtis ištuštino namus, - pasakiau suki- 
nėdama tualetinio popieriaus ritinėlį rankose. Jis buvo 
išmargintas gelsvomis gėlytėmis, senelė Vilma, matyt, jį 
laikė maišelyje nuo aštuntojo dešimtmečio. 

- Jis ir tuštino, - pasakė Nelė vos neverkdama. - 
Į mūsų svečių kambarį jis atnešė kelias kartonines dė- 
zes. Maniau, kad šlykščius baldus jis atidavė Raudona- 
jam kryžiui ar kur kitur. 

— Taigi tai ne taip paprasta. Daugelį jų galima iš- 
gabenti iš namų tik su kranu, - pasakiau susimąsčiu- 
si. - Tikriausiai reikėtų išversti vieną lauko sieną. O ką 
su jais darytų Raudonasis kryžius? 

— Sudegintų, - šniurkščiojo Nelė. - Juk kažkur tik- 
riausiai šąla keli vargšai žmonės ir jiems skubiai reikia 
malkų. 

Kol senelė Vilma buvo gyva, mes niekada nebuvo- 
me įžengę į viršutinį aukštą, tačiau ten užkopę turėjo- 
me palaidoti viltis, kad jis atrodo geriau nei apatinis. 
Lorencas nugabeno Julijaus baldus, jo dviaukštę lovą, 
spintelę, švyturio formos spintą, kilimą ir vienuolika 
Ikea žaislų dėžių su raudonais dangčiais į senelės Vil- 
mos vadinamąjį siuvimo kambarį. Viskas lengvai tilpo 
tarp senelės Vilmos siuvimo stalo ir lubas siekiančios 
sekcijos, abu šie baldai buvo iš raudonmedžio. Vietoj 
buvusių alyvinių užuolaidų Lorencas pakabino žyd- 
ras su debesėliais iš Julijaus vaikų kambario. Jos buvo 
gerokai per ilgos ir nederėjo prie alyvinės kiliminės 
dangos ir tokios pat spalvos sienos. 

- Siaubūnų urvas, - sumurmėjo Nelė. 

Bet Julijus apsidžiaugė. Ant jo galvos vis dar buvo 
tualetinio popieriaus maišelis, jis nušvito, kai pama- 

tė savo žaislus. Jo geros nuotaikos taip greitai nesu- 
gadinsi. 

Nelės naujajame kambaryje, buvusiame senelės Vil- 
mos svečių kambaryje, stovėjo neutralios pilkos spal- 
vos sofa, o drabužių spinta, komoda ir siaura lova buvo 
ne iš raudonmedžio, bet iš nugeltusios pušies medie- 
nos. Tai buvo Lorenco jaunuolio kambario likučiai su 
ant jų priklijuotais devintojo dešimtmečio lipdukais. 
Ant sienos kabėjo Abba plakatas. 

Nelė numetė savo daiktus ant lovos ir ėmė klykti: 

— Aš čia nepasiliksiu! Tai akiplėšiškumas! To iš ma- 
nęs negali pareikalauti joks žmogus! Noriu pas tėvelį! 

Ir aš, pamaniau, bet garsiai nepasakiau. Iš tiesų aš 
visiškai nenorėjau grįžti pas tėvelį, tėvelis buvo dėl vis- 
ko kaltas. Tėvelis buvo kiaulė. Šis namas buvo tikras 
akiplėšiškumas. Tokios aplinkos aš nelinkėčiau net 
savo pikčiausiam priešui. 

Kai pamačiau miegamąjį, į kurį Lorencas įmetė 
mano lovą, pamaniau, kad čia negalėsiu nė bluosto 
sudėti. Neryškioje palubėje kabančio šviestuvo švie- 
soje man pasirodė, kad senelė Vilma stebi iš trijų dalių 
veidrodžio raudonmedžio rėmais. 

- Žiūrėk, mamyte, čia galima apvemti sienas, - pa- 
sakė Nelė, matyt, norėdama mane padrąsinti, - vis tiek 
niekas nepastebės. 

To man buvo per daug. 

- Šito namo bloga karma, - sumurmėjau sau rink- 
dama Trudės numerį. Šiai nakčiai pasinaudočiau jos 
pasiūlymu persikelti į jos butą. O rytoj bus galima iš- 
kraustyti visas dvasias, kartu ir senelės Vilmos. 

Bet Trudė neatsiliepė. Atsakiklis pranešė, kad ji per 
karnavalą išvyksta į sąmonės plėtimo seminarą prie 


KERSTIN CIER 


Gardos ežero. Savo bauginamiems kursams ji visada 
pasirinkdavo gražias vietas. 

Daugiau nepažinojau nieko, kam galėčiau paskam- 
binti. Viešbučiui aš visiškai neturėjau pinigų. 

— Ar kas nors alkanas? - paklausiau aš. 

— Ne, ačiū, man jau bloga, - pasakė Nelė, nubėgo į 
savo kambarį ir garsiai verkdama krito ant lovos. 

Mes su Julijumi pasikeisdami ją glostėme. 

— Dabar mes eisime miegoti, - tariau aš. Šiuo metu 
mano devizas buvo galvoti pozityviai. - O rytoj viską 
aptarsime su tėveliu. Esu įsitikinusi, kad jis iš viso to 
padarys ką nors puikaus, - šitaip meluodama truputį 
paraudau. - Tėvelis duos truputį pinigų ir mes čia pa- 
darysime tikrus rūmus. Pamatysit! 

Nelė netikėdama šnarpštė. 

Julijus atrado dureles spintoje ir atvėrė. 

- Žiūrėk, Nele, čia tu turi net televizorių, - pasakė 
jis susižavėjęs. 

— Jis juk nespalvotas, - vėl pravirko Nelė ir supyku- 
si atsisėdo. - Manau, niekšinga, kad jūs skiriatės, o aš 
turiu gyventi tokioje skylėje. 

— Radijo skylėje, - pasakiau aš. - Tai netgi gerai. 
Jokio elektros bangų užterštumo ir šiaip. Trudė bus 
sužavėta tokiu dideliu teigiamos energijos kiekiu. Aš 
papasakosiu jums prieš miegą smagią pasaką. Apie 
Auksaplaukį naujame name. Pamatysit, dienos švie- 
soje viskas atrodys visiškai kitaip. 

Bet tai buvo melas. Dienos šviesoje tai atrodė taip 
pat šlykščiai, gal net dar šlykščiau. Vonia viršutiniame 
aukšte buvo geltonų ir rudų spalvų ir taip keistai gėlė- 
ta, kad jau valantis dantis man prasidėjo migrena. 

— Tuoj paskambinsiu tėveliui, kad mane pasiim- 
tų! - sušuko Nelė jau dešimtą kartą nuo šešių valandų. 
Ji jau mėgino išsiuntinėti savo draugėms žinutes, bet 
net sode jos mobilusis telefonas neveikė, o tai sukėlė 
nepakeliamą įsiūčio priepuolį. Per pertraukėles ji visu 
garsu klausėsi muzikos. 

Norėjau virtuvėje pagaminti pusryčius, bet Loren- 
cas buvo atšildęs šaldytuvą ir nenupirkęs šviežių mais- 
to produktų. Nebuvo net kavos. Radau dėžutę pipir- 
mėčių arbatos ir priviriau jos visą arbatinuką. Bent jau 
Julijui ji buvo naudinga. 

— Kai atidarys parduotuves, pripirksime visko, - pa- 
žadėjau aš. 

— Bet aš mirsiu iš bado, - pasakė Julijus, jis vėl buvo 
visiškai sveikas. 

— Aš taip pat mirsiu iš bado, - zirzė Nelė. - Kodėl 
prieš tai nepagalvojai, kad reikia pasirūpinti maistu, 
tu bloga mama. 

+ Kadangi aš bloga mama, iki vakar vakaro nežinojau, 
kad šį rytą pabusiu raudonmedžio košmare su tuščiu 
šaldytuvu. 

Pagaliau prašvito. Dienos šviesoje kambariai neat- 
rodė gražesni. 

— Puiku, - pasakiau aš, kai nebegalėjau pakęsti Ne- 
lės zirzimo. - Dabar gali paskambinti savo tėvui. - Aš 
pykau, kad neleidau Nelei skambinti jau šeštą valandą. 
Regis, atidumas buvo dar giliai manyje įsišaknijęs - sek- 
madieniais ir švenčių dienomis tėvelio negalima kelti. 

Regis, Lorencas nenorėjo pasiimti Nelės, nes ji gana 
smarkiai trinktelėjo senelės Vilmos brokatu aptrauktą 
ragelį ant staliuko ir sušuko: 

— Bet tu turi pakalbėti su mamyte! Mamyte! Tėvelis 
nori su tavimi pakalbėti! - įsiutusi ji nubėgo raudon- 
medžio laiptais į viršų ir taip trinktelėjo durimis, kad 
visas namas sudrebėjo. 

Įtariau, kad Lorencas visiškai nenori su manimi 
kalbėti. 

— Tu trukdai! - sulojo jis. - Ką tai reiškia? Jūs dar ne- 
prabuvote nė dvylikos valandų, o Nelė jau nori grįžti! 

— Tikrai taip! - pasakiau aš. - Matyt, ji paveldė- 
jo tavo jautrų skonį, nes alergiškai reaguoja į senelės 
Vilmos apstatymą. Tavo lipdukai jai taip pat neatrodo 
labai šaunūs. Aš visiškai nežinojau, kad tu buvai taip 
nusistatęs prieš atomines elektrines. 

— Dabar tai tavo namai, gali keisti, ką tik nori, — 
pasakė Lorencas. - Įskaitant ir mano lipdukus. 
Oooo taip! 

— O ne! - sušukau aš. - Ką, po velnių, tu darei visą tą 
laiką, Lorencai? Poliravai raudonmedį? Net nepripil- 
dei šaldytuvo produktais! Tačiau senelės Vilmos spinta 
pilna. Ir plokštelių spintelė su aštuntojo dešimtmečio 
tenorų ir baritonų operų arijomis. Puiku. 

Lorencas tylėjo. 

— Lorencai, ar girdi? 

- Ilgai neišlaikysiu! - jo balsas buvo toks, tarytum 
jis kalbėtų pilna burna. - Kadangi nusprendei pasi- 
slėpti pas savo tėvus, vargu ar gali skųstis apstatymu. 

Cha cha, lyg galėjau rinktis! 

— Lorencai, tu man pažadėjai, kad namas bus pa- 
rengtas. Parengtas, vadinasi, gyvenamas. Bet tu tik 
savo mamos butą papildei mūsų daiktais, ir dar pridė- 
jai tau nereikalingus daiktus. 

Lorencas giliai šnopavo. 

— Lorencai, ką tu darai? 

— Ko dar? 

— Kodėl neiškraustei mamos daiktų, kaip Žadėjai? 

— Aš išnešiau daugybę dėžių iš namo, gali paklausti 
Nelės! - pasakė Lorencas. Dabar jo balsas skambėjo 
šiek tiek šnypščiamai. 

— O taip, - sušnypščiau aš savo ruožtu. - Dėžes 
su grynais pinigais, papuošalais, Maiseno porcelianu 
ir oda įrištomis antikvarinėmis knygomis! Visą kitą 
šlamštą tu tiesiog palikai. 

— Nes maniau, kad galbūt tau nereikės tų daiktų, — 
pasakė Lorencas. - Atleisk, kad norėjau tau padaryti 
paslaugą. 

— Taip, puiku, dėkoju, džiaugiuosi! Šiais laikais se- 
nos kojinės ir audinių kepuraitės šitaip pabrango! 

Lorencas tik šnopavo. 

— Lorencai, ką gi tu pagaliau darai? 

— Aš sėdžiu ant treniruoklių dviračio, jei neturi nie- 
ko prieš, ir norėčiau baigti pokalbį. Tęsk! Tęsk! 

— Tai kaip, baigti ar tęsti? - paklausiau sutrikusi. 

— O Dieve, Kone, kol tu atostogavai Perlvorme, 
aš čia sukausi, prižiūrėjau darbininkus, atleidau 
tarnaitę, rūpinausi tavo dukra - last but not least - 
dirbau per savaitę po aštuoniasdešimt valandų. Ar 
nemanai, kad galėtum pasiimti Raudonojo kryžiaus 
maišą ir sukišti ten mano mamos drabužius? Suauk 
gi tu pagaliau! 

Mėginau giliai kvėpuoti ir mintyse suskaičiuoti iki 
dešimties, kai Lorencas ant savo treniruoklio, matyt, 
išspaudė didžiausią greitį. 

— Pagalvok apie vaikus. Ar tu nebijai, kad jų skonis 
suges, jei turės gyventi tokioje aplinkoje? Namas yra 
prikištas baldų, faktiškai jame neįmanoma gyventi. 
Man skubiai reikia pinigų remontui, tu tikriausiai Ži- 
nai, kad mano sąskaita beveik tuščia. Aš, žinoma, ne- 
nusimanau apie kainas, bet penkiasdešimt tūkstančių 
eurų padėtų pajudėti iš vietos. Reikia iš naujo iškloti 
pytelėmis vonios kambarius, reikia naujos santechni- 
kos įrangos. 

Girdėjau gilų Lorenco kvėpavimą. 

- Lorencai? Kodėl nieko nesakai? Ar gavai infarktą 
nuo to dviračio? 

— Baigiam pokalbį, Kone. Tu iš manęs negausi nė 
cento! Namas yra nepriekaištingos būklės, mano 
mama prieš penkerius metus jį visiškai suremonta- 
vo, taip, taip, įskaitant ir išorės tinkavimą. O taip! 
O dabar aš įvedžiau visiškai naują šildymą! Tu turi 
veikiančią skalbyklę, džiovintuvą, virtuvę su visokiais 
įrenginiais, taip, gerai, o taip, atvirą židinį ir puikiai 
įrengtą šimto penkiasdešimties kvadratinių metrų 
plotą, - Lorencas dabar kalbėjo labai keistai, ir su įsiū- 
čiu, ir kartu draugiškai. Atrodė, kad kalba visiškai 
svetimas žmogus. Tie jo dažnai besikartojantys taip 
ir o man taip pat buvo negirdėti, galbūt tai kokia nors 
prokuroriška, retorinė gudrybė, klaidinanti pašneko- 
vą. Tik viena liko įprasta: Lorencas visada mokėjo 
taip pasukti pokalbį, kad kitą visiškai sutriuškintų. — 
Galbūt ne viskas atitinka tavo skonį - nenoriu dabar 
tau priminti, kad nelabai apie tai nusimanai, 0000 
taip — bet jei tau nepatinka baldai, turi visišką teisę 
juos keisti. Taip! Taip! 

— Cha! Kokiu gi būdu? - nebuvau nei automatinis 
krautuvas, nei krovininis kranas, buvau šešiasdešimt 
kilogramų sverianti moteris, o namuose stovėjo bal- 
dai, kurių kiekvienas svėrė ne mažiau nei toną! - Lo- 
rencai, taip nieko nebus! Namą reikia remontuoti, 
man skubiai reikia pinigų, nes aš neturiu už ką nusi- 
pirkti maisto. 

Lorencas atsakė švogždamas: 

— O kodėl tu manai, kad aš esu įpareigotas papildyti 
tavo sąskaitą ir parūpinti tau produktų? 

Taip, o kas gi dar? 

— Aš, aš, aš... - nelabai iškalbingai ištariau. 

— Mano miela Kone, - pasakė Lorencas. Regis, 
jis mina pedalus į aukštą kalną. - Prašau dar kartą 
pasižiūrėti į dokumentus, ar ten kur nors parašyta, 
taaaip, kad aš tave iki gyvenimo pabaigos turiu ap- 
rūpinti pinigais, mano dokumentuose tai neparašy- 
ta. O! O! Tu gavai namą, tikiuosi, nereikia aiškinti, 
uuu, koks jis vertingas, taip! Ir dar su dideliu žemės 
sklypu, tu turi kur su vaikais gyventi, tai ne taip jau 
blogai, - čia jo balsas tapo garsesnis. - Pagaliau pati 
užsidirbk! 

— A-a-a, - sumikčiojau aš. Nesusigaudžiau, kaip tu- 
riu pradėti sakinį, nuo „bet“ ar „šiknius“. Kodėl aš tuos 
dokumentus, kuriuos pakišo Ulfis, pasirašiau? Juk iš 
tikrųjų aš ten nesupratau nė žodžio. Tokie terminai 
kaip kompensacija už alimentus man nieko nesakė, aš 
galėjau tik spėlioti. Tačiau, kiek aš prisimenu, nepa- 
sirašiau po žodžiais „atsisakymas alimentų“. - Kaip, 
kaip, kaip?.. - tiesiog buvo per daug klausimų su kaip. 
Ką turėjau toliau daryti? Kaip gauti pinigų? Kaip pa- 

versti tą raudonmedžio monstrų urvą jaukiais vaikų 
namais“ 

— Lorencai? - žinojau, kad mano balsas toks pat 
graudus, kaip ir mano nuotaika, bet galbūt tai su- 
minkštins Lorenco širdį? 

Ne, jo tai nesugraudino. 

— Kone, neturiu jokio noro ir laiko kalbėti šia 
tema. Jei tau kas nors netinka, išsiaiškink tai su savo 
advokatu. Taip! Taip! Jis gali išsiaiškinti su maniškiu. 
O taip! Prašau skambinti tik tada, kai norėsi pakalbė- 
ti apie vaikus, tokios diskusijos tik apsunkina mūsų 
santykius. 

Ne, žinoma, mūsų santykiai buvo tokie geri, kad aš 
jokiu būdu nenorėjau jų apsunkinti. 

— Su mano advokatu? Lorencai, ką tai reiškia? Tu- 
tu-tu gerai Žinai, kad aš neturiu advokato! - visada, kai 
esu sutrikusi, pradedu mikčioti. - Be-e-et tu gi pasakei, 
kad Ulfis viską mums sutvarkys. - Ulfis, jo žodžiais ta- 
riant, buvo geriausias skyrybų advokatas mieste. Jis ir 
jo žmona Frederikė buvo mūsų draugai. - Lorencai, 
ar tu girdi? 

— Tai tau būdinga, - sulojo Lorencas į ragelį. - Net 
skiriantis turiu viską tau sutvarkyti. Pasiieškok sau ad- 
vokato ir palik mane ramybėje. Taip! 

— Tu esi toks... - pasakiau aš. 

— Taip, gerai, - sušvokštė Lorencas. - Gerai taip! 

— Bent jau tai pripažįsti, - stengiausi nežliumbti. Ką 
man dabar daryti? - Pasakyk, ką man dabar daryti? 

Jokio atsakymo. Net švogždimo. Lorencas padėjo 
ragelį. 

Sutrikusi spoksojau į brokatu apvilktą ragelį. 

Kelis mėnesius jis man kalbėjo apie taikias, darnias 
skyrybas, bendrus rūpesčius ir gyvenimą be proble- 
mų, o dabar staiga panoro, kad susirasčiau advokatą! 
Kodėl tik dabar? Pradėjau įtarti, kad jis mane apmul- 
kino. Nereikėjo, nereikėjo pasirašinėti tų dokumen- 
tų, kuriuos kaip geriausią sprendimą pakišo jis ir jo 
geriausias draugas Ulfis! Bet jei žinotum, ko nereikia 
panašiose situacijose daryti. 

Staiga kilo noras išgerti senelės Vilmos kanalizaci- 
jos valiklio. Šitaip vienu mostu būtų išspręstos visos 
problemos. 

— Mamyte, mirštu iš alkio! - dvi mažos rankytės ap- 
kabino mano liemenį. 

Nusibraukiau ašaras nuo skruostų ir tvirtai apkabi- 
nau Julijų. Vaikai turi tokią puikią savybę - jie sulaiko 
nuo savižudybės. 

Buvo nelengva surasti prekybos centrą, kuris šią šven- 
tinę dieną dirbo. Mūsų gatvėje buvo vienas visą parą 
atidarytas kioskas, bet aš juk norėjau vaikus pamai- 
tinti ne šokoladu, guminiais meškiukais ar limonadu. 
Bankomate išsiėmiau pinigų. Po pokalbio su Lorencu 
man buvo labai nejauku. Iš tiesų sąskaitoje turėjau 
114 eurų ir 12 centų. Aš išsiėmiau 120 eurų. Šiandien 
mano pirmoji vienišos moters gyvenimo diena, todėl 
pradėti nuo neigiamos sąskaitos buvo nesmagu. Be 
to, man prasidėjo migrena, o senelės Vilmos vaistų 
spintelėje nebuvo nei aspirino, nei ko nors panašaus, 
išskyrus tepalą nuo hemorojaus, nosies lašus ir table- 

tes nuo reumato. Turbūt Lorencas jų neišmetė, kad 
galėčiau pasinaudoti. 

Leidau vaikams į vežimą krauti tuos produktus, 
kokių norėjo, jie neturi badmiriauti. Tik renkantis 
gėrimus turėjom apsiriboti buteliu sulčių, nes kelias 
iki namų tolimas. Sunkia širdimi paėmiau iš lentynos 
vieną butelį Volvic mineralinio vandens. Paprastai aš 
per dieną išgeriu du tris butelius mineralinio vandens, 
per savaitę susidaro dvi dėžės. Ateityje bus sunku jo 
atsigabenti. 

— Čia turėtų būti nepriekaištingas vanduo iš čiau- 
po, - pasakiau susimąsčiusi. Virsiu labai daug arbatos. 
Tai sveika ir pigu. Nuo šiol reikės visur taupyti. 

— Mums reikia automobilio, - tarė Nelė. - Geriau- 
sia - kabrioleto! 

Automobilio! Cha cha cha! Geriausia - kabrioleto! 
Nelė dar nežinojo apie mūsų keblią finansinę padėtį. 
Automobilio mes negalime įsigyti. Be to, aš nuo pen- 
kiolikos metų nevažinėjau automobiliu, kam reikia 
dabar pradėti? 

— Mes įsigysime vaikšką vežimėlį, - pasakiau aš. — 
Vežimėlį kabrioletą. 

Nelė pažvelgė į mane baisiu žvilgniu. 

Apsikrovę produktų maišais nulingavome į sene- 
lės Vilmos namus. Julijus nešė ne maišą, o tvirtai 
prispaudęs prie krūtinės tempė dvylikos ritinėlių 
tualetinio popieriaus pakuotę, per kurią beveik ne- 
matė kelio. 

- Tai mano oro pagalvė, - pasakė jis ir sąmoningai 
trenkėsi į apšvietimo stulpą. 

Kitas buvo gatve einantis vyras. 

— Opa, - tarė vyriškis. Jo plikė atspindėjo neoninę 
reklamą kitoje gatvės pusėje. 

— Atleiskit, - tariau aš ir griežtai pažvelgiau į Juli- 
jų. Bet šis burzgė kaip automobilis ir trypė kojomis. — 
Mes netyčia, ar ne, Julijau? 

— Tyčia, - pasakė Julijus. Jis buvo sąžiningas vaikas. 

Bet vyriškis nekreipė jokio dėmesio į Julijų. 

- Žiūrėk tu man, - pasakė jis. - Juk tu esi Kon- 
stancija! 

— Taip, - toks mano vardas, bet kas jis toks? Šio tipo 
aš niekada nemačiau. 

- Žiūrėk tu man, tu taip pasikeitei. 

— Taip, mes visi nesidarome jaunesni, - atsakiau 
aš karštligiškai rausdamasi atmintyje ir stengdamasi 
prisiminti vyrą su spindinčia plike. Bet nieko nepri- 
siminiau. Nelė šalia manęs pradėjo taip pat neramiai 
trypti. Plastikiniai maišai jai buvo per sunkūs. 

Plikis nusijuokė: 

— Ką veikei nuo universiteto laikų? 

- Ištekėjau, pasigimdžiau vaikų... - ėmiau nedrąsiai 
pasakoti. - O tu? 

— Tą patį, - pasakė plikis ir vėl nusijuokė. - Be to, 
padariau karjerą. Esu vyriausiasis patarėjas vienoje 
įdarbinimo įstaigoje. Daug streso, daug pinigų. Per 
pastaruosius metus mano uždarbis galėtų padengti 
valstybės įsiskolinimus. 

Kai jis vėl nusijuokė, pažinau, kas stovėjo prieš 
mane: Janas Kriolmanas, mano pirmasis draugužis, 
kuris mane nuogą „matė“ tik tamsoje. Jau tada jis 
buvo baisus pagyrūnas. Bet neturėjo plikės ir didoko 
pilvuko. Kai dabar į jį pasižiūriu, tai vienintelis gražus 

daiktas buvo jo plaukai. Ar negalėjau išsirinkti geres- 
nio savo pirmajam kartui? Buvo šiek tiek dėl to pikta. 
Pagaliau Lorencas buvo teisus, aš iš tikrųjų neturėjau 
skonio. Bent jau vyrų atžvilgiu. 

— Mamyte! - pasakė Nelė susinervinusi. 

- Einu, brangioji, - atsakiau aš. O Janui pasakiau: - 
Buvo malonu vėl tave pamatyti. Turime eiti. 

Bet Janas nenorėjo atsisveikinti. 

— O kas yra tavo vyras? - paklausė jis. 

—- Mamyte! - suniurzgė Nelė, šį kartą garsiau. Julijus 
vis dar linksmai burzgė. 

— Jis yra prokuroras, - pasakiau aš. - Ir jis yra mano 
buvęs vyras. - Staiga supykau. Kodėl Janui turėtų rū- 
pėti mano šeimyniniai reikalai? - Atleisk, prašau, Ja- 
nai, bet mes skubam. Mes dar nepusryčiavom. 

— Tikrai? - Janas vertindamas pažvelgė į piktai 
žvelgiančią Nelę ir burzgiantį Julijų. - Aš taip pat 
einu savo šeimai nupirkti bandelių. Turiu tris vai- 
kus, kaip emancipuotas vyras turiu dalyvauti šei- 
mos darbuose! Sakyk, ar tu gyveni čia, Vabzdžių 
gyvenvietėje? 

— Taip, nuo vakar. Širšių kelyje. 

Atnešti bandelių yra šeimos darbai? Manau, kad ne. 

— Mamyyyte! 

— Kaip puiku! - sušuko Janas. - Mes taip pat čia gy- 
vename! Koks jūsų namo numeris? 

— Keturioliktas, - atsakiau. 

— Senasis senosios ponios Višnevski namas? - pa- 
sakė Janas ir švilptelėjo pro dantis. Nesupratau, ar jis 
vertino teigiamai, ar neigiamai. 

— Maaamyyyteeee! 

— Taip, ji buvo mano anyta. Janai, mums iš tiesų rei- 
kia eiti... 

— Taip, pasimatysime dažniau. Mes gyvename 28 
name,tame kube su daug stiklo. Architektas už šį projek- 
tą gavo premiją. Žinoma, kainavo jis nepigiai. Supranti, 
dizainas nepigus. Du šimtai keturiasdešimt kvadratinių 
metrų gyvenamojo ploto, visur granito grindys, sauna, 
sūkurinė vonia, įmontuojamos spintos... 

Atrodė, kad Nelė sprogs iš pykčio. 

— Taip, puiki kaimynystė, - pasakiau Janui ir nu- 
ėjau palikusi jį stovėti, nors jis nebaigė aprašinėti savo 
namo. 

— Kas buvo tas pagyrūnas? - niekinamai paklausė 
Nelė. 

— Kadaise mes gyvenome viename bendrabutyje, - 
atsakiau aš. Daugiau nenorėjau jautriam vaikui pasa- 
koti. Šiuo metu ji vis tiek ne itin mane vertino. - Tik 
įsivaizduok, jam priklauso ta šlykšti betono trinka 
Širšių kelio gale, kuri atrodo kaip akvariumas. Neva 
architektas gavo premiją. Tai bent juokas! 

Sunku patikėti. Penkiolika metų nebuvau sutikusi 
Jano Kriolmano, ir kaip tik savo pirmąją vienišos mo- 
ters dieną vėl jį sutikau. Ką tik išsiskyrusi, bankrutavu- 
si, nepasidažiusi ir neplautais plaukais. Koks nevykęs 
susitikimas! Eidama pro vitrinas vogčiomis žvalgiau- 
si į savo atspindį. O ką, ne taip jau blogai. Juk Janas 
buvo iš tų, kurie prarado plaukus ir priaugo mažiau- 
siai dvidešimt kilogramų. Nors buvau nepasidažiusi, 
bet mano neplauta šukuosena buvo daug pranašesnė 
už jo. Tiesą sakant, palyginti su anais laikais, optiškai 
aš atrodžiau daug geriau. Ne taip, kaip Janas. 

Užtat jis daugiau už mane uždirbo. Anoks čia pra- 
našumas, kiekvienas kirpėjo mokinys uždirbo dau- 
giau už mane, nes jis turėjo darbą. Aš niekada ne- 
turėjau specialybės. Buvo daugybė daiktų, kurių aš 
neturėjau. 

Namuose tuoj pat pasistengiau surasti Trudę, vienin- 
telę, kuri mane šioje padėtyje galėjo dvasiškai paremti. 
Bet Trudės balsas atsakiklyje vis dar pranešinėjo, kad 
ji prie Gardos ežero. Labai maloni žinia įvairiems įsi- 
laužėliams, bet ne man. 

Jaučiausi labai vieniša. Tada giliai įkvėpiau ir pamė- 
ginau įsivaizduoti, ką man patartų Trudė, jei būtų čia. 
Pirmiausia ji nutrauktų mano dejones. 

„Negalvok visą laiką apie tai, ko neturi, bet džiaukis, 
kuo turi“, - pasakytų ji. Tai ji nuolat kartodavo, kai 
pradėdavau dėl ko nors skųstis. 

Gerai, ką aš turiu, dėl ko galėčiau džiaugtis? 

Pirmiausia turėjau du sveikus vaikus. Tokius svei- 
kus, kad jie dabar buvo alkani ir tuštino mūsų maisto 
produktų atsargas, tokie alkani, kad rytoj reikės vėl 
eiti apsipirkti. O iš kur gausiu pinigų??? Bet menamoji 
Trudė sulaikė neigiamas mintis. Du sveiki vaikai, pa- 
kartojo ji. Juk tai labai gerai. O toliau? 

Stogą virš galvos. Giliai įkvėpiau, norėdama plačiau 
aprašyti stogą virš galvos, bet tariamoji Trudė mane 
nutraukė: Ne! Nė žodžio apie raudonmedį! Svarbiausia, 
kad gyvenate saugiai ir šiltai. Toliau! Dėl ko turėtum 
būti dėkinga? 

Aš turiu sveikas rankas, kurios gali sugriebti, jei jau 
taip nori, pasakiau gailiai. 

Daugiau negalėjau nieko sugalvoti. Bet to buvo dau- 
giau nei pakanka. Sudribau ant rudos senelės Vilmos 
kušetės ir pradėjau verkti, nes buvau tokia dėkinga ir 
patenkinta. 

Kai prisiminiau apie senelės Vilmos aviečių užpilti- 
nę (iš mūsų sekmadieninių apsilankymų žinojau, kad ji 
sekcijoje už knygų laikė aviečių užpiltinės atsargas, gal 
išgerti bent gurkšnelį), prie durų suskambėjo skambu- 
tis. Senelės Vilmos skambučiui šis pavadinimas visai 
netiko. Jis skleidė nemalonų zyziantį garsą, šiurkštų, 
nemelodingą krrr, nuo kurio pašiurpdavo oda. 

Vaikai išdygo valgomojo tarpduryje. 

— Kas čia buvo? - paklausė Julijus pilna burna su- 
muštinių su nutela. 

— Skambutis, kvaileli, - pasakė Nelė, taip pat pilna 
burna. 

— Taip skambina teismo antstolis, - sumurmėjau aš 
ir nubraukiau ašaras nuo skruostų. 

— Galbūt tai tėvelis, - pasakė Nelė ir nubėgo į prieš- 
kambarį. 

— Kodėl tu verki, mamyte? - paklausė Julijus. 

— Nes senelės Vilmos sekcija man tokia bjauri, - at- 
sakiau. 

— A, todėl, - nutęsė Julijus. 

— Mamyyyte! Tai mūsų naujieji kaimynai, - sušuko 
Nelė iš prieškambario. 

O, kaip malonu. Pakilau su naujomis jėgomis. Kai 
atsikraustai į priemiestį, iš karto matyti skirtumas: čia 
kaimynai domisi žmogumi. 

Eidama prie durų šypsojausi kiek galėdama plačiau. 

- Iš tikrųjų tai mes esame naujieji kaimynai, - tariau 
aš. Tačiau staiga mano šypsena sustingo. Ant slenksčio 
stovėjo mano pažįstami: storulė Gizela ir storulis Hein- 
richas iš centrinės stoties, tik be skrybėlaitės ir blizgučių 
peruko. Viešpatie, kaip jie taip greitai mane rado? 

— Mes pamatėme, kad jūs pagaliau atsikraustėte, ir 
norėjome jus nuoširdžiai pasveikinti, - nedraugiškai 
sušvokštė Heinrichas. - Mes esame ponas ir ponia 
Hempeliai iš 16 namo. 

— Malonu, - sumikčiojau aš automatiškai. Kvailas 
sutapimas, ir tiek. Kartais taip atsitinka. Tik neprarask 
savitvardos. Atkišau Hempeliams ranką tikėdamasi, 
kad abu prastai mato ir, be to, turi blogą atmintį. 

— Konstancija Višnevski. O čia mano duktė Nelė. - 
Mes dar turime mažąjį vėmėją, bet aš tikiuosi, kad jis 
liks kambaryje ir nepasirodys prie durų, pratęsiau 
mintyse. 

— Nelė juk ne vardas, - tarė ponia Hempel. Jos bal- 
sas buvo nenatūraliai aukštas ir šaižus. - Ar jis jums 
gražus? 

— Taip, žinoma, - atsakiau sutrikusi, bet ir su pa- 
lengvėjimu. Regis, Hempeliai manęs nepažino. Čia iš 
už kampo pasirodė Julijus ir įsispoksojo į Hempelius 
didelėmis akimis. 

— O čia mūsų mažasis Julijus, - ištariau šiek tiek 
drebančiu balsu. Tikėjausi, kad nutela ištepliotas vei- 
das neleis ponui ir poniai Hempeliams atpažinti vakar 
vakare paltą apvėmusio vaiko. 

Ponia Hempel įtariai nužvelgė mus savo mažomis 
akutėmis. 

— Heinrichai, - sušnypštė ji ir trinktelėjo savo vyrui 
alkūne į šoną. Net jei ji šnypštė, jos balsas skambėjo 
kaip seniai neteptų durų girgždesys. Nejau ji vis dėlto 
mus atpažino? 

— Gerai jau, pasakysiu, - pasakė ponas Hempelis 
ir išsitempęs atsistojo ant senelės Vilmos takelio prie 
durų. Ant takelio buvo parašyta: 

„Net tada, kai nėra kam ištiesti pagalbos rankos, iš 
kažkur sušvinta saulės spindulys.“ 

Perskaičiau šiuos žodžius apimta prieštaringų jaus- 
mų. Jie, matyt, buvo skirti kam nors kitam, nes kai 
man nėra kam ištiesti pagalbos rankos, sušvinta ne 
saulės spindulys, bet Hempelių šeima. Man taip visa- 
da nutinka. 

— Kad mūsų kaimyniniai santykiai būtų geri, no- 
rim iš karto išsiaiškinti kelis dalykus, - pasakė ponas 
Hempelis skardžiu balsu. - Jokių vejapjovių ir jokio 
vaikų triukšmo nuo dvyliktos iki penkioliktos ir po 
aštuonioliktos valandos, kai pietų vėjas, neskrudin- 
ti dešrelių, lankytojai stato mašinas jūsų sklype, o ne 
gatvėje. Ar supratote? 

— Taip, - sukrenkščiau apstulbinta. Nelė visai ne 
vietoje sukikeno, Julijus, stebimas skvarbaus ponios 
Hempel žvilgsnio, prispaudė savo nutela išteptą vei- 
delį prie mano nublukusių kelnių. 

— Heinrichai, - sušnypštė ponia Hempel. 

— Nesirūpink, Gizela, - pasakė ponas Hempelis ir 
energingai prispaudė savo pagurklį prie marškinių 
apykaklės. - Aš nepamiršau apie šabakštyną. Išsiaiš- 
kinkim visam laikui: mes tą šabakštyną pakentėm tik 
todėl, kad senoji ponia labai sirgo, bet dabar gana. Jei 

nenorite, kad užtampytume po teismus, pasirūpinkite, 
kad šabakštynas būtų pašalintas, ir skubiai! Jūs būsite 
ne pirmi, kuriuos mes apskundžiame teismui. 

Šabakštynas? Šio žodžio aš nežinojau. Bet apie tai 
galima pasikalbėti. 

— Geros kaimynystės, - pridūrė ponas Hempelis. 

— Gerai, - atsakiau. - Bet jei tiksliai... 

Savo minties neužbaigiau, nes, kai ponas Hempelis 
savo linkėjimais užbaigė pokalbį, įsiterpė jo žmona. 

— Ar nematai, kas ji tokia? - sucypė ji ir vos neįrėmė 
savo riebaus piršto man į pilvą. 

Šūdas! Šūdas! Šūdas! 

Ponas Hempelis atidžiai žvelgė į mane, bet, regis, 
nieko nesuprato. Ponia Hempel skubiai priminė. 

— Tai ta pati moteris, kuri išpurvino tavo paltą! 

— Netiesa! - juk tai buvau ne aš,o Julijus. - Tai buvo 
kvaila nesėkmė... Atvažiavo traukinys ir mes turėjome 
skubėti... Jūs gi suprantate, kokie tie vaikai... Galiu tik 
dar kartą atsiprašyti... 

— Tai jūs esate ta akiplėšiška bobšė? - sušuko ponas 
Hempelis ir prisimerkė. - Juk tai viršūnė! 

— Mes nenorėjome nieko blogo, - ištariau nedrąsiai. 

— Su jumis mes dar turėsime vargo, - sucypė ponia 
Hempel, keista, bet ji atrodė laiminga. - Eime, Hein- 
richai! Ji turės užmokėti, nes vis dar turime juridinį 
draudimą. 

— Sąskaitą už palto valymą užnešiu artimiausiomis 
dienomis, - pasakė ponas Hempelis ir nukrypavo su 
savo žmona vartelių link. 

— Kas gi čia buvo? - paklausė Nelė uždarydama duris. 

— Apokalipsė, - atsakiau liūdnai. 

— Apokalipsė su susivėlusio mopso šukuosena ir ap- 
smukusiomis kojinėmis, - pasakė Nelė ir sucypė kaip 
ponia Hempel. - Negi jiems tai gražu? 

— O kas yra apokalipsė? - paklausė Julijus. 

— Pasaulio pabaiga, - pasakiau aš. - O kas yra ša- 
bakštynas? 

Mano vaikai to taip pat nežinojo. 

— Kažkas, kas nervina Godzilų šeimą, - pasakė 
Nelė. - Ir jei pučia pietų vėjas, mums neleidžiama 
skrudinti dešrelių, juk tai kiaulystė! 

— Taip, - sutikau. Tai didžiulė kiaulystė. Bet jie apsi- 
draudę teisinei pagalbai, o mes - ne. 

— Gerai, kad tėvelis yra prokuroras, - pasakė Nelė. 

Aš dėl to nebuvau tokia tikra. 

— O ką mes dabar darysime? - paklausė Julijus. 

Aš labiausiai norėjau atsisėsti ant šlykščios sofos, 
Žiūrėti į sekciją ir apraudoti savo liūdną likimą, bet 
supratau, jog tai mums nė kiek nepadės. 

-— Atsiraitosime rankoves ir iš šio siaubo kabineto 
padarysime tikrus namus, - pasakiau. 

— Kaip? - suniurnėjo Nelė. 

— Pirmiausia išmesime viską, kas mums nepatin- 
ka, - pasiūliau aš. 

— Kaip? - vėl paklausė Nelė. - Juk baldų neįmano- 
ma pajudinti nė per centimetrą. 

— Pradėsime nuo mažmožių, - tariau aš. - Pirmiau- 
sia pasirūpinsime daiktais, kuriuos galime išmesti į 
šiukšlių maišus. 

— Be manęs, - paprieštaravo Nelė. - Aš eisiu į sodą 
ir susirasiu vietą, iš kurios galėčiau paskambinti. 

— Gerai, - sutikau, - jei rasi liūdnai pagarsėjusį ša- 
bakštyną, pranešk man. 

Nelė išskuodė pro žiemos sodo duris į lauką, o mes 
su Julijumi įsitvėrėme po šiukšlių maišą ir klajojome 
po namus. Kai išmetėme tualetinio popieriaus laikiklį, 
senelės Vilmos tepalą nuo hemorojaus, geltonų ir mė- 
lynų dirbtinių gėlių puokštę su visa baisia vaza, pasi- 
jutau šiek tiek geriau. 

Tada vėl suzyzė durų skambutis. 

— Geriau visai neatidarykim, - pasakiau aš. 

Bet Julijus jau buvo prie durų. 

— Tai tikrai bus tėvelis, - sušuko jis. 

Atsidusau. Mano vaikai dar nesuprato, kad tėvelis 
labai retai stovės prie durų. 

Šį kartą ant originalaus kilimėlio stovėjo jauna 
moteris, kurią dengė milžiniška, ryškiai mėlyna hor- 
tenzija. 

- Sveiki atvykę į Širšių kelią, - pasakė ji. 

— Labai ačiū, - atsakiau nepatikliai. Jei ji atėjo pa- 
sakyti, kad mes niekada negalime gatvėje statyti au- 
tomobilio, skrudinti dešrelių pučiant pietų vėjui arba 
nutraukti vandens tualete, kai lyja, mes apie tai jau 
girdėjome. 

— Aš esu Mimi Pfaf iš 18 namo, - pasakė moteris. 
Kiek mačiau pro gėlę, Mimi Pfaf buvo graži moteris, 
smulki, tamsiaplaukė ir mergaitiška. Mano manymu, 
jai buvo apie dvidešimt. - Tiesą sakant, nesiruošiau 
taip greitai pas jus apsilankyti, bet kai pamačiau, kad 
pas jus atėjo Hempeliai, nusprendžiau negaišti. Hem- 

peliai iš tiesų gali įvaryti siaubą, - nusijuokė ji ir pa- 
davė man hortenziją. - Ji jums. Nesileiskite Hempelių 
įbauginami. Jie yra apsidraudę teisinei pagalbai, užtai 
mes turime geresnį advokatą. 

— Dėl ko gi jie jus apskundė? - paklausiau aš. 

— O, tiesą sakant, dėl visko. Dėl malkų rietuvės, dėl 
mūsų įpročio vasarą terasoje skrudinti dešreles, dėl 
mūsų svečių, kurie retkarčiais stato automobilį šalike- 
lėje, dėl mūsų katės, kuri prikakojo jų daržovių lysvėje, 
dėl vijoklinių rožių ir mūsų pastogės, dėl mūsų vejapjo- 
vės - kitą pusę skundų jau pamiršau. Bet, kaip minėjau, 
mūsų advokatas puikus, ir ligi šiol mes visus kartus lai- 
mėjome. Jei norite, tuoj pat jam paskambinsiu. 

Pasijutau truputį geriau. Toji Mimi buvo tokia sim- 
patiška, nenorėjau, kad ji tuoj pat išeitų. 

— Gal turite laiko išgerti puodelį kavos? - paklau- 
siau aš. 

Laimė, Mimi laiko turėjo. Kai ji peržengė slenkstį, aš 
dar nežinojau, kad šią akimirką prasidėjo mūsų nuo- 
stabi draugystė. 

Ir tai buvo senelės Vilmos interjero žlugimo pradžia. 

— Mes dabar remontuojame, - paaiškino Julijus ir 
parodė šiukšlių maišą. 

— Mes bandome, - užbaigiau jo žodžius. - Ar jūs at- 
sitiktinai nesate vidaus įrengimo dizainerė? 

Mimi papurtė galvą. 

— Bet aš prenumeruoju Homes and Gardens, - ji 
smalsiai apžiūrėjo kambarius. 

Kurį laiką moteris tylėjo. 

— Taip, - pasakiau aš supratingai. - Nuo tokių daik- 
tų gali netekti žado. 

— Manau, kad baldai nėra tokie bjaurūs, - pasakė 
Mimi. - Slegia rudos spalvos perteklius. Vieną kitą 
baldą būtų galima perdažyti kita spalva. 

— Kada čia atvažiuoja šiukšlių mašina surinkti senų 
baldų? - paklausiau aš. 

- Šiukšlių mašina! - sušuko Mimi apstulbusi. - Jo- 
kių šiukšlių mašinų. Dabar yra Ebay. Aš ten pardaviau 
visas krištolines vazas, kurias mama gavo dovanų per 
vestuves, vienas kolekcionierius iš Žemutinės Bavari- 
jos pasiūlė nemažą kainą, tiek daug, kad mes sausį tris 
savaites ilsėjomės Tailande! O mano rūsys pagaliau 
ištuštėjo. 

Akimirką įsivaizdavau, kad mums prasideda lai- 
mingi laikai, bet netrukus grįžau į realybę. 

- Būtų truputį per sunku nutempti į paštą šią sekci- 
ją Ir nusiųsti į Žemutinę Bavariją, - suabejojau aš. 

Bet ateitis man nebeatrodė tokia tamsi, nes atsirado 
žmogus, kuris įnešė šviesos spindulį į šį chaosą. 

Mimi turėjo savybę įsivaizduoti, kad nėra apmu- 
šalų, baldų, užuolaidų ir visko bjauraus, o matyti tik 
teigiamą pusę. 

— Labai gera kambario forma, - pasakė ji apžiūrė- 
jusi valgomąjį. - Koks puikus kambarys! - sušuko pa- 
mačiusi žiemos sodo augalų kapines. 

— Bet koks tvankus pridvisęs oras, - tariau aš ir ati- 
dariau langą į sodą. Šviežias šaltas oras įsiveržė į patal- 
pą. Medžiuose čiulbėjo paukščiai. Pavasaris buvo ne 
už kalnų. 

— Radau ryšį! - išgirdau entuziastingą riksmą. - Aš 
radau ryyyyšį! 

Šaukdama šiuos žodžius Nelė plumtelėjo iš medžio. 

Buvau tikra, kad žodžiai „Aš radau ryšį bus įrašyti 
į ilgą žymiausių paskutiniųjų žodžių sąrašą iškart po 
„Ar tai traukinys?“ ir „Ar tu esi įsitikinusi, kad tai 
buvo pievagrybiai?“ 

Laimė, tai nebuvo paskutinieji Nelės žodžiai. Ji su- 
silaužė ranką ir keikėsi kaip vežikas. Žinoma, ji apkal- 
tino mane, kad nukrito nuo medžio. 

- Jei nebūtum susiginčijusi su tėveliu, nereikėtų 
mums trenktis į tą prakeiktą vietą, kur nėra ryšio, ir 
man nereikėtų lipti į medį! - šnypštė ji ir sveikąja ran- 
ka trynėsi užpakalį. Pagaliau ji pravirko kaip ketverių 
metų mergaitė. Julijus pravirko palaikydamas kom- 
paniją. Aš taip pat verkdama nubėgau į namus, kad 
pakviesčiau greitąją pagalbą. Mimi pastvėrė mane už 
rankovės. 

— Aš nuvešiu jus į ligoninę, - pasakė ji. - Taip bus 
greičiau. 

Mimi privažiavo smaragdo spalvos kabrioletu, ku- 
ris iš pirmo žvilgsnio patiko Nelei. Ji liovėsi verkti, kad 
pasakytų, jog aš taip pat turiu įsigyti tokį kabrioletą. 
Aš vėsinau jos ranką senelės Vilmos kompresu nuo 
galvos skausmo ir linksėjau. 

— Viską, ką tu nori, mieloji, - pasakiau aš. Kai mano 
vaikams blogai, galiu viską pažadėti. Vėliau to gailiuo- 
si. Iš anksto nusprendžiau atsikalbinėti, kad neturiu 
vairuotojo pažymėjimo. Nežinau, kur nukišau seną, 
niekada nenaudotą popierėlį. 

Ligoninėje Nelė buvo visiškai mandagi ir drąsi, tik- 
riausiai dėl to, kad priiminėjo jaunas ir simpatiškas 

gydytojas asistentas, kuris mus užtikrino, kad per še- 
šias savaites ranka vėl bus sveika. Nelė tik niurnėjo, 
kad ligoninėje, kurioje ryšys buvo, neleidžiama įjungti 
mobiliojo telefono. Iš ligoninės paskambinau Loren- 
cui, kad pasakyčiau, jog Nelę gipsuoja ir ji reikalauja 
tėvelio. 

Lorenco balsas buvo užmiegotas ir niūrus, kaip 
būna kasdien po ilgos darbo dienos. 

— Nepraėjo nė dvidešimt keturių valandų, kai išsi- 
kraustei, o jau reikia gabenti vaikus į ligoninę. Bet tau 
neišdegs. Kone, suprask pagaliau, kad mes galutinai 
išsiskyrėme. Grįžti neįmanoma. Turi išmokti būti sa- 
varankiška. “ 

— Tai ne gudrybė, - užtikrinau aš, bet Lorencas ma- 
nimi nepatikėjo. 

— Beje, aš nesuprantu, kuo šiuo atveju galėčiau pa- 
dėti Nelei! Pasakyk jai, kad artimiausiu metu užeisiu ir 
pasirašysiu ant gipso. 

Buvau per daug išsekusi, kad jį iškeikčiau. Paskuti- 
nės dvidešimt keturios valandos mano gyvenime ne- 
buvo pačios geriausios. Buvau negailestingai sugniuž- 
dyta, sutikau savo pirmąjį ir vienintelį buvusį meilužį, 
nesimpatiškus žmones, kurie kadaise pasimaišė mano 
kelyje, o pasirodo, kad jie mano artimiausi kaimynai, 
ir mano duktė iškrito iš medžio. 

— Gerai, tu laimėjai, - tariau. - Rytoj aš einu pas ad- 
vokatą, kad tu pagaliau patikėtum, kad nenoriu grįž- 
ti. - Tai buvo tiesa. Aš nebenorėjau pas jį grįžti. 

- Ką? Ką tu padarysi? - sušuko Lorencas staiga žva- 
liu balsu. - Bet mes juk turime advokatą! Ulfis juk vis- 
ką tvarko. Ką tai reiškia? 

— Juk tu pats šiandien ryte pasakei, kad man reikia 
susirasti advokatą, - pasakiau truputį sutrikusi. 

— Kada aš tau tai pasakiau? 

— Šiandien ryte, kai šnopavai ant treniruoklio, - pri- 
miniau aš. 

— Kai aš ką? 

— Lorencai, ar esi įsitikinęs, kad neturi smegenų 
auglio? Vis dar manau, kad yra daugybė požymių! 

— Taip, kai tai sakiau, omenyje turėjau visai ką kita, — 
pasakė Lorencas. - Būtų grynas pinigų švaistymas, jei 
dar tu įsigytum advokatą. Aš rasčiau kur išleisti savo 
pinigus. 

Štai kaip? Na na? 

— Lorencai, mano sąskaita yra neigiama, o tu man 
pasakei, kad dėl to nesi atsakingas. Bet man reikia pi- 
nigų, kad mes, aš ir tavo vaikai, nemirtume iš bado! 
Taigi aš dabar eisiu pas advokatą, kad gaučiau iš tavęs 
pinigų, ir baigta. Esu tikra, kad man priklauso, visai 
nesvarbu, ką aš pasirašiau. Aš buvau šoko būsenos ir 
neveiksni. 

— Ak, kvailute, - tarė Lorencas. - Tu, žinoma, gausi 
iš manęs pinigų. Laikiną išlaikymą iki mūsų skyrybų. 
Nuo kito mėnesio pirmos dienos. Pažiūrėk į doku- 
mentus, ten viskas aiškiai išdėstyta. 

Kito mėnesio pirmoji diena buvo rytoj. Tiek galėsiu 
išgyventi su neigiama sąskaita. 

- Štai kaip, - ištariau ir man šiek tiek palengvėjo. 

— Kvailute, - vėl pakartojo Lorencas ir tai skambėjo 
beveik švelniai. - Pabučiuok nuo manęs vaikus. 

Tą akimirką pasijutau labai labai vieniša. Bet kai 
mano žvilgsnis užkliudė Mimi, kuri su Julijumi stryk- 

čiojo ant laukiamojo plytelių, nebegalėjau tvirtinti, 
kad šiandien bolga diena. Senelės Vilmos kilimėlis 
prie durų buvo teisus: jei manai, kad nebėra išeities, iš 
kažkur pasirodo Mimi. 


Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų Moterų, kurias jungia 


vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik“ namų 
šeimininkės, čia aptariame šiuolaikinei Moteriai ir Mamai 
svarbias temas ir rūpestingai viena kitą palaikome. 


Priėjimas 
tik draugijos narėms 


Į pradžią ryšiai el. paštas registracija 


Kovo 1 
Pagaliau nuspręsta, kad mes, mamų draugijos moterys, 
Šią gegužę Vabzdžių gyvenvietėje organizuosime kai- 
mynų šventę. Mes seniai buvome nepatenkintos šios 
šventės trūkumais, pagaliau turime galimybę padaryti 
geriau! Aš norėčiau didelių pakeitimų. Kartais atsitin- 
ka, kad kelis butelius alaus per daug išgėręs koks nors 
vyriškis stovi prie artimiausios tvoros ir siusioja, bet aš 
manau, kad tai labai negražu, be to, nekoks pavyzdys 
mūsų sūnums. Mes čia nediskutuojame, ar leidžia- 
ma vyrams stovint siusioti, ar ne, nes tai jau išaiškinta 
ir moksliškai pagrįsta (profesoriaus dr. Dunstmano 
straipsnio „Vyras prasideda tualete - motiniškas švaros 
įkarštis stabdo sveiką berniukų seksualinį vystymąsi“ 
kopijos). Mes, mamų draugijos narės, nepriklausome 

toms pakvaišusioms moterims, reikalaujančioms iš vyrų 

siusioti sėdint! Bet aš nepritariu gėdingam siusiojimui 

visų akivaizdoje! Per pastaruosius kelerius metus mūsų 

tujų gyvatvorė apsiusiota visiškai nudžiūvo. Todėl šiais 

metais reikalausiu, kad būtų išnuomotas vienas ar net 

daugiau biotualetų. Taip bus išspręsta problema. 
Fraukė 


Kovo 1 


Beje, reikėtų geriau suderinti pyragų asortimentą. 

Praeitais metais buvo keturiolika rabarbarų pyragų ir 
keturi žemuogių. Jei iš anksto pasistengsime ir apeisime 
kaimynus su sąrašu, išvengsime vienodumo. Tai būtų 
tau, Gite, labai tinkama užduotis. Juk apie tortus ir pyra- 
gus niekas nenusimano geriau nei tu ir tavo mama. 

Turiu baigti, nes ryt ir poryt Palmoje vyks konferen- 
cija, lagaminas dar nesukrautas ir valgyti nepagaminta. 
Maljorkoje šiuo metu 22 laipsniai pavėsyje, ir migdolų 
medžiai dar Žydi! 

Sabina 


Kovo 1 
Esu sužavėta pasiūlymo įrengti biotualetus, nes nuolat 
bėgioju į tualetą nuo to laiko, kai esu nėščia. Valio! Valio! 
Valio! 
Beje, mėgstu kepti Švarcvaldo vyšnių tortą. Žinoma, 
be alkoholio, visiems vaikams ir būsimoms mamytėms. 
SKUBIAI ieškau gerai išsilaikiusio kubiliuko savo ma- 
žyliui maudyti ir kuprinytės su boružėle. Prieš teirauda- 
masi Ebay aukcione, pirmiausia noriu paklausti jūsų. 


Deja, dažnai vemiu, bet man labai patinka būti nėš- 
čiai. Sonia, kiek kilogramų ligi šiol priaugai? Ir kas bus 
su jūsų kelione į Dominikos Respubliką? Juk tu neskrisi 
nėščia, ar ne? 

Elena, mamytė storu pilvuku 


Kovo 1 
Žinoma, mes skrendam atostogauti, Elena. Mano gydy- 
tojui iš viso nekyla jokių abejonių, nes ten nėra jokio 
pavojaus susirgti maliarija. Kai kūdikis bus jau gimęs, 
reikės kuriam laikui pamiršti tolimas keliones, todėl tu- 
riu pasinaudoti proga ir dar kartą kaip reikiant pailsėti. 
Prabangus penkių žvaigždučių viešbutis lagūnoje, pal- 
mės prie jūros, baltas kaip sniegas smėlis, omarų kiek 
nori - būtų kvaila to atsisakyti, ar ne? 

Sonia 


p: dviejų dienų dviračiu važiavome į naująjį Juli- 
jaus vaikų darželį. Jau prie durų pastebėjau, kad 
„Margaspalvis vasarnamis“ smarkiai skyrėsi nuo buvu- 
sio Julijaus darželio. Vietoj būrelio turkiškai plepančių 
moterėlių prie durų stovėjo elegantiškas kubilėlis su 
gebenėmis, erikomis ir spalvingu vėjo malūnu. Lauko 
fasadas niekur nebuvo sutrūkęs, nepripaišytas, o maši- 
nų stovėjimo aikštelėje matėsi ne netvarkinga dviračių 
krūva, senučiai fiatai pandos ir fordai tranzitai, o ke- 
letas išblizgintų šeimyninių automobilių ir net vienas 
juodas jaguaras. Šalia jaguaro stovėjo penki dviračiai, 
tvarkingai sustatyti į stovus. Kadangi ant jų nebuvo kė- 
dučių vaikams, pamaniau, kad tai auklėtojų dviračiai. 
Jos neužsidirba jaguarui ar opeliui astrai van. 
Nukėliau Julijų nuo kėdutės ir tvarkingai pastačiau 
dviratį šalia kitų. Šalmus pakabinau ant vairo. Jau ruo- 
šiausi pagirti dviračių stovą, kai mano dviratis be jo- 
kios suprantamos priežasties smarkiai pakrypo į šoną 
ir atsirėmė į kaimyninį dviratį. Sustingusi iš siaubo 
stebėjau, kaip dviračiai vienas po kito griūva į šoną 
tarsi sustatyti domino kauliukai, kol penktąjį, pasku- 

tinį dviratį nešvelniai gergždamos sustabdė jaguaro 
radiatoriaus grotelės. 

— Bach, - pasakė Julijus. 

— Tai nelaimė, - pasakiau aš ir vos nepravirkau. 

- Ar tai jūsų dviratis? - paklausė kažkieno balsas už 
nugaros. Tai buvo juodu kostiumu vilkintis vyras, nu- 
jaučiau, kad tai - jaguaro savininkas. Nuo jo žvilgsnio 
mano burna išdžiūvo. Ar aš esu apdrausta nuo suėmi- 
mo? Negalėjau prisiminti, ar kas nors mane apdraudė. 

Tamsios jaguaro savininko akys žvelgė labai skvar- 
biai. Pajutau, kad veidą užlieja raudonis. Jei ir turėjau 
draudimo nuo suėmimo polisą, Lorencas bus jį nu- 
traukęs. Tas žmogus nebemokės už mane nė cento: 
O aš neturėjau nė cento apmokėti už įdrėskimą lakuo- 
tame paviršiuje. Net jei tai būtų panda. 

Jaguaro savininkas vis dar atidžiai žvelgė į mane. 
Man pasidarė aišku, kad jis laukė atsakymo. 

Pamėginau prisidengti abejingu šypsniu. 

— Koks dviratis? - paklausiau. 

- Tas, kuris įbrėžė mano automobilį, - atsakė vyras. 

— Ne, - atsakiau su palengvėjimu, nors mano veidas 
vis dar buvo raudonas iš gėdos. - Tai ne mano. 

Jis iš tikrųjų buvo ne mano. Maniškis tik pradėjo 
grandininę reakciją. Bet šito negalėjau pasakyti Vyrui 
Jaguarui. Buvau sugniuždyta, o grasinantis pasaky- 
mas: „Mano vyras yra prokuroras“ nebeatitiko tikro- 
vės. Nors labai gailėjausi padariusi žalą, bet visiškai 
nesiruošiau mokėti. 

Vyras pamėgino pastumti dviratį į šoną, mes su 
Julijumi padėjome jam, ir netrukus visi dviračiai jau 
tvarkingai stovėjo. Reikėjo kuo greičiau nešdintis. 

— Labai ačiū, - pasakė vyras ir nusišypsojo. - At- 
leiskit, kad užsipuoliau, nesate panaši į atvažiavusią 
dviračiu. 

— Taip, iš tiesų, - ištariau sužavėta. Pirmąją Ju- 
lijaus dieną vaikų darželyje buvau išsipuošusi. Jo- 
kiu būdu neturėjau atrodyti sugniuždyta, vieniša 
ir bedarbė mama - tai darė blogą įspūdį. Taigi prie 
juodų pėdkelnių ir juodos palaidinės aukštu kaklu 
segėjau juodai ir raudonai languotą trumpą sijoną, 
sujuostą Moschino firmos dirželiu, ir vilkėjau plonu 
vilnoniu paltu, ir be etiketės buvo matyti, kad jis iš 
kašmyro vilnos. Be to, avėjau raudonais aulinukais 
su beprotiškai aukštais kulnais. Rytas buvo šaltas, 
ir važiuodama čia sušalau kaip varveklis, bet dabar 
išaiškėjo, kad mano kankynė ne veltui. Vyras buvo 
teisus, aš nebuvau panaši į moterį, atvažiavusią dvi- 
račiu. Aleliuja! 

— Ar jūs buvote čia, kai visa tai nutiko? - paklausė 
Vyras Jaguaras ir delnu perbraukė per įdrėskimą. 

— Ne, eee taip, - sumikčiojau aš. Laikydama Julijų 
už rankos žengiau kelis žingsnius įėjimo link. - Tie 
dviračiai kartais griūva be jokios priežasties. Galbūt 
tai atsitiko nuo vėjo. 

Padėtis buvo šiek tiek kebli. Vyras glostė savo jagu- 
arą, O aš atsargiai traukiausi, užuot nuėjusi kaip nor- 
malus nekaltas žmogus. 

Mano bailų atsitraukimą sustabdė grotelės, dengu- 
sios nutekamąjį vamzdį. 

— Po galais! - išsprūdo man. Mano aulinukų kulnas 
įstrigo tarp geležinių virbų. Mėginant jį ištraukti, kul- 
nas lūžo. 

— Tai kainuos mažiausiai du tūkstančius eurų, - pa- 
sakė vyras. 

— Ak, ką jūs, - paprieštaravau aš. - Pas batsiuvį tai 
kainuos ne daugiau kaip dvidešimt. 

— Aš turiu galvoje automobilio remontą, - tarė jis. 

— Tikrai, - net pati jaučiau, kad mano šypsena buvo 
šiek tiek kreivoka. Nesvarbu. Mano vaikai dėl to įbrė- 
žimo neturi badauti. Jei gali sau leisti įsigyti jaguarą, 
gali susiremontuoti ir įbrėžimą, pamaniau aš. 

— Tikuosi, atsiras tas, kuriam priklauso dviratis. 

— Taip, aš taip pat tikiuosi, - pasakė vyras ir nusi- 
šypsojo man. - Labai ačiū už moralinį palaikymą. 

— Nėra už ką, - ištariau laikydamasi iš paskutiniųjų. 
Tikiuosi, kad su šiuo žmogumi niekada nesusidursiu 
akis į akį. 

Kai įžengėme į „Margaspalvį vasarnamį“, man buvo 
labiau nejauku nei Julijui. Visose žaidimų grupėse, 
lopšelyje ir paskutinėje vaikų darželio grupėje jau- 
čiausi panašiai. Julijus nebuvo itin drąsus vaikas, ir jo 
ramų būdą bei pomėgį nepažįstamus žmones stebėti iš 
šalies galima buvo klaidingai įvertinti. Aš, žinoma, bu- 
vau sužavėta savo vaiku, gerai žinojau jo (retai pasitai- 
kančias) silpnybes ir (vyraujančias) gerąsias savybes, 
supratau, koks jis taikus, kupinas fantazijų ir šmaikš- 
tus berniukas, bet aš buvau jo mama, todėl panašio- 
se situacijose keldavau bauginantį klausimą, ar kiti, 
ypač auklėtojos, mato mano vaiką tokį, koks jis yra? 
O gal jo santūrumas vertinamas kaip flegmatiškumas, 

jo šmaikštumas kaip nekuklumas, o jo susimąstymas 
kaip melancholiškumas? Todėl visada bijodavau susi- 
durti su auklėtoja, kuri nemėgs mano sūnaus. Galbūt 
tai draudžiama tema, bet kartais suaugusieji jaučia an- 
tipatiją mažiems vaikams. Nemanau, kad Ruso teorija, 
jog žmogus gimdamas yra tyras ir nekaltas ir kad jį 
sugadina suaugusių žmonių įtaka, yra teisinga. Aš lai- 
kausi nuomonės, jog esama žmonių, kurie gimsta su 
nemaloniais bruožais. Kai kurie vaikai, nors dar visai 
maži, būna man labai nesimpatiški, ir aš negaliu nieko 
sau padaryti. Kodėl auklėtojos turėtų būti kitokios? 
Juk jos pagaliau taip pat tik žmonės. 

„Margaspalvio vasarnamio“ vedėja ponia Zybek va- 
dovavo ir „Pono Nilsono“ grupei, kurioje šiuo metu 
prie vieno drabužių pakabo buvo užrašytas Julijaus 
vardas. Virš jo buvo nupiešta boružė. 

— Boružės mano mėgstamiausi gyvūnai, - džiugiai 
pasakė Julijus. - Boružės ir tigrai. 

Ponia Zybek nusijuokė ir paglostė šviesias Julijaus 
garbanas. 

— Matai, aš taip ir maniau! 

Man šiek tiek palengvėjo. Jei Julijus jai nesimpatiš- 
kas, tai ji gana profesionali auklėtoja, kad tai parodytų. 
Kaip neparodė, kad mato mano sulaužytą kulną. Ma- 
loni moteris. 

Julijus lengvai su manimi atsisveikino draugiškai 
mane paglostydamas. 

— Gali grįžti į namus, mamyte, ir toliau remontuoti. 

Norėjau taip ir padaryti, bet ponia Zybek paprašė 
palaukti jos persirengimo kambaryje, kol Julijui viską 
parodys. Turėjau pasirašyti įvairius dokumentus dėl 

pasivaikščiojimų miške, dantų priežiūros ir įvairių ne- 
laimingų atsitikimų. 

Taigi paklusniai atsisėdau ant suolo šalia Julijaus 
boružės ir ėmiau skaityti skelbimus skelbimų lentoje. 

Po praeito susitikimo be pėdsakų dingo Melisandos 
„California Girl Barbie“. Mes prašome visas mamytes 
dar kartą gerai apieškoti jūsų vaikų kambarius. Grąži- 
nant garantuoju visišką diskretiškumą. 

Dar liko laisvų vietų mamos ir vaiko rankdarbių būre- 
lyje „Nėriniai ant medvilninių maišelių“. Mes gamina- 
me nuosavą pirkinių maišelį. Norintieji užsiregistruoti 
pranešimus dėkite į Marijos Antuanetės spintelę. 

Į persirengimo kambarį įsiveržė už Julijų jaunes-- 
nis berniukas. Jis nusviedė žydrą darželio krepšelį ant 
grindų ir suriko: 

— As pilmas! As pilmas! 

Paskui jį įėjo maždaug šešerių metų mergaitė ir vy- 
resnio amžiaus moteris. Moteris fatališkai priminė 
mano mamą: tokia pat kaulėta figūra, kampuotas ar- 
kliškas žandikaulis, putlios lūpos ir šiek tiek per toli 
viena nuo kitos esančios mėlynos akys - visai kaip 
mano mama jaunystėje. Ar jau minėjau, kad esu pa- 
naši į tėtį? 

— Mama! Marlonas nusviedė mano krepšį ant grin- 
dų, - pasiskundė mergaitė. - Tu jam leidai jį nešti, o 
dabar... 

— Tai jis padarė netyčia, Flavija, - pasakė į mano 
mamą panaši moteris skaitydama skelbimus skelbimų 
lentoje. 

Kas rado žalias 104 dydžio sportines kelnes arba netyčia 
nusinešė į namus? „Netyčia buvo pabraukta tris kartus. 

— Jis taip padarė tyčia, - prieštaravo Flavija. Ji netu- 
rėjo abiejų kandžių, todėl atrodė linksmai. 

— Netysia, - sušuko Marlonas ir užmynė žydrąjį 
krepšį. 

— Mamaaa! - šaukė Flavija. - Dabar jis mindo mano 
krepšį! 

Motina tik atsiduso. Net neatsisukdama nuo skelbi- 
mų lentos ji pasakė: 

- Flavija! Liaukis visą laiką provokavusi Marloną! 
Aukis savo šlepetes, mes neturime laiko! 

Kai Flavija pasilenkė, norėdama pakelti krepšį, Mar- 
lonas garsiai spjovė jai ant nugaros. 

- Tu, bjauri žiurke! - Flavija atsakė spyriu. 

Nors spyris buvo visai nestiprus, Marlonas nusirito 
per pusę kambario ir nutūpė prie mano kojų, ir čia 
pradėjo isteriškai verkti. 

— Flavija mane nuspyvė! - žliumbė jis. 

Motina tiesiog prismeigė Flaviją žvilgsniu ir ramin- 
dama ėmė sūpuoti Marloną ant rankų. 

— Elavija, draudžiu tau žiūrėti televizorių ir rytoj. 

— Bet mama! Jis mane visą apspjovė. Visą striukę! 

— Netiefa! Netiefa! 

— Taip! Taip! 

— Kiauflė! Kiauflė! 

— Gaidys! Gaidys! 

— As tau gaidyf?ė Mama, Flavija mane pafadino 
gaifiu! 

— O tu mane pavadinai kiaule! 

— Netiefa! 

— Jokių ginčų! - nuo motinos balso stingo kraujas. 
Kelias sekundes buvo tylu. Veriantis žvilgsnis apžvel- 

gė patalpą ir sustojo ties manimi. Aš sumišusi sukio- 
jau rankose nulūžusį kulną, bet moters nė trupučio 
nesutrikdžiau. Ji nusišypsojo man. 

— Brolio ir sesers bendravimas kaip iš vadovėlio, ar 
ne tiesa“ 

— Eee, - pasakiau aš. 

— Matyt, esi naujoji mama, vieniša motina, - karda- 
žvilgsnė moteris ištiesė ranką. Nors ji dabar šypsojosi, 
jos žvilgsnis liko aštrus. Jis apžvelgė mane, sustojo prie 
sulūžusio kulno ir vėl pakilo aukštyn. Panorau skubiai 
pasiaiškinti dėl kulno. 

— Aš esu ponia Fraukė Werner Kriolman, Lauros 
Kristinos, Flavijos ir Marlono mama, tėvų tarybos pir-- 
mininkė, vaikų darželio laikraščio redaktorė, valgių 
gaminimo knygos vaikams autorė ir šiuo metu mamų 
draugijos vadovė. 

Oho! 

— Konstancija Višnevski, - pasakiau. - Esu Julijaus 
mama ir ką tik susilaužiau aulinukų kulną į nuteka- 
mojo vamzdžio groteles. - Oooo! Ar aš tai pasakiau? 
Matyt, šitaip prašnekau, nes buvau labai sutrikusi. Dar 
labiau mane sutrikdė ponios Fraukės pareigos. Ar tarp 
daugelio pareigų nešmėkštelėjo Kriolmano pavardė? Re- 
gis, prieš mane stovėjo Jano Kriolmano žmona. Taigi. 

Vadinasi, tas švepluojantis berniūkštis ant jos ke- 
lių yra Jano Kriolmano sūnus. Jis akimirką pritilo, 
kad iškištų savo seseriai liežuvį. Ši apsimetė nieko 
nematanti. 

— Tau iš tikrųjų pasisekė, - pareiškė aukštas parei- 
gas užimanti mamų draugijos vadovė. Dabar ji žvelgė 
gana draugiškai. Kai nežiūrėjo taip skvarbiai, atrodė 

gana miela. Nors vis tiek panaši į mano mamą. - Iš 
tikrųjų ši vieta buvo numatyta Marlonui. Kadangi jo 
motorinis ir kalbinis išsivystymas toks aukštas, aš rei- 
kalavau jį priimti į grupę metų viduryje, nors treji jam 
sueis tik metų pabaigoje. Tačiau namuose jam keliami 
per maži reikalavimai, o per maži reikalavimai gabiam 
vaikui blogiausia, - ji su meile žvelgė į gabųjį Marloną, 
kuriam nusibodo laikyti iškištą liežuvį, todėl jis dabar 
kabarojosi drabužių pakabais. 

— Bet ką tik atsikrausčiusios ir vienišos mamos, Ži- 
noma, turi pirmenybę. Dabar Marlonas lanko užsie- 
nio kalbų pamokėles. Mes vis dar abejojame, leisti jį 
mokytis groti smuiku ar obojumi. 

— Paleisk mane, tu, fikna, - suriko Marlonas savo 
seseriai, kuri jį tvirtai laikė už gobtuvo. Dabar supra- 
tau, kad jis ne šveplas, o labai gabus. Pažvelgiau į vaiką 
visai kitomis akimis. Tikriausiai jis pradėjo švepluoti, 
nes jam keliami per maži reikalavimai. 

— Mama, Marlonas pasakė šikna. 

— Visai ne taip pasakiau, tu fikna! 

— Panašu į lenkų kalbą, - paaiškino man Fraukė. 

— Fikna? - paklausiau aš. - Greičiau danų. Bet, at- 
virai sakant, nemoku nei lenkiškai, nei daniškai. Deja, 
neturiu didelių gabumų. 

— Višnevski, - ištarė Fraukė šiek tiek nekantriai. - 
Višnevski skamba lenkiškai. 

— Tikrai. 

— Tavo proseneliai buvo lenkai? 

Truktelėjau pečiais. 

— Neturiu supratimo. Tai mano vyro pavardė. 

— Maniau, tu išsiskyrusi? 

— Taip, ką tik, - pasakiau. 

— Ir pasilikai jo pavardę? 

Taip. Ji mane pagavo. Aš niekada apie tai nesusi- 
mąsčiau. Regis, nelabai dera vadintis Lorenco pavar- 
de, kai nebesame drauge. Mano mergautinė pavardė 
buvo Bauer“. 

Anksčiau man visada atrodydavo kvaila, kai išgirs- 
davau: „Ukininkų Bauerių pienas“. Nors aš nebuvau 
ūkininkė, o tik Konstancija Bauer, vieniša mama be 
lėšų ir darbo. Bet tada mano pavardė būtų kitokia nei 
vaikų, o tai būtų keista. 

— Todėl naudinga turėti dvigubą pavardę, - pasa- 
kė Fraukė ir padrąsinamai nusišypsojo. - Tik dabar' 
jau per vėlu. Bet aš pasirinkčiau mergautinę pavar- 
dę. Višnevski primena padėvėtų automobilių pre- 
keivius. 

— Aš manau, kad ji primena mano buvusį vyrą, - 
pasakiau aš ir nusišypsojau. 

Galbūt ji visai maloni, toji mamų draugijos vado- 
vė. Kad ir kaip ten būtų, bet buvo verta su ja sutar- 
ti. Tvirtai nusprendžiau šį kartą dėl Julijaus daugiau 
pasistengti, užmegzti ryšius ir įsitraukti į tėvų veiklą. 
Pirmajame Julijaus vaikų darželyje ryšiai su mamomis 
buvo labai paviršutiniški. Tai atsitiko todėl, kad pusė 
mamų buvo vienišos, dirbančios ir nuolat patiriančios 
stresą, kita pusė nemokėjo kalbėti vokiškai arba netu- 
rėjo teisės kalbėti su moterimi be skarelės. Darželis rū- 
pinosi tik vaikais, niekas nesidomėjo, kur dirba tėvai. 
Ten nebuvo tėvų tarybos ir vaikų darželio laikraščio. 


* Bauer - vok. ūkininkas. (Čia ir kitur - vert. past.) 

Čia viskas kitaip. Čia buvo pageidaujama ar net priva- 
loma dalyvauti tėvų veikloje. 

Galbūt ir man reikėtų įstoti į tą mamų draugiją ir 
parašyti straipsnį į vaikų laikraštį. Galėčiau knygai 
duoti daugybę valgių gaminimo receptų. 

— Kuo gi užsiima mamų draugija? - paklausiau aš. 

— Mes esame viena kitą remiančių mamų draugi- 
ja, - pasakė Fraukė. - Vaikų priežiūra, karjeros plana- 
vimas, auklėjimas, pedagoginė pagalba, patarimai šei- 
mos gyvenimo klausimais, namų ruoša - visa tai mūsų 
patyrimo bagažas, kurį pateikiame visoms draugijos 
narėms. Gali atsidaryti mūsų internetinį puslapį, re- 
ceptai ir auklėjimo patarimai prieinami ir ne nariams. 
Yra daugybė norinčių įstoti į mūsų draugiją. 

Skamba puikiai. 

— O kaip galima tapti jūsų draugijos nare? - paklau- 
siau aš. 

Fraukė suraukė kaktą. 

— Klausyk, pas mus labai didelis kandidatų sąrašas. 
Mūsų atrankos kriterijai labai griežti, kad būtų pu- 
siausvyra. Draugijos nare galima tapti tik per ryšius. 

— Eee, aišku, - pasakiau nieko nesupratusi. Staiga į 
galvą šovė mintis, kad aš turiu ryšių. Juk esu miegojusi 
su vadovės vyru. Tai turėtų būti tinkamas ryšys. Jau 
norėjau Fraukei pasakyti, kad gerai pažinojau jos vyrą, 
kai ji ištarė: 

— Galiu įrašyti tave į kandidatų sąrašą. Galėsi ateiti į 
mūsų bandomąją popietę ir susipažinti su kitomis. 

— Būtų puiku, - nusišypsojau jai. Fraukė nusišypso- 
jo man. 

Iš grupės atėjo ponia Zybek ir taip pat nusišypsojo. 

— Regis, Julijus nėra sunkus vaikas. Jis iš karto su- 
sirado draugą ir pusryčiauja su juo, tarsi jau visą am- 
žinybę būtų lankęs darželį. Ramiai galime eiti į mano 
kabinetą. O, laba diena, ponia Verner Kriolman. 

Mes plačiai šypsojomės, tik Fraukė akimirką žybte- 
lėjo savo aštriu žvilgsniu. 

— Laba diena! - atsakė ji poniai Zybek lediniu balsu, 
o paskiau pritrenkiamai maloniai kreipėsi į mane: — 
Dėl susitikimo susitarsime kitą sykį, gerai? 

- Žinoma, mielai, - atsakiau aš. „Margaspalviame 
vasarnamyje“ jaučiausi kaip namuose. 

Anksčiau aš turėdavau daug laiko, kai Nelė buvo mo- 
kykloje, o Julijus vaikų darželyje. Beveik visus namų 
ruošos darbus nudirbdavo ponia Klapko, keturis kar- 
tus per savaitę ateinanti namų tvarkytoja, kuri viską 
išblizgindavo. Ponios Klapko pastangomis tvarka ir 
švara viešpatavo kiekviename stalčiuje, kiekviename 
tolimiausiame buto kampe. Julijaus mašinėlės buvo 
griežtai surūšiuotos ir vargas, jei indėnų žirgas atklys- 
davo į piratų dėžutę, tada ponia Klapko nebejuokavo. Ji 
tapdavo rūsti, jei išimtiniais atvejais imdavausi skalbti. 
Niekas nemokėjo taip vykusiai sulankstyti marškinėlių 
kaip ponia Klapko. Vienintelėje srityje ponia Klapko 
suteikė man laisvę - tai buvo valgio gaminimas. Per 
tuos metus tapau tikra kulinarijos žinove. Tačiau pa- 
gaminusi gardžiausius patiekalus visada turėjau laiko 
pavaikštinėti po parduotuves, pasėdėti su Trude prie 
kapučino kavos puodelio. Neturėdama kur dėti laiko, 

pasiuvau Nelės lėlėms įspūdingus drabužėlius, užuot 
kaip normali moteris pradėjusi ieškoti darbo ir ilgė- 
jusis jo teikiamo savarankiškumo. Perskaičiau krūvas 
romanų, po du ar tris kas savaitę. Itin mėgau storas 
knygas, kurios buvo priskiriamos Šeimos sagoms. Jose 
veiksmas dažniausiai vykdavo tolimoje Australijoje. 
Su gražiąja knygos veikėja supažindinama jos anks- 
tyvoje jaunystėje, ji vadovauja fermai, varo degtinę, 
kerpa avis ir kovoja su brūzgynų gaisrais. Paprastai ji 
pastoja nuo nuolat girto patėvio, galingo valdytojo arba 
turtingo, niekšingo žemių savininko, pagimdo vaiką, 
išgelbėja fermą, išteka už žemių savininko, nors myli 
jo sūnėną, kuris vedęs kitą arba žūsta kare. Žemių savi- 
ninkas per brūzgynų gaisrą žūsta arba jį kirviu nužudo 
girtas patėvis. Po kelerių metų karų ar brūzgynų gaisrų 
našlė randa laiškus, iš kurių sužino, kad žemių savinin- 
kas buvo jos tikrasis tėvas. Prieš pat menopauzę, vis dar 
labai graži, ji pagaliau sutinka savo didžiąją meilę ir dar 
kartą pastoja. Deja, paprastai tuo knyga nesibaigia, nes 
kvailiausiu būdu išaiškėja, kad jaunasis vyras yra jos 
pačios sūnus, gimęs audringą naktį. Pabaiga aiški: vie- 
nas jų pasikaria, kita užsidaro vienuolyne. O jų abiejų 
vaikas paveldi fermą ir žemių savininko turtą, išmoksta 
kirpti avis, varyti degtinę ir kovoti su brūzgynų gaisrais. 
Ir tikriausiai niekada nesužino, kas jo tėvai, nes užsienio 
rašytojai prasti psichologai. 

Perskaičius tokią knygą savas gyvenimas atrodo 
kaip tikras rojus, sužinai, kad nebūna atsitiktinumų, 
tik likimas. Prarijau šimtus tokio tipo likimų, kai tuo 
metu ponia Klapko rūšiavo kojines, valė dulkes nuo 
paveikslų arba šveitė durų rankenas. 

Čia, Vabzdžių gyvenvietėje, nebuvo ponios Klap- 
ko, net su skuduru ir šepečiu neišnaikintum čia vy- 
raujančios netvarkos. Vos žengiau pro duris, mane 
užgriuvo paralyžiuojantis jausmas, kuris užklumpa 
žmogų tada, kai jis yra pralaimėjęs. Neturėjau pi- 
nigų, o be pinigų neišsivaduosi iš šios raudonme- 
džio dykvietės. Mėnesinių laikino išlaikymo pinigų 
vos užteko maistui, elektrai, vandeniui ir dujoms 
apmokėti, todėl buto išvaizda nebuvo pagrindinė 
problema, reikėjo nuspręsti, kaip gyvensime toliau. 
Vien tik mintis, kad reikėtų išeiti ir nusipirkti laik- 
raštį, kuriame rasčiau darbo pasiūlymų, kėlė siaubą. 
Be tikslo klajojau su savo per aukštais aulinukais 
po namus. Galbūt reikėtų paieškoti senelės Vilmos 
aviečių užpiltinės atsargų, ir gal apsvaigus į galvą 
ateitų geniali idėja? 

Laimė, turėjau kaimynę Mimi Pfaf. Lygiai devintą 
valandą, vilkėdama oranžiniu dažų dėmėmis išmar- 
gintu kombinezonu, ji stovėjo prie mano durų ir aiš- 
kino savo trijų pakopų buto remonto planą. 

Pirma: inventorizacija. Antra: šlamšo iškraustymas. 
Trečia: dažymas. 

— Aš čia pasiruošiau daryti inventorizaciją, - iškėlė 
ji bloknotą. - Mes eisime iš vieno kambario į kitą. Vi- 
sus daiktus, kuriuos parduosime Ebay, galime sukrau- 
ti tavo garaže. Gerai, kad neturi automobilio. Aš viską 
nufotografuosiu skaitmeniniu fotoaparatu ir pateiksiu 
Ebay, žinoma, tavo vardu. Mes su Roniu galėsime pa- 
siskelbti pirkėjais, kad pakiltų kaina. Ko neparduosi- 
me, Ronis išveš į šiukšlyną. 

— Kas tas Ronis? —- paklausiau aš išmušta iš vėžių. 

- Tai mano vyras. Jis pasirūpins dažais ir viskuo, 
ko reikia. Beje, jis vadovauja vienos statybinių pre- 
kių įmonės filialui ir viską gaus savikaina, - pasakė 
Mimi. - Ar turi statybinius namo planus? Šią nak- 
tį man į galvą šovė mintis, kad išspręstume daugybę 
problemų, jei išgriautume sieną tarp virtuvės ir valgo- 
mojo. Eime, pradėkime kuo greičiau, nes laikas bėga. 

Sekiau paskui Mimi apimta prieštaringų jausmų. 
Kaip puiku, kad kai kas užsikrauna ant pečių mano 
problemas, bet čia kažkas ne taip. Tarytum Mimi būtų 
mano prieš daugelį metų audringą naktį gimusi ir be 
žinios dingusi netikra sesuo, todėl dabar ji dėl supran- 
tamų priežasčių jaučia man trauką ir pareigą sure- 
montuoti mano namą. Tik dėl manęs ji susirado vyrą, 
vadovaujantį statybinių prekių įmonės filialui. Argi 
tai gali būti atsitiktinumas? 

— Mimi? 

— Hm? Manau, kad sofos suras gerbėjų, - pasakė 
Mimi. - Oda visai kaip nauja. Jie, žinoma, turės patys 
parsigabenti. 

— Mimi? Kodėl tu tai dėl manęs darai? 

Mimi nustebusi pažvelgė į mane. 

— Ką turi omenyje? 

Pajutau, kaip nuo sumišimo veidą užliejo raudonis, 
bet turėjau apie tai pasikalbėti. 

— Noriu pasakyti, kad man iš tiesų reikia pagalbos, 
aš neturiu supratimo, kaip viena ką nors padaryčiau. 
Bet kai tu ateini prie mano durų ir atsiraitoji ranko- 
ves, mano manymu, yra per gražu, kad būtų tikrovė. 
Juk mes pažįstame viena kitą tik vieną dieną ir... 

Nutilau, kai pamačiau apstulbusį veidą. 

- O, atleisk, - pasakė ji. - Žinau, esu siaubinga. Ro- 
nis mane iš karto perspėjo, jis sakė, kad nereikia persi- 
stengti, bet aš buvau tokia sužavėta, jog nepagalvojau, 
kad tai gali būti nemalonu. 

— O ne! - sušukau. - Man visai nėra nemalonu, at- 
virkščiai, aš esu siaubingai, siaubingai dėkinga, kad 
pasiūlei savo pagalbą ir tuoj pat viską paėmei į savo 
rankas, bet... man nemalonu, kad negaliu priimti pa- 
galbos iš žmogaus, kurio visiškai nepažįstu, nes visas 
šis darbas pareikalaus daug laiko ir pastangų, ir aš vi- 
siškai nežinau, kaip galėsiu kada nors atsilyginti, nes 
nesuprantu, kodėl tu tai dėl manęs darai, tarytum bū- 
tum seniai pasimetusi netikra sesuo... - vėl nutilau aš, 

Mimi atrodė siaubingai nelaiminga. 

— O Dieve, tu manai, kad aš esu psichinė ligonė! 
Ateina kažkokia moteris, skambina į duris ir siūlo tri- 
jų pakopų planą. Tai siaubinga. Aš tau prisiekiu, kad 
paprastai taip nesielgiu. Bet tu pasirodei iš karto tokia 
simpatiška, ir aš iš karto pastebėjau, kad čia gali pra- 
versti mano pagalba, tai buvo taip malonu, kad visiškai 
nepagalvojau, kaip tu jausies... Aš tiesiog per toli nuėjau, 
atleisk man. Nuo tada, kai neinu į darbą, griebiuosi bet 
kokios veiklos kaip pamišusi, turėjau paklausyti Ronio 
ir lankyti golfą. Ir ryti antidepresantus, - ji susmuko ant 
odinės sofos. - O varge, nereikėjo čia tau skųstis, galbūt 
tau dar blogiau, kad nerandi savo netikros sesers. 

— Aš visa tai tik... - jaučiausi siaubingai, nes galvo- 
jau tik apie save. Prisėdau šalia Mimi. - Nuo kada tu 
bedarbė? 

— Nesu iš tikrųjų bedarbė. Atostogos, - pasakė 
Mimi. - Oficialiai mes jas vadiname neapmokamo- 

mis atostogomis, bet iš tikrųjų tai šiek tiek kas kita. 
Lapkritį pradėjo silpnėti klausa. Nuo to laiko viena 
ausimi girdžiu blogai, bet man pasisekė. Toks klausos 
susilpnėjimas buvo perspėjimas. Turėjau apsispręs- 
ti. Po studijų septynerius su puse metų sunkiai dir- 
bau ir uždirbdavau dvigubai daugiau pinigų už Ronį. 
Ojis iš tiesų neblogai uždirba. Dirbau verslo patarėja, 
o tokioje vietoje darbui reikia atiduoti visą save, arba 
būsi išmesta. Manęs neišmetė, nes nesigiriant dirbau 
gerai, net labai gerai. Dar dabar pas mane į namus at- 
vyksta personalo vadovai iš visos Europos, bet kažkuri 
mano gyvenimo dalis atsiliko. Turiu omenyje, kad esu 
trisdešimt penkerių, palengva gražiausias laikas trum- 
pėja, netrukus bus vėlu, jei be karjeros noriu dar kažko 
pasiekti. Aš maniau, kad viską valdau. Bet pastarąją 
vasarą turėjau persileidimą, o paskui sutriko klausa. 
Gydytojas sako, kad mane susargdino stresas. Oficia- 
liai tai vadinasi neapmokamos atostogos, bet neofi- 
cialiai tai mano paskutinis šansas. Noriu pagaliau pa- 
gimdyti vaikų, supranti. Tik vaikai suteikia gyvenimui 
prasmę, ar ne“ 

— Priklauso nuo vaikų, - pasakiau aš ir paglosčiau 
Mimi ranką. Ar ją paguostų, jei prisipažinčiau maniu- 
si, jog jai truputį per dvidešimt? 

— Bet man nebesiseka, - atsiduso Mimi. - Nors aš 
dabar nepatiriu jokio streso, tiesiog nesiseka. Nesu taip 
įpratusi. Paprastai visi mano planai sklandžiai įgyven- 
dinami. Aš esu garsi tuo, kad mano planai įgyvendi- 
nami. Bet dabar nesuveikė. Kada nors liksiu paskutinė 
moteris planetoje, neturinti vaikų. Visur matau nėš- 
čias moteris, moteris su vaikų vežimėliais, kiekvieno- 


KERSTIN GIER 


je pokalbių laidoje sėdi po penkias moteris, kurios 
pasigimdė po keturis vaikus nuo septynių skirtingų 
vyrų, nors ir saugojosi. Kiekviena rūkanti, gerianti, 
svaigalus vartojanti, socialiai remiama gali pastoti, 
o aš ne! 

— Kartais tai šiek tiek užtrunka, - raminau aš. Jau- 
čiausi kalta, nes visiškai neplanuotai, nors ir saugojau- 
si, pastojau kaip ir rūkanti, gerianti, svaigalus varto- 
janti, socialiai remiama, su Nele - nors gėriau tabletes, 
su Julijumi - nors turėjau spiralę. Lorencas nenorėjo 
antro vaiko, bet kai aš pastojau, jis tik pasakė, kad iš 
manęs to buvo galima tikėtis. 

— Tokia jau ta mano Konė, - skundėsi jis net prie 
stalo, prie svečių. - Pasiųsk ją į bet kokio pasaulio 
miesto aikštę ir ji būtinai įmins į šuns paliktą krūvą. 

Aš jaučiausi šiek tiek įžeista, kai šį palyginimą jis 
taikė Julijui, bet dėl šuns paliktos krūvos Lorencas 
nemelavo. Ar tai buvo Siena, ar Roma, ar Londonas, 
ar Dublinas, ar Barselona - visur turėjau išmesti bent 
vieną porą mėšlu išteptų batų. Lorencas šaipėsi, kad 
tai mano metodas bendrauti su vietiniais gyventojais. 

Glostydama Mimi ranką kažkodėl prisiminiau, kad 
turiu skubiai apsilankyti pas savo ginekologą. Kam 
man reikalinga spiralė, jei neturiu nuo ko saugotis? Aš 
iš viso labai retai ten lankiausi. Pastarąjį sykį aš ten 
sukėliau paniką, kai po gerų dvejų su puse metų po 
Julijaus gimimo man paskambino dėl praleisto ap- 
silankymo. Moterų konsultacijos darbuotoja, matyt, 
pažiūrėjo į kompiuterį ir pastebėjo, kad man po pas- 
kutinio gimdymo reikėjo apsilankyti pas gydytoją, bet 
neatkreipė dėmesio į metus. Ji griežtai pareiškė: 

— Na, ponia Višnevski, gal jūs pagaliau pasirodysite 
po gimdymo! Tiesa, nuoširdžiai sveikinu. Mes dar ne- 
turime duomenų apie kūdikio lytį, dydį ir svorį. Kiek- 
gi kilogramų sveria kūdikis? 

— Trylika su puse, - atsakiau išdidžiai. - Bet jis labai 
didelis pagal jo amžių. 

Konsultacijos darbuotoja kitame telefono gale apal- 
po. Matyt, Lorencas buvo teisus, aš iš tikrųjų buvau 
visoje planetoje blogiausiai organizuotas ir labiausiai 
neprisitaikęs prie gyvenimo moteriškas padaras. Ne- 
paisant to (o galbūt kaip tik todėl) aš pagimdžiau du 
vaikus, ir kai klausiausi Mimi pasakojimo, supratau, 
kokia laiminga buvau. Jei aš kuriu kokius nors planus, 
jie niekada neįgyvendinami. 

— Mano svoris idealus, geriu vitaminus, sportuoju, - 
pasakė Mimi. - Aš atlieku autogenines treniruotes, 
treniruoju dubens sritį ir atlieku vizualizavimo prati- 
mus. Aš perskaičiau kiekvieną šia tema išleistą knygą. 
Haidės Klum, Štefi Graf ir Dženifer Aniston vaikai jau 
seniai baigė mokyklą, o man vis nesiseka. Jei kada nors 
iš viso pasiseks. Dabar net mūsų katė laukiasi. O ji tik 
metų ir devynių mėnesių. 

— Galbūt čia kalta ne tu, o tavo vyras, - pasakiau. 

— Ne, - papurtė galvą Mimi. - Tai mes jau seniai iš- 
aiškinome. Mes abu visiškai sveiki. Dvidešimt procen- 
tų porų negali turėti vaikų dėl gydytojų nepaaiškina- 
mų priežasčių. Mūsų ginekologas tvirtina, kad į vaikų 
gimimą reikia žiūrėti su dideliu nusižeminimu. Vaikai 
yra dovana. Bet patikėk, nėra labiau nusižeminusio 
žmogaus už mane. Aš žinau, kad negaliu to įtakoti, 
ir būtų juokinga jaustis, kad su manimi elgiamasi ne- 

teisingai, bet vis tiek nelabai teisinga, kad kiti užversti 
dovanomis, o aš lieku tuščiomis. 

— Taip, aš taip pat manau, kad tai neteisinga, - pri- 
tariau aš. Esama daugybės vaikų, kurie mielai pakeistų 
savo tikrąją mamą į Mimi. Pavyzdžiui, Nelė. 

— Žinau, kad turiu priežasčių būti dėkinga, aš taip 
daug ką turiu, ko kiti neturi, - tęsė Mimi. - Noriu pa- 
sakyti, kad esu sveika ir turiu nuostabų vyrą, ir praban- 
gą, kokios reikia, mano tėvai ir mano broliai ir seserys 
yra puikios sveikatos, niekas pas mus nėra dingęs be 
žinios ar dar kaip nors. Bet ko aš labiausiai pasaulyje 
noriu, gauna tik kiti. 

Taip, kokia neteisybė. 

— Dabar tu žinai, kodėl aš kaip psichinė ligonė su savo 
dažymo priepuoliu išdygau pas tave, nors mes vos pa- 
žįstamos, - užbaigė pasakojimą Mimi. - Aš užuodžiau 
naują užduotį. Nesu įpratusi sėdėti namuose be darbo. 
Aš iškrausčiau mūsų rūsį, sudėliojau konservus abėcė- 
lės tvarka, pradėjau rašyti scenarijų, tapau Ebay aukcio- 
no ekspertė, pradėjau lankyti tajų kalbos kursus liaudies 
mokykloje. Prieš tris dienas iškrėčiau didžiausią pokštą: 
savo laiką švaisčiau prie televizoriaus žiūrėdama telepar- 
duotuvę ir užsisakydama nepastebimą liemenėlę. 

Neišlaikiusi pažvelgiau į jos krūtis. Iš tikrųjų nieko 
nematyti! 

— Aš taip norėčiau tau padėti įrengti šiuos namus! — 
pasakė Mimi. - Kol vėl pradėsiu abėcėlės tvarka ri- 
kiuoti Uši Glas kosmetikos priemones. Tai daug malo- 
niau nei Žaisti golfą. 

- Taip, o man labiau patiktų golfas, - atsakiau aš. — 
Atleisk, kad įžeidžiau tave. Juk tai tikras stebuklas, kad 

yra tokių kaip tu. Į namus atėjo geroji fėja, užeik, už- 
eik, fėja... 

- Ačiū, - pasakė Mimi ir nusišypsojo man. - Ar jau 
galime pradėti? Pirmiausia tau reikia padorių darbo 
drabužių. Su šiuo kašmyriniu megztuku bus sunkoka 
remontuoti. O kol mes krausime viską į dėžes, galė- 
si man papasakoti apie savo netikrąją seserį. Gal nori 
kačiuko, vieno iš tų, kurie pas mus gims? 

Laikas pralekia žaibo greitumu, kai tuštini spintas, 
stumdai baldus, krauni daiktus į dėžes ir tuo pat metu 
pasakoji savo gyvenimo epizodus. Mimi paklausė 
mano specialybės, ir kai išgirdo, kad neturiu jokios, 
kurį laiką tylėdama vyniojo senelės Vilmos stiklinius 
niekučius į laikraščius. Pagaliau ji paklausė: 

— O ką tu darysi, kai tavo vaikai užaugs? 

— Tada aš atsisėsiu ant sofos ir teleparduotuvėje už- 
sisakinėsiu nepastebimas liemenėles, - atsakiau. 

Mimi suraukė kaktą. Regis, ji neįsivaizdavo, kaip 
galima gyventi be specialybės. 

— O kas čia? - paklausiau, kad nukreipčiau dėmesį 
nuo temos. Atidariusi sekcijos dureles užtikau senelės 
Vilmos surinktus visus nuo 1978 metų Klausyk žurna- 
lus. Mimi tuoj pat susidomėjo, ji nujautė, kad šie žur- 
nalai Ebay sukels didelį susidomėjimą. O aš spėliojau, 
kokie bepročiai ten perka. 

Mimi taip įsigilino į 1979 metų televizijos progra- 
mą, kad užmiršo, apie ką mes kalbėjome. Žinojau, kad 
nėra reikalo mėginti jai paaiškinti, jog esu įsitikinusi, 

kad nėra tokio darbo, kuriam būčiau tinkama. Nebu- 
vo tokio užsiėmino, kurį sugebėčiau gerai atlikti. Aš 
savo solidžios namų šeimininkės ir mamos profesiją 
įgijau tik padedama namų tvarkytojos, ir tai ne itin 
sėkmingai, nes mano vyras atleido mane iš pareigų. 

Tačiau negali juk visos būti tokios tobulos kaip 
Mimi. Kitaip ji nebūtų tokia ypatinga. 

Už segtuvų mes radome keturis butelius aviečių už- 
piltinės, kadangi jie buvo užlakuoti, Mimi pasiūlė ir 
juos parduoti Ebay. Tai buvo gera mintis, nes šią mi- 
nutę buvau tvirtai įsitikinusi, kad niekada negalėčiau 
nuryti nė lašelio šio gėrimo. Kaip vėliau pasirodė, aš 
smarkiai klydau. 

Vos neužmiršau laiku pasiimti Julijaus iš vaikų dar- 
želio. Pirmomis dienomis nenorėjau versti jo laukti. 
Taigi vilkėdama savo oranžinį kombinezoną be penkių 
dvyliktą šokau ant dviračio ir pasiekiau to ruožo grei- 
čio rekordą. Ties paskutiniu posūkiu mano skubėji- 
mas vos nesibaigė tragiškai. Sidabro spalvos mersede- 
sas nepraleido manęs ir per plauką neužkliudė mano 
dviračio priekinės padangos. Tik staigiai stabdydama 
išvengiau nelaimės. Moteris mersedese purtydama 
galvą nuvažiavo toliau, o aš mirtinai išsigandusi sto- 
vėjau sankryžoje ir gaudžiau orą. Koks begėdiškumas: 
šioje vietoje pirmenybė sukančiam į dešinę, o ne į kai- 
rę! Per tą moterį galėjo Dievas žino kas atsitikti. 

Mano tėvai man visada tvirtino, kad per daug keliu 
triukšmo dėl niekų ir nuolat galvoju, kas man būtų 
nutikę. Bet tokia jau aš buvau. Jei, kai man buvo de- 
vyneri, mano brolis būtų į mane pataikęs strėle, tėvai 
būtų dėl manęs visiškai nesijaudinę, bet aš dar dabar 

stingstančia širdimi tai prisimenu. Jei strėlė būtų pa- 
taikiusi, aš dabar teturėčiau vieną akį, jei iš viso būčiau 
gyva. O mano brolis nė karto neatsiprašė už tai, kad 
vos nesugriovė viso mano gyvenimo. 

Dabar pradedu jaustis lygiai taip pat kaip tada. Jei 
mersedesas būtų mane užkliudęs, Julijus savo pirmąją 
dieną darželyje veltui lauktų mamos. Tai įsivaizduo- 
jant man vos neplyšo širdis. Ta žiežula vos nepada- 
rė ketverių metukų berniuko pusiau našlaičiu, ir dar, 
koks įžūlumas, purtė galvą! 

Važiuodama jaučiausi lyg apdujusi, taip smarkiai 
mane sukrėtė vos neįvykęs susidūrimas. Iki darželio 
buvo likę keli metrai, kai pamačiau, kad sidabro spal- 
vos mersedesas stovi tiesiai prie darželio durų. Senoji 
žiežula jau lipo iš automobilio. 

Sustojau tiesiai prieš ją. 

— Ei, ar jūs manęs nepastebėjote? - sušukau. - Galė- 
jot mane partrenkti! 

Moteris nužvelgė mane suraukusi antakius. Ji buvo 
maždaug pekiasdešimties metų ar šiek tiek daugiau, 
ką gali žinoti, gal net perkopusi šešiasdešimt, bet ge- 
rai išsilaikiusi. Man atrodė, kad jos ausų speneliai per 
daug prigludę. Nepaisant to, ji buvo itin išpuoselėta 
ir elegantiška būtybė. Moteris vilkėjo peleninės rožės 
spalvos vilnonį kostiumėlį, prie jo buvo priderinusi 
batelius, perlų auskarus, Chanel rankinuką ir Hermes 
nosinaitę. Tokį derinį galima pamatyti tam tikruo- 
se sluoksniuose. Šviesūs plaukai buvo gan trumpai 
apkirpti, buvo aišku, kad prie šukuosenos ką tik pasi- 
darbavo kirpėjas. 

Mano oranžinis kombinezonas, regis, ją nemaloniai 
nustebino, todėl ji mirkčiojo akimis, tarytum tokia 
oranžinės spalvos gausa akintų. 

— Ko jūs iš manęs norite? - paklausė ji intonacija, 
kuria prekybos agentams prieš užtrenkiant duris sa- 
koma: „Mes nieko neperkame!“ 

Tikrai, ko man iš jos reikia? Buvau dar per daug su- 
sijaudinusi, kad galėčiau aiškiai mąstyti. 

— Kad suvoktumėt, jog kirtote man kelią ir vos ma- 
nęs nepartrenkėte. Ir kad tik dėl mano reakcijos neat- 
sitiko nelaimė, - tariau aš. 

— Ak taip, tai jūs esate ta dviratininkė, kuri neseniai 
iššoko iš šoninės gatvės, - tarė moteris. - Dabar aš 
prisimenu. 

Juk tai buvo tik prieš dvi minutes! - tai bent užmar- 
šumas. 

— Taip, jums pasisekė, kad aš visada atsargiai važinė- 
ju, - pasakė moteris. - Jei būčiau bent truputį greičiau 
važiavusi, būtumėte nutūpusi ant mano automobilio 
variklio dangčio. 

— Taip, nes jūs nusižengėte taisyklei. Pirmenybę turi 
darantis dešinį, o ne kairį posūkį! 

Moteris užvertė akis į dangų. 

- Ar būtina čia, gatvėje, kelti sceną? 

Mano tėvai būtų pritarę šiai moteriai. Mintyse aiš- 
kiai juos mačiau, mačiau, kaip jie linksi galvomis. Vi- 
sada, visada jie palaikydavo kitus! Tai buvo tokia ne- 
teisybė. 

— Pirmumo teisė darančiam dešinį, o ne kairį posū- 
kį, yra tokia paprasta kelių eismo taisyklė, kurios turi 
laikytis net važiuojantis mersedesu, - pasakiau aš. 

Moteris įsižeidusi suspaudė lūpas. 

— Ak, viskas dėl to. Tas neteisėtas pyktis ant pasitu- 
rinčiųjų klasės man gerai žinomas. Šitas mersedesas ir 
visa kita, ko jūs ir jūsų iš pašalpos gyvenančiųjų socia- 
linis sluoksnis pavydite, ne iš dangaus mums nukrito. 
Mes tokį gyvenimą susikūrėme sunkiai dirbdami. Ir 
mes niekada sau neleidome tinginiauti charitatyviai 
naudodamiesi. Bet darbas ir gerovė jūsų sluoksnio 
žmonėms - nesuprantami žodžiai. 

— Pprašau? - žinoma, aš pradėjau mikčioti, kaip ir 
visada, kai nežinojau, ką sakyti. - J-J-J-Jūs manote, 
kad jei būtumėte užkirtusi man kelią važiuodama ro- 
žiniu fiatu panda, būčiau mažiau įsiutusi? Ir iš ko jūs 
sprendžiate, kad aš gaunu socialinę pašalpą? Jūs ma- 
nęs visiškai nepažįstate. 

— Ir ačiū Dievui, kad nepažįstu, - pasakė moteris. — 
Nebenoriu jūsų daugiau trukdyti. 

Apstulbusi žvelgiau jai pavymui. Dar niekada ne- 
buvau susidūrusi su tokia arogancija, sumišusia su 
įžūlumu! Pastačiau savo dviratį ir nusekiau paskui 
moterį, kuri vos manęs nenužudė, į darželį. Negalė- 
jau to palikti! 

Bet kai įžengiau į Pono Nilsono grupės rūbinę, mo- 
teris padėjo apsirengti Oilily švarkelį žaviai mergaitei. 
Akimirką buvau labai sutrikusi. Aišku, mergaitė buvo 
siaplaukės ožkos. Iš karto galvoje kilo paaiškinimas: 
tikriausiai pasiturinti ponia su perlų auskarais aštun- 
tajame dešimtmetyje įsivaikino vietnamiečių pabėgė- 
lių vaiką, kuris dabar jai padovanojo vaikaitę. Viskas 
sutapo. Toks įvaikintas vaikas buvo naudingesnis už 

kuklią raudoną juostelę ant atlapo arba lipduką ant 
automobilio. Aš praleidžiu kurčiuosius. Laikausi dietos 
iš solidarumo su Bangladešo vaikais. Mano vyras perve- 
da daugiau pinigų į JT vaikų pagalbos fondą, nei į golfo 
klubą. Mano širdis apsipila krauju pamačius benamius 
šunis Kanarų salose. 

Savo pirmąja diena darželyje Julijus buvo patenkin- 
tas. Kol rišau jam batus, jis glostė mano galvą. 

- Aš turiu naują draugą, mamyte, jo vardas Džapse- 
ris, jis visada valgo pietus vaikų darželyje, nes jo mamai 
atrodo, kad gaminti valgyti kvaila, ir ji niekada neturi 
laiko! Aš vaikams turėjau pasakyti, kuo aš vardu, kiek 
man metų, ir aš viską teisingai pasakiau. 

— Tikrai? Atrodo, puikiai praleidai laiką. 

- Taip, - atsakė Julijus ir priglaudė savo galvą man 
prie pilvo. - Bet aš džiaugiuosi, kad tu vėl čia. 

— Gali džiaugtis, - tariau garsiai ir mečiau iškalbin- 
gą žvilgsnį į žiežulą iš mersedeso. - Nes neseniai viena 
sena moteris vos Manęs nepervažiavo automobiliu. 

Tikriausiai būdvardis „sena“ išmušė mano prieši- 
ninkę iš vėžių. Galėjau viską pasakyti, tik ne tai. Kai 
ji tempė savo vaikaitę prie durų, praeidama pro mane 
kreipėsi į mergaitę: 

- Šis darželis nebe toks, koks buvo anksčiau. Matyt, 
ponia Zybek jau priima neišsilavinusių žmonių vaikus. 

To jau buvo per daug! 

— Mano manymu, neišsilavinęs yra tas, kuris nemo- 
ka teisingai vartoti svetimžodžių, - pasakiau garsiai. — 
Nėra žodžio charitatyviai, teisingai būtų - labdaringai 
naudodamiesi. Ir namuose dar kartą paskaitykit, kaip 
daryti kairįjį posūkį! 

Šį kartą moteris nesileido į diskusijas, o ėjo toliau, ir 
jei jos ausys atliekant odos patempimą nebuvo užsiū- 
tos, ji labai gerai mane suprato. 

Rūbinėje buvo dar viena mama, ir ji žiūrėjo į mane 
nustebusi. Bet šią akimirką man buvo vis viena. Aš tik 
meldžiausi, kad ji nerastų žodžio charitatyviai jokiame 
žodyne. 


x*x* 


Mimi sutiko mus prie namo durų. 

— Turiu jums vieną gerą ir vieną blogą naujieną, - 
pasakė ji. 

— Tu taip pat čia gyveni? - paklausė Julijus. 

— Ne, mielasis, - nuramino jį Mimi. - Miegoti aš 
einu į savo namus. Tai ką sakyti pirmiausia? Gerą ar 
blogą naujieną? 

— Pirmiausia blogą. 

— Už sekcijos pilna pelėsių. Bet gera - kad Ronis su 
draugu per pietų pertrauką užeis ir išneš visą šlamštą 
į garažą. Ir dar atneš pelėsių valiklį. Kaip manai, ar 
galėtų jie čia užkąsti? Per pietus Ronio cukraus kiekis 
organizme greitai mažėja. 

- Žinoma, - aš visiškai nesinervinau ir visiškai nesi- 
stengiau pagaminti ištaigingus pietus, tiesiog iškepiau 
dvi skardas picos, ant kurios sukroviau visus maisto 
likučius, kuriuos turėjau namuose. 

Mimi buvo sužavėta. 

— Kai aš ką nors gaminu, paprastai išimu pusfab- 
rikačius iš šaldiklio ir įkišu į mikrobangų krosnelę, - 
paaiškino ji Julijui. - Arba užsisakau kinų maisto. Tau 

pasisekė, kad turi tokią mamą. Mano Ronis alpsta dėl 
naminės picos. 

Julijus pamanė, kad turės naują žaidimų draugą. 

— Kiek metų tavo Roniui? 

— Keturiasdešimt treji, - pasakė Mimi. Julijui jis pa- 
sirodė per senas. 

Bet kaip ir Mimi, Ronis atrodė daug jaunesnis. Jis buvo 
taip pat užkrečiamai energingas, mintyse jį pavadinau 
hiperaktyviu. Joks normalus žmogus negalėtų per tokį 
trumpą laiką tiek daug nuveikti. Ronio pietų pertrauka 
truko tik keturiasdešimt penkias minutes, bet per tą laiką 
jie išvalgė vieną picos skardą, išardė sekciją ir išnešė daik- 
tus iš kambario. Viskas, kas tilpo pro duris, buvo sunešta 
į garažą, net sunkios užuolaidos ir rausvai mėlynas per- 
siškas kilimas. Liko tik bufetas su žalvariniais apkaustais, 
krūva šiukšlių ant grindų ir pelėsiai ant sienos. 

Tuščiame kambaryje pabaisiškas bufetas atrodė dar 
kraupiau nei anksčiau. 

- Jį būtų galima supjaustyti elektriniu pjūklu, - 
kraugeriškai pasiūlė Ronio kolega. 

— O taip, - pritariau aš. 

— Per daug gaila, - pasakė Mimi. - Tai masyvus ir 
vertingas baldas. Į jį galima sukrauti daugybę daiktų. 
Mes jį nudažysime taip, kad neatpažinsi. Langų rėmus 
taip pat nudažysime. 

- Ir grindis, - pasakiau aš niūriai žvelgdama į ąžuo- 
lines grindų lentas. 

— Ne! - šūktelėjo Mimi. - Ar tu išprotėjai? 

— Bet juk tai kaimiškas ąžuolas, - paprieštaravau aš. 

— Ąžuolas, bet ne kaimiškas, - atsakė Mimi, o Ronis 
pridūrė: - Ąžuolas vėl labai madingas. Kai jį nušlifuo- 

siu ir nulakuosiu, visi tau pavydės tokių grindų. Tai 
padarysiu savaitgalį. Po to, kai nudažysiu lubas. 

Matyt, iš dėkingumo turėsiu jam kasdien kepti 
picas. 

Sunkų didžiulį televizorių (paskutiniu metu sene- 
lė Vilma prastai matė) Ronis su savo kolega nunešė 
į viršų, į miegamąjį, ir pastatė ant komodos. Kadangi 
viršuje nebuvo antenos, galėjome matyti tik pirmąjį ir 
trečiąjį kanalą, ir labai neryškiai vieną privatų televi- 
zijos kanalą. Ronis užtikrino, kad iki savaitgalio viską 
sutvarkys. Bus labai jauku, kai visa šeima gulės ant se- 
nelės Vilmos lovos ir žiūrės televizorių. 

Kai vyrai išėjo, Mimi atkimšo butelį šampano. Juli- 
jus gavo obuolių gėrimo. 

— Už pirmąją sėkmingą darbo dieną. Už tuščią kam- 
barį, - pasakė Mimi pakėlusi taurę. 

— Už tave, - pasakiau aš. 

— Ar tu dabar būsi naujoji mūsų ponia Klap klap? - 
paklausė Julijus. 

— Ne, Mimi yra daug geresnė už ponią Klapko, - pa- 
sakiau aš. - Ji viską daro veltui. 

Mimi norėjo sužinoti, kas ta ponia Klapko. Bet aš 
nusprendžiau geriau jai nesakyti. 

- Čia siaubinga, - pasakė Nelė, grižusi iš mokyklos 
ir kaip visada nusviedusi savo kuprinę į kampą. 

- Tikrai, - pasakė Mimi. - Bet pripažink, vakar 
buvo siaubingiau nei šiandien. 

Taip, net Nelė turėjo tai pripažinti. 

— Bet anksčiau nebuvo tiek daug šiukšlių, - pasakė 
ji. Ir šį kartą ji buvo teisi. Už sekcijos buvo susikau- 
pusios dešimtmečių dulkės, jų buvo tiek daug, kad 

Mimi pasiteiravo, ar čia nebus mirusio senelio pa- 
laikai. 

- Šlykštu, - pasakė Nelė. - Kai buvo ponia Klapko, 
tokių dalykų nepasitaikydavo. 

— Gerai, kad tau nepatinka, - pasakė Mimi. - Kol 
mes viršuje mėšime drabužių spintą, galėtum čia iš- 
siurbti dulkes. Už tos spintelės radau kūčiukų trupi- 
nių nuo 1966 metų Kalėdų. 

Siurbti dulkes? Nelei? Vos nepradėjau garsiai juok- 
tis. Nelė dar niekada savo gyvenime nelaikė ranko- 
se dulkių siurblio. Tikriausiai ji net nežinojo, kur to 
daikto priekis, o kur galas. 

Nelei pasiūlymas pasirodė gana įžūlus. 

— Mano ranka sulaužyta, - pasakė ji ir iškėlė aukš- 
tyn sugipsuotą ranką. - Ar jau pamiršot? 

- Žinoma, nepamiršau, - atsakiau aš. 

- Žinoma, ne, - pasakė ir Mimi. - Bet tai kairioji ran- 
ka. Su dešine tu vis dar gali siurbti dulkes. Čia turi padėti 
kiekvienas, juk supranti, kad kitaip niekada nebaigsime. 

Nelė nebuvo pratusi, kad jai prieštarautų, todėl nu- 
stebusi spoksojo į Mimi. Mimi ramiai purtė savo pe- 
lėsių valiklio flakoną. 

— Aš alkana, - pagaliau pasakė Nelė. 

— Yra picos, - atsakiau. 

Žiūrėdama, kaip mano liesutė ištįsėlė Nelė sušvei- 
tė pusę picos ir dar tris paskutinius jogurtus iš mūsų 
atsargų, susimąsčiau. Mimi buvo teisi, čia kiekvienas 
turėjo padėti. Kodėl gi keturiolikmetė mergaitė negali 
siurbti dulkių? 

Bjaurus pelėsių valiklio kvapas atsklido iki mūsų. 
Nelė suraukė nosį. 

— Fui. Tuoj pat važiuoju pas Larą, pas ją bent jau 
ramu. 

— Ne, Nele, tu dabar negali imti ir išvažiuoti, - pasa- 
kiau aš, nors žinojau, kad bet kokie draudimai tuoj pat 
sukeldavo isterijos priepuolius, o isterijos man visiškai 
nepatiko. 

— Niekas negali iš manęs reikalauti, kad šitoje 
kiaulidėje daryčiau pamokas, - atsakė Nelė, o jos 
apatinė lūpa virpėjo, taip visada būdavo prieš iste- 
rijos priepuolį. 

— Galėsi eiti pas Larą, kai išsiurbsi dulkes, - vis dėlto 
pasakiau. - Prašau, mieloji. 

Nelė giliai įkvėpė. Tuoj pradės klykti, kad ji yra 
priversta gyventi šitoje dvokiančioje skylėje ir miego- 
ti tarp Abba plakatų, kad jos gyvenimas ir be dulkių 
siurblio yra tikras košmaras, kad dėl visų nelaimių 
kalta tik aš, šlykšti, netikusi motina. 

— Na, gerai, - atsakė Nelė. - Bet tik kambarį, paskui 
išeisiu. 

— Sutarta, - pasakiau aš ir pasistengiau, kad ji nepa- 
stebėtų mano suglumimo. Tikrumo dėlei dar sumur- 
mėjau: - Išimties tvarka. 

Kai Nelė siurbė kambarį, mes su Mimi rausėmės 
senelės Vilmos spintoje. Neįtikėtina, kiek daug visko 
susikaupė per dešimtmečius. Mimi viską rūšiavo į dvi 
krūvas. Vieną - labdarai, kitą - Ebay. Aš netikėjau, bet 
Mimi mane užtikrino, kad senelės Vilmos kailinės ke- 
purės, triušio kailiu mušti aulinukai, įvairūs batai ir 
senoviniai rankinukai bus parduoti už neįtikėtinas 
kainas. Kuo giliau rausėmės, tuo labiau didėjo Mimi 
entuziazmas. 

— Netrukus prisikasime prie aštuntojo dešimtme- 
čio, - sušuko ji ir iškėlė siaubingai dryžuotą palai- 
dinę. Kuo senesni drabužiai, tuo mažesni jie buvo. 
Aštuntajame dešimtmetyje senelė Vilma nešiojo 38 
dydžio drabužius. Palaidinė buvo tokia siaura, kad 
turėjo ant senelės Vilmos kūno prilipti kaip dešros 
luobelė. 

- Ar ji nenuostabi? Dėl jos derėsiuosi ne tik dėl 
vaizdo. 

— Ar nenorėtum jos iš karto pasiimti? 

Man niekada ypatingai nepatiko aštuntojo dešimt- 
mečio drabužiai, nes mano mama devintajame de- 
šimtmetyje mane vertė nešioti savo pusseserės aštun- 
tojo dešimtmečio drabužius. Dabar aš nesidžiaugčiau 
dar vienu to laikotarpio drabužiu. 

O Mimi nežmoniškai džiaugėsi. 

— Mama! - pašaukė Nelė iš apačios. - Tas prakeik- 
tas dulkių siurblys sugedo! Jau trečią kartą siurbiu ne- 
gyvą musę, o ji vis dar guli ant grindų. 

— Galbūt siurblio maišelis pilnas? - paklausiau aš. 
Apačioje tyla. Juk Nelė pirmą kartą išgirdo žodžius 
siurblio maišelis. Jai reikėjo mano pagalbos, kad atida- 
rytų siurblį. Buvau teisi, maišelis buvo toks pilnas, kad 
vos nesprogo, kai ištraukėme iš siurblio. 

— Vadinasi, tai yra siurblio maišelis, - ištarė Nelė be- 
veik iškilmingu balsu. 

— Tokio dar niekada nemačiau, - pasakė Mimi. 

— Galbūt jie taip atrodo, kai miršta nuo senumo, - 
pasakiau. 

Mes niekur negalėjome rasti atsarginio maišelio, 
nors iškraustėme visą senelės Vilmos sandėliuką. Ra- 

dome tik išblukusią kartoninę dėžutę, ant kurios buvo 
užrašyta: SM 12. Higienai ir namų ruošai. 

Sadomaso dulkių siurblių maišeliai, bet viduje hi- 
gieniškai tuščia. 

— Taip, reikia nupirkti naujų, - pasakiau aš. 

— Gerai, rytoj baigsiu siurbti, - pasakė Nelė. 

— Ne, - paprieštaravau. Buvau pradėjusi kieto kumš- 
čio politiką ir nenorėjau tuoj pat pasiduoti. - Gali da- 
bar nueiti ir nupirkti. Be dulkių siurblio mes kaip be 
rankų. Ir nupirk dar jogurto. 

Nežinau, ar dėl to, kad čia buvo Mimi, ar dėl nuo- 
dingų pelėsių valiklio garų, bet ir šį kartą Nelė nesukė- 
lė isterijos. Šiek tiek susiraukusi ji paėmė mano pasku- 
tinius pinigus ir nuėjo į prekybos centrą. 

Iš nuostabos išgėriau dar vieną taurę šampano. Kas 
pasidarė mano vaikui? 

— Gerk, tai atpalaiduoja, - pasakė Mimi. - Dar vieną 
butelį pastačiau į šaldytuvą. Ir dar mes turim aviečių 
užpiltinės. 

— Taip Žemai aš nepulsiu, - užtikrinau ir susipyliau 
į burną šampaną. Alkoholis iš tikrųjų atpalaidavo. Vi- 
siškai atsipalaidavusi prausimosi dubenyje užmerkiau 
violetine, oranžine, smėline ir ruda spalvomis primar- 
gintą ilgą, siaurą kaip dešrelė poliesterio suknelę su 
gobtuvu, nes Mimi pasakė, kad „kai ji bus išskalbta ir 
išlyginta, atneš didžiulius pinigus“. 

Regis, suknelė niekada nebuvo skalbta, nes tokios 
rūšies drabužių neskalbdavo, tik pakabindavo lau- 
ke išsivėdinti. Taip buvo tada, aštuntajame dešimt- 
metyje. Gerai, kad Mimi pareikalavo, kad skalbčiau 
rankomis, nes vanduo akimirksniu nusidažė violeti- 

ne spalva. Mano nagai taip pat. Labai tikėjausi, kad 
neilgam. 

Kai suknelę pakabinau virš vonios džiūti, paskam- 
bino į duris. Prie durų stovėjo rudaplaukis garbanotas 
hobitukas iš „Žiedų valdovo“. 

— Ar čia gyvena Julijus? - sušuko jis. 

O varge, taip atsitinka, kai šitaip anksti geri šampaną. 
Aš stipriai užsimerkiau ir vėl atsimerkiau. Hobitukas 
vis dar stovėjo prie durų. Jis vilkėjo žalią striukę ir avėjo 
guminiais batais, todėl atrodė šiek tiek mistiškai. 

— Ar čia gyvena Julijus? - sušuko jis vėl. 

— Taip, jis čia gyvena. O kas tu toks? - sušukau 
ir aš. 

— Kodėl tu taip šauki? - nustebo vaikas. - Ar tu esi 
Kobold Schreck? 

— Ne, aš maniau, kad tu blogai girdi, - pasakiau aš. 
Kas gi tas Kobold Schreck? 

— Aš esu Džapseris, - tarė berniukas. - Labai norė- 
čiau pažaisti su Julijumi. 

— Ak, tu Džapseris, - ištariau aš ir apsidairiau, kurgi 
jo mama. Galbūt ji nedrįso prieiti arčiau ir laukia ant 
šaligatvio. Tačiau gatvė buvo tuščia. Tik į tvorą atrem- 
tas stovėjo dviratis. Bet jis negalėjo būti mažojo Džap- 
serio. Jam dar derėjo važinėti triratuku, toks mažas jis 
atrodė. Ir koks gi čia vardas - Džapseris? 

— O kur tavo mama? 

— Ji dirba, - atsakė Džapseris. - Mano tėtis taip pat 
darbe. Ar galiu užeiti? 

— Taip... - pasitraukiau į šalį vis dar dairydamasi 
į šaligatvį. - Sakyk, iš kur tu sužinojai, kur gyvena 
Julijus? 

- Julijus man pasakė, kad gyvena name, - ėmė pa- 
sakoti Džapseris, - su tvora priešais namą, laiptais ir 
garažu. Aš tiesiog ėjau į kiekvienus namus su tvora, 
laiptais ir garažu, ir skambinau į duris. Manęs vos ne- 
įkando šuo. O viena moteris man davė guminių meš- 
kiukų. 

— O kur tu gyveni? 

— Skruzdžių take, - atsakė Džapseris ir tvarkingai 
pastatė guminukus vieną šalia kito. - Ten už kampo 
yra namas su žibintu. 

— Taip. Ir tu keliauji vienas? 

— Taip. 

— Su dviračiu? 

— Taip. 

— O kiekgi tau metų? 

— Tiek, - tarė Džapseris ir iškėlė į viršų keturis pirš- 
tus. - O netrukus bus tiek. - Jis atlenkė dar nykštį. 
Ar galiu pagaliau pažaisti su Julijumi? 

Julijus jau strykčiojo laptais žemyn, jį sudomino 
Džapserio rėkimas. Jis susižavėjęs žvelgė į savo draugą. 

— Aš jau bijojau, kad nerasi mūsų namo. 

— Aš randu viską, ką noriu, - sušuko Džapseris. - Ar 
nori guminių meškiukų? 

— Oi, man reikia dar šampano, - pasakė Mimi. - 
Šiame priemiestyje vaikai per greitai suauga. 


Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios Moterys, tiek „tik namų 

šeimininkės, čia aptariame šiuolaikinei Moteriai ir mamai 

svarbias temas ir rūpestingai viena kitą palaikome. 


Priėjimas 
tik draugijos narėms 


Į pradžią ryšiai el. paštas registracija 


Kovo 8 
Visoms: mano kirminukas TIKRIAUSIAI yra kirmėlytė, 
nors kol kas negalima tvirtinti, bet gydytoja įsitikinusi 
penkiasdešimčia procentų, o aš labai labai labai džiau- 
giuosi, kad nebūsiu vienintelė moteris tuose namuose 
(mano vyras, sūnus, šuo, katinas, kanarėlė - patinėlis). 
Po tyrimo ultragarsu nupirkau savo vyrui marškinėlius 
su užrašu Ožkų tramdytojas. Ar ne šmaikštu? 
Beje, Timis nori mokytis groti kokiu nors instrumen- 
tu. Ką galėtumėt patarti trejų metų berniukui? 
Mama Elena 


P S. Sonia, ar jau žinai, kas gims tau? Būtų puiku, jei ir 
tu pagimdytum mergaitę. Noriu įrengti rožinį prince- 


sės kambarį su į dangų panašia lova ir fėjomis išpaišy- 
tais apmušalais. Galėtume kartu sugalvoti mergaitėms 
vardus. Ar tau patinka Lola? Man atrodo, kad jis super, 
ir labai tiktų prie Timio, bet mano vyras mano, kad jis 
dvelkia viešnamiu. 

Lolita dvelkia viešnamiu, Lola - tiesiog prasčiokiškai. 
Bet renkant vardus skoniai būna labai skirtingi, juk kiek- 
vienas pats turi nuspręsti, kokį vardą turės jo vaikas. 
Menu, kad gimus mano Karstai tu šaipeisi iš mūsų pasi- 
rinkto vardo, miela Elena. Bet pamirškim tai. 

Įrašyk Timj į ankstyvojo amžiaus muzikinio lavinimo 
grupę, Karsta ją lanko ir yra labai laiminga. Vybekė jau 
pusę metų lanko pianino pamokas. Labai rekomen- 
duoju jos mokytoją Jeremijų Ludvigą. Jis yra kon- 
certuojantis pianistas ir muzikos pedagogas, tikras 
korifėjus. Bet jis nelabai pigus ir moko vaikus tik nuo 
penkerių metų. 

Turiu kelis pasiūlymus kaimynų šventei. Lig šiol 
vaikų žaidimų programa buvo gana skurdi. Bėgi- 
mas su kiaušiniu, šokinėjimas maišuose ir bėgimas 
stumiant karučius daugiau nei pasenę. Šitaip lenkty- 
niaujant kyla didelis pavojus susižeisti ir nieko neiš- 
mokstama. Siūlykite alternatyvą! Gaila, bet aš asme- 
niškai negaliu dalyvauti kitame grupės susirinkime, 
pasitarimas prie Ženevos ežero - gražu, bet ir liūdna, 
nes nebūsiu Vybekės baleto spektaklyje, ak. Kartais 
gerokai pavydžiu jums, „tik“ namų šeimininkės, jūsų 
jaukios kasdienybės. 

Sabina 

P S. Beje, rožinė spalva visiškai nebemadinga. Jei nori, 
kad tavo Lolalita gulėtų madingame kambaryje - rinkis 
šviesiai žalią spalvą. 


Kovo 8 
Sutinku, Jeremijus Ludvigas iš tikrųjų fantastiškas, Flavi- 
jai ir Laurai Kristinai buvo suteikta privilegija lankyti pas 
jį užsiėmimus. Jos dievina jį, nes jis su savo šviesiomis 
garbanomis atrodo toks vyriškas ir kartu toks pažeidžia- 
mas. O jo rankos tiesiog dieviškos. Be to, jis toks socia- 
liai kilnus. Gitės Marija Antuanetė dėl blogos finansinės 
padėties lanko pamokas nemokamai. Manau, kad jis 
geriausiai atrodantis vyras iš visų, kuriuos esu sutikusi, 
nors iš tikrųjų nemėgstu ilgaplaukių vyrų ir esu visiškai 
patenkinta savo santuoka. Tikiuosi, kad jis įkvėps Laurą 
Kristiną mažiau valgyti. Keturiolikmetei kūdikiški laši- 
nukai nebeatrodo žavingai. Deja, ji panaši į Mano vyro 
giminę, ten visi turi medžiagų apykaitos problemų. Dėl 
„Jaukios kasdienybės“: tris vaikus auginti daug sunkiau 
nei du, mieloji Sabina, palauk dar, kai tavo mergaitė 
taps paauglė. 

Ar dar kas nors domisi Franciskos Jakobs kursais „Tau- 
pykime su „Ebay“ tinkamai pirkdamos ir parduodamos. 
Patarimai moterims“? Dar yra viena laisva vieta. Francis- 
ka Jakobs tikra savo srities žinovė, jos dėka aš kasmet 
sutaupau kelis šimtus eurų. 

Fraukė 


N'“ vis negrįžo. Įtariau, kad ji pasinaudojo pro- 
ga ir nuėjo pas savo draugę Laurą. Maža tingi 
mergiotė mane apgavo. Vietoj Nelės prie durų stovėjo 
Brigita Hempel. Tai buvo nedidukė, stora būtybė, kaip 
du vandens lašai panaši į savo mamą. Atpažinau ją, jai 
dar nespėjus prisistatyti. 

— Laba diena, aš esu ponia Brigita Hempel, atėjau 
įpareigota Vabzdžių gyvenvietės mamų draugijos, - 
išpyškino ji ir parodė į bloknotą rankoje. - Tikiuosi, 
mano tėvai jums jau prisistatė. 

- Taigi, - ištariau aš kovodama su noru užtrenkti 
duris prieš ponios Brigitos Hempel nosį. Ji buvo kaip 
iš akies traukta motina, bet valdingą, prikimusį balsą 
paveldėjo iš tėvo, todėl dar labiau kėlė baimę. Be to, 
virš viršutinės lūpos jai žėlė ūseliai. 

— Noriu pakalbėti apie gatvės šventę, - pasakė ji. — 
Šiais metais šventę ėmėsi organizuoti mamų bendrija. 
Aš koordinuoju kulinarinį asortimentą, - šioje vietoje 
ji spustelėjo rašiklį. 

— Aha, - tariau aš. 

Ponia Hempel jaunesnioji žvelgė į mane laukdama. 
Ji buvo susipynusi juokingas kasytes, kurios stirksojo 
už ausų kaip maži teptukai. 

— Taip, o kas toliau? - paklausiau aš, kai man nusi- 
bodo tyla. Nenorėjau čia stovėti, norėjau padėti Mimi, 
kuri krapštė nuo kambario sienos nuo chemikalų su- 
drėkusius pelėsius. 

— Taip, kokį kulinarinį asortimentą galėtumėte pa- 
siūlyti? - paklausė ponia Hempel jaunesnioji. 

— Ak taip, - ištariau aš. - O kada iš viso bus ta gat- 
vės šventė? 

— Visada būna gegužės pirmąją, - atsakė ponia 
Hempel. - Būna namuose gamintų užkandžių ir deš- 
relių, ir trupininis pyragas, ir pedagogiškai prasmingi 
žaidimai. 

— Regis, būna linksma, - pasakiau aš. 

— Galite iškepti obuolių pyragą su obuoliais pavir- 
šiuje, kitokį jau turime. Galite pasirinkti rabarbarų ir 
baltymų kremo pyragą, sūrio ir grietinėlės tortą ir ką 
nors su serbentais. Arba gal norėtumėte pagaminti 
Valdmaisterio varškės tortą? Šį aš labiausiai mėgstu. 
Mano mama turi puikų receptą, ji mielai jums jį duos, 
jei draugiškai jos paprašysit. 

— Galėčiau iškepti vyšnių vyniotinį, - nutęsiau aš. 

— Jį jau turime. 

— Tada aš pasirinksiu rabarbarų pyragą, - pasakiau. 

— Tik prašom su baltymų kremu, - įsiterpė ponia 
Hempel jaunesnioji, - paprastą rabarbarų pyragą jau 
turime. 

— Gerai, tegul bus rabarbarų su baltymų kremu, - 
pasakiau aš. 

— Mano mama turi puikų rabarbarų su baltymų kre- 
mu pyrago receptą, - pasakė ponia Hempel jaunesnio- 
ji. - Jei mandagiai paprašysite, ji tikrai jums pasakys. 

— Turiu savo receptą, ačiū. 

Ponia Hempel jaunesnioji užsirašė, atkišo bloknotą 
man panosėn ir pasakė: 

— Gal galėtumėt pasirašyti. 

Kadangi, matyt, kitaip negalėjo būti, įsipareigojau 
parašu, kad gatvės šventei patieksiu rabarbarų ir bal- 
tymų kremo pyragą. Kitaip, matyt, turėsiu reikalų su 
Hempelių advokatu. 

— Taigi, - tariau aš. - Iki pasimatymo. 

Bet ponia Hempel jaunesnioji nenorėjo išeiti. Ji aki- 
mis permetė prieškambarį. 

— Arjūs turite tualetą? 

- Žinoma, - atsakiau. Ką ji sau mano? Kad mes ka- 
kojame sode? 

— Ar galėčiau juo pasinaudoti? - paklausė ji bal- 
su, kuriam neįmanoma pasipriešinti. Ji pasikišo savo 
bloknotą po pažastimi ir prasispraudė pro mane. 

— Antros durys kairėje, - pasakiau. 

Bet ji nelabai skubėjo. Pirmiausia įkišo nosį į 
kambarį. 

— O, čia ponia Pfaf, - ištarė ji pastebėjusi Mimi. — 
Jūs taip pat galite užsirašyti į sąrašą. O kur ponios Viš- 
nevski baldai? 

— Garaže, - atsakiau. 

— Gal galėčiau iš karto pažiūrėti, kas man iš jų tik- 
tų, - pasakė ponia Hempel jaunesnioji. - Bet pirmiau- 
sia turiu padaryti siusiuką, prieš kelias valandas išėjau 
iš namų. Apėjau Skruzdžių gatvę ir Elniaragių taką. 

Suorganizavau dvidešimt du tortus. Kol siusiosiu, pa- 
svarstykite, ponia Pfaf, ką norėtumėte iškepti. Būtų 
gerai ką nors su serbentais. 

— Kodėl ji neina į savo tualetą? - paklausė Mimi, kai 
ponia Hempel jaunesnioji nuėjo siusioti. - Ji gyvena 
šalia. 

— Ji gyvena pas savo tėvus? - paklausiau aš. - Bet 
juk ji beveik tokio amžiaus kaip aš. 

— Taip, bet ji bedarbė ir viena augina vaiką, ir niekas 
nenori būti jos dukters tėvu. 

Taip, aš suprantu. Niekas nenori prisipažinti. Ta- 
čiau tėvystę galima nustatyti tyrimais. Vargšas vaikas 
turėtų bent jau alimentus. Mimi papurtė galvą. 

— Ji labai slepia, kas mergaitės tėvas, kartą ji davė su- 
prasti, kad tai žinomas asmuo, - sušnibždėjo ji. - La- 
bai žinomas asmuo. 

— Na, žinoma, kodėl gi ne, - pasakiau pamąsčiusi. — 
Galbūt sverdama trisdešimčia kilogramų mažiau ir be 
ūselių ji atrodė visai deramai. 

Mimi vėl papurtė galvą. 

— Nee,ji visada atrodė taip, kaip dabar. 

Maąsčiau, apie kokį žinomą asmenį galėtų būti kal- 
bama. Galbūt apie labai seną ir aklą. 

Ponia Hempel jaunesnioji grįžo padariusi siusiuką. 

— Na, ponia Pfaf, ar jau pasirinkote pyragą? 

— Aš kepsiu „Dunojaus bangas“, - pasakė Mimi. 

— Bet su vyšniomis jau yra, - atsakė ponia Hempel 
jaunesnioji. - Be to, aš nemėgstu sviestinio kremo. 
Man visada kyla rėmuo. 

— Tada jums reikėtų kaip nors pasisotinti kitais tris- 
dešimt keturiais pyragais, - pasakė Mimi užsispyru- 
si. - Aš vis tiek kepsiu „Dunojaus bangas“. 

— Gerai jau, - nusileido ponia Hempel jaunesnioji. 
Bet net ir po to, kai Mimi pasirašė savo pasižadėjimą 
iškepti „Dunojaus bangas“, ji aiškiai nenorėjo eiti. 

— Ar turite telefoną? 

— Taip, - atsakiau aš. Jau nujaučiau, kas toliau bus. 

— Ar galėčiau juo pasinaudoti? - paprašė ji. 


uius 


Pagaliau Nelė grįžo namo. 

— Kur buvai šitaip ilgai? Aš taip nerimavau, - su- 
šukau aš, vos jai įžengus pro duris. - Juk negalėjai 
dvi valandas pirkti kelis jogurtus ir dulkių siurblio 
maišelius. 

— Galėjau, - atsakė Nelė. - Prekybos centre jie netu- 
ri SM 12 maišelių. Todėl nuėjau į pramoninių prekių 
parduotuvę, bet atspėk, ar jie ten buvo? Jie ten apie to- 
kius maišelius nieko negirdėjo. Bet aš nenorėjau taip 
greitai pasiduoti. Nuėjau į elektros prekių parduotuvę, 
visi susirinko aplink dėžutę ir ėmė juoktis, nes vienas 
labai senas pardavėjas pasakė, kad SM serijos maiše- 
lius gamino nuo šešiasdešimt devintų iki septynias- 
dešimt ketvirtų metų. Senelė Vilma su šiais maišeliais 
siurbė trisdešimt metų arba turėjo didžiules atsargas. 

— Matyt,bus pirmasis atvejis, - pasakiau aš. Maišelis 
iš tikrųjų buvo labai pilnas. - O kur tu buvai po to? 

— Aš nuvažiavau pas tėvelį, - pasakė Nelė. 

— O Nele! Nereikėjo to daryti. 

— Kodėl ne? Jis juk pasakė, kad aš visada laukiama. 
Kad ten visada bus mano namai. 

— Taip, taip, - pritariau aš. 

— Kai atėjau pas tėtį, jam skubiai reikėjo išeiti. Jis 
nenorėjo įleisti manęs į butą. Kaip tau tai? 

— Man atrodo keista, kad jis tokiu laiku iš viso buvo 
namuose, - pasakiau aš. 

— Taip, nes jis buvo pasikvietęs vabzdžių naikinto- 
ją, - paaiškino Nelė. - Įsivaizduok, pas mus bute buvo 
juodųjų tarakonų. 

— Ką? Negali būti. Tas butas ponios Klapko pastan- 
gomis visiškai sterilus. Bet koks tarakonas tuoj pat 
dingtų nutekamuoju vamzdžiu. 

— Ne, ne, ten buvo tarakonų, - pasakė Nelė. - Tėve- 
lis sako, daug. Vabzdžių naikintojas visą butą išpurškė 
nuodais. Tėvelis šią naktį turės miegoti pas dėdę Ulfį. 
Vargšelis. 

— Taip, taip, - pakartojau aš. Tarakonai! Tikintieji 
bus išganyti. Lorencas tiesiog nenorėjo, kad Nelė truk- 
dytų jaukų viengungio gyvenimą. 

— Turėjau gatvėje jam pasakyti, kad mūsų dulkių 
siurblys sugedo, - pasakė Nelė. - Ir kad tu neturi pi- 
nigų naujam. 

Sunkiai atsidusau. Tikriausiai Lorencas dabar gal- 
voja, kad dulkių siurblio maišeliai dar viena mano 
gudrybė, kad jį susigrąžinčiau. 

— Tėvelis sako, negali būti, kad dulkių siurblys sugedo. 
Jis sako, kad senelė Vilma turi tik brangiausius prietai- 
sus, geriausius iš geriausių, - tęsė Nelė. - Senelis Jokūbas 
tiems daiktams išleido didelius pinigus. Kasmet per Kalė- 
das senelė Vilma gaudavo dovanų superinį namų apyvo- 
kos prietaisą, senelė Vilma visada verkdavo iš džiaugsmo, 
nes nė viena jos draugė neturėjo tokių brangių prietaisų. 
Tėvelis sako, kad ligi šiol niekas nepasikeitė. 

— Kiek žinau, - pasakiau aš, - senelis Jokūbas mirė 
1984 metais. 

- Tėvelis sako, kad prietaisai negendantys, tikros 
vokiškos gamybos, - tęsė Nelė. - Kitaip sakant, ne- 
mirtingi. 

— Taip, bet kavos virimo aparatas, regis, serga plau- 
čių liga. Ar girdėjai, kaip jis gurguliuoja? - aš buvau 
priklausoma nuo kavos, rytais man reikėjo dviejų 
puodelių, kad galėčiau stovėti, ir dar bent trijų, kad 
ištempčiau likusią dienos dalį. Namuose pas Loren- 
cą mes turėjome nuostabų, nežmoniškai brangų ka- 
pučino kavos virimo aparatą, kuris sumaldavo pupe- 
les kiekvienam puodeliui atskirai ir penkiolikos barų 
spaudimu supildavo į puodelį, pridėdavo putoto pieno 
ir truputėlį cinamono, mmm... dieviška. Senas gurgu- 
liuojantis senelės Vilmos kavos virimo aparatas galėjo 
virti tik iš maltos kavos. Be spaudimo. Ir su drungnu 
vandeniu. Aš jau mąsčiau, ar nepradėti gerti arbatos. 

— Tėvelis sako, kad mes turime būti dėkingi už se- 
nelės Vilmos palikimą, - pasakė Nelė. - Jis sako, kad 
būtų laimingas, jei turėtų tokius puikius namų apyvo- 
kos prietaisus. Kiekvienas būtų laimingas. 

— Taigi, - tariau aš, - pasakyk jam, kad turėtų ap- 
sipirkinėti Ebay. O ką, gera mintis. Mimi? Sakyk, ar 
negalėtume dulkių siurblio maišelių nusipirkti Ebay? 

Mimi taip nemanė. Bet ji norėjo mums paskolinti 
savo antrąjį dulkių siurblį, kol mes įsigysime naują. 

— Aš turiu geresnę idėją, - pasakė Nelė. - Jei tėvelis 
būtų toks laimingas turėdamas tokį šaunų dulkių siur- 
blį, jis jį gaus. Mainais į jo senąjį. Galėčiau tuoj pat tai 
atlikti. Man vis tiek reikia pasiimti kelis savo daiktus. 

Mimi garsiai nusijuokė. 

— Nuostabi mintis. 

— Tas daiktas sveria visą toną, - pasakiau ir nejučia 
žagtelėjau. Buvau gerokai įkaušusi. - Juk negali jo tempti 
per pusę miesto. Be to, jau tamsu ir tėvelio iš viso nėra, ir 
butas užnuodytas. Ir tu dar nepadarei namų darbų. 

Nelė jau ruošėsi prieštarauti, kai prie durų vėl pa- 
skambino. Bijojau, kad tai bus dar kartą ponia Hem- 
pel jaunesnioji, kuri norės paklausti, ar mes turime 
šaldytuvą ir ar gali viską iš jo suvalgyti, o aš būsiu 
per didelė bailė, kad ją sustabdyčiau. Telefonu ponia 
Hempel jaunesnioji mano sąskaita kalbėjo penkiolika 
minučių apie serbentų pyragą ir rankdarbių kursus, o 
pakalbėjusi pastebėjo šampano taures ir butelį ir pati 
įsipylė taurę. 

— Ar turite dar vieną butelį? - paklausė ji pagaliau. 
Matyt, norėjo visą išgerti. Cha cha cha. 

Mes su Mimi vieningai užtikrinome, kad jis buvo 
paskutinis. 

- Alus taip pat būtų gerai, - pasakė ponia Hempel 
jaunesnioji, ir buvo patenkinta gavusi senelės Vilmos 
aviečių užpiltinės. Po antrosios taurės ji pasiūlė mums 
sakyti tu. Mes abi buvome per didelės bailės, kad 
prieštarautume. 

— Taigi Mimi ir Konstanca, he he, taigi, mane drau- 
gės vadina Gite, - pasakė ji dusliu balsu ir sukikeno. — 
Jei mano tėvai žinotų, kad aš tujinu priešus, jie atimtų 
man paveldėjimo teisę. Juk mes su jumis bendraujame 
tik per advokatą. 

— Man jų šiek tiek baisu, - sušnabždėjau aš Mimi. 
O ji sušnabždėjo: - Obuolys nuo obels netoli ritasi. 

Aš paklausiau, ar Marijos Antuanetės tėvas buvo 
prancūzas. O gal kilmingasis, o gal ir toks, ir anoks. 

Gitė nutaisė paslaptingą išraišką. 

— To, deja, negaliu išduoti, - pasakė ji. - Aš niekada 
nekalbu apie Marijos Antuanetės tėvą. 

Užtat ji daug kalbėjo apie rankdarbius, paprastus ir 
ypatingus. Gitė buvo tekstilės darbų mokytoja, deja, 
bedarbė, nes jos laidoje buvo daugybė rankdarbių 
mokytojų. Bet ji vedė kursus šeimos mokymo centre 
ir turėjo pamokėlių darželyje, nes reikėjo išmaitinti 
Mariją Antuanetę. Tačiau daugelis kursų neįvykda- 
vo, nes šiame priemiestyje žmonės dar nesuprato, kad 
rankdarbiai būtini sielai. Jei kursų nėra, Gitė negauna 
pinigų, o tai reiškia, kad reikia gyventi pas tėvus savo 
senajame vaikų kambaryje. Nors tėvai geros širdies, 
bet kartais nuo jų pasidarydavo bloga, nes jie nuo- 
lat kišdavosi į Marijos Antuanetės auklėjimą. Be to, 
mama gamino skaniai, bet riebiai, todėl Gitė negalė- 
davo laikytis dietos ir vis storėjo. 

Tai mus taip sujaudino, kad ir mes ėmėmės sene- 
lės Vilmos aviečių užpiltinės. Gėrimas buvo siaubingo 
skonio, bet nurijus vieną gurkšnį skrandį užliedavo 
maloni šiluma. 

Gitė paprašė, kad mes aplankytume jos pamoką Iš 
fetro gaminame savo angelą sargą. Ji pasakojo, kad su to- 
kiu fetriniu angelu užsimezga nesuprantami santykiai, 
kad ypač vaikai patiria nepakartojamą jausmą. Turėjo- 
me pažadėti, kad būtinai dalyvausime pamokoje. 

Pasinaudojau Gitės gėrimo ir kalbos pertrauka ir 
paklausiau, ką turėjo omenyje jos tėvai, kai reikalavo 
pašalinti tą šabakštyną. Ji, deja, suprato, kad tai nėri- 

nys, ir perskaitė mums paskaitą apie meniškų ir nau- 
dingų skalbinių maišų, gėlių aplikacijų, petnešų nėri- 
mą ir apie nėrėjo dvasinę pusiausvyrą. 

Gitė išėjo tik tada, kai Mimi gimė geniali mintis 
atiduoti jai pradėtą aviečių užpiltinės butelį. Tai buvo 
prieš dešimt minučių. Iš džiaugsmo, kad ji išėjo, mes 
atsidarėme antrą aviečių užpiltinės butelį ir susidau- 
žėme už dievišką ramybę kambaryje. 

O dabar vėl kažkas skambina. Bet mums pasisekė, 
tai buvo ne Gitė. Prie durų stovėjo pats Frodas Beut- 
linas. Tos pačios vešlios garbanos, tos pačios didelės 
mėlynos akys su ilgomis, riestomis blakstienomis. Tik 
jis buvo truputį didesnis už hobitą. Ir vilkėjo mėlyną 
sportinį švarkelį. 

Aš žagtelėjau. 

— Ar mano brolis pas jus? - paklausė Frodas. 

— Džaps-paps-seris? Oi! - man buvo nepatogu dėl 
mano žagsėjimo. Juk negalėjau būti tokia girta. 

— Jo vardas yra Džasperis, - pasakė vaikinas. Jis 
buvo maždaug tokio pat amžiaus kaip ir Nelė. Barz- 
dos pėdsakų dar nesimatė, bet balso mutacija jau pra- 
sidėjusi. Buvo smagu klausyti, kaip linksmas berniu- 
kiškas sopranas virsta šiurkščiu vyrišku bosu. - Tik jis 
pats neištaria. Aš perspėjau tėvus, kai rinko tokį kvailą 
vardą. 

— O kuo tu vardu? 

— Maksas, - tarė vaikinas. - Ar Džasperis pas jus? 

— Taip, jis yra. Užeik, Maksai, Džaps... ė... Džas- 
peris yra viršuje Julijaus kambaryje. Jis atėjo visai 
vienas. Su dviračiu. Ar jis nėra truputį per mažas 
tokiai kelionei? 

— Ne,jjis visada taip daro. O mes vakarais jį susiran- 
dame kur nors kaimynystėje, - pasakė Maksas. - Bet 
šį kartą man buvo visai lengva. Jo dviratis stovi prie 
sodo tvoros. 

— Bet... juk galėjo Dievas žino kas nutikti, - pasa- 
kiau aš. - Juk yra tiek daug neatsargių vairuotojų, ne- 
pririštų kovinių šunų, nesaugių sodo tvenkinių, laisvai 
vaikštinėjančių nusikaltėlių... 

Pastebėjau, kad Maksas manęs nesiklauso. Jis stovė- 
jo kaip sustingęs prie slenksčio ir spoksojo į Nelę, kuri 
savo ruožtu sustingusi stovėjo kitoje slenksčio pusėje 
laikydama dulkių siurblį ir spoksojo į Maksą. 

— Nele, tai Maksas, Maksai, tai mano duktė Nelė. Ju- 
lijau! Džap.. Džasperi! Leiskitės žemyn! Atėjo pasiimti 
Džasperio. 

Maksas ir Nelė spoksojo vienas į kitą. Nė vienas iš 
jų neištarė nė žodžio. Man pasirodė, kad Nelė truputį 
paraudo. 

— Arjūs pažįstate vienas kitą? - paklausiau aš. 

— Nee, - atsakė Nelė. 

— Ji lanko paralelinę klasę, - pasakė Maksas. 

— Tikrai? 

— Gali būti, - atsiliepė Nelė. Bet manęs ji negalėjo 
apgauti. Juk aš taip pat kitados buvau keturiolikos. 
Niekada negalėčiau patikėti, kad ji nepastebėjo ber- 
niuko su tokiomis blakstienomis. 

— Tikrai, - pasakė Maksas ir apsidairė. - Aš visai 
nežinojau, kad tu čia gyveni. 

- Ir negyvenu, - atsakė Nelė ir dar labiau parau- 
do. - Ne iš tikrųjų. Namas priklausė mano senelei. 
O aš, galima sakyti, gyvenu pas savo tėvą. Mieste. 

— Galima sakyti? - sušnibždėjau aš labai supykusi. 

— O kaip tai atsitiko? - paklausė Maksas ir parodė į 
sugipsuotą Nelės ranką. 

— Ai, šiaip, - atsakė Nelė. 

- Ji kalbėdama telefonu nukrito nuo medžio, - pa- 
aiškinau aš. - Čia blogas mobiliojo telefono ryšys. 
O Nelė priklausoma nuo telefono. 

— Mamyte! 

— Aš Žinau, - atsiduso Maksas. - Jie nori įrengti 
stiprintuvo anteną, bet tos moterys iš mamų draugi- 
jos surinko parašus prieš. Nes tirštas smogas ir radijo 
bangos gali sukelti hiperaktyvumą, migreną, geismo 
priepuolius ir dar galas žino ką. Aš galiu skambinti ir 
siųsti žinutes tik iš savo namelio medyje. 

— Deja, mūsų medis yra supuvęs, - pasakė Nelė. 

— Bet jūsų sode daugybė medžių, - pasakė Mak- 
sas. - Ten juk atsiras bent vienas, kuriame būtų galima 
pastatyti namelį. 

— Mano tėtis nelabai gabus stalius, - atsakė Nelė. - 
Ir aš tikriausiai neilgai čia gyvensiu. Nes aš ne iš tik- 
rųjų čia gyvenu. 

Aš užverčiau akis. 

— Gaila, - atsakė į tai Maksas. 

Abu vėl nutilo. Pažvelgiau į kambarį, kur buvo 
Mimi. Ji šypsojosi ir mojo man aviečių užpiltinės bu- 
teliu. Atrodė labai viliojamai. 

Julijus ir Džasperis susikibę rankomis leidosi laip- 
tais Žemyn. 

— Sveikas, Maksai, - sušuko Džasperis. 

— Nešauk taip, - pasakė Maksas. 

— Ar jau yra vakarienė? - sušuko Džasperis. 

— Nee, mama dar negrįžo, - atsakė Maksas. O Ne- 
lei jis pasakė: - Tokį namą medyje galima visai greitai 
pastatyti. Aš pastačiau be niekieno pagalbos. Mano tė- 
tis net nežino, kaip įkalti vinį, be to, jo niekada nebūna 
namuose. Tai, jeigu nori, galiu tuoj pat apžiūrėti tavo 
medžius. Net jei ne iš tikrųjų čia gyveni. 

— Kaip nori, - pasakė Nelė maloningai, bet nena- 
tūralus jos skruostų raudonis išdavė, kad ji visai nėra 
tokia abejinga, kaip atrodė. 

— Ir aš noriu apžiūrėti medžius, - sušuko Džasperis 
ir įkišo kojas į savo guminius. Julijus, žinoma, taip pat 
panoro išeiti į lauką. 

— Bet tik deštmčiai minučių, - pasakiau griežtai. - 
Ir nė vienas nelipkit į jokius medžius. Ar aišku? Tuo 
metu aš visiems padarysiu sumuštinių. 

— Aš juos prižiūrėsiu, - pasakė Maksas ir taip nuo- 
širdžiai pažvelgė savo mėlynomis Frodo akimis, kad 
buvau pasiryžusi viską jam patikėti. 


xX*xX* 


- Šši avyiečių uužpiltinė tikrai ššlykššti, - pasakė 
Mimi. 

Aš jai pritariau: 

— Kad bent būtų aviečių skonio, - pasakiau, - ...atsi- 
duoda tik degtine. Fui. 

— Paprastai tokių gėrimų negeriu, - pareiškė Mimi ir 
susivertė į gerklę dar vieną taurelę alkoholio. - Brrr. 

— Ir aš negeriu, - užtikrinau aš. - Aš iš viso nieka- 
da negeriu. Tik kartais taurę vyno valgydama arba 
šiaip. 

- Ir aš, - užtikrino Mimi. - Alkoholis nėra gerai 
vaisingumui. Sakoma. 

- Ir iš viso, - tariau aš apsižvalgydama po senelės 
Vilmos virtuvę, - jau atėjo smėlio žmogeliukas*. Fui, 
kokia aš. 

- Tikrai fui, - sutiko Mimi. - Bet vis dėlto diena 
buvo sėkminga. Tavo kambarys tuščias. Drabužių 
spinta taip pat. 

— O garažas yra pilnas, kaip ir aš, - pasakiau ir suki- 
kenau, sužavėta savo šmaikštumo. - O kurgi v-vaikai? 

— Sode, - priminė Mimi. - Jau dešimt minučių. Su 
Žiedų valdovu ir jo mažuoju broliuku. Tu ką tik jiems 
sutepei trisdešimt sumuštinių. 

— Tikrai, - atsidusau su palengvėjimu. Regis, pasta- 
rosios dvi degtinės taurelės paveikė mano trumpalai- 
kę atmintį. 

Sučirškė durų skambutis. 

— Gerai, gerai, - pasakė Mimi. - Tiek daug sumušti- 
nių mes vieni neįveiksime. 

— Po velnių! Frodas pažadėjo prižiūrėti vaikus! — 
sušukau ir nusvirduliavau prie durų. - Jei kas nors 
nukrito nuo medžio, atiduosiu jį orkams**, kad suės- 
tų. - Blankioje prieškambario šviesoje pamačiau mo- 
terį, vilkinčią rausvu chalatu. Chalatas buvo nutašky- 
tas kraujo dėmėmis. Man iš karto pasidarė silpna. 

— Tikiuosi, kad tai kečupas, - pasakiau su viltimi. 

— Ne, čia kraujas, - atsakė moteris. - Labas vakaras. 
Tikriausiai mano sūnus pas jus? 


* Laikas miegoti. 


** J. R. R. Tolkieno knygos „Žiedų valdovas“ veikėjai. 

Kadangi aš nieko neatsakiau, tik spoksojau į kraujo 
dėmes, ji pridūrė: 

— Mažas, įžūlus ir visą laiką šaukia. Jo dviratis stovi 
prie jūsų namo. 

— Taip, jis čia, - atsakiau. Man iš karto palengvėjo, 
supratau, kad jokia nelaimė neatsitiko. Man visada pa- 
sidaro silpna, kai matau kraują. - Ir jo brolis taip pat. 
Jie už namo sode ir nesikarsto į medžius. Užeikite. 

Prieškambaryje pamačiau, kad moters akys tokios 
pat mėlynos kaip Makso ir tokie pat rudi ir vešlūs 
plaukai. Ji buvo man iki peties. Miela nedidukė, ap- 
valutė hobitų mama su savo vaikais hobitukais. Ar jų 
visų kojos plaukuotos? 

- Šiandien užtrukau, - pasakė hobitė. - Sunkus at- 
vejis. Bet paskui iš karto leidausi namo. Net nepersi- 
rengiau, atleiskit, - ji parodė savo nešvarų chalatą. 

— Jūs gydytoja? 

O gal ji dirba skerdykloje? 

— Aš akušerė, - pasakė moteris ir pažvelgė į mano 
violetinius nagus. - O jūs? 

— Namų šeimininkė, - atsakiau aš. Akušerės darbas 
man netiktų. Man kas kartą pasidarytų silpna, ir aš 
tik gaudyčiau orą. Lygiai kaip dabar. Oi, kaip svaigsta 
galva! Kiek alkoholio gali žmogus išgerti? Ir kodėl čia 
taip smarkiai dvokia chemikalais? 

Atidariau artimiausią langą ir giliai įkvėpiau. Ooo, 
kaip gera. Kadangi jaučiau į nugarą įsmeigtą hobitų 
akušerės žvilgsnį, iš visos gerklės surikau: 

— Nele, Julijau, Frodai, Džapseri! Valgyt paruoš- 
ta! - niekas neatsakė ir aš dar kartą sušukau: - Eeei, 
vaikai! - aidas kelis kartus pakartojo mano žodžius. 

— Jokių vaikų po aštuonioliktos valandos! - atsakė 
man aidas. Aš tuoj pat pažinau pono Hempelio balsą. 
Skubiai uždariau langą. Kvailai padariau, kad atida- 
riau šoninį langą, kuris žvelgė į Hempelių namą ir į 
apleistą senelės Vilmos komposto krūvą. 

— Jie už namo, - pasakiau akušerei, kuri žvelgė į 
mane su nuostaba. Suprantama. O aš taip norėjau Ju- 
lijaus draugo mamai padaryti gerą įspūdį. 

— Eime. 

Svirduliuodama pirma nužingsniavau į valgomąjį. 
Čia prie sumuštinių kalno sėdėjo Mimi ir kvailokai 
pati sau šypsojosi. Deja, aviečių užpiltinės butelių ne- 
buvo galima nepastebėti, kaip ir viso raudonmedžio 
bei pamišėliškų užuolaidų raštų. Supratau, kad akušerė 
jautėsi lyg atsidūrusi Sodomoje ir Gomoroje. Tikriau- 
siai niekada nebepamatysiu jos mielų vaikų. Gaila. 

— Lab dien, - pasakė Mimi. 

— Mimi, tai Džapserio ir Fro... hm... Makso ir Mo... 
hm... mažojo Džasperio mama, - pasakiau aš veltui 
mėgindama prisiminti mandagaus elgesio normas ir 
pristatyti abi moteris viena kitai. Ši akušerė neturėtų 
pagalvoti, kad aš esu paskutinė šliundra. - O tai yra 
mano draugė Mimi. Pavardę, deja, pamiršau. - Mėš- 
las. Tai nepadarys gero įspūdžio. 

— Ar Mimi tavo tikrasis vardas? - vis dėlto paklau- 
siau aš. 

Mimi sukikeno ir atkišo ranką akušerei. 

— Iš tikrųjų mano vardas Melani, - pasakė ji. - Bet 
Mimi man labiau patinka. 

Akušerė stipriai paspaudė ranką. 

— Aš esu Anė, - pasakė ji. 

— Na, Ane, ar norėtum ko nors išgerti? - paklausė 
Mimi. 

— Pavyzdžiui, vandens, - suskubau įsiterpti. 

— Taip, mielai, - pasakė Anė ir atsisėdo ant kėdės. 

— Deja, turiu tik be angliarūgštės, - pasakiau. 

— Bus gerai, - atsakė Anė. Regis, ji paprasta ir šiuo- 
laikiška moteris. 

Šiaip ne taip nusvirduliavau į virtuvę, jog įsitikin- 
čiau,kad mano Volvicvandens atsargos baigėsi. Niekis. 
Į krištolinę senelės Vilmos ropinę pripyliau šalto van- 
dentiekio vandens, iš bufeto paėmiau kelias stiklines ir 
nulingavau atgal į valgomąjį. Vanduo iš ropinės - tai 
stilinga. Mimi ir Anė buvo įsigilinusios į pokalbį. 

— Ak, vaikams reikia duoti laisvę, - pasakė Anė. - Jei 
juos vyniosi į vatą, jie niekada neišmoks orientuotis 
pasaulyje. 

— Bet čia nemenkas judėjimas, - pasakė Mimi. - Čia 
suvažinėjo dvi mūsų kates. Taip pat gali atsitikti su 
vaikais, jei jie laksto be priežiūros. 

— Taip, bet koks skirtumas, ar juos suvažinės ketve- 
rių, ar septynerių metų, - pareiškė Anė. Kai mes su 
Mimi nieko neatsakėme, ji tęsė: 

— Kaip tik tiems labai saugomiems vaikams atsi- 
tinka blogiausia, ar ne? Pažįstu vaiką, kurio niekada 
neišleido iš akių, o jis susilaužė kaukolę, kai darželio 
persirengimo kambaryje nukrito nuo kėdės. 

Supratau, kad jai taip pat nesmagu kaip ir man. 
Tikriausiai ji taip pat kaip aš baiminasi, kad mes ją 
palaikysime šliundra, nes ji neprižiūri vaikų ir leidžia 
bastytis po gyvenvietę. 

— Ir tai tiesa, - pasakė Mimi ir neatsiklaususi įpylė 
Anei aviečių užpiltinės. Į vandens stiklinę. - Visada 
atsitinka atvirščiai, negu nori. 

— Mane nuolat graužia sąžinė, kad tiek daug dirbu 
ir nuolat palieku vaikus vienus, - pasakė Anė ir išgėrė 
didelį gurkšnį iš vandens stiklinės. - Mano vyras dar 
mažiau laiko būna namuose, ir mielos močiutės neto- 
liese mes taip pat neturim. O ateinančiai prižiūrėtojai 
ar auklei nėra pinigų. Todėl Maksas jau keturiolikos 
metų moka pagaminti fantastiškas lazanijas ir už tėvus 
parašyti raštelį, kai blogai jaučiasi. Jis man nepriekaiš- 
tauja, kad tiek mažai laiko skiriu jam ir jo broliui, jam 
patinka, kad turi tiek daug laisvės. Be to, jam patinka, 
kad turime pinigų brangiems firminiams drabužiams. 
Mes galime sau leisti tris kartus per metus atostogau- 
ti, tada stengiamės atsigriebti. Dažniausiai tai blogai 
baigiasi. Šiais metais Maksas nori išvykti su jaunuo- 
lių grupe, - ji prisidegė cigaretę. - Ar galima, o galbūt 
kuri nors iš jūsų nėščia? 

Mimi atsiduso: 

— Nee, deja. 

— Ir aš ne, - atsakiau. - Nėra nuo ko. 

— Paprastai aš nerūkau, - pasakė Anė ir užsitraukė. 

— O mes paprastai negeriam, - pasakiau. 

— Surūkau po cigaretę kas antrą dieną, - pasakė 
Anė. - Bet ši diena buvo neįtikėtinai sunki. Man rei- 
kia cigaretės. Jei įeitų Maksas, cigaretę užgesinčiau. Jis 
visada labai jaudinasi, kai darau ką nors, kas kenkia 
sveikatai. Geros mamos nerūko, nes rūkydamos ken- 
kia savo vaikų sveikatai ir yra prastas pavyzdys. Aš esu 
bloga mama. Gera akušerė, bet bloga mama. 

— Ir aš, - pritariau. - Nesu akušerė, bet esu bloga 
mama. Lauke minus trisdešimt, o mano sūnus be ke- 
purės. - Julijus dažnai sirgdavo ausų uždegimu, kaip 
galėjau išleisti jį į lauką? Dar neužmiršau pastarojo 
ausų uždegimo. Nukrypavau per žiemos sodą į lauką 
ir apsižvalgiau, kur vaikai. 

Jie stovėjo aplink storą medį ir aptarinėjo, kaip at- 
rodys būsimasis namelis medyje. Lauke visiškai ne- 
buvo šalta, greičiau šiltoka, kažkur tamsoje sklandė 
pavasaris. 

— Aš noriu piratų laivo, - pasakė Julijus. 

— O aš riterių pilies, - šaukė Džasperis. 

— O aš nepageidauju vaikų mano namelyje, - pa- 
reiškė Nelė. 

— Čia tiek daug medžių, kad kiekvienas iš jūsų gali 
turėti nuosavą namą, - pasakė Maksas. 

— Nežadėk iš anksto, vaikine, - pasakiau aš. 

— Jokių vaikų po aštuonioliktos valandos! - suriko 
spigus balsas netoliese. 

— Jie tai sako jau dešimtą kartą, - pasakė Nelė. - Pa- 
kaitomis. Matyt, pro atvirą langą stebi mus per nakti- 
nio matymo žiūroną. 

— Gerai jau, - sušukau į Hempelių pusę. - Mes ei- 
name vidun. 

— O kas pasirūpins šabakštynu? - atsiliepė ponia 
Hempel. 

— Tuoj, - sušukau jai. Jei bent Žinočiau, kas yra tas 
šabakštynas. O vaikams pasakiau: 

- Turime sumuštinių su kalakuto krūtinėle, saloto- 
mis, pomidorais ir kiaušiniais. 

— Ar jau naktis? - paklausė Julijus. 

Negalėjau atsakyti. 

-— Tikriausiai, - tepasakiau. 

- Ar papasakosi man šiandien, kaip auksaplaukis ir 
jo naujasis draugas pastatė piratų laivą, kad galėtų iš 
tikrųjų plaukioti? 

- Gerai, - atsakiau. Šį darbą šiaip ne taip įveiksiu. 

— Ar gali Maksas valgyti kartu? - paklausė Nelė. — 
Jis nori „iškepti“ Toten Hosen albumą. 

Ar ne keista, kad mūsų vaikai mėgsta tą pačią muzi- 
ką, kaip ir mes jų amžiaus? Tai tikrai nenormalu. 

Iš tikrųjų aš netikiu dvasiomis, bent jau kai esu blai- 
vi. Tačiau tą vakarą mus tikrai aplankė dvasios. Net 
Nelė vėliau pripažino, kad kažkas buvo ne taip. 

Jei šiuose namuose vaidenosi, tai aš tikėjausi pama- 
tyti senelę Vilmą arba rūsčią raudonmedžio dvasią, ku- 
rios vidurnaktį išlįstų iš savo slėptuvių ir kraupiu juoku 
mėgintų išvyti mus iš šių namų. Bet tai buvo aviečių 
užpiltinės dvasia, kuri gana tvirtai į mus įsikibo. 

Tiesa, su ja nebuvo nemalonu bendrauti. Tik ji tu- 
rėjo šiek tiek keistą humoro jausmą pačiose keisčiau- 
siose situacijose. Tą vakarą prie vieno stalo po senelės 
Vilmos raudonmedžio šviestuvu ji suvienijo visiškai 
svetimus žmones: Nelę, Julijų, Džasperį, Maksą, Anę, 
Mimi ir mane. Keisčiausia, kad man atrodė, jog mes 
šitaip jau šimtą kartų sėdėjome, su Ane, kuri su apetitu 
kramtė sumuštinius, su Mimi, kuri traukė Anės ciga- 
retes, su Nele ir Maksu, kurie atsargiai dalijosi nuomo- 
nėmis apie griūvančius naujus namus, matematikos 
mokytojus ir bendraklasius, su Julijumi ir Džasperiu, 
kurie smaginosi knebinėdami pomidorų griežinėlius 
nuo sumuštinių ir mėgindami juos sukrauti į mano 

lėkštę. Mes kalbėjome vienas per kitą, Julijus su Džas- 
periu apie vaikų darželį, aš - apie žiežulą su mersede- 
su, Anė apie dvynių gimdymą, kai reikėjo panaudoti 
reples ir vakuumą, ir apie pastarąjį teismo procesą su 
Hempeliais. Mes kalbėjomės, juokėmės, valgėme ir 
gėrėme, tarytum pažinotume vienas kitą jau amžiny- 
bę. Jei čia būtų Trudė, ji būtų mums paaiškinusi, kad 
mes tikriausiai pažinojome vienas kitą visą amžiny- 
bę kituose gyvenimuose. Kitaip ir būti negalėjo, nes 
visi jautėme vienas kitam tokį pasitikėjimą. Bet man, 
apsvaigintai aviečių užpiltinės dvasios, viskas atrodė 
daugiau nei mistiška. Nors tik kelios dienos gyvenau 
be Lorenco, o jau turėjau pilnus namus svečių, sveti- 
mi žmonės buvo mano geriausi draugai, šiandien aš 
atsisakiau visų savo ligšiolinį gyvenimą reguliavusių 
taisyklių. Bet, regis, mano vaikai visai nesisielojo dėl 
netvarkos namuose, nereguliaraus valgymo ir miego- 
jimo. Abu buvo išraudę ir labai laimingi. Keisčiausia 
buvo tokią matyti Nelę. 

Kai po dviejų valandų Julijus užmigo ant mano ke- 
lių, o Džasperio galva ilsėjosi ant pusiau suvalgyto su- 
muštinio, į duris paskambino. Tai buvo Ronis, atėjęs 
parsivesti Mimi. 

— Gerai, - pasakė Mimi. - Viena nebūčiau sugebė- 
jusi pasiekti namų. 

— Ar tu gėrei? - griežtai paklausė Ronis. - Ir rūkei? 

— Tik truputį, - pasakė Mimi ir svyruodama atsistojo. 

— Ji nekalta, - pasakiau. - Čia vaidenasi aviečių už- 
piltinės dvasia. Ji siaubinga. Bet šiek tiek ir miela. 

— Aha, - pasakė Ronis. - Bet kiekvienas vaikas žino, 
kad butelio dvasios negalima išleisti iš butelio. 

- Žinosiu tai kitą kartą, - pasakiau. Du senelės Vil- 
mos buteliai dar buvo pilni. 

Anė taip pat atsistojo. 

- Jau iš tikrųjų pats laikas. Mes, blogos mamos, tu- 
rime paguldyti savo vaikus. 

Nelė ir Maksas vangiai mėgino pasipriešinti. 

- Juk buvo šitaip jauku, - pasakė Nelė. 

Anė persimetė per petį miegantį Džasperį. 

— Ak, aš taip pat norėčiau būti bloga mama, - at- 
siduso Mimi ir susverdėjo. Ronis pastvėrė ją abiem 
rankom. 

— Tu net nežinai, kaip tau gerai, - pasakė Anė ir pa- 
glostė garbanotą Džasperio galvelę. - Tu rytoj miego- 
si, kol išblaivėsi, išgersi aspirino tabletę ir nueisi pas 
kirpėją. Man rytoj reikės anksti keltis, visiems gaminti 
pusryčius, priešpiečių sumuštinius ir bakinti vargšus 
vaikus, kad jie paskubėtų. Paskiau visą dieną jausiu 
sąžinės graužimą, nes rūpinuosi isteriškomis nėščio- 
siomis, o ne savo vaikais. O kai grįšiu namo, rūsyje 
manęs lauks tona nešvarių skalbinių. 

— O ar negalėtų tai padaryti vyras? - paklausė 
Mimi. - Pas mus skalbiniais visada rūpinasi Ronis, ar 
ne tiesa, Roni? 

— Taip, nes tu visą laiką kažkokius raudonus dra- 
bužius skalbi kartu su mano baltais marškiniais, - 
pasakė Ronis ir švelniai pabučiavo Mimi viršugalvį. 
Jie man kėlė pavydą. Mes su Lorencu niekada taip 
nesielgėme, bent jau ne tada, kai buvo kalbama apie 
skalbinius. 

— Mano vyras net nežino, kaip įjungti skalbyk- 
lę, - pasakė Anė. - Jau sakiau, kad tu nežinai, kaip tau 

gerai. - Laisvąja ranka ji paplekšnojo sau per pilvą. — 
Pažiūrėkite į šiuos lašinius! Šiais laikais net dvynukų 
mama turi mažiau! Aš vėl per daug prisivalgiau ir pri- 
sigėriau. Ar kuri nors norėtų su manimi bėgioti? 

— Dabar? - paklausiau pasibaisėjusi. Bijojau, kad 
neužteks jėgų nusigauti net iki miegamojo. 

— Rytoj vakare, - pasakė Anė. - Aštuntą, kai pagul- 
dysim vaikus, o mano vyras žiūrės žinias. 

— O taip, - atsakė Mimi. 

— O varge, - atsakiau aš. 


XXX 


Turiu prisipažinti, kad kitą rytą man nelabai gerai se- 
kėsi. Atsibudusi nuo galvos skausmo, dar sugebėjau 
laiku pažadinti Nelę ir užsipilti sau ant galvos kelis 
litrus šalto vandens. Bet aš nedrįsau pažiūrėti į save 
veidrodyje, nes bijojau išvysti raudonas akis. 
Prisiminiau vakar Anės pasakytus žodžius ir dėko- 
jau Dievui, kad nereikia eiti į darbą. Stebėjausi mo- 
terimis, kurios sugeba suderinti vaikų auginimą ir 
karjerą, kurios susiplanavusios kiekvieną minutę, be 
to, gerai atrodo ir yra patenkintos. Moterimis, kurios 
rytais šeštą valandą bėgioja, prausiasi po šiltu ir šal- 
tu dušu, paruošia visai šeimai pusryčius ir išspaudžia 
šviežių apelsinų sulčių, pakeliui į darželį užvažiuoja į 
banką, apsiperka, priduoda butelius ir tiksliai devin- 
tą valandą būna savo koncerno valdybos pasitarimų 
kambaryje, ir paskiau visą dieną žongliriuoja su mili- 
jonais. Bet aš žinojau, kad niekada nepriklausysiu tos 
rūšies moterims. Man anksčiau buvo per sunku prieš 

važiuojant su Nele į vaikų lopšelį išnešti šiukšles. Kai 
kartą šiukšlių maišą padėjau į vaiko kėdutę ir pririšau 
saugos diržu, supratau, kad tai ne man: arba išnešu 
šiukšles, arba prisegu vaiką saugos diržu. Kažkokiam 
darbui tikrai nebeliko vietos. Ė 

Išsimaudžiusi po šaltu dušu ir išgėrusi keturis puo- 
delius karštos kavos išdrįsau keliauti su Julijumi į dar- 
želį. Šį kartą aš važiavau itin atsargiai ir lėtai, kad nie- 
kas neužkirstų man kelio. Dviratį tvirtai pririšau prie 
gatvės stulpo. 

— Kas pirmas nubėgs iki durų? - paklausė Julijus. 

Žinoma, leidau jam laimėti. Šiandien jis laimėjo be 
jokių apgavysčių, nes man nuo kiekvieno žingsnio 
skaudėjo galvą. Prie durų vos nesusidūriau su vyru, iš 
karto pažinau, kad tai Vyras Jaguaras. 

Jį pamačiusi nuraudau kaip aguona. Tikėjausi, kad 
niekada daugiau su juo nesusidursiu. Regis, jo vaikas 
lankė šį darželį, todėl nori nenori teks kasdien matytis. 
Kiekvieną dieną jį pamačiusi prisiminsiu, kad subrai- 
žiau jo automobilį ir nenorėjau prisipažinti. 

Deja, jis mane taip pat pažino. 

— Sveika! - pasakė jis. Jis juokėsi, bet jo tamsios akys 
nužvelgė mane nuo galvos iki kojų. 

— O, sveikas! - tariau ir pagalvojau, kaip aš atrodau. 
Kašmyro vilnos paltas, plačios konjako spalvos kelnės 
ir tokios pat spalvos aukštakulniai aulinukai. Nebe to- 
kia elegantiška kaip vakar, nes akys paraudusios, bet 
vis dar nesu panaši į dviratininkę. Ačiū Dievui! 

— Ar tas dviratininkas atsišaukė? - išdrįsau paklausti. 

— Deja, - atsakė vyras. Jis, be abejo, puikiai atrodė, 
nors buvo iš tų vyrų, kurių neįmanoma įsivaizduoti 

be kostiumo, pavyzdžiui, su darbiniu kombinezo- 
nu arba kelnėmis su daugybe kišenių, arba visai be 
drabužių. Jis buvo aukštas, lieknas, jo plaukai trum- 
pai kirpti, tamsūs, rudos akys, aristokratiška kum- 
pa nosis, siauros lūpos ir energingas smakras. O kai 
jis juokiasi, taip kaip dabar, matyti itin išpuoselėti 
dantys. Jei jie ne jo paties, už juos turėjo sumokėti 
krūvą pinigų. 

— Gaila, - pasakiau aš. - Kita vertus, jei prie dvira- 
čio nepriklijavote raštelio, iš kur vargšelis gali Žinoti, 
kad subraižė automobilį. 

— Man tas įvykis nėra toks svarbus, - atsakė vyras. 

— Taip, jūsų tiesa, - atsidusau su palengvėjimu. - Juk 
tai tik automobilis. 

— Konstancija! Sveika! - tai buvo Janas Kriolmanas, 
kuris tikriausiai jau ėjo palikęs savo dukterį darželyje. 

— Sveikas, Janai, - pasakiau ne itin nudžiugusi. 

— Iki pasimatymo, - pasakė Vyras Jaguaras. - Iki ry- 
tojaus. 

— Iki pasimatymo, - atsakiau. Vyras iš tikrųjų buvo 
malonus. Susižavėjusi žvelgiau jam pavymui. 

— A, tas senas pasipūtėlis, - pasakė Janas su panieka. 

— Kas? Vyras Jaguaras? - paklausiau aš. 

— Būtent, - atsakė Janas. - Tas tipas maudosi pini- 
guose. 

O aš maniau, kad jis pasakys ką blogesnio. 

— Mamyte, galiu pats apsiauti šlepetes, - tarė Julijus 
ir pabučiavo mane. 

— Susitiksim per pietus, - pasakiau. 

— Ne, aš nepavydžiu, - tęsė Janas. - Aš taip pat už- 
dirbu beprotiškus pinigus. Bet dėl to nesipuikuoju va- 

žinėdamas tokiu išpuikėlišku automobiliu, tu taip pat, 
ar ne“ 

— Nee, ir aš nevažinėju, - pasakiau. 

— Ar tu atvažiavai dviračiu? Tokiu oru? 

— Ne, iš ko sprendi? - atsakiau, nors Vyras Jaguaras 
buvo per toli, kad išgirstų mano žodžius. 

— Na, iš dviratininko šalmo, - pasakė Janas ir paro- 
dė į mano galvą. 

— O, ne! - sudejavau. Kokia kvailystė! Įsiutusi daužiau 
kumščiais šalmą. Kaip galėjau pamiršti tą šalmą? Vyras 
Jaguaras vargu ar pamanė, kad šalmą dėviu važinėdama 
automobiliu, ir iš karto sumetė, kur šuo pakastas. Šal- 
mas ir dviratis lygu subraižytas jaguaras. Mėšlas! 

Be to, atrodžiau kvailai. Parodykit man žmogų, ku- 
riam tinka dviratininko šalmas. 2 

— Nėra reikalo dėl to gėdytis, - pasakė Janas. - Aš 
savaitgaliais taip pat važinėju dviračiu, kad sumažin- 
čiau tuos gelbėjimosi ratus aplink liemenį, - nusijuo- 
kė jis ir sužnybo sau šoną. 

- Taip, anksčiau jų neturėjai, - pasakiau ir staiga 
pasidarė jo gaila. 

— Taip, - ištarė jis apgailestaudamas. - Mano žmo- 
na jau seniai man priekaištauja. 

— Beje, su tavo Žmona aš jau susipažinau, - pasa- 
kiau. - Labai maloni. 

Janas staiga liovėsi šypsotis. 

— Ar tu jai pasakei, kad mes anksčiau eee... pažino- 
jome vienas kitą? 

Papurčiau galvą. 

— Apie tai nebuvo progos pakalbėti. O ką? 

— Nieko, - pasakė Janas. - Fraukė labai pavydi. 

— Betgi visa tai buvo galas žino kada! - Ačiū Dievui. 

- Ir vis dėlto, - pasakė Janas. - Tu esi per daug švie- 
siaplaukė ir ilgakojė, jei supranti, ką noriu pasakyti! 
Fraukė tavo gyvenimą paverstų pragaru, jei sužinotų, 
kad tarp mūsų kas nors buvo. 

Prieš savo valią pasijutau pamaloninta. 

— Galėčiau jai užsiminti, kad pažįstu tave iš matymo 
nuo studijų laikų, - pasiūliau aš. 

— Gerai, - atsiduso Janas su palengvėjimu. - Tik iš 
matymo. Oi oi oi! Sakyk, ar tada tu buvai tokia pat 
graži, kaip dabar? 

Bent jau buvau tokia pat šviesiaplaukė ir ilgakojė. 
Turiu pripažinti, kad savo natūralaus grožio man rei- 
kėjo truputį paieškoti. Bet jei būčiau labai pasikeitusi, 
vargu ar Janas mane pažintų. Tuo metu neturėjau stri- 
jų nuo nėštumo ir tos raukšlės tarp antakių. 

— Man buvo dvidešimt metų, - pasakiau pabrėžti- 
nai. - Ką manai“ 

Janas skausmingai atsiduso. 

— Nenuostabu, kad tu mane metei. 

— Tai tu mane metei, - pasakiau. - Tu susiradai kitą. 
Verą. Ar jau pamiršai? 

— Ak, tikrai? - regis, Janas kuitėsi savo atmintyje. — 
Vera, Vera... 

— Brunetė su dideliu biustu, beprotiškai dejuodavo 
ir per orgazmą šaukdavo: O! Dieve! Mano! - Aš pui- 
kiai viską prisiminiau. Visada turėdavau užspausti au- 
sis. Bet veltui. Nepatikėjau, kad Janas pamiršo. 

— Tikrai. Regis, jos vardas buvo Verena, - Janas vai- 
dino, tarytum palengva ima prisiminti. - Tik nesakyk 
Fraukei. 

— Tu buvai tikras šelmis, - pasakiau. Jo vietoje aš 
kartais Fraukei priminčiau, kad ne visada buvau toks 
nepatrauklus ir nuobodus. Tikriausiai ji seniai tai pa- 
miršo. 

— Taip taip, - pasakė Janas ir truputį atstatė krū- 
tinę. - Anksčiau nepraleisdavau progos, taip sakant. 
Bet dabar esu šeimos tėvas, o tai visai kas kita. Be to, 
mano padėties žmonės negali sau leisti meilės nuoty- 
kių. Nee, nee, aš tapau ištikimas... 

— Tikiu tavimi, - pasakiau draugiškai. Kam gi jis da- 
bar gali būti reikalingas? 

Kitą savaitę gavau pirmąjį registruotą laišką. Jis buvo 
iš Zufkensų, Briuderlių ir Bekerio advokatų kontoros. 
Ponai Zufkensai ir ponai Briuderliai, matyt, jau se- 
nokai atsisveikino su šiuo pasauliu, nes ties jų pavar- 
dėmis buvo išspausdinti juodi kryželiai. Dėl to raštas 
atrodė makabriškai. 

— Kas atsitiko? - paklausė Mimi. Mes kaip tik švei- 
tėme valgomojo langų rėmus, kai paskambino paš- 
tininkas. - A, paštas nuo Hempelių! Šiuos laiškus aš 
pažįstu, mes gauname po du kas mėnesį. 

Tikrai vis dar gyvas advokatas D. Bekeris rašė, kad 
atstovauja Hempelių šeimai ir kad prieš mane bus im- 
tasi teisinių priemonių, nes pažeidžiu žodinį susitari- 
mą: pirma, turėtų būti tuoj pat sustabdytas triukšmo 
poveikis, kurį daro vaikai. Antra, kuo skubiau turėtų 
būti pašalinti ties sklypo riba augantys vienuolika la- 
puočių medžių, kurie jau seniai praaugo deramą aukš- 

tį ir užstoja jo klientams saulę bei teršia jų sklypą, mi- 
nėti medžiai kelia pavojų aplinkiniams. Trečia, būtina 
į pateiktą sąskaitą pervesti 350 eurų kompensaciją už 
tyčia suteptą pono Heinricho Hempelio paltą. Pabai- 
goje ponas Bekeris išreiškė viltį, kad neabejodama su- 
tiksiu su visais čia išdėstytais priekaištais, nes jo klien- 
tai labai tikisi gerų kaimynystės santykių. Su pagarba. 

Linkėjau ponui Bekeriui, kad prie jo pavardės kuo 
greičiau atsirastų juodas kryželis. 

Mimi, kuri skaitė žvelgdama man per petį, pradėjo 
garsiai juoktis. 

— Na, žinoma, - pasakė, - nuo gerų kaimynystės 
santykių labai daug kas priklauso. 

Aš sudejavau. 

— Dabar aš bent žinau, ko jie iš manęs norėjo saky- 
dami šabakštynas - tai medžiai! Net vienuolika me- 
džių ties riba! - pažvelgiau pro langą. Lauke lijo kaip 
iš kibiro. - Ten iš tikrųjų ištisas miškas. 

— Jis tikriausiai saugomas įstatymo,- pasakė 
Mimi. - Tavo uošviai norėjo, kad būtų pavėsis. Eime, 
pažiūrėsim iš arčiau. 

Apsirengėme paltus, išskleidėme girgždantį sene- 
lės Vilmos skėtį ir nužingsniavome į sodą. Čia iš tiesų 
buvo daugybė biblinį amžių pasiekusių medžių. Kai 
kurie iš jų buvo tokie aukšti, kad savo šakomis dengė 
debesuotą dangų. Prie Hempelių tvoros augo tik du 
nususę, pusiau sudžiūvę spygliuočiai. Mano nuomo- 
ne, tai buvo pušys, Mimi nuomone - eglės. 

— Kad ir kaip ten būtų, reikia juos nupjauti, - nusilei- 
dau aš. - Jų mediena galėsiu kūrenti židinį iki 2020 metų. 
Sakyk, kokio atstumo reikia laikytis nuo sklypo ribos? 

— Pastatui - trijų metrų, - pasakė Mimi. - Bet 
augalams atstumas yra nuo penkiasdešimties cen- 
timetrų (gyvatvorėms) iki keturių metrų dideliems 
medžiams. 

— Tada šis taip pat auga per arti, - pasakiau ir paro- 
džiau į medį, iš kurio iškrito Nelė. 

— Ne, - pasakė Mimi. — Tai kriaušė, ji gali augti trijų 
metrų atstumu nuo ribos. 

— Iš kur tu visa tai žinai? - paklausiau. 

— Nes Hempeliai skundėsi dėl kiekvieno pas mus 
augusio šabakštyno, - atsakė Mimi. - Todėl aš tvirti- 
nu, kad kriaušė čia gali augti. 

- Bet ją galima ir nupjauti, - pasakiau. - Ji tokia su- 
trešusi. Ji ją turėjo galvoje, kai minėjo pavojų aplinki- 
niams. Galbūt jie nufotografavo, kaip Nelė nukrito. - 
Atsirėmiau į tinklinę tvorą, skiriančią mūsų sklypą 
nuo Hempelių. - Bet čia tik trys medžiai. Advokatas 
rašo apie vienuolika! Ar manai, kad jiems trukdo ten 
augantys beržai? 

— Esu įsitikinusi, - pasakė Mimi. - Ir tas riešutme- 
dis. Ir šermukšnis. Ir raudonlapis bukas. Dvi obelys. 
Kalninė kriaušė. Alyvos. , 

Klausiausi ir stebėjausi jos botanikos žiniomis. Da- 
bar, kai medžiai stovėjo be lapų, jie visi man atrodė 
vienodi. 

— Ir ypač ta slyva. 

— Teisingai! - sucypė kažkas iš anos pusės, taip gar- 
siai ir taip arti, kad išsigandusi Mimi vos neišmetė iš 
rankos skėčio, o aš turėjau įsikibti į tvoros tinklą. Tai 
buvo ponia Hempel, taip smarkiai persisvėrusi per 
langą, kad jos susitaršiusios chemiškai sušukuotos 

garbanos nuo lietaus visiškai išsilygino. - Dėl vapsvų. 
Tai draudžiama! Visas šis šabakštynas turi būti iškirs- 
tas. Ir visi krūmai, kurie viską uždengia. Dabar, žiemą, 
dar galima kažką įžiūrėti, o vasarą nieko nematyti. 

- Ir labai gerai, - pasakė Mimi. 

— Bet ponia Hempel... - tokie seni medžiai turi pra- 
našumų, tai turėtų suprasti net ponia Hempel. 

— Jokių bet, - suklykė ponia Hempel. - Mes jus per- 
spėjome! Mes esame apsidraudę teisinei pagalbai. Ir 
jei aš per jus peršalsiu ar susirgsiu smegenų dangalų 
meningitu, jūs turėsite už tai atsakyti! - po šių žodžių 
barkštelėjo uždaromas langas. 

— O, dabar turi drebėti iš baimės, - pasakė šyp- 
sodamasi Mimi. - Smegenų meningitas dvigubai 
blogiau už normalų meningitą. Ypač tokių mažų 
smegenų. | 

— Bet aš juk negaliu nukirsti visų medžių, - pasa- 
kiau. - Ir kiek tai kainuos! 

— Tau nereikia kirsti nė vieno medžio, - pasakė 
Mimi. - Vienintelis darbas, kurį turi atlikti, - tai pa- 
sisamdyti advokatą. Mūsiškis labai geras, ar aš jau sa- 
kiau? Jo vardas Antonas, jis senas mūsų draugas. To- 
dėl jis atstovauja mums prieš Hempelius tik iš drau- 
giškumo. Paprastai jis nesiima tokių kaimynų barnių. 
Tokie ginčai tiesiog per prastas darbas, o Antonas per 
geras advokatas. Beje, jis puikiai atrodo ir visai atsi- 
tiktinai vėl yra laisvas. Visos priežastys kuo greičiau jį 
aplankyti. 

— Deja, aš neapsidraudusi teisinei pagalbai, - pasa- 
kiau. - Toks advokatas kainuoja didelius pinigus, ypač 
jei jis toks geras, ar ne? 

— Ne. Jei tu laimėsi, už paslaugą apmokės Hempe- 
liai. Tai yra Hempelių teisinių paslaugų draudimas. Po 
to jie būtinai turės nutraukti sutartį. 

— Taip, bet jei byla nepasieks teismo, o aš to labai 
tikiuosi, turėsiu pati mokėti advokatui. Aš iš tikrųjų 
visiškai neturiu pinigų. 

— Ša, jam galėsi apmokėti iš pinigų, kuriuos gausi iš 
Ebay už tas atgrasias sofas, - pasakė Mimi. Iš tikrųjų 
šiuo metu tų rudų pabaisų kaina pašoko iki tūkstančio 
penkių šimtų eurų - tikriausiai todėl, kad Mimi labai 
patraukliai tuos daiktus aprašė. Bet jei iš tikrųjų gausiu 
tuos pinigus, negalėsiu jų taip neatsakingai iššvaisyti. 

— Jų man reikės, kad galėčiau išmaitinti vaikus, - 
paprieštaravau aš. 

— Tuo turi rūpintis tavo vyras, - pasakė Mimi. 

— Cha cha cha, - nusijuokiau. - Jis sako, kad geriau 
eičiau pasiieškoti darbo, užuot vaidijusis su kaimy- 
nais. Ir kad aš viską tik išsigalvoju, kad jį susigrąžin- 
čiau, - atsidusau aš iš širdies gelmių. - Tikriausiai jo 
tiesa, turiu ieškoti darbo. Kvailiausia, kad aš visiškai 
nieko nemoku, - nesitikėjau, kad Mimi mane supras. 

- Tu ir neprivalai dirbti, - pasakė ji. Jos nuomonė 
buvo priešinga, nei tikėjausi. - Kol tavo mažius nelan- 
kys mokyklos, nėra ko apie tai nė galvoti. O kai jis eis 
į mokyklą, galėtum dirbti, bet tik pusę dienos. Laikai 
nėra palankūs tiems, kurie neturi išsilavinimo ir dar- 
bo patirties, todėl nemanau, kad rasi ką nors tinkamo. 
Todėl tavo turtingas advokatas turi visam gyvenimui 
užtikrinti tavo išlaikymą. Tai man papasakojo mano 
draugė, kuri skyrėsi su gydytoju. Jis moka, o ji gyvena 
be rūpesčių. Senas ožys susirado jaunesnę. 

— Lorencas man atidavė visą namą, - pasakiau aš. 

— Nair kas. Vienas su kitu neturi nieko bendra. Kiek 
jis tau moka? 

Aš pasakiau sumą. 

Mimi suraukė antakius. 

— Per savaitę? 

— Per mėnesį. 

Mimi siaubingai susijaudino. 

— Kokia tu naivi, Konstancija! Tau iš tikrųjų reikia 
pasikalbėti su Antonu, ne dėl šių kvailų Hempelių, o 
dėl skyrybų. Šeimos teisė yra Antono darbo sritis. Pa- 
matysi, kaip negailestingai jis apipešios tavo Lorencą! 
Aš šiandien jam paskambinsiu ir jis paskirs tau susi- 
tikimą. 

— Ačiū, Mimi. 

Pamažu pradėjau priprasti, kad Mimi su Roniu už- 
sikrovė kai kurias mano problemas. Nebuvo prasmės 
prieštarauti, abu visada pateikdavo svaresnių argu- 
mentų ir įsukdavo į tokį įvykių sūkurį, kad net galva 
svaigo. Ronis per savaitgalį ne tik baltai nudažė niū- 
rias kambario lubas, bet ir nušveitė kelis langus ir nu- 
lakavo baltu laku, kartu nulakavo ir medinius radia- 
torius dengiančius skydus. Buvo sunku patikėti, kaip 
pašviesėjo kambarys. Matydama Mimi susižavėjimą, 
pati juo kaskart užsikrėsdavau ir pagaliau patikėjau, 
kad šis namas yra architektūros šedevras. Atviras ži- 
dinys, kuris ligi šiol kaip geltono klinkerio bastionas 
stūksojo kambaryje, buvo nudažytas specialiais baltais 
dažais. Dabar senelės Vilmos ketaus židinio grotelės 
atrodė visai tauriai. Aš pasirinkau švelniai kreminę 
sienų spalvą, nors Mimi ir Nelė reikalavo šviesios, 

bet ryškios rožinės, šiuo metu devyniasdešimt devyni 
procentai Nelės drabužių buvo tokios rožinės spal- 
vos. Aš nusileidau, kad siena prie siaubūniško bufeto 
būtų nudažyta rožine spalva, nes Mimi užtikrino, jog 
rožinė yra ne tik paskutinis mados klyksmas, bet itin 
teigiamai veikia aplinkinius. Mimi tvirtino, kad rožinė 
spalva mažina infarkto galimybę, yra gera priemonė 
nuo spuogų ir inkštirų, ir saugo nuo depresijos. Aš pa- 
siryžau, siaubūniškas bufetas taip pat buvo nudažytas 
rožine spalva, kad, pasak Mimi, susilietų su siena, at- 
rodytų mažesnis ir nesukeltų man depresijos. Mimi 
buvo teisi. Toks rožinis bufetas atrodė labai links- 
mai. Ir nors jis tarsi sumažėjo, jo lentynose trimis ei- 
lėmis sukroviau visus savo penkis milijonus knygų. 
Kambarys be spintų atrodė milžiniškas, jame buvo 
daugybė vietos kitiems baldams, todėl atitempėme 
čia pianiną iš žiemos sodo. Truputis raudonmedžio 
labai tiko šiame kambaryje, o pianinas suteikė roži- 
nei spalvai solidumo. Gaila, kad nė vienas iš mūsų 
negrojo pianinu. 

Šiuo metu Mimi mėgino mane įkalbėti pastatyti 
sodriai žalios spalvos sofą, bet aš taip ilgai gyvenau 
suderintų spalvų Lorenco bute, kad norėjau kreminės 
spalvos baldų. Buvo aišku, kad nuo šiol vaikai kamba- 
ryje negalės valgyti sumuštinių su nutela. Jei po dviejų 
savaičių bus atgabenti baldai, bus galima pastatyti ir 
televizorių, kuriam Ronis padarė paprastesnį, bet pa- 
togesnį staliuką. Nežinau, kada jis šiam darbui rado 
laiko, nes dar nušlifavo kambario grindis. Jaučiausi 
nepaprastai skolinga šiems Žmonėms. Vien pica nie- 
kada negalėčiau atsilyginti. 

— Aš tik svajoju, kad galėčiau jums kuo nors padė- 
ti, - pasakiau aistringai. 

— Man niekas negali padėti, - pasakė Mimi tragišku 
balsu. 

—- Ak Mimi, - pasakiau, - jei būčiau vyras, tuoj pat 
padaryčiau tave nėščią. 

Mimi nusišypsojo. 

— Geri norai, bet jau per vėlu. Šiandien ryte mane 
aplankė mano teta. 

— O! Ar tai ta siaubinga teta? Ir dabar ji viena tavo 
namuose? Kodėl man nieko nesakei? Galėtum ją pa- 
kviesti pas mus pietų. 

Mimi žvelgė į mane, tarytum būčiau pamišusi. 

— Konstancija! Mane aplankė. Mano teta! Mano 
raudonoji teta! 

— Vadinasi, ji komunistė? - paklausiau aš. - Niekis, 
aš visiškai nesidomiu politika. 

Mimi plaukštelėjo sau delnu per kaktą. 

— Ar tu iš tikrųjų nesupranti, apie ką aš kalbu? Man 
mėnesinės. 

— O ką su tuo bendra turi tavo teta? 

— Ak, Konstancija! Juk taip tik sakoma. Mane ap- 
lankė, vadinasi, man mėnesinės. Ar tu niekada ne- 
girdėjai? 

- Ne, aš visada sakau, kad man mano dienos, ar tai 
nemandagu? Net mano mama nemano, kad tai ne- 
gražus pasakymas. O ji labiausiai besivaržanti moteris 
nuo čia iki Baltijos jūros salų. Jei kas nors jos akivaiz- 
doje pasako žodį gimda, ji nurausta kaip ugnis. Yra 
žodžių, kurių ji niekada neištars. Todėl aš ilgai galvo- 
Jau, kad vagina yra mergaitės vardas, o mano vargšas 

jaunesnysis broliukas savo penį dar ir dabar vadina 
peliuku. Matyt, dėl to jo ryšiai su merginomis tokie 
trumpalaikiai. Kai mano tėčiui buvo prostatos proble- 
mų ir reikėjo operuoti, mama visiems sakė, kad jis turi 
negalavimų apatinėje kūno dalyje. Todėl po Perlvor- 
mą sklando keisčiausi gandai apie mano tėčio apatinę 
kūno dalį. Kai kurie tvirtina, kad jis turi tris sėklides. 

Mimi apkabino mane per pečius. 

— Gerai jau, eime į vidų. Aš paskambinsiu tavo nau- 
jajam advokatui. O paskiau pažiūrėsime Ebay, ar kas 
nors ką nors pasiūlė už aštuntojo dešimtmečio sku- 
durėlius. 

Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik namų 

šeimininkės, čia aptariame šiuolaikinei Moteriai ir Mamai 

svarbias temas ir rūpestingai viena kitą palaikome. 


Priėjimas 
tik draugijos narėms 


Į pradžią ryšiai el. paštas registracija 


Kovo 12 
Gegužės šventės pyragų sąrašas jau sudarytas. Mes 
turėsime aštuoniasdešimt tris įvairiausius pyragus ir 
tortus, keturis iš jų diabetikams, du - veganams ir vie- 
ną - Makrobiotikams. Buvo pragariškai sunku belstis 
į kiekvienus namus, tačiau, pasinaudojusi šia proga, 
pirmą kartą pamačiau iš vidaus kai kuriuos namus. No- 
riu jums pasakyti, kad kai netikėtai užklumpi, daugelis 
gyvena gana netvarkingai, netgi tie, iš kurių niekada to 
nesitikėtum. 

Kai šitaip eini nuo durų prie durų, pažįsti kaimynus 
visiškai iš kitos pusės. Svarstau, ar nereikėtų tapti ter- 
mofikso ar Avono prekybos agente. Manau, kad turiu 
tam talentą. 

Ar žinojai, mama Sabina, kad kai būni darbe, tavo 
auklė su tavo vaikais žiūri „Musę“*? Šiaip ji visai malo- 
ni, pasiūlė man kavos ir sausainių, todėl turėjau Žiūrėti 
filmą kartu su ja, kartais iš baimės sukeldama kojas ant 
sofos. 

Mama Gitė 


P S. Į mano į fetrinio angelo sargo gamybos kursus už- 
siregistravo tik du asmenys. Galite registruotis iki kito 
antradienio, kitaip turėsiu šeimos mokymo centrui iš- 
siųsti atsisakymą. 


Kovo 12 
Ačiū už pastebėjimą, Gite, bet ponia Proškė gavo mano 
leidimą tą popietę žiūrėti „Musę“, nes ją aplankė jos kai- 
mynė. Tavo idėja tapti prekybos agente visai nebloga, 
nes tavo rankdarbių kursai niekada neįvyksta. Sakykit, 
kas užsirašė į fetro kursus??? 

Dalyvavau Ebay aukcione ir nupirkau savo vyrui gim- 
tadienio dovaną - nuostabią raudonmedžio spintą, jūs 
jau Žinote, kad jis kolekcionuoja šeštojo dešimtmečio 
antikvarinius daiktus, o ši spinta buvo tikras lobis su 
veidrodiniu baru ir kitokiomis gudrybėmis. Vis galvoju, 
iš kur atsiranda tokių kvailų žmonių, parduodančių to- 
kius daiktus. Mano brolis rytoj savo autobusiuku parveš 
tą aristokratišką baldą ir palaikys savo rūsyje iki Peterio 
gimtadienio. 

Sabina 


* Siaubo filmas. 


Kovo 12 
Negaliu suprasti, kaip galėjo Sonia, nepaisydama savo 
nėštumo, išskristi į Dominikos Respubliką! Mes specia- 
liai išgabenome savo katę į gyvūnų prieglaudą, kad 
neužsikrėsčiau toksoplazmoze, ir net atsisakėme ke- 
lionės į Belgiją kilus vištų gripo skandalui, ir todėl, kad 
artimiausia ligoninė gali būti per toli. O Sonia vyksta 
ten, kur bus kelis kartus peršviesta rentgenu, apie trom- 
bozės pavojų aš net nešneku. Jei taip rizikuoji savo dar 
negimusio vaiko sveikata, geriau visai neturėk vaikų, 
tokia mano nuomonė! Beje, Sonia leidžia savo Sofiją į 
darželį, nors ten siaučia vėjaraupiai bei raudonukė. Aš 
jai bent dešimt kartų sakiau, kad šie susirgimai gali labai 
pakenkti dar negimusiam vaikeliui, bet viskas veltui! Ji 
sako, kad tas ligas galima parsinešti iš kiekvieno preky- 
bos centro. Be to, ji didžiuojasi, kad vis dar sportuoja, 
net jei Žaidžiant tenisą kamuoliukas gali pataikyti į pilvą, 
o kai gims vaikas su pažeistomis smegenimis, atbėgs 
pas mane guostis. Tik to ir trūko, kad ji valgytų šviežios 
varškės sūrį arba savo Dominikoje siurbtų kokteilius. 
Tikrai mes su savo vyreliu SUPER pasipiktinę. 

Mama su pilvuku Elena 


P S. Ebay parduodu mūsų katės tualeto dėžę, kačių Ii- 
pynę bei įvairius katės žaislus. Prašau dalyvauti aukcio- 
ne, kol kas niekas nepasiūlė aukštesnės kainos, todėl Ii- 
kęs pradinis pasiūlymas - viskas po vieną eurą. Neturiu 
noro be jokios naudos išdovanoti tuos daiktus, juk jie 
buvo brangūs. 


Dip mano draugė Trudė grįžo nuo Gardos 
ežero, vėl visiškai be pinigų, bet nepaprastai lai- 
minga ir praplėtusi savo sąmonę. Aš palikau jai savo 
naująjį telefono numerį atsakiklyje, bet Trudė, kaip 
visada, negaišo skambindama telefonu, ji nepranešusi 
pasirodė prie mūsų durų ir su užsidegimu prispaudė 
mane prie savo didelės krūtinės. 

— O, bloga aura, bloga aura, - pareiškė ji netrukus 
ir prieškambaryje sumosavo rankomis. - Pilna blo- 
gos energijos. Tavo naujuose namuose gyvena visas 
būrys dvasių. 

— Reikėjo pamatyti, kas čia darėsi pačioje pra- 
džioje, - pasakiau truputį priekaištaujančiu balsu. 
Nuo to laiko, kai Mimi su Roniu paėmė šiuos na- 
mus į savo rankas, iš jų išsilakstė krūvos dvasių, pir- 
miausia tos, kurios slėpėsi balduose ir už sekcijos. 
Beje, sekciją šiandien išgabeno Žmogus su merse- 
deso markės sunkvežimiu į Ciuplich Iulpenichą. Jis 
už sekciją pasiūlė keturis šimtus eurų ir nepakėlė 
kainos nė centu. Mane graužė sąžinė, bet kadangi 
vyras buvo iš Ciulpich Iulpenicho, o man ta vieta 

kėlė nemalonius prisiminimus, paėmiau pinigus ir 
atidaviau jam sekciją. 

Trudė pareiškė, kad vien tik spalva nesusidorosi su 
dvasiomis. 

— Čia reikia atlikti valymą, - pasakė ji. - Kaip gerai, 
kad aš pastarąsias dešimt dienų nieko kita nedariau, 
tik mokiausi siųsti pasimetusias sielas į šviesą. 

— Maniau, tu pleti savo sąmonę, - atsakiau. 

- Tuo taip pat užsiiminėjau, - atsakė Trudė. - At- 
eityje man nereikės jausti nuolatinio sąžinės grauži- 
mo, kad už savo paslaugas imu pinigus iš žmonių. Aš 
nusprendžiau užsidirbti duoną varydama iš žmonių 
piktąsias dvasias. 

— Ar galima iš to praturtėti? - paklausiau nepatikliai. 

- Žinoma, - atsakė Trudė. - Bet tau tai atliksiu veltui. 

— Gali daryti čia, ką nori, - pasakiau, - bet tik ne 
prie vaikų. Julijus dabar atrodo keistai, kai, ieško- 
damas kokio nors nusimetusio daikto, garsiai prašo 
K 17 pagalbos. 

— Kas čia gali būti keista? Juk K 17 atsako už visus 
pasimetusius daiktus, - pareiškė Trudė. - Baisu, kaip 
mažai žmonių pažįsta šią gerąją dvasią. 

— Žinau, - pasakiau. 

Aš buvau kalta, kad Julijus žino apie K 17, o ne 
Trudė. Tiesą sakant, aš netikėjau Trudės dvasiomis, 
bet turėjau įprotį kartais pati nuo savęs netikėčiau- 
siose vietose paslėpti svarbius dokumentus, namų 
raktus ar piniginę. Kai vieną kartą apverčiau visus 
namus aukštyn kojomis ieškodama savo piniginės, 
Trudė prisiminė K 17. Tik pamanykit, vos tik papra- 
šiau jos pagalbos, mano piniginė atsirado - vaikų 

kambaryje ant palangės už užuolaidos. Tai buvo taip 
mistiška, kad kitą kartą aš vėl pamėginau į ją kreiptis. 
Tik šmakšt, ir raktai atsirado rūbinėje kabančio Ju- 
lijaus kombinezono gobtuve. Kaskart, kai rytais ieš- 
kau rakto, automatiškai šaukiu: „K 17! Kurgi dingo 
tas raktas?“ Man atrodo, kad K 17 mane nuveda ten, 
kur guli ieškomas daiktas, nesvarbu, kokia neįprasta 
ji būtų. Todėl visai nenuostabu, kad Julijus taip pat 
visada šaukiasi K 17, kai neranda žmogeliuko iš žais- 
linio automobilio. Kaip ir aš, jis visada gražiai padė- 
koja, kai randa ieškomą žaislą. Pašaliniam stebėtojui 
tai galėtų pasirodyti keista. 

— Jo amžiuje visur pilna magijos, - pasakė jo dar- 
želio auklėtoja. - Jūs nieko negalite padaryti. Šio am- 
Žiaus vaikai turi kurti tokias paslaptingas istorijas ir 
net jomis tikėti. 

Aš jai neatskleidžiau, kad Julijus šios istorijos neiš- 
sigalvojo, ją išsigalvojo jo netikra teta Trudė. Trudei 
atrodė visai neblogai, kad mes, pasak darželio auklėto- 
jos, vis dar esame magijos amžiaus. 

— Tai teikia didelių vilčių, - pasakė ji. 
kritišku žvilgsniu, atėjo mano eilė. Ji pažvelgė man gi- 
liai į akis. 

— Atrodai geriau, - pareiškė ji. - Nebesi tokia susi- 
rūpinusi ir beviltiška. Tavo auroje atsirado nemažai 
malonios rožinės spalvos. 

— Tai kambario spintos poveikis. Ji padeda net nuo 
spuogų! 

— Tikiuosi, kad visiems laikams išmetei Lorencą iš 
širdies. 

— Dar ne visai, bet beveik, - atsakiau. - Nors jis ir 
nenori patikėti, bet jo man daug mažiau trūksta nei 
tikėjausi. Iš viso čia daug geriau, nei aš maniau. Atsi- 
tiko taip, kaip tu ir sakei: kai vienos durys užsiveria, 
atsiveria kitos. Aš net pradėjau bėgioti. 

Prie kavos puodelio paaiškinau Trudei, kodėl gyve- 
nimas priemiestyje ne toks jau blogas. Namuose nuo- 
lat pilna žmonių, alkoholis teka upeliais, vaikai ir aš 
turime daugybę draugų. 

- Tikrai, Trude, - pasakiau. - Tai magiška: kaskart, 
kai už durų suskamba skambutis, ten stovi naujas 
draugas arba nauja draugė, mano arba Julijaus, arba 
Nelės, arba mūsų visų. Miesto centre taip niekada ne- 
nutinka. Aš jau mąsčiau, ar senelės Vilmos kilimėlis 
prie durų nėra stebuklingas. - Bet staiga prisiminiau 
Hempelių šeimyną ir pridūriau: - Išimtys patvirtina 
taisyklę. 

Trudė linktelėjo galva. 

— Viskas priklauso nuo feng šui. Tavo ankstesniame 
bute paslaugių draugų kampe buvo įrengta vonia, aišku, 
kad jie per tualetą būdavo nuolat nuplaunami žemyn. 
Tačiau šiame name nedidelis erkeris tą zoną dar labiau 
pabrėžia. Nieko geresnio negalima net įsivaizduoti. 

— Tačiau, - pridūrė ji griežčiau, - svečių tualetas čia 
yra tavo Žinių zonoje. 

— Nieko nepadarysi, - mostelėjau ranka. - Kai turi 
tik pusėtiną išsilavinimą, tai ne taip jau blogai. Svar- 
biausia, kad turto zona neužgriozdinta. 

- Ir partnerystės zona, - pridūrė Trudė. 

- Ak, apie tai aš dar negalvoju, - pasakiau. - Tik 
kartais, vakarais lovoje. 

— Ar čia tau dar nepasitaikė nė vieno simpatiško 
vyro? 

— Tik vienas, - pasakiau ir pagalvojau apie Vyrą Ja- 
guarą. - Regis, jis vedęs. 

— Tai visiškai nieko nereiškia, - pasakė Trudė. 


XxX*xX* 


Darželyje buvo juoda lenta, kurios vis nepastebėdavau. 
Ji kabėjo prie pat įėjimo durų ir buvo pilna bauginan- 
čių lapelių, ant kurių kompiuteriu arba rašikliu buvo 
užrašyta, pvz., galvos utėlės, skarlatina, salmonelės. Iš 
karto pradėjo niežėti galvą. 

Prašome tėvų, kad nevestumėte vaikų su ligos požy- 
miais į darželį, o išgydytumėte namuose! - ryškiomis 
raudonomis raidėmis buvo užrašyta ant vieno lapelio. 
Taip, ir aš esu tos pačios nuomonės! 

Kai aš su Julijumi stovėjau prie tos siaubingos len- 
tos, įėjo mama su verkiančiu vaiku. Vaikas praeidamas 
apčiaudėjo mano paltą kažkokiomis gleivėmis. 

— Au, skauda gerklę, - dejavo jis, bet mama tylėda- 
ma tempė jį toliau. 

Tikriausiai skarlatina, pamaniau. Tikriausiai mamai 
reikia dirbti, todėl ji nekreipia dėmesio į vaiko ligą. 

Fraukė Verner Kriolman, laikydama už rankų Fla- 
viją ir Marloną, atsistojo šalia mūsų. 

— Utėlės, - atsiduso ji sunkiai. - Jas į darželį atneša 
visada tie patys. 

Aš svarsčiau, ar nereikėtų pasiimti Julijaus į na- 
mus, kol kiti vaikai išsigydys. Bet Julijus būtinai no- 
rėjo pasilikti. 

— Gerai jau, - atsidusau, - bet su skarlatina menki 
juokai. 

— Tikrai, - pritarė Fraukė. - Ypač berniukams. Pas- 
kui jie gali likti nevaisingi. Kai Flavija sirgo skarlati- 
na, aš ją išsiunčiau pas senelius, kad neužkrėstų Mar- 
lono. Bet jei pasirodžius pirmiesiems požymiams 
kreipiesi į gydytoją, jis paskiria antibiotikų, ir liga 
netrukus įveikiama. 

— Flakeikta fikna, - pasakė Marlonas Julijui. 

— Ką sakai? - paklausė Julijus. 

- Jis sako, prakeikta šikna, - išvertė Flavija. 

- Flavija! - sušnypštė Fraukė. 

- Bet juk aš tik pakartojau, ką sakė Marlonas. O jis 
pasakė prakeikta šikna. 

— Taigi atsisveikink su televizoriumi iki savaitės pa- 
baigos, panele, - pasakė Fraukė. O man tarė: - Ji iš tik- 
rųjų nežmoniškai nepaklusni. Tau pasisekė, kad turi 
sūnų. 

— Aš turiu ir dukterį, - atsakiau. 

— Tikrai? Kiek jai metų? 

— Kitą savaitę sueis keturiolika, - atsakiau aš. 

— Mano Laurai Kristinai taip pat keturiolika, - pa- 
sakė Fraukė. - Siaubingas amžius, ar ne? 

— Hm, - numykiau. Šiandien ryte mes su Nele labai 
susipykome, nes aš neleidau jai išeiti iš namų su pilvo 
nedengiančiais marškinėliais. 

— Mamyyyte, - klykė Nelė. - Visi mūsų klasėje ne- 
šioja pilvo nedengiančius drabužius, visi! 

— Bet ne tada, kai lauke tik aštuoni laipsniai šilu- 
mos, - paprieštaravau aš. - Apsivilk ant viršaus savo 
megztinį. 

Bet Nelė nenorėjo klausyti. Prasidėjo jos klyksmo 
priepuolis, ji išvadino mane senamadiška kaip Mė- 
nulis, pedantiška ir nežmoniškai neteisinga. Pagaliau 
nubėgo į savo kambarį ir persirengė šilkiniais marški- 
nėliais su arklius vaizduojančia aplikacija. Šiuos marš- 
kinėlius ji boikotavo iki savo tryliktojo gimtadienio, 
nes jai atrodė, kad juos vilkėdama atrodo kaip maža 
mergaitė. Ištarusi: 

— Nekenčiu tavęs, nes tu verti mane tai vilkėti, - ūž- 
telėjo pro duris. 

Aš šio vaiko nesupratau. Kodėl ji nesielgė taip, kaip 
darydavau aš? Tylėdama galėtų apsirengti ant viršaus 
megztinį, o mokykloje nusirengti? Aš taip darydavau 
ne su megztukais (keturiolikos metų vilkėjau ne ryš- 
kius drabužius, o palaidines su petukais), bet su aki- 
niais. Man atrodė, kad be akinių aš gražesnė, o neryš- 
kus aplinkinis pasaulis turėjo savo žavesio. 

— Paauglės yra tikras išbandymas, - pasakė Frau- 
kė. - Ar tavo duktė taip pat tiek daug valgo? 

Aš linktelėjau. Su tuo, ką Nelė sušveičia vakare, ki- 
tos moterys galėtų pramisti visus metus. 

- Šiuo metu aš Laurai Kristinai gaminu maistą pagal 
Brigitos dietą, - pasakė Fraukė. - Kadangi ji visus ki- 
šenpinigius išleidžia šokoladukams, tai ne itin padeda. 

Man pasisekė, matyt, Nelės medžiagų apykaita su- 
naudodavo visas kalorijas, nes mano duktė buvo be- 
protiškai liesa. 

Rūbinėje sutikau Vyrą Jaguarą. Mergaitė buvo ap- 
kabinusi jo kaklą ir tvirtai įsikibusi į kaklaraištį. Tai 
buvo ta pati maža azijietė mergaitė, kurią neseniai pa- 
siėmė bobšė su mersedesu. 

— Neišeik, tėveli, - dejavo ji. 

- Tėveliui reikia į darbą, brangute, - pasakė Vyras 
Jaguaras. - Bet šiandien vakare mes kartu pažaisim, 
gerai? Tu pati galėsi pasirinkti žaidimą. 

— Net Barbę? - paklausė mergaitė. 

— Taip. Jei man leisi žaisti su Barbe Snieguole. 

Žvelgdamas virš mergaitės galvos vyras šypsojosi 
man. Aš paskubėjau užsičiaupti ir apsimesti, kad ne- 
turiu ką pasakyti. 

Mažoji mergaitė paleido kaklaraištį ir atsisėdo ant 
grindų. 

— Gerai, tu gausi Snieguolę, o aš Barbę Spragtuką, — 
pasakė ji ir linksmai nustraksėjo į grupę. 

— Flakeikta fikna, - pasakė Marlonas. 

— Pats prakeikta šikna, - atsakė Flavija. 

— Panelyte! - sušuko Fraukė, - nepersistenk. Kitaip 
išvešiu tave trims dienoms pas senelius. 

— Pas juos nėra televizoriaus, - pasakė ji atsigręžusi 
į mane. 

Aš atidžiai jų nesiklausiau, nes buvau užsiėmusi, 
šypsojausi Vyrui Jaguarui. Juk jis pirmas man nusi- 
šypsojo. 

Deja, jis pasisuko eiti. 

— Iki pasimatymo, - vis dėlto ištarė jis. Man pasiro- 
dė, kad jis šiuos žodžius skyrė tik man. 

- Iki pasimatymo, - atsakiau. Kažkodėl netvėriau 
smalsumu. Kaip galėjo šis vyras būti azijietiško vaiko 
tėvu? Ką bendra su juo turi ta žiežula su mersedesu? 
Norėjosi bėgti jam pavymui ir visko paklausti. Tuo 
metu, kai padėjau Julijui nusiauti, o Marlonas vėl ka- 
barojosi nuo vieno drabužių pakabo prie kito, atėjo 

dar viena mama. Jos su Frauke pasisveikino pasibu- 
čiuodamos į skruostus - dešinį, kairį, dešinį. Atėjusio- 
ji atvedė mergaitę, kuri turėjo lygiai tokią pat švarplę 
kaip ir Flavija. 

Abi moterys pasitraukė į tolimiausią kampą ir pri- 
slopintais balsais ėmė kalbėtis apie kažkokį Jeremijų ir 
jo dieviškas rankas. Masažuotojas? O gal kitos mamos 
vyras. Norėjau nugirsti daugiau, bet vaikai triukšma- 
vo. Abi mergaitės kikeno iš daikto, kurį jos ištraukė 
iš darželio krepšio, jis priminė Kalifornijos Barbės, 
kurios pasigedo kažkokia Melisa ir paskelbė apie tai 
juodojoje lentoje, detalę. 

— As fašakyšiu mamai, - pasakė Marlonas. 

— Pirmiausia išmok taisyklingai šnekėti, - pasakė 
kita mergaitė. 

— Flakeikta fikna, - pasakė Marlonas. 

— Marlonai, apsiramink, - įsiterpė Flavija. - Vybekė 
yra mano draugė. 

— Tavo brolis kalba kaip beždžionė, - pasakė Vy- 
bekė. Viešpatie, koks gi čia vardas? - Marlonai, gal tu 
nesveikas? Tavo brolis nesveikas, Flavija. 

Bet Flavija nenorėjo, kad užsipultų jos brolį. 
Marloną. - Pamėgink iš lėto: Pra-keik-ta šik-na! 

— Plakeikta fikna, - pakartojo Marlonas. 

— Daug geriau, - pagyrė Flavija. - Dar kartą: pra- 
keik-ta šik... 

— Flavija! - sušuko Fraukė. 

— Bet mama, aš tik norėjau... 

— Drožk į grupę. Mes su tavimi pakalbėsim per 
pietus! 

— Bet aš nenoriu pas senelę ir senelį! - Flavijos aky- 
se pasirodė ašaros, kai ji, suspaudusi savo draugės Vy- 
bekės ranką, nuėjo į grupę. Abi Barbės kojos makab- 
riškai kyšojo iš kairės ir dešinės jos kišenių. 

— Mergaitės! - pasakė Fraukė ir užvertė akis. 

Julijus timptelėjo mano rankovę. 

— Ką, brangusis? - tikėjausi, kad jis nepaklaus dabar, 
ką reiškia prakeikta šikna. 

- Jei būčiau mergaitė, tu mane taip pat mylėtum? — 
sušnabždėjo jis. 

— Žinoma, brangusis, - sušnabždėjau aš jam. Bent 
jau iki to laiko, kai pradėtų vilkėti pilvo nedengian- 
čius marškinėlius. Julijus patenkintas atsiduso ir 
nuėjo į grupę, kurioje jo jau nekantriai laukė Džas- 
peris. 

Einant į lauką Fraukė pristatė mane Vybekės mamai. 

— Beje, ji viena augina vaikus, - pasakė ji. - Kon- 
stancija Višnevski. Konstancija, čia Sabina Cygenvait 
Ziulcerman, Karstos ir Vybekės mama, mamų drau- 
gijos pirmininkės pavaduotoja, darželio sienlaikraš- 
čio redaktorė ir tikra karjeros siekianti ir visur su- 
spėjanti moteris. 

- Visur suspėjanti karjeros moteris, kuri turi punk- 
tualiai pasirodyti darbe, - pasakė Sabina ir pažvelgė į 
rankinį lakrodį. - Tikiuosi, kad neužstrigsiu automo- 
bilių kamštyje! 

— Konstancija teiravosi, kaip tapti mamų draugijos 
nare, - pasakė Fraukė. 

— Tokių daug, - atsakė Sabina. - Ar Fraukė tau sakė, 
kad mūsų kandidačių sąrašas labai ilgas? 

— Taip, ji tai sakė. 

Ėmiau laužyti galvą, ką galėčiau apie save pasaky- 
ti, kad pasirodyčiau kaip labai naudinga draugijos 
narė. Pas mus namuose žaislinės mašinytės surūšiuo- 
tos pagal spalvą. Niekas nemoka geriau už mane pa- 
siūti barbėms suknelių. Žinau tokį brokolių gamini- 
mo receptą, kad juos mielai valgo net vaikai. Be to, aš 
daug svarstau, leisti vaikus mokytis groti kokiu nors 
instrumentu ar mokytis užsienio kalbų, ar užsiimti 
neįprasta sporto šaka. Ligi šiol aš su vaikais nepada- 
riau nė vieno angelo sargo. Prašau, priimkite mane, 
suteikite man galimybę pasitaisyti. 

Vyras Jaguaras buvo seniai išvažiavęs iš automobi- 
lių stovėjimo aikštelės, kai mes išėjome iš darželio. 

— Kas jis toks? - paklausiau aš. 

— Ką turi omenyje? - paklausė Fraukė. 

— Tą vyrą, kuris turi mažą azijietę mergaitę ir jaguarą. 

— Aktą, - pasakė Fraukė. - Tai be galo turtingas ma- 
mos sūnelis, važinėjantis išpuikėliškais ratais ir turin- 
tis profesinę neurozę! Jis Sabinos viršininko sūnelis, 
skęstantis piniguose ir laikantis save beveik Džordžu 
Kluniu. Dovanoja beprotiškus pinigus vaikų darželiui, 
bet nieko neduoda bendruomenės veiklai. 

— Tokie tipai mano, kad viską galima nupirkti už pi- 
nigus, - pasakė Sabina. - Iš kelionės jis atsivežė tailan- 
dietę, kuri padovanojo štai tokius palikuonis. 

— Kadangi ji visą laiką gimdė tik mergaites, jis iš- 
siuntė ją atgal į tą skylę, - pasakė Fraukė. - Kitas duk- 
teris kartu su ja. 

— Pasiliko tik jauniausiąją, - pasakė Sabina. - Kas 
žino, ką jis numatęs su ja daryti. 

Aš pasibaisėjau. 


KERSTIN CGIER 


— Bet visiškai neatrodo, kad jam reikėtų pirkti mo- 
teris Rytuose, - pasakiau. - Jei jis toks turtingas, mo- 
terys pačios puola į jo glėbį. 

— Žinoma. Bet kai kuriems vyrams nusibosta vokie- 
tės. Jiems reikia paklusnios, nusižeminusios patelės, 
kuriai jis galėtų įsakinėti, - pasakė Fraukė ir atrodė 
itin nepaklusni, nenusižeminusi ir vokiška. 

- Šlykštu, - pasakė Sabina. - Man labai gaila vaiko. 
Na, dabar jau tikrai turiu bėgti. 

Ji pabučiavo Fraukę dar kartą į kairį ir dešinį skruos- 
tą ir įsėdo į antracito spalvos fordą galaxy. 

Fraukė įsėdo į sidabro spalvos tos pačios markės 
automobilį su užrašu Mamos taksi. 

- Klausyk, aš tau pranešiu, kada bus bandomoji po- 
pietė, - pasakė ji man. 

— Malonu, - ištariau galvodama visai apie ką kita. 
Atskleista tiesa apie mano Vyrą Jaguarą mane giliai 
sukrėtė. Štai kaip galima apsirikti. 

Tą dieną Nelė negrįžo iš mokyklos. Laukiau jos pa- 
ruošusi pietus daugiau nei valandą, tada paskambinau 
į jos mobilųjį telefoną. 

— Aš pas Laurą, - pasakė ji. - Aš nebegrįšiu į namus. 

— Nes neleidau tau vidury žiemos vilkėti pilvo ne- 
dengiančių marškinėlių? 

— Nes siaubinga gyventi senelės Vilmos namuose, - 
pasakė Nelė. - Tu privirei košės, o aš turiu srėbti. Bet 
aš nesrėbsiu. Kitą savaitę mano gimtadienis. Manai, 
kad toje siaubo statybvietėje aš galiu švęsti? 

Šiuo metu viskas iš tiesų atrodė ypač kraupiai, nes 
Ronis su savo bendradarbiu išvertė sieną, skiriančią 
virtuvę nuo valgomojo, o įmontuojamų virtuvės baldų 
dėžės buvo suverstos prieškambaryje. 

— Galime sugalvoti ką nors kita, - pasiūliau aš. — 
Galime nueiti su tavo draugėmis į kiną, o po to į 
McDonaldą. 

— Mes jau nebe vaikai, - sušnypštė Nelė ir išjungė 
telefoną. 

Prikandau lūpą. Turiu pažvelgti tiesai į akis ir pripa- 
žinti, kad nejučia Nelė išaugo iš amžiaus „man patinka 
arkliai, o visi berniukai kvailiai“ ir perėjo į „nešioju 
pilvą nedengiančius marškinėlius, o mano hormonai 
šėlsta“ amžių. Tikriausiai dabar idealus gimtadienis 
jai, kai silpnai apšviesta patalpa, kurtinanti muzika ir 
uždrausti žaidimai, kuriuos žaidžiant reikia bučiuotis. 
Matyt, vėl teks nemiegoti per naktis, tai blogiau nei 
tuomet, kai Nelė buvo kūdikis. Tai bus aptarinėjama 
šiandien tėvų susirinkime Nelės mokykloje. Puiku, 
galėsiu iš karto paklausti, ką reikėtų daryti, kai vaikas 
nusprendžia negrįžti į namus. 

Dar kartą paskambinau Nelei. 

— Prašau, brangute, grįžk namo. Tada mes pasikalbė- 
sime apie gimtadienio šventę ir kaip ją geriau švęsti. 

— Aš negrįšiu namo. Niekada. 

— Prašau, Nele. 

Bet man nepavyko suminkštinti Nelės širdies. 

— Aš grįžtu pas tėvelį. 

Liko viena galimybė. 

- Aš pagaminau cannelloni, - pasakiau. 

Nelė truputį patylėjo. 

— O desertui? - paklausė ji. 

Maždaug per naktį tapau turtinga moterimi. Mano 
sąskaitoje dabar buvo didžiulė pinigų suma. 

Du šimtus penkiasdešimt keturis eurus gavau už 
krušono indą su užrašu: Meilė, daina ir vynas sumaži- 
na rūpesčius ir skausmą ir prie jo esančias taures. 

Du šimtus devynis eurus man sumokėjo už 1978 
metų žurnalo Klausyk komplektą. 

Iš viso tūkstantį keturis šimtus eurų ir penkiasde- 
šimt centų gavau už drabužius. Už suknelę su gobtuvu 
buvo pasiūlyta du šimtai trylika eurų. 

Keturiasdešimt eurų ir penkiasdešimt centų paklojo 
už Readers Digest kalendorių rinkinį. Keturis šimtus 
penkiasdešimt eurų - už senelės Vilmos vestuvinius 
batus. 

Du šimtus eurų užmokėjo už senelės Vilmos vestu- 
vinę skrybėlę ir skrybėlės dėžę. 

Už šešias sulamdytas rankines gavau keturis šimtus 
septyniasdešimt du eurus. 

Už vienuolika eurų pardaviau panaudotą įrenginį 
nosiaryklei plauti. 

Šešis šimtus keturiasdešimt eurų gavau už sulenkia- 
mą siuvimo mašiną ir manekeną. 

Septyniasdešimt eurų sumokėjo už peleninių rinki- 
nį su užrašais iš Vilbado, Mergenhaimo, Eseno ir ketu- 
riolikos kitų Vokietijos kurortų, kuriuos mano anyta 
aplankė gydydama savo artritą. 

Du tūkstančius penkiolika eurų gavau už odines sofas. 

Penkiasdešimt du eurus sumokėjo už Abba plaka- 
tus su vinučių skylutėmis. 

Septyniolika eurų - už tualetinio popieriaus laikiklį 
su originaliu aštuntojo dešimtmečio tualetinio popie- 
riaus ritinėliu. 

Septynis šimtus trisdešimt du eurus man užmokėjo 
už raudonmedžio spintą su baru iš valgomojo. 

Vieną eurą gavau už žalvarinę stalinę lemputę, už 
kurią laimingasis pirkėjas buvo pasirengęs sumokėti 
keturiasdešimt du eurus. 

Ir taip toliau. 

— Sakyk, Ebay - fantastiškas dalykas? - paklausė 
Mimi. 

— Ojjie viso to nebegrąžins? - paklausiau išsigandusi. 

Mimi papurtė galvą. 

- Jie visi beprotiškai laimingi įsigiję tą šlamštą. Tavo 
pardavimo rezultatai fantastiški. 

Taip, regis, Vokietija išėjo iš proto. Mano laimei. 
Apsvaiginta neįprasto turto nupirkau Nelei gimtadie- 
niui rožinės spalvos sportinius batelius, tokius, kokių 
ji norėjo, brangias aptemptas rožines kelnes su kiše- 
nėmis, rožinius pilvo nedengiančius marškinėlius su 
išspausta rože, spalvingų plastikinių juostelių rinkinį 
(daugiausia rožinių), rožytėmis siuvinėtą moskitų tin- 
klelį uždengti lovai (kai bus užbaigtas valgomasis ir 
virtuvė, remontuosime Nelės kambarį) ir kompaktinę 
plokštelę apie išdidžią rožę. Be to, nuotykinę Izabelos 
Aljendės knygą ir dar vieną, kuri vadinasi Tik mergai- 
čių reikalas. Viską suvyniojau į rožinį dovanų popie- 
rių, o prie kiekvieno paketėlio pritvirtinau po fetrinę 
rožytę. Rožytes pirkau pas Gitę Hempel po eurą už 
vieną. Gitė Hempel dažnai nekviesta užsuka puode- 
lio kavos, nes, nepaisant jos tėvų nedraugiškumo, ji 

mano draugė. Gitė mano, kad kaip draugė galėčiau 
kartais pasidomėti jos pagamintais darbeliais. Todėl 
ji man duoda gerų patarimų. Iš Fraukės ji girdėjo, kad 
aš domiuosi naryste mamų draugijoje, todėl kasdien 
informuodavo apie savo pastangas, padėsiančias man 
įstoti į tą draugiją. Ji, žinoma, stengiasi, bet kartais aš 
pagalvodavau, kad jei ji tikrai būtų tai padariusi, man 
nekiltų jokių problemų. 

Kai Gitė, išgėrusi puodelį kavos, pratrūkdavo pasa- 
koti, kaskart turėdavau ką nors nusipirkti iš jos dirbi- 
nių. Taigi aš įsigijau ne tik gražias rožytes, bet ir tin- 
klelį skalbiniams, žmogeliuką, padarytą iš įvairaus dy- 
džio molinių vazonėlių, lentelę, ant kurios sūria tešla 
parašyta vonia. Mimi dėl to mane barė, ji tvirtino, kad 
mes stengiamės namus išlaisvinti nuo nereikalingo 
šlamšto, todėl nėra reikalo leisti pinigus dar prastes- 
niems daiktams. 

- Tinklelis skalbiniams visai neblogas, - pasakiau 
aš. - Julijus juo gali naudotis kaip hamaku arba virvi- 
nėmis kopėčiomis. Užrašą iš sūrios tešlos padovano- 
siu Trudei, nes jos svečiai, norėdami į tualetą, nuolat 
veržiasi į miegamąjį. Na, o žmogeliukas... jis gali nety- 
čia nukristi. 

— Tada ji tikrai pagamins tau kitą, - pasakė Mimi 
energingai mirkydama volelį į kibirą su žydrais da- 
žais. Nusprendžiau valgomąjį ir virtuvę nudažyti 
balsvai žydra spalva, priderinta su grynai balta. Se- 
nelės Vilmos virtuvinių baldų durelės taip pat turėjo 
būti nudažytos žydrai, tokios spalvos turėjo būti ir 
keraminių plytelių juosta, kuri dabar buvo ruda kaip 
kavos tirščiai. Vienintelis daiktas, kurio negalėjai nu- 

dažyti, buvo samaninis stalviršis. Kadangi Ebay dėka 
dabar buvau turtinga, įsigijau visai kaip tikrą klevo 
spalvos drožlių plokštės stalviršį. Ronis rengėsi šį sa- 
vaitgalį jį pritvirtinti. Reikėjo paskubėti, kad iki to 
laiko baigtume savo dažymą. Laimė, pastaruoju metu 
po pietų beveik nereikėjo rūpintis Julijumi. Kiekvieną 
popietę ateidavo jo draugas Džasperis pažaisti. Abie- 
jų vaikų beveik nesigirdėdavo, kol pasirodydavo Anė 
ir pasiimdavo sūnų. Tik retkarčiais reikėdavo padėti 
nusivalyti užpakaliuką, sušluostyti sulčių balutes ar 
nulupti obuoliukus, todėl darbas vyko be pertrūkio. 
Kartą, kai Hempeliai aprėkė sode žaidžiančius vaikus 
už per garsų burzgimą, turėjau nutraukti darbą. 

— Bet dabar ne aštuoniolika valandų, - pasakiau 
Hempeliams. 

— Mūsų Marija Antuanetė tokią dieną sėdi namuose 
ir dėlioja dėliones, - pasakė ponas Hempelis. Tai buvo 
netiesa, Marija Antuanetė įsispraudusi tarp savo sene- 
lių spoksojo į lauką pro langą, prie kurio jų šeimyna 
buvo įrengusi stebėjimo punktą. Jos galva buvo apvali 
kaip žirnis, į šalis kaip teptukai stirksojo dvi kasytės. 
Jei pridėtum ūselius, ji taptų mažesnė mamos kopija. 

— Tas berniukas pavadino mane pikta sene, - klykė 
ponia Hempel. 

— Tu ir esi pikta senė, - sušuko Džasperis. - Visą lai- 
ką tu ant mūsų šūkavai, nors mes nieko nepadarėme. 

— Mes tik Žaidėme autobuso vairuotojus, - pasa- 
kė Julijus. - Aš buvau piktas autobuso vairuotojas, o 
Džasperis - geras vairuotojas. 

— Ar girdit, - pasakė ponas Hempelis, - mes šito 
taip nepaliksim. 

— Tai kodėl paprasčiausiai neuždarot lango, jei vai- 
kai trukdo? - paklausiau aš. 

— Gražiausia, - sušuko ponas Hempelis, - dabar jūs 
mums nurodinėsit, kada ir kaip dažnai mums atidari- 
nėti mūsų langą. Gal jums galvoj negerai! 

— Prakeikta šikna, - pasakė Julijus. 

Hempeliai sutartinai įkvėpė oro ir pareiškė, kad 
gausiu jų advokato pranešimą. Jau rytoj. Aš atsakiau, 
kad man bus labai patogu, nes kitą savaitę turiu su- 
sitikimą su savo advokatu, taigi jis viską atliks vienu 
sykiu. 

Hempeliai užtrenkė langą, net stiklai sužvangėjo. 

Pasakiau Julijui, kad niekada, niekada daugiau ne- 
girdėčiau tokių negražių žodžių. 

Julijus norėjo sužinoti, kodėl „autobuso vairuoto- 
jas“ yra toks negražus žodis. 

— Tu per gera, - pasakė Mimi, kai įėjau į kamba- 
rį. Ji vis dar aptarinėjo iš Gitės įsigytus rankdarbius. 
Gerai, kad jai neišdaviau, kiek jie man kainavo. Mimi 
šiandien buvo itin blogai nusiteikusi, nes jos nėštu- 
mo testas vėl buvo neigiamas. - Turi išmokti pasa- 
kyti me. 

— Regis, su Gite šitaip nieko nepasieksi, - pasakiau. 

— Bent kartą pasielk kaip suaugusi moteris, - pasakė 
Mimi. 

Bet kai po valandos grįžau iš parduotuvės, Mimi jau 
buvo įsigijusi medvilninį maišelį su kryželiu išsiuvinė- 
tomis antimis. 

Pradėjau piktdžiugiškai juoktis ir negalėjau sustoti. 

— Jos apatinė lūpa ima drebėti, kai rengiesi pasakyti, 
kad jos šlamštas visai nepatinka, - pasakė Mimi ty- 
liai. - Ar tu tai jau pastebėjai? 

— O taip, - pasakiau, vilkdamasi dažytojo kombine- 
zoną. (Eidama į parduotuvę persirengiau, juk negali 
žinoti, ką pakeliui gali sutikti.) - Pasakyk atvirai, kiek 
sumokėjai? 

— Tai tikras rankų darbas, - pasakė Mimi. - Paga- 
minta Vokietijoje studijas baigusios profesionalės. Jis 
negali būti pigus. 

Iš juoko vos neprisisiusiojau. Tikriausiai Mimi už- 
mokėjo už savo kvailą maišelį daugiau nei aš už visus 
rankdarbius. 

Po pietų Gitė vėl atėjo. Šį kartą išvengiau nevykusių 
pirkimų, nes įspraudžiau jai į rankas maišelį su siūlų 
likučiais, kurį atradome Julijaus kambaryje, kai atida- 
vėme siuvimo mašiną. Gitė buvo sužavėta siūlais, o aš 
sužavėta tokiu patogiu atsikratymo šiukšlėmis būdu. 

Per pietus Fraukė netikėtai mane pakvietė į artimiausią 
mamų draugijos susitikimą. Iš džiaugsmo net nušvitau. 

— Šaunu, dėkoju! - kartojau aš. 

— Tai bus rytoj po pietų mano namuose, atsiveskit 
vaikus. Vyks darbinis pokalbis prie kavos. Galite atsi- 
vesti ir vyresnę dukterį. Ji galėtų pabendrauti su Laura 
Kristina, - pasakė Fraukė. 

— Gerai, paklausiu jos, - pasakiau, bet nieko iš to ne- 
sitikėjau. Nelė tikrai atsisakys. Seniai praėjo laikai, kai 
visur vaikščiodavome kartu. 

- Ir nebijok, - pasakė Fraukė. 

Ko gi man bijoti? Kavos gėrimas su vaikais gali 
labai nuvarginti, bet prisistatymas negali įbauginti. 
O gal gali? 

— Mes nesikandžiojame, - pasakė Fraukė. - Tau ne- 
reikia ypatingai ruoštis, tiesiog būk savimi. 

Dabar supratau, kodėl turiu bijoti. Varge, juk tai 
ne kavos gėrimas, o egzaminas! Aš nebuvau įpratusi 
laikyti egzaminų, man iš karto pradeda linkti keliai, 
kai prisimenu savo baigiamuosius egzaminus. Aš pra- 
dėjau taip smarkiai mikčioti, kad mokytoja ėmė man 
daužyti per nugarą, nes pamanė, kad aš užspringau. 
Prieš vairavimo egzaminą išgėriau pusę dėžutės vale- 
rijono tablečių. Jokio poveikio, tik neišlaikiau egzami- 
no, nes per lėtai atbula stačiau mašiną. 

Kas bus, jei tos mamos iš karto supras, kokia negabi 
esu? Buvau atsidariusi jų internetinį puslapį ir per- 
skaičiau daugybę straipsnių, kuriuose kalbama apie 
keturmečių auklėjimą. Remiantis tais straipsniais, jau 
seniai reikėjo mokyti Julijų užsienio kalbos ir užsie- 
nio kalbos žodžius vartoti kasdien. Hurry up, please, 
we are late, boy! Vargšei Nelei jau per vėlu padėti, bet 
Julijų dar galima išgelbėti. Būtinai turiu tapti šių mo- 
terų draugijos nare. 

Galbūt reikia išmokti kelis anglų kalbos žodžius, jei 
mamos sumanytų patikrinti mano užsienio kalbos ži- 
nias. Kelis aktualius žodžius. Education is my hobby. 
And gamint a angelas sargas! We have a pianinas, but 
nobody can juo groti. 

O Viešpatie, aš susikirsiu! 

Mažą mergaitę azijietę vėl pasiėmė jos senelė, mote- 
ris su priklijuotomis ausimis, kuri su savo mersedesu 
vos ant manęs neužvažiavo. Nors mėčiau į ją piktus 
žvilgsnius, ji į mane nežiūrėjo. Vėliau supratau, kad 
ji manęs be oranžinio dažytojos kombinezono tiesiog 
nepažino. 

— Nesisukinėk taip, Emile, tau šiandien dar reikia 
suspėti į violončelės pamoką, o man paskirtas laikas 
pas manikiūrininkę, - pasakė ji. - Paskui mes tau nu- 
pirksim naują paltuką. 

— O aš noriu žaisti su Barbe, - paprieštaravo mažylė. 

— Rytoj galėsi žaisti su Barbe, - pasakė žiežula, - ry- 
toj tavo žaidimų popietė. 

Dievuliau tu mano! Nenuostabu, kad vagšas Vyras 
Jaguaras tapo truputį iškrypęs, kai turi tokią mamą! 
Tikriausiai ji per anksti pasodino jį ant puodo. „Pas- 
kubėk, Jaguariuk, man paskirtas laikas pas manikiūri- 
ninkę.“ Tikriausiai ji buvo tailandietė. 

Bet kodėl aš dėl to laužau galvą? Turiu savų rūpes- 
čių. Visą popietę svarsčiau, kaip rytoj pasirodysiu pas 
Fraukę. 

Kai vakare atėjo Anė pasiimti Džasperio, man kilo 
geniali mintis - į savo bandomąją popietę aš nusivesiu 
pastiprinimą. Su Ane prie šono jausiuosi daug tvir- 
čiau. Reikėjo sugalvoti, kaip ją įtikinti eiti su manimi. 

Abu berniukai sėdėjo prie valgomojo stalo ir pie- 
šė. Švytinčioje baltumu ir dangaus žydrumu aplinko- 
je raudonmedžio stalas nebebuvo toks bjaurus, šioje 
aplinkoje jis atrodė net aristokratiškai. Todėl mes su 
Mimi nusprendėme valgomąjį palikti tokį, koks yra, 
tik pakeisti šlykščius kėdžių apmušalus. Kad raudon- 

medžio spalvos nebūtų per daug, minkštos medienos 
virtuvinį bufetą, kurį padovanojau Lorencui per ves- 
tuves, nulakavau baltu laku. Dabar jis visiškai kitaip 
atrodė ir nebepriminė man Lorenco ir kartu praleistų 
metų. 

— Mėšlas, aš vėl pavėlavau, - pasakė Anė. - Šian- 
dien vakarienei vėl bus tik pica, o desertui tik vita- 
minų tabletė. Neprisimenu, kada pastarąjį kartą ga- 
minau sveiką maistą. O, Džasperi, brangusis, koks 
šaunus kirminas. 

— Čia ne kirminas, čia autobusas, - sušuko Džasperis. 

— Šiuo metu abu domisi autobusais, - paaiškinau. 

Anė atsiduso. 

— Aš vėl nieko nespėju. Esu bloga mama. Maksas 
susiraukęs, nes nenuėjau į tėvų susirinkimą. Ten buvo 
kalbama apie paauglių problemas, ir Maksas tikėjosi, 
kad aš išmoksiu, kaip turėčiau elgtis su jo problemo- 
mis. Cha cha cha. Su kokiomis problemomis? Aš jam 
pasakiau, kad mano pačios paauglystė baigėsi visai 
neseniai ir kad aš - kitaip nei jis - kėliau savo tėvams 
tikrų problemų. Tiesą sakant, aš net trisdešimties bu- 
vau labai paaugliška. Maksas sako, kad esu nejautri 
mama, nes nematau jo problemų. Jei jis negauna blogų 
pažymių ir nevartoja narkotikų, aš neturėčiau jaustis 
rami. Ką jis nori tuo pasakyti? Ar jis nori padaryti ko- 
kiai nors keturiolikmetei vaiką, kad įrodytų, kaip jam 
sunku? Būčiau nuėjusi į tą prakeiktą tėvų susirinkimą, 
bet vienai pacientei nubėgo vandenys tą akimirką, kai 
ruošiausi išeiti iš namų. Nuo to laiko mano Maksiukas 
su manimi nekalbėjo. Ar ir jis pas jus? 

— Ne. Bet ir Nelė šiandien užtruko mokykloje. 

— Ašvis pamirštu Makso pamokų tvarkaraštį, - pasakė 
Anė. - Anksčiau jis kabėjo ant šaldytuvo, dabar ten kabo 
straipsnis, kurį Maksas iškirpo iš laikraščio. Straipsnis 
vadinasi - Vaikams reikia subalansuoto maisto. 

Regis, pasitaikė tinkama proga. 

— Ar nenorėtum įrodyti Maksui ir įkopti į gerų 
mamų Olimpą? - paklausiau aš. 

— Norėčiau, - atsakė Anė. 

— Tada įstok su manim į mamų draugiją, - pasakiau. 

— Tai sekta? 

— Visai ne, - pasakiau aš. - Tai mamų draugija, jos 
nuolat susitinka. 

— Supratau,tai toks namų šeimininkių klubas, - pa- 
sakė Anė. - Ir tu nori mane įkalbėti eiti į tuos tupe- 
varių vakarėlius? Aš nesuprantu, kam reikia mokėti 
tokius pinigus už tą plastikinį mėšlą. Pasakyk man, 
kas gali būti geriau už seną gerą porcelianą? Gerai, 
jis dūžta, jei numeti žemėn, bet ar šukės neneša lai- 
mės? O kaip švaistomas laikas! Ar tos moterys neturi 
ką veikti, tik maloniai šnekučiuotis apie plastikinius 
dubenis? 

— Mamų draugija nėra namų šeimininkių klubas. 
Atvirkščiai, joje yra daug karjerą darančių moterų. Be 
to, pagrindinė draugijos narių užduotis - remti drau- 
gijos nares. 

— Nežinau, - pasakė Anė. - Visą dieną plušu su bū- 
simosiomis ir ką tik tapusiomis mamomis, aš nežinau, 
kaip tos ponios su sutrikusia hormonų veikla galėtų 
man padėti. Švelniai tariant. 

— Tos, iš draugijos, nėra jaunos mamos, - pasa- 
kiau aš. - Jos kaip tik labai patyrusios. Jos turi savo 

tinklalapį, kuriame kalbasi viena su kita. Svarbiau- 
sia tema, žinoma, vaikai. Ar tavo Džasperis mėgino 
lankyti kokius nors užsiėmimus? Išskyrus, žinoma, 
PVTP*. 

- Jis nelankė ir PVTP, - pasakė Anė. - Aš juk esu 
akušerė! Pas mane ateina mamos, kad ką nors sužino- 
tų apie iššutimus, naujagimių pilvo skausmus ir krūtų 
uždegimus. Mane vadina Dubens karaliene. 

Supratau, kad reikėjo pateikti svaresnių argumentų. 

— Gerai, bet ar gali Džasperis groti instrumentu? - 
paklausiau aš. 

— Ne, - atsakė Anė, - bet... 

Nutraukiau ją. 

— Ar jis moka užsienio kalbą? 

— Ne, - vėl atsakė Anė. - Juk jam tik ketveri! 

— Jau ketveri, nori pasakyti, - spaudžiau ją į kampą. - 
Ar tu kada nors buvai su juo vaikų baseine? O vaikų 
chore? O vaikų ritmikos būrelye? O vaikų teatre? 

Anė purtė galvą. 

- Aš buvau su juo kūdikių baseine. Bet tik tris kar- 
tus, nes visą laiką kas nors... 

— Ar moka jis valgyti pagaliukais? 

— Nee, bet ir aš nemoku. 

Aš variau toliau, vardydama visus kursus, kuriuos 
radau mamų draugijos interneto puslapyje, skyriuje 
Miesto siūlomos lavinimosi galimybės, kainos ir ko- 
kybė. 

- Ar jis moka padaryti fetrinį angelą sargą? Ar groja 
fleita? Ar dalyvauja vaikų cirko būrelyje? 


* Prahos vaikų ir tėvų programa, paremta vaikų ir tėvų ryšiais, 
užsimezgančiais ankstyvame amžiuje per žaidimus grupėje. 

Anė neigiamai purtė galvą. 

— Pastarąjį kartą net praleidau žibintų gaminimo 
pamokėles darželyje. Džasperis buvo vienintelis vai- 
kas su pirktu žibintu. 

— Matai, - pasakiau. - Auklėdama Nelę padariau 
lygiai tiek pat klaidų. Kai jos klausdavau, ar užrašyti 
ją į baleto būrelį ir ji pasakydavo ne, leidau jai jo ne- 
lankyti. O dabar ji man tai prikiša. Dabar duktė man 
sako, kad visai nenuostabu, jog jai nesiseka prancūzų 
kalba, juk visi kiti jos bendraklasiai turėjo aukles pran- 
cūzes. Dabar mūsų mažyliai labai maži, bet kada nors 
jie mums tai prikaišios. 

— Džasperis nuo trejų metų moka važinėti dviratuku 
be pagalbinių ratukų, - pasigyrė Anė. - Ar tai niekis? 

— Tai nesiskaito, jei nori žinoti. Mums reikia tos 
mamų draugijos, Ane. Anksčiau buvo normalu palikti 
vaikus ramybėje, bet jei dabar taip elgsies, vėliau jie ne- 
galės pavyti savo vienmečių, kai pradės lankyti mokyk- 
lą. Įsivaizduok: Julijus ir Džasperis moka tik parašyti 
savo vardus, o kiti vaikai laisvai kalba angliškai, groja 
fleita ir jau perskaitė visas knygas apie Harį Poterį, apie 
kitus dalykus nėra ko ir kalbėti. Ar nori šito? 

— Ne, - atsakė Anė. 

— Dar ne vėlu. Eime į mamų draugiją. Jos tave tikrai 
priims. Juk tu esi akušerė. 

— Kiek tai kainuoja? - Anė nebuvo galutinai apsi- 
sprendusi. 

— Ne, draugijos nariai nieko nemoka, - pasakiau. — 
Aš tuoj pat paklausiu, ar gali rytoj ateiti į bandomąjį 
susitikimą. 

— Na gerai, - pasakė Anė. - Galiu apsižvalgyti. 

Aš draugiškai ją apkabinau. 

— Kartu mums bus daug smagiau. 

Fraukė nebuvo sužavėta mano pasiūlymu. 

— Klausyk, Konstancija, tai juk ne atviras renginys, 
į kurį gali vesti savo drauges, kurių mes nepažįstame. 
Man reikia pasitarti su kitomis. 

— Anė yra Džasperio iš Pono Nilsono grupės mama, - 
pasakiau aš. - Tu ją tikrai pažįsti. 

— Ar Džasperis tas vaikas, kuris visą laiką šaukia? — 
paklausė Fraukė. 

- Jis kalba truputį garsiau nei kiti vaikai, - pasa- 
kiau, - bet jis labai išsivystęs pagal savo amžių. Jau 
trejų metų jis mokėjo važinėti dviratuku be pagalbi- 
nių ratukų. 

— Baiminuosi, kad čia gali būti nesugebėjimo su- 
kaupti dėmesį sindromas, - pasakė Fraukė. - Jau sa- 
kiau, kad turiu tai aptarti su kitomis. Mes į savo drau- 
giją bet ko nekviečiame, net į bandomąją popietę. 

— Džasperis tikrai sugeba sukaupti dėmesį, - užtik- 
rinau aš. - Aš esu psichologė ir iš karto tai pastebė- 
čiau. Beje, Anė yra akušerė. 

Man teko truputį pagudrauti. Turėjau kuo geriau 
pristatyti save ir Anę. Jei jos pareikalaus mano diplo- 
mo, pasakysiu, kad jį kažkur nukišau. Paprastai aš vis- 
ką kur nors nukišu. 

— Gerai, manau, kad galėsiu už kitas nares nuspręsti, 
ar tu gali atsivesti vieną viešnią, - pasakė Fraukė. - Pa- 
galiau juk draugijos popietė vyks mano namuose, ar 
neė 

— Labai ačiū, - ištariau laimingu balsu. - Ar reikia 
man ką nors atsinešti? Aš galiu iškepti pyragą. 

— Ne, nėra reikalo, - pasakė Fraukė. - Mes visos lai- 
komės dietos. 

Kad iki savaitgalio spėtume nudažyti virtuvę balta ir 
žydra spalva, prie dažymo pristačiau ir Trudę. Ji pasi- 
siūlė, o man reikėjo pagalbos. Be to, Trudė turėjo dau- 
gybę laiko. Mimi aprengė ją oranžiniu kombinezonu, 
ir Trudė susižavėjusi puolė prie darbo. Kai spintelių 
dureles nudažėme šviesia spalva, virtuvė tapo daug 
erdvesnė. O kai bus pritvirtintas naujasis stalviršis ir 
prisuktos naujos nerūdijančio plieno rankenėlės, jos 
bus neįmanoma pažinti. 

Mimi su Trude puikiai sutarė, nors viena kitai turė- 
jo ką prikišti. 

— Ta Mimi yra labai aktyvi, ar ne? - šnabždėjo man 
Trudė, kai Mimi negalėjo išgirsti mūsų pokalbio. - La- 
bai įsitempusi ir siekia pergalių. 

— Bet miela, - atsakiau aš. 

— Ta Trudė tokia keistuolė, ar ne? - pasakė Mimi po 
penkių minučių, kai Trudė nuėjo į tualetą. - Visiškai 
nesigaudo realiame gyvenime ir gyvena iliuzijomis. 

— Bet miela, - pasakiau aš. 

Tą dieną Nelei pamokos baigėsi vėliau ir kai ji pava- 
kary grįžusi trinktelėjo durimis, supratau, kad kažkas 
negerai. 

Net nepažvelgusi į mus, ji užlipo laiptais į viršų. Aš 
nuėjau paskui ją. 

— Nele, brangioji, kas atsitiko? 

Nelė pažvelgė į mane pagiežingu žvilgsniu. 

- Taigi! Ačiū, kad sugriovei mano gyvenimą. Dabar 
aš susikrausiu daiktus ir išsikraustysiu pas tėvelį. Ir 
niekada daugiau negrįšiu, ar supratai? 

- Ir kaipgi aš tau sugrioviau gyvenimą? - paklau- 
siau aš. 

— Tu pati gerai žinai, - pasakė Nelė. - Ir ko tu iš viso 
nuėjai į tą kvailą tėvų susirinkimą? Jei tėvelis būtų nu- 
ėjęs, nebūtų man padaręs gėdos. 

— Cha cha cha, - nusijuokiau. Per visą tėvo karjerą 
Lorencas tik vieną kartą buvo tėvų susirinkime, ir tai 
tik todėl, kad aš buvau su Julijumi nėščia ir bet ku- 
rią akimirką man galėjo nubėgti vandenys. Po penkių 
minučių Lorencas užmigo, vienintelis jo įnašas į susi- 
rinkimą buvo jo knarkimas. Štai kas, mano manymu, 
buvo gėda, o ne tai, ką aš padariau. 

— Ką gi aš iškrėčiau per tėvų susirinkimą, Nele? 

— Tu man padarei gėdą, - pasakė Nelė. - Visi dabar 
juokiasi iš manęs susiriesdami. 

- Iš ko? Ką aš ne taip padariau? 

Anksčiau aš visą laiką gėdijausi, kai mano mama at- 
eidavo pas mano drauges manęs pasiimti su juokingu 
rožiniu sportiniu kostiumu. Todėl nusprendžiau, kad 
niekada taip nevilkėsiu. (Dažytojos kombinezonas 
buvo išimtis.) 

— Tu išdavei, kad aš vis dar klausau kasečių apie Bibi 
Bloksberg*! - sušuko Nelė ir truktelėjo sportinį krepšį 
nuo spintos. - Kodėl taip pasielgei? 

Ak, taip, apie tas kasetes. 


* Elfie Donnelly vaikiškų istorijų veikėja. 

— Brangute, buvo kalbama apie jūsų norų (roko 
koncertų, įvertų žiedukų, alkoholio ir popso) ir to, kas 
jūs esate, o esate jūs dar vaikai, neatitikimą. Visi tėvai 
pasakojo, kokios vaikiškos dar yra jų atžalos, ir aš pa- 
sakiau, kad tu kartais dar klausaisi Bibi Bloksberg... 

Nelė buvo jau pradėjusi krautis į krepšį savo spintos 
turinį. 

— Puiku, mamyte, ačiū, kad pavertei mane visos mo- 
kyklos pajuokos objektu. 

— Bet mieloji, kiti taip pat daug ką... 

— Aš tau ne mieloji! - sušuko Nelė. - Nenoriu nieko 
bendra su tavimi turėti! - Ji užsimetė savo krepšį ant 
pečių ir kaip viesulas iššvilpė iš kambario... 

— Nele! Prašau, palauk! Tu juk nežinai, ar tėvelis yra 
bute. Galbūt butas dar vis išpurkštas nuodais. Nele! 

Bet Nelė nesustodama nubėgo laiptais žemyn ir 
uždarydama trenkė duris lygiai taip pat stipriai, kaip 
įeidama. 

Likau nusiminusi stovėti prieškambaryje. 

— Kas vėl atsitiko tam rožiniam kūdikiui? - paklau- 
sė Mimi. 

— Ji nori persikraustyti pas tėvą, - paaiškinau aš. 

— Tai maža išlepinta rupūžiokė, - pasakė Mimi. 

- Tegul eina, - pasakė Trudė. - Šiuo metu su ja vis 
viena neįmanoma susikalbėti. 

— O kada bus galima susikalbėti? 

— Tikriausiai, kai jai bus apie trisdešimt ir jos pačios 
vaikai trankys durimis, - pasakė Mimi. - Ar atkimšti 
šampano butelį? 

— Nee, ačiū, - pasakiau. 

Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų Moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik“ namų 

šeimininkės, čia aptariame šiuolaikinei Moteriai ir Mamai 

svarbias temas ir rūpestingai viena kitą palaikome. 


Priėjimas 
tik draugijos narėms 


Į pradžią ryšiai el. paštas registracija 


Kovo 15 
Šiandien su gailesčiu atidaviau mūsų kanarėlę į gyvū- 
nų prieglaudą. Mes ją labai mylėjome, labiausiai mes 
su Timiu, bet pavojus pasigauti paukščių gripą, kai esu 
tokios būsenos, yra tiesiog per didelis. Esu LABAI nuliū- 
dusi, nes netekau cypliukės, todėl skubiai reikia palai- 
kymo. Norėjau Ebay įsigyti krepšį kūdikiui nešioti, bet 
kažkas paskutinę sekundę nugvelbė man iš panosės. 
Būtinai dalyvausiu Franciskos Jakob seminare, kad man 
taip dar kartą neatsitiktų. Dėl visa ko atsinešiu savo gim- 
nastikos kamuolį, pastarąjį sykį vos nenumiriau ant ne- 
patogios kėdės! 

Mamytė (liūdnas didelis pilvukas) Elena 


Kovo 16 
Į kito penktadienio draugijos popietę pakviečiau Kon- 
stanciją Višnevski. Ji viena augina vaikus, tai berniuko 
iš Pono Nilsono grupės mama. Nors priėmusios Gitę 
įvykdėme vienišų motinų kvotą, reikėtų pasiklausyti, ką 
ji gali pasiūlyti mamų draugijai. Ji yra išsilavinusi ir gerai 
rengiasi. Janas pažįsta ją nuo studijų laikų, jis prisimena, 
kad jos tėvai vienoje Šiaurės jūros saloje turi viešbutį 
ar poilsiavietę. Manau, turime ją išklausinėti. Nereikėtų 
praleisti tokios puikios galimybės, ar ne? 

Turiu baigti, reikia su Laura Kristina ratukinėmis pa- 
čiūžomis apvažiuoti kvartalą. Jei nevažiuosiu kartu su 
ja, ji nuvažiuos iki artimiausio kiosko. Ir ką man daryti 
su tuo vaiku? Dabar ji nori į internatą ir galvoja tik apie 
Hanę ir Nane. 

Fraukė 


K“ išėjo Mimi su Trude, aš išmaudžiau Julijų, pa- 
guldžiau miegoti ir pasiruošiau ilgai bemiegei 
nakčiai. Trinktelčiau pati sau už tą Bibi Bloksberg is- 
toriją, bet aš nesitikėjau, kad kas nors mane išduos. 

Aš daug kartų skambinau Lorencui, bet atsiliepda- 
vo tik atsakiklis. Nelės mobilusis telefonas visą laiką 
buvo užimtas. Tikriausiai vyksta pokalbis žinutėmis 
tema: „Mano mama yra nediskretiškas monstras. Sė- 
šiuolaikines raganas. Nelė visada norėdavo žiūrėti šį 
serialą, bet aš neleisdavau. Bibi Bloksberg - leisdavau, 
o šių dekoltuotų demonų žudikių - ne! 

Apie pusę dešimtos garsiai suskambėjo durų skam- 
butis. Aš nulėkiau prie durų ir jas atvėriau. Ašaromis 
apsipylusi Nelė prašvilpė pro mane, užbėgo laiptais ir 
užtrenkė savo kambario duris. Prieškambaryje nuo 
lubų nukrito tinko gabalas. 

— Tai vis tavo kaltė, - pasakė Lorencas. Jis liko sto- 
vėti prie durų ir piktai žvelgė į mane. Jo volvo stovėjo 
ant šaligatvio, variklis buvo įjungtas. - Tu nesilaikai 
mūsų susitarimo. 

— Nežinau, nuo kada Bibi Bloksberg yra mūsų susi- 
tarimas, - pasakiau. 

— Turėjau pasiimti vaikus savaitgalį, - pasakė Lo- 
rencas. - Šiandien ne savaitgalis. Mes taip neplanavo- 
me. Aš nieko nenujausdamas ateinu namo ir manau, 
kad butas tuščias. Negali įsivaizduoti, kokį šoką aš pa- 
tyriau, kai Nelė netikėtai įėjo į kambarį. 

— Tikrai, - pasakiau. - Visai neseniai tau atėjus visa 
šeima sėdėdavo ant sofos. Nieko siaubingo nematau, 
kad tavo duktė įėjo į kambarį. 

— Tavęs ten nebuvo, - pasakė Lorencas. - Ji visus 
ten buvusius labai išgąsdino. Baisu. Ir tik todėl, kad tu 
nesilaikai susitarimų. Aš savaitgalį viską būčiau paaiš- 
kinęs Nelei ir Julijui daug švelniau. Stilingiau. 

— Ką tu jiems būtum švelniau paaiškinęs? 

Artimiausio Hempelių lango žaliuzės pakilo. 

— Kokia begėdystė! - išgirdau ponios Hempel klyks- 
mą. - Automobiliai ant šaligatvio trukdo pėstiesiems! 

— Tuoj važiuoju, - sušuko Lorencas. - O Viešpatie, 
ta sena griuvena dar gyva! 

— Ką tu jiems būtum švelniau paaiškinęs, Lorencai? 

— Tuoj pat išjunkite variklį, kitaip pakviesiu poli- 
ciją, - sušuko ponas Hempelis. - Mes nepakęsime tų 
anglies viendeginio dujų. Mes miegame atidarytais 
langais! 

— Ir tas senas knarklys dar kruta, neįtikėtina, - pasa- 
kė Lorencas. - Ir dar tvirtinama, kad storuliai greičiau 
miršta, cha cha cha! 

— Lorencai! Ką tu nori vaikams švelniau paaiškinti? 

— Viešpatie, neapsimesk kvailesne nei esi, - pasa- 
kė Lorencas. - Aš buvau ne vienas! Noriu pasakyti, 

kad jei būčiau žinojęs, kad kažkur tamsiame bute yra 
Nelė, tai... 

— O Dieve, - sušukau aš. - Su tavimi buvo moteris! 

— Ne kažkokia moteris, - pasakė Lorencas. 

— Kokia gėda, - sušuko ponia Hempel. - Mes jus 
patrauksime atsakomybėn už šį nuodijimą anglies 
monoksidu! Čia yra mažas vaikas! 

— Tada leiskite vargšui vaikui miegoti! - sušukau aš 
atgal. - Ką reiškia, Lorencai, ne kažkokia moteris? 

— Kaip sakiau, norėjau vaikams švelniai pasakyti, 
bet iš kur aš galėjau žinoti, kad Nelė netinkamiausiu 
momentu įsiverš į kambarį... 

— O ne, Lorencai! Ką ji matė? 

— Nedaug, - pasakė Lorencas. - Šviesa buvo prige- 
sinta. Be to, jai juk jau keturiolika, ji žino, kaip atrodo 
nuogi Žmonės. 

— Mes tuoj iškviesim policiją! - sušuko ponas Hem- 
pelis. - Skaičiuoju iki trijų. Vienas... 

— Tai negali būti tiesa, - pasakiau. Norėjau Loren- 
cui įspirti. Vargšė Nelė. Savo pačios tėvus įsivaizduoti 
besimylinčius yra gana baisu, bet užklupti tikrovėje — 
tikra trauma. Juo labiau kad ten buvo visiškai svetima 
moteris. 

— Ji sukėlė baisų triukšmą, - pasakė Lorencas. - Ir 
kaip ji mane plūdo! Kad būtum girdėjusi! Ji išvadino 
mane apsimetėliu, melagiu ir galas žino kuo. Tu ją to 
gerai išmokei. 

— Trys! - sušuko ponas Hempelis. - Na, gerai, mes 
skambinam į policiją. Jums buvo suteikta galimybė. 

— Lorencai, geriau dink man iš akių, kol nepaleidau į 
darbą rankų! - pasakiau aš. Neprisimenu, kad kada nors 

būčiau buvusi tokia įsiutusi. Šis vyriškis visiškai nesu- 
pranta, kad yra neteisus! Ir toks žmogus yra advokatas. 

— Dievuliau, mergaitei keturiolika metų, ji supras, 
kad jos tėtis neturi užsidaryti vienuolyne, nes mes išsi- 
skyrėme, - pasakė Lorencas. 

— Ak, užsičiaupk, apgavike ir melagi. 

Aš stipriai trenkiau durimis visiškai nesirūpinda- 
ma, kad galiu šitaip sulaužyti Lorencui nosį. Iš Loren- 
co nepasigirdo skausmo riksmo, bet jis ir nebemėgino 
pratęsti pokalbio. Hempeliams garsiai plūstantis jis 
įsėdo į automobilį ir nuvažiavo. Aišku, namuose jam 
reikėjo viską pradėti iš naujo, kad galėtų užbaigti. Lo- 
rencas buvo nepratęs palikti nebaigto darbo. 

Tyliai pabeldžiau į Nelės kambario duris. 

— Palik mane ramybėje, - pasakė Nelė. Tačiau šioje 
situacijoje nekreipiau dėmesio į jos žodžius ir įėjau į 
kambarį. 

Nelė gulėjo ant lovos įspraudusi galvą į savo asiliu- 
ką, su kuriuo miegodavo. Atsisėdau ant lovos krašto. 

— Mieloji, labai užjaučiu, kad tu tai matei. 

— Niekada nebuvo jokių tarakonų, - kūkčiodama 
ištarė Nelė. - Jis tik norėjo, kad nematyčiau tos merg- 
šės. Pasigailėjimo vertas bailys. 

Nebuvo jokių tarakonų, kaip ir nebuvo jokio kito 
pagrindo mūsų skyryboms, tik „ta mergšė“. Mano spė- 
liojimai nuo pat pradžių buvo teisingi. Lorencas taip 
atsikalbinėjo, kad ėmiau pati savimi netikėti, tai buvo 
šlykščiausia toje istorijoje. Esu įsitikinusi, kad naujoji 
meilė atsirado ne nuo vakar dienos. 

Nelė buvo teisi: Lorencas buvo pasigailėjimo vertas 
bailys. 

Atsargiai glosčiau jos plaukus. 

— Nele, brangioji. Labai atsiprašau už Bibi Bloks- 
berg. Nereikėjo man to sakyti. Bet visi tėvai pasakojo 
nemalonius dalykus apie savo vaikus. Ką daro paaug- 
liai, nors pučiasi, kad yra suaugę. Ar žinojai, kad Nina 
Brand niekada neina miegoti nepasakiusi savo Barbei 
labanakt? Lukas prieš eidamas miegoti būtinai nori su 
savo mama pasimelsti. Tas pats Lukas, kuris neseniai 
prisigėrė alaus ir ėmė triukšmauti. Lena kas vakarą 
per televiziją žiūri Smėlio žmogeliuką. Pas Sarą, tą pa- 
čią Sarą, kuri į klasės išvyką slapčia atsinešė dėžę alko- 
holinio kokteilio, visą naktį prie lovos dega lemputė. 
Elmas prašo, kad jo mama ant sumuštinio kečupu nu- 
pieštų šypsenėlę. O vienam berniukui, regis, Markui, 
kad užmigtų reikia gardžiai kvepiančios nosinaitės. 

Nelė staiga atsisėdo. 

— Tikrai? Markui reikia nosinaitės? - ji nusišluostė 
nuo veido ašaras. 

— Taip, ant jos išsiuvinėti kiškiukai, - pasakiau aš. 

Nelė sukikeno. 

— Ir dar Markas giriasi, kad netrukus pasidarys ta- 
tuiruotę! Rytoj jo paklausiu, ar ne kiškiuką ruošiasi 
išsitatuiruoti! 

Ji sukūkčiojo dar kartą, kaip kūkčiodavo būdama 
visai maža mergaitė, kai užsigaudavo keliukus. Pasi- 
sodinau ją ant kelių. 

— Aš taip tave myliu, Nele, - pasakiau. - Esu labai 
laiminga, kad tu vėl su manimi. Nors labai apgailes- 
tauju dėl to, kas įvyko. 

— Aš taip pat tave myliu, - pasakė Nelė. - Iš tikrųjų. 

Mes sėdėjome tvirtai apsikabinusios ir tylėjome. 

— Tėvelis tikras šiknius, - pasakė Nelė pagaliau. - Ar 
tu žinojai, kad jis turi šviesiaplaukę mergšę? 

— Ne, - ištariau. Labai norėjau iškamantinėti Nelę apie 
naująją Lorenco meilę. Ar labai šviesūs jos plaukai? Ar 
jaunesnė už mane? Ką ji darė su Lorencu ar jis su ja? Bet, 
žinoma, taip daryti negalima. Vargšą vaiką ištiko šokas. 

— Galbūt ji visai miela, - pasakiau aš. - Juk tėtis turi 
gerą skonį moterims. 

— Manau, šlykštu, kad jis mums melavo, - pasakė 
Nelė. 

— Taip, jis pasielgė negerai, - tariau. - Bet tikriausiai 
jis labai apgailestauja. Aš žinau, kad tu ir Julijus jam 
esate labai svarbūs. Jis nori, kad jūs apie jį galvotumėte 
tik gerai. 

— Per vėlu, - pasakė Nelė ir sukikeno. - Ar Lena tik- 
rai žiūri Smėlio žmogeliuką? Be to, ji neturi nei brolių, 
nei seserų. O kokia ji išdidi stovi rūkalių kampe! 

— Pamiršau papasakoti apie Morisą, - pasakiau. — 
Žiūrėdamas „Ledynmetį“ jis taip verkė, kad mama tu- 
rėjo papasakoti, kad istorija baigsis happy end u. 


x*xX* 


Kai Nelė pagaliau užmigo, paskambinau Lorenco 
draugui ir advokatui Ulfiui Kleinšmitui. Aš taip buvau 
įsiutusi ir taip norėjau sužinoti kai kuriuos dalykus, 
kad negalėjau laukti iki rytojaus ryto. 

Ragelį pakėlė Ulfio žmona. Aš gerai ją pažinojau iš 
įvairių kviestinių vakarėlių. Ji buvo viena iš tų liesų 
moterų, kurios nuolat laikosi dietos, bet nenori prisi- 
pažinti. Kai ji pas mus lankydavosi, visą vakarą stum- 

dydavo valgį lėkštėje iš kairės į dešinę ir vis girdavo 
mano kulinarinius sugebėjimus. Po poros dienų ji vi- 
sada atsiųsdavo padėką, parašytą plunksna ant rankų 
darbo popieriaus, užtikrindama, kad seniai nebuvo 
taip gardžiai valgiusi. Buvau tikra, kad ši moteris nuo 
1989 metų nė lašo neturėjo burnoje. Bet jos rengiami 
vakarėliai būdavo nepriekaištingi, esant menkiausiai 
progai ji spausdindavo valgių sąrašą ir puošdavo stalą 
prašmatniomis gėlių puokštėmis, kurios būdavo su- 
skinamos nuosavame sode. 

Po to, kai Lorencas viešai pranešė apie mūsų sky- 
rybas, Frederikė manęs daugiau nekviesdavo. Kartą 
sutikau ją parduotuvėje, ji paspaudė man ranką ir pa- 
sakė, kad labai apgailestauja dėl to, kas atsitiko. 

— Ačiū, - atsakiau aš ir pagalvojau, kad pirmą kartą 
joje matau nors truputį žmogiškumo. 

— Bet po visų tų metų Lorencas turi pagalvoti ir apie 
save, - pridūrė Frederikė, ir visa mano simpatija jai vėl 
išgaravo. 

Kai jai paskambinau, jos balsas buvo truputį irzlus, 
bet jokiu būdu ne mieguistas. Tokios moterys kaip ji 
iki vėlyvos nakties rašo padėkas ant rankų darbo po- 
pieriaus. Esame labai dėkingi, kad atsiuntėte padėką už 
praeitą sekmadienį įvykusį vakarėlį. 

— Sveika, Frederike, čia Konstancija Višnevski. No- 
rėčiau pakalbėti su tavo vyru. 

— Jau penkiolika minučių po vienuolikos, - pasakė 
Frederikė. 

— Ačiu, kad pasakei laiką, mano laikrodis kaip tik 
sugedo, - pasakiau aš tokiu pat šaltu balsu. - Būk to- 
kia maloni ir pakviesk Ulfį nuo televizoriaus, gerai? 

Frederikė tik sušnopavo, bet po poros sekundžių ra- 
gelį paėmė Ulfis. 

— Norėjau tik pranešti, jog nuo šiol nepageidauju, 
kad man atstovautum, - pasakiau aš. 

— Konstancija, nėra būtina tai aptarinėti vidury 
nakties, - smagiai pasakė Ulfis. - Ateik rytoj į mano 
kontorą, ten mes viską ramiai aptarsim. 

— Ne, tai jau nuspręsta, - pasakiau. - Aš turiu savo 
advokatą. 

— Tu turi žinoti, už ką švaistysi Lorenco sunkiai už- 
dirbtus pinigus, - pasakė Ulfis. 

— Tiesą sakant, aš norėčiau patį Lorencą iššveisti 
pro langą, - pasakiau aš. - Jis turi kitą moterį. 

— Suprantu, kad esi supykusi, - pasakė Ulfis. 

— Iš karto nujaučiau, kad taip ir yra, bet jis visą laiką 
tai neigė, bailys. 

— Bet juk nėra jokio pagrindo iš karto kurti kerš- 
to planų, - ramino mane Ulfis. - Aš tavo interesams 
atstovausiu lygiai taip pat kaip ir Lorenco, gali būti 
tikra. Niekas nenori tavęs apgaudinėti, tikrai. Tiek Lo- 
rencas, tiek aš linkime tau tik geriausio. 

— Ak taip? Tai kodėl man nepasakei, kad Lorencas 
turi meilės nuotykį? - paklausiau aš. 

— Tai ne meilės nuotykis, - užtikrino Ulfis. - Jo ir 
Parisės santykiai yra gana rimti. 

Parisės jis ištarė pabrėždamas r garsą. 

— Parisė? Kaip Parisė Hilton? - paklausiau aš. - Ar 
ji ne amerikietė? - Amerikiečiai gali vadinti savo vai- 
kus kaip nori, ten merijos valdininkai dėl nieko nepri- 
eštarauja. Niekas nedraudžia suteikti tokį vardą, kaip 
gimimo vieta, laikraščio ar aplankytos vietovės pava- 

dinimas. Bruklinai, Paryžiai ar Lurdai - tai dar ne vis- 
kas. Jei pas mus būtų tokie įpročiai, tai Nelės vardas 
būtų Kiolnas Ziulcas, o vargšo Julijaus - Pelvormas. 

— Ne amerikietė, bet modelis, - pasakė Ulfis. Tai 
skambėjo solidžiai. - Ir abu iš tikrųjų myli vienas 
kitą. 

— Tikrai? Kaip galima per tokį trumpą laiką tai su- 
vokti? 

Šiuo klastingu klausimu norėjau jį pagauti, ir Ulfis 
užkibo. 

— Septyni mėnesiai ne toks jau trumpas laikas, - pa- 
sakė jis. - Per tą laiką galima suprasti, tinka du žmo- 
nės vienas kitam, ar ne. 

Aš paskaičiavau. Dabar buvo kovo vidurys, vadina- 
si, Lorencas apgaudinėjo mane maždaug nuo praeitų 
metų rugsėjo. Su Parise. Tikriausiai tai netikras vardas. 
Galbūt iš tikrųjų jos vardas buvo Elfrida. Neseniai, kai 
kalbėjau su Lorencu telefonu, jis sėdėjo ne ant dvira- 
čio treniruoklio, o ant Elfridos. Tai paaiškina, kodėl jis 
tiek kartų kartojo taip ir 000, ir kodėl taip prastai veikė 
jo atmintis. 

Mane iš tikrųjų nesunku apdumti. 

— Vadinasi, mūsų skyrybų priežastis yra šis asmuo, - 
tariau. 

— Bet tai visiškai nesvarbu, - pasakė Ulfis. - Dėl to 
tau nepriklauso daugiau pinigų. 

— Tikrai nepriklauso? O mano advokatas sako ką 
kita, - pasakiau aš. 

— Kas tavo advokatas? - pasiteiravo Ullfis. 

— Labai geras profesionalas, - pasakiau aš. - Garsus 
tuo, kad visada sutriuškina savo priešininkus. 

— Kuo gi jis vardu? 

Taip, o koks jo vardas? Alfonsas, Ansgaras, Anto- 
nas... taip, prisiminiau. 

— Antonas, - atsakiau aš. 

— Antonas, Antonas, - pakartojo Ulfis, kuris pama- 
nė, kad Antonas yra pavardė. - Niekada negirdėjau. 
Kokiai draugijai jis priklauso? 

Iš kur aš galiu žinoti? 

— Tai tu netrukus sužinosi, - pasakiau aš ir padėjau 
ragelį. 

— Numečiau du kilogramus, - pasakė Anė bėgdama 
ir paplekšnojo sau per pilvą. Iš lėto temo. Pas mus 
namuose Maksas su Nele saugojo Julijų ir Džasperį, 
tai yra jie visi sėdėjo ant lovos ir žiūrėjo Karlsoną ant 
stogo. - Po truputį pradedu sau patikti. 

— O man vis tiek atrodo, kad tau tinka apvalios for- 
mos, - pasakė Mimi. - Mes visos negalime būti tokios 
sudžiūvėlės. 

— Tu šitaip sakai, nes pati esi sudžiūvėlė, - pasakė 
Anė ir pakėlė akis į dangų. - Gerasis Dievuli, jei negali 
manęs padaryti liekna, tai bent padaryk kitus riebiais. 

— Galbūt ir aš būsiu riebi, kai pastosiu, - pasakė 
Mimi. Mes iš lėto bėgome per nedidelį gyvenvietės 
skverą. Jo viduryje buvo žaidimų aikštelė su smėlio 
dėže, kurioje buvo daugiau kačių ir šunų išmatų nei 
smėlio. - Aš kas naktį sapnuoju stambias krūtis ir ap- 
valų pilvą. Bet kai ryte pabundu, vėl esu plokščia kaip 
visada. 

— Taip, pastojimas yra tikras mokslas, - pasakė 
Anė. - Ar sudarei temperatūros kreivę? 

— Mėginau, - atsakė Mimi. - Bet Roniui nepatinka 
seksas pagal kalendorių. 

— Tokie jau tie vyrai, - pasakė Anė. - Praeina vos 
dveji metai po vestuvių, ir jie jau tingi mylėtis. 

Mes su Mimi sutartinai pažvelgėme į ją. Bet Anė 
mūsų žvilgsnių nepastebėjo. 

— Jei užsimanyčiau dar kartą pastoti, turėčiau pir- 
miausia apsipirkti pas Beatą Uzę. 

— Mūsų problema yra ne per mažai sekso, o atvirkš- 
čiai, - pasakė Mimi ir prikando lūpą. - Mes tiesiog 
per daug mylimės. 

— Kaip? - mes su Ane vos spėjome paskui ją. - Tu 
sakai, per daug sekso? 

— Taip, daug kartų per savaitę, o savaitgaliais kelis 
kartus per dieną, - atsakė šnopuodama Mimi. - To- 
dėl spermatozoidų koncentracija ejakuliacijos metu 
nepakankama. 

Štai kaip, o aš apie tai nieko nežinojau. 

— Tikrai? — ištarė Anė, o jos balse pasigirdo pavy- 
das. - Kad taip man tavo problemas! 

— Kodėl tu nesielgi kaip kiekviena normali mote- 
ris? —- paklausiau aš. - Kodėl nesakai, kad skauda gal- 
vą? Arba kad tave aplankė tavo kvaila teta, arba kodėl 
neapsimeti, kad miegi? 

— Kokia teta? - paklausė Anė. 

— Aš negaliu prieš jį atsilaikyti, - pasakė Mimi. 

— Aš negaliu atsilaikyti prieš saldainį, - pasakė 
Anė. - O prieš vyrą — visai paprasta. 

— Bet ne prieš Ronį, - pasakė Mimi. 

Anė ir aš su pavydu atsidusome. 

- Yra tik viena išeitis, - pasakiau pagaliau. - Turime 
jus sulaikyti, kad nepultumėte vienas prie kito. Būtų ge- 
riausia, jei kuriam laikum persikraustytum pas mus. 

- Tai sudaužytų Ronio širdį, - pasakė Mimi. - Ir 
mano. 

— Bet juk siekiame gero tikslo, - pasakė Anė. - Pati- 
kėk manimi, kai gims pirmasis kūdikis, pastoti su kitu 
bus lengva. Tada pasiseks iš pirmo karto, nes sėklos 
koncentracija bus tinkama. 

— Tada ir tu tapsi mamų draugijos nare, ir mes vi- 
sos kovosime už Vokietijos super mamos vardą, - ap- 
sidžiaugiau aš. 

Kai mes apsukome skverelį du kartus, prieš mus at- 
bėgo kitos bėgikės. Tai buvo Fraukės draugė Sabina 
kažkokia Ziulckopf, draugijos vyriausiosios mamos 
pavaduotoja, sėkmingai daranti karjerą ir tikriausiai 
ilgametė miesto maratono nugalėtoja moterų per tris- 
dešimt grupėje. 

Nusišypsojau jai stengdamasi, kad nesimatytų pa- 
vydo, bet ji abejingai permetė mane žvilgsniu ir įsi- 
spoksojo į Mimi. 

— Tik pamanyk! Mimi Pfaf! Tavęs nemačiau jau visą 
amžinybę! 

— Sabina Cygenvait! - ištarė Mimi. 

— Cygenvait-Ziulcerman, - patikslino Sabina tuo 
metu, kai jos apsikeitė bučinukais į dešinę ir į kai- 
rę. - Sakyk gi pagaliau, kaip tau sekasi! Ar gandai, kad 
metei darbą, nemeluoja? 

— Taip, - pasakė Mimi. - Ilsiuosi prieš keisdama už- 
siėmimų rūšį. 

— Taip, girdėjau apie apkurtimą, dramatiška, ir dar 
apie tą persileidimą, vargšele. O biologinis laikrodis 
tiksi, ar ne - tik tak, tik tak. Esu labai patenkinta, kad 
man nebekyla prieaugio klausimų. Man visiškai pa- 
kanka Karstos ir Vybekės, po to, kai gimdant Karstą 
man padarė cezario pjūvį, paprašiau, kad mane sterili- 
zuotų, viskas vienu sykiu. Kad mano viršininkas galėtų 
ramiai miegoti. Kaskart, kai reikėdavo imti atostogas 
vaikams auginti, jo vos neištikdavo širdies smūgis. 

— Tu vis dar dirbi toje pačioje vietoje? Maniau, kad 
jau seniai... - pasakė Mimi. 

— O ne, tai buvo tik gandai. Jei myli savo darbą ir 
uždirbi tokius pinigus, negali per ilgai atostogauti, net 
dėl vaikų. Aš mirtinai nuobodžiaučiau namuose, o tu? 
O, atleisk, tavo padėtis kitokia, juk tu išėjai iš darbo dėl 
sveikatos, ar ne? Bet sakyk man, galbūt tu laukiesi, gal 
turiu tave pasveikinti? 

— Ne, aš nesilaukiu, - pasakė Mimi. - Aš vis dar 
svarstau už ir prieš. Visada, kai žiūriu į kitas mamas, 
galvoju: Viešpatie, ir tu tapsi tokia pat kvaiša! 

— Bet per ilgai nelauk, - pasakė Sabina. - Juk Žinai, 
kad nuo trisdešimt penkerių galimybė pastoti mažė- 
ja. Į mane reikėdavo tik atidžiau pažiūrėti, ir aš jau 
būdavau nėščia, bet daugelis mano pažįstamų pasto- 
jo pritaikius dirbtinį apvaisinimą. O tokie būdai labai 
apsunkina šeimyninį gyvenimą. Ar tu vis dar gyveni 
su savo Roniu? 

— Taip, žinoma, - neseniai mes keturias savaites ke- 
liavome po Tailandą, labai įdomu. 

— Taip, bet įvaikinti užsienietį vaiką yra ne taip pa- 
prasta, patikėk manimi. Klausyk, man reikia bėgti, 

šiandien bėgioju vakare išimties tvarka, nes rytoj anks- 
ti išskrendu į Miuncheną į kursus. Tu juk supranti, 
reikia dar susikrauti lagaminą, pažaisti su dukterimis, 
pažiūrėti, ar nieko nestinga vyrui. Na, butukas, butu- 
kas ir linkiu greičiau pastoti. Kai pastosi, pakalbėsim 
apie narystę mamų draugijoje, žmogus su tavo ryšiais 
visada pageidaujamas, - nusijuokė ji. - Cha cha cha, 
žinoma, kai būsi mama. 

Ji dar kartą pakštelėjo į orą ir nubėgo. 

— Kas čia tokia? - paklausė Anė, kuri klausėsi pokal- 
bio nieko nesuprasdama. - Norisi persižegnoti ir ant 
kaklo užsikabinti česnakų pynę. 

— Mes mokėmės vienoje klasėje, vėliau kartu studi- 
javome, - pasakė Mimi. - Nors esu kukli, turiu prisi- 
pažinti, kad Sabina visą laiką buvo antra. Ji buvo be- 
protiška garbėtroška, bet man sekėsi geriau. Be to, aš 
draugavau su šaunesniais vaikinais. Todėl ji visą gyve- 
nimą manęs nekenčia. 

— Bet juk jūs bučiavotės, - pasakiau. 

— Kartais taip elgiamasi... - pasakė Mimi. - Be to, 
dabar ji nustojo manęs nekęsti, nes laiko save niekada 
neskelbtų mūsų varžybų nugalėtoja. Juk ji turi ir vai- 
kų, ir karjerą. O aš - nederlinga kaip Gobio dykuma. 

— Užtat tavo geresnė figūra, - paguodžiau aš. 

— Ir tavo lūpų kampučiai nedrimba tau ant pečių, - 
pasakė Anė. 

— Dar ne, - atsiduso Mimi. 

— Be to, tu bet kada gali grįžti atgal į darbą, - pa- 
sakiau aš. - Jei nepasiseks su vaikais. Dieve, kokia ji 
šlykšti! Kaip ji iš tavęs tyčiojosi, kad gali dirbtinai ap- 
sivaisinti... 

- Taip, - atsiduso Mimi. - Ir aš nesu angelas. Šian- 
dien atrodė, kad ji buvo už mane nuodingesnė, bet ir 
aš kai ką negražaus padariau. Kai prieš ketverius me- 
tus Sabina buvo nėščia, verslininkų pasitarime sukriti- 
kavau jos įmonę. Sabina ir kelios kitos moterys norėjo 
po nėštumo atostogų pradėti dirbti po pusę dienos. 
Aš patariau firmos savininkui nesiryžti tokiam neren- 
tabiliam žingsniui. Tegul dirba visą dieną arba tegul 
visai nedirba, laikai sunkūs, moterys nori, kad darbo 
rinkoje į jas žiūrėtų kaip ir į vyrus. Todėl Sabina turėjo 
grįžti į darbą netrukus po gimdymo. Tikriausiai Die- 
vas už tai mane baudžia. 

— O ho ho, - pasakė Anė. - Tai taip pat, kaip per 
anksti pasodinti vaiką ant puodo, ar ne? 

— Tave skubiai reikia apvalyti, - pasakiau aš. - Pa- 
kalbėk apie tai su Trude. Ji panaikins tavo susitvenku- 
sius kaltės jausmus daug greičiau nei psichiatras. 

— Netikiu tokiomis nesąmonėmis, - pasakė Mimi. 

Namo medyje planai, kuriuos paruošė Maksas, buvo 
įspūdingi. Tai buvo ne kreivi piešinukai pieštuku, o 
kompiuteriu atliktas tikras architektūrinis projektas su 
vaizdu iš viršaus, iš priekio ir iš šono. Tai turėjo būti pi- 
ratų laivo, riterių pilies ir telefono būdelės kombinacija, 
pastatyta tarp dviejų raudonųjų bukų, kurie augo toli- 
miausiame sodo kampe taip arti vienas kito, kad jų šakos 
buvo susipynusios. Medžiai iš tikrųjų buvo gana stiprūs, 
kad išlaikytų namą ir vaikus jame, bet aš pasakiau, kad 
nėra reikalo daryti keturių metrų aukščio namo. 

— Bet toks jis turi būti, - pasakė Maksas. - Tik tame 
aukštyje yra šakos, kurios auga horizontaliai lygiagre- 
čiai viena kitai. Tai natūrali konstrukcija. Tada nerei- 
kės gręžti medžių kamienų, šakos bus kaip paklotas. 
Atramos viduryje gali būti kankinimo stulpo, ma- 
tuoklės arba ramsčio gebenei formos. Be to, aš manau, 
kad čia yra vietos smėlio dėžei. Viršuje esančią aikš- 
telę aptversime turėklais iš stiprių šakų, kad atrodytų 
natūraliai. Turėklai neleis mažyliams nukristi ir bus 
panašūs į piratų laivo turėklus ir riterių pilies parape- 
tą. Stogu apdengtoje patalpoje bus pakankamai vietos 
vaikams pernakvoti, be to, bus šaudymo angos ir iliu- 
minatoriai, vėliavos stiebas, krovinių keltas ir dar ke- 
lios smulkmenos, kurias aš sugalvojau. Ant skersinių 
galima pritvirtinti sūpuokles ir hamakus. 

- Leisk spėti, tu nori tapti architektu, - pasakiau 
aš. - Arba mokytoju, arba žaislų gamintoju. 

— Ne, aš būsiu programuotojas, - pasakė Maksas. — 
Jie uždirba daugiau pinigų. 

Aš leidau statyti namą ir daviau pinigų medžia- 
goms, tik paprašiau, kad visas medžiagas pirktų pas 
Ronį statybinių medžiagų parduotuvėje, o jei kils ko- 
kių klausimų, klaustų Ronio patarimo. 

— Be to, yra toks dalykas kaip honoraras, - pasa- 
kiau. - Kai namas bus gatavas. 

— Man nereikia pinigų, - pasakė Maksas nusiminęs. 

-— Betgi tai normalu, - pasakiau aš. - Jei jis bus toks 
gražus kaip projekte, užrašysiu tave į namų medyje ar- 
chitektų konkursą. 

Ebay dėka dabar buvau turtinga ir, jei tikėtume 
Mimi ir Roniu, tapčiau dar turtingesnė, jei tas advoka- 

tas imtų tvarkyti mano reikalus. Kitą antradienį turiu 
su juo susitikti. 

Maksas norėjo šį savaitgalį pradėti statybą, kaip tik 
tada, kai Nelė ir Julijus bus pristatyti Lorenco drau- 
gei. Iki vakar Nelė monotoniškai kartojo, kad neno- 
ri matyti savo tėvo, bet staiga apsigalvojo. Neturėjau 
supratimo, kodėl taip staigiai pasikeitė jos nuomonė, 
bet apsidžiaugiau, kad Julijus ne vienas važiuos pas 
Lorencą ir Parisę Elfridą. Tokioje situacijoje, kai kas 
nors atsargiai aiškinama, vyresnė sesuo galėtų labai 
padėti. Jei Lorencas naujosios meilės nepristatys kaip 
naujos mamytės, dėl Julijaus reakcijos nėra ko rūpin- 
tis. Atvirkščiai, jis buvo psichologiškai stabilesnis už 
savo seserį. 

Dėl Nelės gimtadienio, kuris bus kitą pirmadienį, 
mes nusprendėme štai ką: tą dieną švęsime jaukiai 
ir ramiai namuose su tortu, vėliau eisime į kiną, tik 
Nelė, Julijus, aš ir Nelės geriausia draugė Lara. O 
gegužę, kai baigsime remontą, leisiu Nelei surengti 
tikrą vakarėlį sode, jei oras bus blogas, galima bus 
persikelti į žiemos sodą, su skrudintomis dešrelė- 
mis, šviesų girliandomis, spalvotais žibintais me- 
džiuose ir kurtinama muzika. (Reikės ką nors su- 
galvoti, kad Hempeliai tą vakarą kur nors išvyktų, 
galbūt trumpų atostogų į Pelvormą. Reikės paklaus- 
ti Gitės, ar ji man gali padėti.) Nelė buvo patenkinta 
tokiu sprendimu, juo labiau kad kai ranka be gipso, 
bus patogiau šokti. O iki to laiko gipsas jau turėjo 
būti nuimtas. 

Kai penktadienį ruošiausi bandomajai mamų drau- 
gijos popietei, negalėjau pasirinkti, kuo apsirengti. Tru- 

dė ir Mimi stovėjo šalia su savo oranžiniais kombinezo- 
nais ir patarinėjo. Nelė gulėjo ant lovos ir žiūrėjo. 

— Jokiu būdu neturi atrodyti per daug išsipusčiusi, — 
patarinėjo Trudė. - Turi atrodyti nepriekaištingai. 

— Bet ne kaimietiškai, - pridūrė Mimi. - Gana ele- 
gantiškai, kaip moteris, kuri, nepaisant to, kad augina 
vaikus, vis dar nusimano, kas madinga, ir kartais lei- 
džia sau įsigyti dizainerio gaminį. 

— Tik nesirenk juodai, - perspėjo Trudė. - Kitaip 
vaikai išsigąs tavęs. 

- Ir ne per šviesiai, nes iš karto matyti bet kokia 
dėmė, - patarė Mimi. 

— Labai tiktų rožinė spalva, - pasakė Trudė. - Neša- 
liška, patinka vaikams, šilta... ir tinka prie tavo šviesių 
plaukų. 

— Galima pamanyti, kad tu eini pas būsimą darbda- 
vį, - įsiterpė Nelė. 

- Čia svarbiau nei darbas, - paaiškinau. - Juk aš 
noriu būti gera mama. 

— Tada geriau eik pas hipnozės specialistą, - pa- 
šmaikštavo Nelė. 

Prieš pietus ta proga apsilankiau pas kirpėją, kuris 
sutvarkė man įprastą pažo šukuoseną. Aš tokią šukuo- 
seną nešiojau daug metų. Kadangi jau atėjau pas kir- 
pėją, leidau sau pasidaryti manikiūrą, kad nesimatytų 
panagėse dažų pėdsakų. Atrodžiau gerai. 

Nusprendžiau apsirengti tamsiai mėlynus džinsus 
ir rausvus marškinėlius, ne nedengiančius pilvo, bet 
vis tiek pasiskolintus iš Nelės, ir apsiaviau rožinius ba- 
telius. Julijus turėjo apsimauti savo neskylėtus džinsus 
ir apsiauti geruosius batus. Nelė ištepė geliu jo plau- 

kus,ji tvirtino, kad kitaip jis atrodo kaip mergaitė. Kad 
būčiau pasirengusi bet kokiems netikėtumams, į savo 
rožinę kuprinėlę įsidėjau pakelį drėgnų nosinaičių ir 
kelis žaislus, paskutinę minutę prisiminiau Julijaus 
šlepetes. 

— Trudė sutvarkė mano švarkelio gobtuvą ir spjovė 
man per petį. 

— Tfu tfu tfu. 

— Sėkmės, - pasakė Mimi ir įspraudė man į ranką 
puokštę gėlių, kurią nupirkau Fraukei, baltų ir rožinių 
narcizų puokštę. 

— Gėlės? - sušuko Anė, kai užėjau jos pasiimti. - Aš 
nežinojau, kad reikia ką nors nusinešti! 

— Nesijaudink, - pasakiau. - Gėlės yra nuo mūsų 
abiejų. Šeimininkei pareikšti pagarbą. 

— O varge! - pasakė Anė. 

Greitu žvilgsniu permečiau jos išvaizdą. Šokolado 
spalvos megztinis ir rudi džinsai. Niekur nė dėmelės 
kraujo. Vešlius savo plaukus ji surišo į uodegą. Jokio ma- 
kiažo. Neužsitepė net bespalvio blizgio, bet bus gerai. 

— Laikykis tiesiai, - perspėjau. - Neužmiršk, tu esi 
Dubens karalienė. 

— Juokauji, - pasakė Anė. 

Pakeliui pas Fraukę Džasperis ir Julijus laikėsi už 
rankučių. 

— Ar jie ne mieli? - paklausiau ištikta motiniškų 
jausmų antplūdžio. 

— Taip, taip, - atsakė Anė. - Tikiuosi, kad Džasperis 
gerai elgsis. Neseniai jis ėmė demostruoti blogus įpro- 
čius prie stalo. Jis sriaubia, gurguliuoja ir čepsi. Ir dar 
garsiai riaugėja. 

— Taip elgiasi visi vaikai, - nuraminau ją. 

Fraukė pasidžiaugė gėlėmis. 

— Kokios gražios, - pasakė ji. - Bet tai nebuvo 
būtina. 

Būtina, būtina, aš juk žinau, kaip reikia elgtis. Paten- 
kinta savimi pakabinau savo švarkelį rūbinėje. 

— O, ar tai ne narcizai? - sušuko Fraukė. - Varge, 
kurgi aš juos pastatysiu, kad nepasiektų vaikai? Gal 
viršuje ant spintos? Ar tu nežinojai, kad narcizai nuo- 
dingi? 

— Ne, - atsakiau aš. Negi vaikai bus tokie kvaili ir 
valgys gėlės iš vazos? 

— Galiu padauginti tau nuodingųjų augalų sąrašą, 
kad visada galėtum pasižiūrėti, - pasakė Fraukė. - 
Arba gali jį susirasti internete. Palaukit, geriau nune- 
šiu gėles į rūsį. 

— Kitą kartą atnešk šokoladinių saldainių, - su- 
šnabždėjo Anė. - Bet be alkoholio, nes kitaip ji užkas 
juos sode. 

Apsižvalgiau aplinkui. Vadinasi, čia tas Jano išgir- 
tas, architekto suprojektuotas namas. Jau šis didžiulis 
prieškambaris buvo įspūdingas. Daug stiklo, nerūdi- 
jančio plieno ir granito. Vietomis medžio akcentai. 
Niekur nė trupinėlio, nė dulkelės. Milžiniški langų 
stiklai be jokio brūkšnelio. Kaip atsvara - ant sienų 
sukabinti įrėminti vaikų piešiniai ir trys drabužių pa- 
kabai su spalvingais skyreliais, ant kurių užrašyta Lau- 
ra Kristina, Flavija, Marlonas. 

— Ei, jūs siknakvailiai, - pasakė Marlonas. Jis sėdė- 
jo ant laiptų užsidėjęs dviratininko šalmą. Tikriausiai 
laiptai buvo slidūs nuo sterilios švaros. Blizgančios 

granito plokštės atrodė viliojamai glotnios kaip nepa- 
liesta ką tik užpilta čiuožykla. - Jūs dvoksiai. 

— Ką tai reiškia? —- paklausė Julijus. 

— Pats dvokšius, - sušuko Džasperis. 

— Dvoksiai, dvoksiai!.. dvoksiai, - pasakė Marlonas. 
Aš labai stengiausi, bet niekaip negalėjau suprasti, ką 
jis mums nori pasakyti. Galbūt tai buvo suomių, o gal 
retoromanų kalba arba paties sukurta kalba, arba jo 
rašomos operos libretas. Negali žinoti su tais itin ga- 
biais vaikais. 

- Štai aš ir grįžau, - pasakė Fraukė uždususi. Tik- 
riausiai rūsyje ji nuodinguosius narcizus susmulkino 
ir sudėjo į kompostą, kuris yra vaikams nepasiekia- 
moje vietoje. - Eime į kambarį, pristatysiu jus kitoms. 
Marlonai, gali pasiimti Džasperį ir Julijaną į savo kam- 
barį ir parodyti jiems savo žaislus. 

Džasperis su Julijumi neatrodė sužavėti. 

— Julijus džiaugėsi, kad galės pažaisti su Flavija, - 
pasakiau aš. 

Tai buvo nemandagu, bet Julijus apsidžiaugė, kai 
užtikrinau, kad Flavija namuose daug draugiškesnė 
nei darželyje. 

— Ak, jo vardas Julijus, ar truputį ne senamadiška? 
Man labiau patinka Julijanas. Žinoma, kai dažnai tą 
vardą girdi. Man buvo labai svarbu parinkti retą var- 
dą. Man pasisekė, išskyrus su Laura Kristina. Tais me- 
tais buvo trys Lauros Kristinos. Galvoji, kad bus labai 
originalu, o paskiau pastebi, kad toks vardas ne vie- 
nintelis, - ji nusijuokė. - Nemanau, kad Flavija norės 
žaisti su jūsų berniukais. Mano nuomone, lyčių pasau- 

liai rungiasi. Turiu priversti ją Žaisti su Marlonu Me- 
mory arba kitus žaidimus. Ir ji visą laiką pralošia. 

— Bet as tiklai isada slosiu, - pasakė Marlonas, ves- 
damas Julijų ir Džasperį laiptais aukštyn. 

— Pastaruoju metu Marlonas kalba rimuodamas, - 
pasakė Fraukė. - Visiškai teisingais jambais. Labai Ža- 
vinga jo klausyti. 

Įžengėme į didžiulę patalpą su langais į tris pasaulio 
šalis. Ji buvo aukštai virš gatvės. Kambarys ir kartu su- 
jungta virtuvė buvo juodos, baltos ir raudonos spalvų 
ir pilkos spalvos atspalvių ir labai taupiai apstatyta. 
Vaizdą gadino tik vaikų žaislai, kurie mėtėsi visur. Ir, 
žinoma, patys vaikai. 

Ant juodos odos sofų sėdėjo kelios moterys, ku- 
rios smalsiai žvelgė į mus. Kaip pažįstamoms nu- 
sišypsojau Sabinai Cygen kažkokiai ir Gitei. Gitės 
Marija Antuanetė, nesunkiai atpažįstama iš styran- 
čių kaip teptukai kasyčių, žaidė su Vybeke, Flavi- 
ja ir dar viena maža mergaite su barbių nameliu, 
kuris stovėjo ant žurnalinio staliuko. Ant Sabinos 
kelių sėdėjo maždaug dvejų metų vaikas su čiulptu- 
ku burnoje, mažas berniukas, maždaug Julijaus am- 
žiaus, žaidė su milžiniškos palmės vazone esančiais 
molio rutuliukais. 

— Taigi, mano ponios, - pasakė Fraukė, - tai yra 
Konstancija Višnevski, apie kurią jums jau pasakojau, 
ji viena augina Julijų iš Pono Nilsono grupės ir yra di- 
plomuota psichologė. O tai yra Anė, deja, pamiršau 
pavardę. Anė yra akušerė ir Džasperio iš Pono Nilsono 
grupės mamytė. 

— Sveikos, - pasakėme mes su Ane. 

— Ar Džasperis yra tas, kuris visą laiką šaukia? - pa- 
klausė viena moteris. Ji buvo jauniausia šiame būryje 
ir aiškiai nėščia, nes ant marškinėlių buvo užrašyta: 
Dėmesio, būsima mama. 

— Taip, - atsakė Anė. - Jis visą laiką šaukia. Bet vai- 
kų gydytojas sako, kad neverta rūpintis. 

— Galbūt jam polipai, - pasakė būsima mama. - Ti- 
mis taip pat turėjo polipus. 

— Aha, - pasakė Anė ir atsisėdo. Aš atsisėdau į laisvą 
vietą šalia Sabinos ir vaiko su čiulptuku. Mergaitės, 
žaidžiančios su barbėmis, kalbėjo viena per kitą, todėl 
buvo sunku suprasti, ką kalba mamos. 

- Čia yra kavos, obuolių gėrimo ir mineralinio 
vandens, - pasakė Fraukė ir parodė į barą, kuris sky- 
rė kambarį nuo virtuvės. - Per mūsų klubo popietes 
kiekvienas apsitarnauja pats. Ar mokate elgtis su ka- 
vos virimo automatu? Jie tokie brangūs, bet mes nega- 
lėjome be tokio automato gyventi. 

— Ir aš, - pasakiau. Deja, dabar turiu gyventi be jo, 
nes turiu tik senelės Vilmos gurguliuojančią pabaisą. 

— Dėmesio visoms barbėms, - sušuko Vybekė. - 
Mokomasis pavojus! 

Kitos trys mergaitės suspiegė taip, kad net sudrebė- 
jo langai. Jų barbės skubiai puolė į vakarinių drabužių 
spintą. 

— Galbūt galėtumėt nueiti žaisti į Flavijos kamba- 
rį, - susijaudino Fraukė. - Ten yra barbių biliardas ir 
barbių namelis ant ratų. 

— Bet viršuje mus visą laiką užkabinėja mažametis 
Marlonas, - pasakė Vybekė. 

Sabina nusijuokė. 

— Marlonas ne mažametis, bet labai protingas ir 
jautrus berniukas. Žygiuokite į viršų ir pasiimkite 
Timį. Jis gali viršuje pažaisti su Marlonu, Julijumi 
ir Džasperiu. Tada bus keturi berniukai ir keturios 
mergaitės. 

Mažas berniukas prie palmės susiraukė. 

— Gerai jau, Timi, gali likti čia, apačioje, prie ma- 
nęs,- pasakė būsimoji mama ir metė reikšmingą 
žvilgsnį į moteris. - Jis labai prisirišęs prie manęs, nes aš 
laukiuosi vaikelio, - sušnabždėjo ji. - Be to, jis dar nepa- 
miršo, kaip Marlonas norėjo jam trenkti sūpynėmis. 

Į kambarį įėjo stora mergaitė maždaug Nelės am- 
žiaus. 

— Laba diena, - pasakė ji. 

— Laura Kristina, ką tu čia darai? - sušuko Fraukė. - 
Pianino pamoka prasideda po penkiolikos minučių. 
Ak, vaike, ką tu užtepei ant spuogų? Kiek kartų tau 
sakiau, kad tai gali daryti tik kosmetologė! 

— Negaliu šiandien eiti į pianino pamoką, man skau- 
da pilvą, - pasakė Laura Kristina. 

— Ak, nesąmonė, - pasakė Fraukė. - Aš gerai Ži- 
nau, kas yra. Tu gėdijiesi pono Ludvigo dėl savo 
nudraskytų spuogų. Bet tai kvaila, Laura Kristina. 
Ponas Ludvigas nežiūri į tavo spuogus, jis tik mato, 
kaip tu groji. 

— Bet man tikrai skauda pilvą, - pasakė Laura 
Kristina. 

- Laura Kristina Kriolman, - griežtai ištarė Frau- 
kė. - Ar žinai, kiek tavo tėtis moka kas mėnesį, kad 
tu galėtum pas poną Ludvigą lankyti pamokas? O ar 
Žinai, kiek vaikų neturi tokios galimybės? 

- Gerai jau, - pasakė Laura Kristina, - ar šiandien 
nėra pyrago? 

— Gali pasiimti truputį vaisių, - pasakė Frau- 
kė. - Gali valgyti viską, išskyrus bananus ir vynuoges. 
O tada paskubėk, neversk pono Ludvigo tavęs laukti! 

Laura Kristina pasiėmė obuolį ir išėjo. 

Fraukė atsiduso. 

— Manau, kad užtepus maskuojamuoju pieštuku, 
spuogai atrodo dar bjauriau. 

Vaikas ant Sabinos kelių ėmė smarkiai kosėti. 

— Kosėja negražiai, - pasakė būsimoji mama. - Ti- 
kiuosi, kad ji manęs neužkrės? 

— Ji visiškai sveika, - pasakė Sabina. 

— Atleisk, bet aš esu nėščia! - pasakė būsimoji 
mama. 

— Nesijaudink, niekas čia to nepamiršo, - pasakė 
Sabina. 

Vaikas ėmė dar smarkiau kosėti. Iš nosies nutįso 
gelsvas snarglys. Nėščioji pasibjaurėjo. 

— Darsta ilgi daist,- pasakė vaikas neišsiėmęs 
čiulptuko. 

— Ne, tu liksi su mama, Karsta, - pasakė Vybekė, 
kuri ramiai susilankstė barbių namelį ir pasikišo po 
pažasčia. Karsta ir Vybekė - tikrai nekasdieniški var- 
dai. Bent aš dar niekada negirdėjau, kad vaikus vadin- 
tų tokiais vardais. 

- Jūs galit paimti Karstą kartu ir ją prižiūrėti, - pa- 
sakė Sabina. - Juk jūs jau didelės. Vybeke, žiūrėk, kad 
ji ko nors neprarytų. 

Vaikai niurnėdami išėjo. 

— Pastarąjį sykį Karsta suvalgė vieną Sofijos Barbės 
batelį, - pasakė tamsiaplaukė, smarkiai įdegusi mote- 
ris, vilkinti kostiumėliu. - O gal batelis pateko į kvė- 
pavimo takus, todėl ji dabar taip siaubingai kosti. 

— Tai tik Sofijos fantazijos, Sonia, - pasakė Sabina. - 
Kaip ir gandai apie Melisandos sukapotą Barbę. Sata- 
nizmo ritualas ir nužudyta Barbė - argi galėtų Vybekė 
su Flavija tai padaryti! Labiau tikėtina, kad Sofija slap- 
čia prisižiūrėjo siaubo vaizdajuosčių. 

Įdegusi moteris suraukė antakius. 

— Pas mus nėra siaubo vaizdajuosčių. 

— Kokia dangiška ramybė, - pasakė Fraukė giliai 
įkvėpdama. - Taigi galime pradėti. 

Iš karto pasitempiau. Ar dabar bus užsienio kalbos 
egzaminas? 

— Ar nėra pyrago? - paklausė Gitė. 

— Tik vaisiai vaikams, - atsakė Fraukė. - Juk mes vi- 
sos laikomės dietos. 

— O aš nesilaikau, - pasakė Gitė. - Jei aš kelias va- 
landas nieko nesuvalgau, mano organizme ima trūkti 
cukraus. Taip veikia mano skydliaukė. 

— Kodėl visi storuliai tvirtina, kad jų nesveika skyd- 
liaukė? - pasakė Sabina. - Tavo skydliaukė taip pat 
nesveika, Ania? 

Kas tokia Ania? 

— Ania? 

Anė krūptelėjo. 

— Nežinau, - pasakė ji. - Mano vardas Anė. 

— Bet Anė nėra stora, - pasakiau aš, kai supratau, 
kad čia nėra jokios Anios. 

- Taip, ir Žemė nėra apvali, - pasakė Sabina. 

- Įsipilsiu kavos su pienu ir daug cukraus, - pasakė 
Gitė ir pakilo. - Įpilti tau, Konstancija? Aš moku elgtis 
su ponios Fraukės pragaro mašina. 

— Ačiū, mielai, - atsakiau aš. 

— Žinau, kaip atidaryti nuo vaikų užrakintą barą, — 
sušnabždėjo ji man eidama pro šalį. - Įpilti į kavą šla- 
kelį airiško likerio? 

— Ačiū, mielai, - pasakiau aš. 

— Beje, aš esu Elena, Timo ir Vurcelinos mama. 
Mano vyras yra dantų gydytojas, - pasakė būsimoji 
mama Anei. - Kokioje ligoninėje tu dirbi? 

- Šventojo Egidijaus, - atsakė Anė. 

— Betgi ji siaubinga! - sušuko Elena. 

— Visai ne, - paprieštaravau aš. 

- Taip. Vienam žmogui jie leido prisijungti kompiu- 
terį tik tada, kai buvo pagrasinta advokatu, - įsiterpė 
Sabina. - Viena mano draugė vos nepakratė kojų. Ji 
sako, kad niekada daugiau nesikreips į Šventojo Egi- 
dijaus ligoninę! 

— Su Timiu aš apsiėjau be kompiuterio, - pasakė 
Elena. - Ar ne, Timi? 

Berniukas prie palmės linktelėjo. Tikriausiai ir jis 
buvo labai gabus ir turėjo nepaprastai gerą atmintį. 
Tačiau jo žaidimas su rutuliukais man pasirodė visiš- 
kai kvailas: du rutuliukus padeda, tris paima, du pade- 
da, tris paima. Bet ką aš galiu suprasti apie itin gabių 
vaikų žaidimus. Galbūt kaip tik šiuo metu Timis mąs- 
to apie kosminio laivo variklį. 

— Gal gali išvirti „Late“ kavos, Gite? - sušuko įdegu- 
si moteris į garsiai ūžiančio kavos aparato pusę. 

— Tai bus jau antras puodelis. Sonia, tu gi žinai, kad 
per daug kofeino kenkia negimusiam vaikeliui, - pa- 
sakė Elena. 

— Vienas du puodeliai per dieną nė kiek nekenkia, - 
atsakė Sonia. - Lygiai taip pat, kaip nepakenkė atosto- 
gos Karibuose. 

— O aš skaičiau apie visiškai kitokius tyrimus, - pa- 
sakė Elena. 

— Ką tu gali pasakyti kaip akušerė? - kreipėsi Sonia 
į Ane. 

— Kai aš buvau nėščia, taip pat gėriau kavą, - atsakė 
Anė. 

— Matai, - pasakė Sonia Elenai. 

— Ji juk dirba Egidijaus ligoninėje, - priminė Elena. 

— Girdėjau, kad tavo tėvai gyvena Ziulte? - paklausė 
manęs Sabina. 

— Pelvorme, - atsakiau nustebusi. 

— Pelvorme? - pakartojo Sabina. - Regis, nieko ne- 
pažįstu, kas būtų atostogavęs Pelvorme. - Man pasirodė, 
kad ji žvilgtelėjo į Fraukę priekaištaujančiu žvilgsniu. 

— O, daugybė Žmonių, - pasakiau aš. - Todėl mano 
tėvai perstatė daržinę ir pastatė butus atostogaujan- 
tiesiems. 

— Daržinę, - pasakė Sabina ir vėl priekaištaujančiu 
žvilgsniu pažvelgė į Fraukę. 

— Taip, jie yra ūkininkai, - pasakiau aš. - Jie augina 
karves. Ir truputį burokų. 

— Burokų, - pakartojo Sabina. 

Mane ėmė nervinti jos nuolatinis kartojimas. 

— Taip, pašarinių burokų, - pasakiau aš. 

Atėjo Gitė su kava. 

- Štai, - pasakė ji ir pastatė stiklinę kavos su putele 
prieš mane. Aš gurkštelėjau didelį gurkšnį. Kavos sko- 
nio nejaučiau, čia buvo beveik grynas airiškas likeris. 
Gitė mirktelėjo man. 

- Ir kodėljūs norite būti mūsų draugijos narėmis, Kor- 
nelija ir Antja? - paklausė Sabina. - Kornelija, ar ne? 

— Konstancija. Konstancija ir Anė, - patikslinau. — 
Todėl, kad man patiko jūsų internetinis puslapis. Man 
patiko, kad visos mamos viską kartu sprendžia ir re- 
mia viena kitą. 

— Taip, toks puslapis yra be galo svarbus, - pasakė 
Elena. - Nežinau, ką daryčiau be kitų mamų, jei nebūtų 
mamų draugijos! Pasigesčiau net Gitės, tikrai, Gite. 

— Ačiū, - sumurmėjo Gitė. Ji vėl ėjo prie kavos apa- 
rato ir baro. 

- Taigi daugelis yra sužavėti mūsų santykiais, - pa- 
sakė Sabina. - Kaip tik todėl mes stengiamės, kad būtų 
pusiausvyra tarp davimo ir ėmimo. Kad ši draugija veik- 
tų, visi nariai turi pademonstruoti savo talentus, savo ry- 
šius ir, žinoma, įsipareigojimus. Gitės talentas pasireiškia, 
pavyzdžiui,tuo, kad ji visą laiką suvalgo likučius. Bet tokia 
draugija negali sau leisti dar vienos Gitės. Mes, žinoma, 
esame socialiai sąmoningos, bet negalime būti socialinio 
aprūpinimo skyriumi. Fraukė sakė, kad tu viena augini 
vaikus, Koryna. Kaipgi taip atsitiko? 

— Taigi. 

Aš vėl gurkštelėjau pagardintos kavos. Kadangi 
buvo taip skanu, išgėriau visą. 

— Manau, įprastu būdu. Gite, ar negalėtum man pa- 
daryti dar vienos tokios pat? - sušukau aš. Sabina su- 
kėlė manyje itin neigiamą jausmą. 

— Gerai, - atsakė Gitė. 

— Gitė ne tik gali suvalgyti likučius, - pasakė Ele- 
na. - Ji turi daugybę kitų talentų. 

— Kiekvienas iš mūsų įneša tokį indėlį, kokį gali, - 
pasakė Fraukė. - Mes visos mielai padedame Gitei, 
nes žinome, kaip sunku auginti Mariją Antuanetę be 
tėvo su jos sudėtinga finansine padėtimi. 

— Taip, - pasakė Gitė. 

Anė pradėjo kikenti. 

— Aš nieko ir nesakau, - tarė Sabina. - Tik aš ma- 
nau, kad mums pakanka vienišų motinų. Mes jau atli- 
kome savo prievolę socialiai remtiniems. 

Anės kikenimas virto juoku. Griežtai pažvelgiau 
į ją, bet ji vis tiek juokėsi. Gerai, kad bent vienas iš 
čia esančių linksminosi, bet aš nežinojau, kas ją taip 
pralinksmino. Atvirkščiai. Man atrodė, kad visos čia 
kankinosi nuo sunkaus priešmenstruacinio sindromo 
arba tokios buvo iš prigimties. 

— Manau, kad Konstancija finansiškai apsirūpinu- 
si, - pasakė Fraukė. - Nes jos buvęs vyras yra advoka- 
tas. Ar ne, Konstancija? 

Aš linktelėjau. Lorencas buvo net prokuroras. 

— Bet aš nesuprantu, kodėl jums tai svarbu, - pasa- 
kiau. - Aš maniau, kad būti jūsų draugijos nariu nieko 
nekainuoja. 

— Gitė, pavyzdžiui, karnavalo eisenai išsiuvinėjo 
puikias vėliavas, - pasakė Elena. - Netikiu, kad tu ga- 
lėtum tai padaryti, Sabina. 

— Ne,ašir nesakau, - paprieštaravo Sabina. - Aš nu- 
eičiau į atspaudus atliekančią įmonę, ir jie padarytų. O 

dabar, kai mes išsiaiškinome, sakykit, kokių talentų jūs 
turit, Ana ir Korina? 

— Mes, pavyzdžiui, sugebame beprotiškai gerai įsi- 
minti vardus, - pasakė Anė ir taip įsikvatojo, kad vos 
galėjo atgauti kvapą. 


Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų Moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik namų 

šeimininkės, čia aptariame šiuolaikinei moteriai ir mamai 

svarbias temas ir rūpestingai viena kitą palaikome. 
Priėjimas 
tik draugijos narėms 


Į pradžią ryšiai el. paštas registracija 


Kovo 22 
Poilsis Karibuose buvo nuostabus, trukdė tik gausybė 
vokiečių. Skrendant į ten ilgai kalbėjausi su stiuardese, 
kuri prieš dvejus metus pagimdė trynukus, ji iki šešto 
mėnesio skraidė lėktuvu, ir vaikai gimė visiškai svei- 
ki. Tai tiek apie nėščiųjų skraidymą, miela Elena. Sofija 
labai džiaugėsi atostogomis, ji visą laiką su padavėjais 
kalbėjo angliškai, buvo miela Žiūrėti. Iš tiesų Mes puikiai 
pasilinksminome. Paskutinę dieną kirpykloje mums pa- 
darė šukuosenas supynę daug kasyčių, Jurgiui, Sofijai ir 
man. Visi atrodėme kaip vienas, tik grįžtant namo Jurgį 
pasikvietė į šalį ir ieškojo narkotikų. Kas kartą tas pats, 
kai vyras nėra apyplikis arba kariškai trumpai nusikirpęs, 
jį laiko teroristu arba narkotikų kurjeriu. Manau, kad taip 
vyrukai su menkais plaukais demonstruoja pavydą tik- 

riems vyrams! Juk aišku, kad posakis kuo plikesnė galva, 
tuo didesnė potencija yra tik pramanai. 
Sonia 


Kovo 22 
Taip, į ilgaplaukius vyrus žiūrima kreivai. Imkim, pavyz- 
džiui, Jeremijų Ludvigą. Dėl jo liūto karčių kai kas jį va- 
dina minkštakiaušiu (Jano posakis), ir tik todėl, kad jis 
fantastiškai groja pianinu ir turi švelnų balsą. Jis labai 
panašus į Bredą Pitą filme Troja, o šio dėl ilgų plaukų 
ir kasų niekas nevadina minkštakiaušiu. Esu įsitikinusi, 
kad Jeremijus L. tvirtai gintų pilį. 

Kita vertus, tavo Jurgio negalima lyginti nei su Bredu 
Pitu, nei su Jeremijumi Ludvigu, nors jis savotiškai ne- 
blogai atrodo, bet tu visada turėsi problemų, nes mote- 
rys puola jam ant kaklo. Deja, pakanka moterų, kurioms 
patinka šitokie barzdoti ir panašūs į amžinus studentus 
vyrai, šalia kurių Žmonos ir motinos automatiškai atro- 
do senos ir netinkančios į porą. Turiu prisipažinti, esu 
labai patenkinta, kad mano Janas atrodo toks rimtas, 
koks yra. Jis kasdien man kartoja, kad labai didžiuojasi ir 
yra laimingas, kad turi tokią šaunią žmoną. Juk tai šį tą 
reiškia, ar ne? 

Fraukė 


Kovo 23 
Norėčiau sužinoti, Sonia, kas dabar prižiūri stiuardesės 
trynukus. Atvirai šnekant, manau, kad šią istoriją tu pati 
sugalvojai, nes tave graužia sąžinė, kad tampai savo ne- 


gimusį kūdikį į tokias tolimas keliones. Ir gerai! Įrodyta, 
kad toks stiprus rentgeno spinduliavimas kenkia vaisiui! 
O dėl Jurgio, tai aš manau, kad kukliai apsikirpęs ir nusi- 
skutęs jis dar geriau atrodytų. Ir man jis labai mielas, bet 
aš už tokio niekada nebūčiau ištekėjusi. Aš visiškai kaip 
tu, Frauke. Mano vyras turi kasdien džiaugtis, kad turi 
tokią šaunią žmoną. Aš ne tik atrodau daug geriau už jo 
buvusią žmoną, aš esu dar ir dvylika Metų jaunesnė už 
ją ir daug švelnesnė, bent taip tvirtina mano vyras. 
Mamytė (storas pilvukas) Elena 


ą akimirką pasigirdo daugiabalsis vaikų riksmas, 

dalis mūsų pašoko ant kojų, kitos susigriebė už 
širdies. Toks šauksmas nežadėjo nieko gera. Jis vis ar- 
tėjo, kol pagaliau išsiliejo į kurtinamą sprogimą kam- 
baryje. 

Atbėgo septyni vaikai, trys iš jų verkė, kiti vienas per 
kitą rėkė, ir mamos tuoj pat įsimaišė į būrį. 

— Kas atsitiko? 

— Nusiramink pagaliau. 

— Mamytė čia, brangusis! 

— Kalbėkit paeiliui. Negalima suprasti nė žodžio! 

Vienas iš verkiančių buvo Julijus. Jis puolė man į 
glėbį. Apčiupinėjau jį, ar nėra išorinių sužeidimų ir 
kaulų lūžių. Nieko neaptikau. 

— Tas Marlonas norėjo Julijų uždaryti į spintą ir su- 
traiškyti! - šaukė Džasperis. Iš jo kaktos bėgo kraujas, 
bet atrodė, kad jam linksma. - Todėl aš sutraiškiau 
Marloną. 

— Spintoje buvo tamsu, - kūkčiojo Julijus. - Ir toks 
keistas kvapas. - Man pasirodė, kad Julijus keistai 
kvepėjo, truputį rūgštokai. 

Marlonas buvo raudonas kaip vėžys ir rėkė iš visos 
gerklės: 

- Elakeiktas saidimo gandinsojas, fiknius! 

- Jis visai neblogai ištaria K, - pasakė Sonia. Jos So- 
fija neverkė ir atrodė visiškai nesužeista. - Maniau, jis 
niekada neišmoks. 

— Karsta lėlę Arielę visą ištepliojo snargliais, - šaukė 
Marija Antuanetė. 

— Tas stūmė Marloną į duris, - šaukė Flavija ir rodė 
į Džasperį. — Vybekė, Sofija ir aš norėjome jį sulaikyti, 
bet jis įrėmė galvą į Vybekės pilvą. 

Vybekė laikėsi susiėmusi už pilvo ir inkštė. 

- O man jis pešė plaukus! - sušuko Sofija ir taip pat 
pradėjo verkti. - Mano plaukų segtukas nukrito, o jis 
ant jo atsistojo. 

- Nes jūs man€ draskėte, - šaukė Džasperis. - Trys 
prieš vieną nesąžininga! 

— Melagis! — sušuko Flavija. - Jis pats draskėsi! Vir- 
šuje per ji pilna kraujo, mama! 

Anė pasirausė rankinėje iš išsitraukė dezinfekuo- 
jantį purškiamą skystį. 

- Dar kam noFS reikia? - paklausė ji sutvarkiusi 
Džasperio žaizd4- 

Bet niekas nebegalėjo parodyti nė vienos žaizdos. 

- Mano Barbės vestuvinė suknelė kruvina, - su- 
šnabždėjo Vybekė silpnu balsu. 

- Jis gerai išsiskalbia šaltu vandeniu, - pasakė 
Eraukė ir atsistojo nepaleisdama Marlono. - Geriau 
duosiu tau, Ane: kibirą ir šepetį. Deja, mūsų ožkų 
vilnos veliūras teplus, kraujo dėmes reikia tuoj pat 


išvalyti. 

Ji, matyt, gerai žino. Tikriausiai vaikai kiekvieną 
penktadienį susimuša iki kraujo. 

— Flakeikti saidimo gandinsojai! Fikniai! - šaukė 
Marlonas. 

— Gerai, Marlonai, - pasakė Fraukė. - Džasperis vė- 
liau tikrai atsiprašys. Jis pirmą kartą čia ir dar nežino 
taisyklių. 

— Kokių taisyklių? - paklausiau aš. Pamažu manyje 
kilo pykčio banga. 

— Visoms susijaudinusioms mamoms siūlau išgerti 
obuolių gėrimo, - pasakė Fraukė. - Kiekvienas vaikas 
pasiima po plastikinę taurę, įsidėmėkite spalvas. 

— Plaukų segtukas su drugeliu toks nepaprastas, - 
tarė Sonia. - Su niekuo nesulyginama medžio inkrus- 
tacija! Tikiuosi, jūs turite teisinį draudimą. 

— Aš noriu namo, - kūkčiojo Julijus. 

— Ir aš, - pasakiau. 

— Jis toks išblyškęs, - susijaudino Elena. - Tikriau- 
siai yra vidinių sužeidimų. Marlonas visada per stip- 
riai spaudžia. Praeitą savaitę jis užsipuolė Timį. Su 
sūpynėmis. 

- Ką čia, - pasakė Sabina. - Nuo sūpynių negali 
būti vidinių sužeidimų. Greičiau nuo galvos, kuri pa- 
taikė į pilvą. Neįtikėtina, kokie šiurkštūs smurtautojai 
tie berniukai. Manau, tai genetiškai nulemta. Paliki- 
mas iš akmens amžiaus. 

— Timis nėra smurtautojas, - pasakė Elena. 

— O aš esu, - sumurmėjau. 

— Tikiu, tai priklauso nuo auklėjimo, - pasakė 
Elena. - Auklėju savo berniuką taip, kad jis nebūtų 
žiaurus. 

- Labai tikėtina, kad Timis bus homoseksualus, - 
pasakė Sabina. 

— Kokia siaubinga nesąmonė, - pasipiktino Elena. — 
Lygiai tą patį galėčiau pasakyti apie tavo Vybekę, kad 
ji bus lesbietė. 

- Bet aš nieko nepadariau, - sušnabždėjo Vybekė. — 
Džasperis puolė mane pirmas. Vaikų darželyje jis taip 
visada daro. 

— Tikiu tavimi, pelyte, - pasakė Sabina. - Berniukai 
viską tvarko kumščiais, o mergaitės naudojasi protu. 

- Ir mielų mažų mergaičių nagais, - pridūriau aš. - Aš 
čia matau tik vieną sužeistą vaiką. Kaip vargšas berniu- 
kas kraujuoja! Atrodo, kad Džasperis kovojo su tigru. 

Tai nebuvo mažos mergaitės, tai buvo laukinės bes- 
tijos. Visai kaip mamos. 

— Tipška berniuko mama, - pasipiktino Sabina. — 
Kai berniukai pešasi - tai riteriškumas, bet kai mer- 
gaitės ginasi, jas tuoj pat apšaukia furijomis. 

— Ak, Sabina, tu labai neteisinga! - sušuko Elena. 

— Taip, geriau slėpkis kuo toliau, - pasakiau aš. 

Vaikai truputį aprimo. Tik mažasis Timis be per- 
stojo šniurkščiojo šalia savo palmės. Jis prisiusiojo į 
kelnes. 

— Neverk, zuikuti. Mama turi kitas kelnytes, - rami- 
no sūnų Elena. - Kartais taip atsitinka. 

— Bet ne trejų metų vaikui, - pasakė Sabina. - Vieš- 
patie, Vybekė ir Karsta jau nuo pusantrų metų nesišla- 
pino į kelnes, visai be jokių pastangų. 

— Užtat Karsta vis dar čiulpia čiulptuką, - atsikirto 
Elena. - Tai labai nesveika dantims, ir iš viso siaubin- 
gai atrodo. 

- Siaubingiau už marškinėlius, kuriuos tu vilki? — 
atsakė Sabina. 

— Mes ne visos mėgstame verslo damos smėlinės, 
juodos ir pilkos spalvos drabužius, Sabina. 

Elena atkišo savo pilvuką su užrašu Dėmesio - bū- 
sima mama. 

- Ir tau atrodo, kad marškinėliai siaubingi? 

— Ne, aš manau, kad jie labai linksmi, - tariau aš. 

— Geriau visos eikime į viršų, į įvykio vietą, - pasakė 
Fraukė, vienoje rankoje laikydama kibirą su vande- 
niu, kita spausdama Marlono ranką. - Turime surasti 
pėdsakus ir likusius gyvus, - nusijuokė ji kaip padėties 
šeimininkė. - Kartu parodysiu Anei ir Konstancijai 
viršutinį aukštą. Architektas už šį namą gavo premiją. 
Galėsite kai kurias idėjas pritaikyti savo namuose. 

— Dėkui, nereikia, šiandien man pakanka idėjų. 

— O kurgi Karsta? - paklausė Sonia. 

Visi apsidairė. Karstos nebuvo nė pėdsako. 

— O Viešpatie! - sušuko Sabina. - Ant jūsų laiptų 
nėra vaikiškų turėklų! 

Kaip įgelti visi užbėgo laiptais į viršų. Aš ėjau šiek 
tiek lėčiau, nes Julijus nenorėjo paleisti mano kaklo. 
Be to, aš neturėjau supratimo, kaip suteikti pirmąją 
pagalbą. 

Bet Karstai nieko neatsitiko. Ji pasinaudojo proga, 
sukišo visas barbes į klozetą ir kelis kartus nuleido 
vandenį. Vonios kambarys buvo užtvindytas, barbės 
klozete atrodė ne itin patraukliai. Gerai, kad jos nenu- 
plaukė žemyn, o užstrigo pakeliui. 

Bet Karsta pasilinksmino į valias. Kai Sabina atplėšė 
ją nuo klozeto, ji taip užbliovė, kad iš burnos iškrito 

čiulptukas. Tik dabar pastebėjau, kad mergaitės smak- 
ras jungiasi su nuožulniu dvigubu pagurkliu, burna pa- 
naši į Boingo 747 priekį, o nosis į bulvę. Sabina protin- 
gai darė, kad leido vaikui taip ilgai čiulpti čiulptuką. 

Kurį laiką visi buvo užsiėmę. Sabina šluostė vonios 
kambarį ir Karstą, Anė su Džasperiu šveitė kraujo 
dėmes nuo Marlono kilimo, Gitė su Flavija ir Marija 
Antuanete džiovino barbių drabužėlius, Sonia, Sofija 
ir Vybekė fenu džiovino lėles, Elena dainavo verkian- 
čiam Timiui linksmą dainelę. 

Marlonas pasakė: 

— Flakeitos bobfės. 

Julijus vis dar laikėsi apsivijęs mano kaklą. 

Popietė praėjo visai kitaip, nei aš įsivaizdavau. Iš 
tikrųjų viskas buvo kitaip. Panašiai kaip vidurinėje 
mokykloje, kai labai norėjau priklausyti Miko Zai- 
delso gaujai, nes man beprotiškai patiko raudonos 
Miko garbanos. Kai man pagaliau pavyko ir mane 
priėmė į gaują, pasirodė, kad mėgstamiausias Miko 
užsiėmimas - laisvalaikiu kankinti kates. Mikui pa- 
tiko, jog kai katėms skaudėjo, jos šaukdavo jo vardą. 
Mano nusivylimas buvo begalinis. Išplėšiau iš Miko 
rankų plastikinį maišelį su besidraskančia, miaukian- 
čia kaimynų kate ir surikau, kad tegul jie savo kvailą 
gaują susikiša į savo kvailas garbanas. Mikas įsakė 
kitai mergaitei mane sulaikyti, bet ne veltui mane 
jau nuo aštuonerių metų vadino Siaubo malūnu. Aš 
buvau dvigubai aukštesnė už kitus, rankomis galėjau 
įsiremti į mokyklos koridoriaus lubas, o kur ženg- 
davau savo milžiniškais sportiniais bateliais, neaug- 
davo žolė. Kartą, kai rengiausi lietpaltį, didžiausiam 

ir stipriausiam mokyklos berniukui sulaužiau nosį. 
Tai atsitiko netyčia, vargšas vaikinas atsidūrė ne tuo 
laiku ne toje vietoje. Bet nuo to laiko mane vadino 
Siaubo malūnu, todėl dabar niekas iš Miko vasalų 
nedrįso manęs paliesti. Galėjau nelaikoma pabėgti. 
Nuostabus pasitraukimas. Šį kartą aš taip pat norė- 
jau pasitraukti, tik, žinoma, civilizuotai. Dabar bu- 
vau suaugusi moteris, turinti savo stilių. Nebuvo jo- 
kio pagrindo išsišokti ir Fraukei pareikšti, kad ji savo 
kvailą matronų draugiją tegul susikiša į savo kvailas 
sruogeles. Gaila, žinoma. 

— Labai gražu pas jus viršuje, - pasakiau Fraukei 
gana civilizuotai. - Janas jau gyrėsi man savo namu. 

— Taip, jis man sakė, kad anksčiau tave pažinojo. 
Linksmas atsitiktinumas. 

— Mes gyvenome viename bendrabučio kambary- 
je, - pridūriau aš. 

— Negali būti, - suabejojo Fraukė. - Janas gyveno 
vyrų bendrabutyje. Iš tų laikų jis negali atsikratyti tų 
siaubingų senbernio įpročių! 

— Gali būti. Aš ten gyvenau tik vieną semestrą, - pa- 
sakiau. - Savo pirmąjį semestrą. Tame bendrabutyje 
buvo tokia sumaištis, Janas, Verena, aš ir toks storas 
medicinos studentas, vadinamas Mopsu. Verena buvo 
pamišusi dėl smilkalų, Mopsas buvo pamišęs dėl sar- 
dinių konservų, aš buvau pamišusi dėl Jano, o Janas 
buvo pamišęs dėl Verenos, - nusijuokiau aš. - Ar jis 
tau niekada nepasakojo, kaip jie dulkinosi ant virtu- 
vinio stalo ir nepastebėjo atidarytos sardinių skardi- 
nės, kuri buvo po laikraščiais? Šlykštus tas gyvenimas 
bendrabutyje! Mopsas dar turėjo katę, bet niekada 

neišnešdavo kačių tualeto. Man bloga, kai apie tai pa- 
galvoju. 

Fraukė pasipurtė. 

— Kada gi tai buvo? - paklausė ji. 

— Na, tiksliai prieš penkiolika metų, - tariau aš. 

— Nee, tu apsirinki, - pasakė Fraukė. - Tiksliai prieš 
penkiolika metų buvo paskutinis Jano semestras ir jis 
tik mokėsi. Aš tai tikrai žinau, nes tuo metu sėdėjau 
namuose Šmalenberge ir laukiausi Lauros Kristinos. 

— Nee, tai tu apsirinki, - paprieštaravau. - Esu tik- 
ra, kad tai įvyko prieš penkiolika metų, nes netrukus 
aš susipažinau su Lorencu ir laukiausi Nelės. O jai po 
mėnesio bus keturiolika. 

— Nesąmonė, - ištarė Fraukė agresyviai. 

— Klausyk, juk aš žinau, kada mano dukters gimta- 
dienis, - pridūriau lygiai taip pat agresyviai. 

— O aš sakau, nesąmonė, kad Janas ant sardinių 
skardinės užsiiminėjo seksu, kai aš mečiau savo stu- 
dijas, grįžau į Zauerlandą ir buvau nėščia, - pareiškė 
Fraukė. 

Palengva ėmiau suprasti, kodėl ji šitaip įsiuto. Jos 
veidas buvo raudonas kaip ugnis. 

- Žinoma, ir aš galiu apsirikti, - pasakiau. Bet jau 
buvo per vėlu. Regis, Janas šį kartą neturės ramaus va- 
karo su žmona. Man buvo jo gaila, bet kas galėjo iš 
jo to tikėtis? Jis niekada niekam nepasakojo apie savo 
draugę, juo labiau apie gyvenančią Šmalenberge ir dar 
nėščią. Jei būtų pasakęs, nei Verena, nei aš nebūtume 
su juo gulėjusios. Pirmiausia aš. 

— Noriu namo, - suzirzė Julijus. Jis kaip girnapusė 
kabėjo ant mano kaklo. 


MAMŲ MAFIJjA 


— Tuoj pat einam, brangusis, - tariau aš. 

O Fraukei pasakiau: 

— Manau, kad man mamų draugija netinka. Apgai- 
lestauju, kad jus sugaišinau. 

- Atleisk, jei suteikiau tau netikrų vilčių, - pasakė 
Fraukė. - Kai kurioms mamoms draugija yra vienu 
dydžiu per didelė. Bet malonu, kad apsilankei. Dar 
kartą dėkoju už gėles. 

Oho, kokios mes mandagios ir išauklėtos. 

— Prašom, - atsakiau aš. 

Anė pastatė kibirą prie Fraukės kojų. 

— Muštynių pėdsakai pašalinti, bent jau nuo kilimo. 
Nuo vaiko taip greitai neišnyks. 

- Tikiuosi, kad mažasis peštukas ko nors išmoko, - 
pasakė Fraukė ir paplekšnojo Džasperį per galvą. - 
Manau, kad jam būtų į naudą mažiau žiūrėti televizo- 
rių, Ane. Jei tau dėl neįprasto vaiko elgesio reikia gero 
vaikų psichologo, mūsų puslapyje yra pateiktas sąra- 
šas. Daktaras Zendemanas yra savo srities Žinovas. 

— Jei kada nors Džasperiui reikėtų psichologo dėl 
neįprasto elgesio, būtinai pasinaudosiu sąrašu, - atsa- 
kė Anė. - Matyt, šioje srityje turite patyrimo. 

— Jau norite eiti? - paklausė Gitė. 

— Taip, būtinai, - pasakiau aš. 

— Netrukus prasidės mūsų mamų ir vaikų japonų 
kalbos kursai, - pridūrė Anė. - Tai linksma ir labai 
naudinga. Mes ten mokomės dziudo, karatė, suši, soja, 
origami ir tojota, o šiandien, regis, mokysimės kami- 
kadzės. Mūsų mokytojas yra savo srities žinovas. 

— Užeikit kada nors, kitą savaitę mes darysime cha- 
rakiri, - pakviečiau aš. 

— Gerai, kad jūs pačios matote, jog netinkate 
mums, - pasakė Sabina. - Kai kurios negali suprasti, 
kad mes vertiname stilių ir aukštą lygį. 

- Taip, ir jos tikriausiai ima verkti, - atsikirtau. — 
Puola ant kelių ir maldauja. 

— Galite dėl mūsų nesirūpinti, - pasakė Anė. - Esa- 
ma kitų institucijų, kur įgyvendinamos sadomazo- 
chistinės fantazijos. 

Sabina karštligiškai ieškojo įžeidžiančio atsakymo, 
bet taip greitai negalėjo sugalvoti. 

Karsta sunkiai sukosėjo. 

- Jei ji yra sveika kaip ridikėlis, tai aš esu Otoka- 
ras*, - pasakė Elena. 

— Ji sveika kaip ridikas, Otokarai, - atkirto Sabina. 

— Ak, slėpkis kuo toliau, Sabina, - tarė Elena. - Man 
labai gaila, kad negalite tapti narėmis, jūs abi. 

- Ačiū, tu labai maloni. 

— Palydėsiu jus iki durų, - pasakė Fraukė. 

— Pasimatysim per fetrinių angelų gaminimo kur- 
sus, - sušuko Gitė mums pavymui. 

Išgirdau Sabiną pašaipiai nusijuokiant: 

— Reikia jas nubausti, - tarė ji. - Puikiai sugalvojai, 
Gite. 

— Nenusiminkit, kad nepavyko, - nuramino Fraukė 
prie durų. - Jau sakiau, kad jūs ne vienintelės, kurios 
mėgino. Iš dešimties prašymų devyniems atsakome. 

— Taip, sunku įsivaizduoti, kad negalėsime kiekvie- 
ną penktadienį patirti tokios puikios popietės, - pasa- 
kė Anė. - Iš tiesų įspūdinga, kaip šauniai tavo sūnus 
ištaria T ir H. 


* Otokaras II - Čekijos (Bohemijos) karalius. 

-— Tikrai, - pridūriau. - Nors kalbos puikiai sekasi, bet 
Julijui reikės lankyti savigynos būrelį, kad liktų gyvas. 

Mes su Ane visą kelią namo kudakavome kaip vištos. 

- Žinai, tu buvai teisi, - pareiškė Anė tarp dviejų 
juoko priepuolių. - Aš jaučiuosi iš tikrųjų daug ge- 
riau, kai susipažinau su tomis moterimis. Pirmą kartą 
sužinojau ir ilgai nepamiršiu, kad esu ne tokia jau blo- 
ga mama. Viskas reliatyvu, kai palygini su tinkamais 
žmonėmis. 

Po sena liepa ant suolelio sėdėjo stora mergaitė ir 
laižė Magnum ledus. 

- Žiūrėk! Ar tai ne toji Laura Kristina? 

— Taip, - atsakė Anė. - O varge, jei Fraukė pamatytų 
tuos ledus! 

— Ji verkia, - tariau, - tik pažiūrėk! 

— Matau, - pasakė Anė. 

Mano pakili nuotaika kaipmat išgaravo. 

— Ar nereikėtų prieiti? Įsivaizduok, jei tai būtų vie- 
nas iš mūsų vaikų. 

— Eik tu, - pasiūlė Anė. - Aš per tą laiką nupirk- 
siu vaikams ledų. Kokie jums patinka, Magnum ar 
Cornetto? 

— Mumšvištiek, - atsakė Džasperis. 

— Kalbėk taisyklingai, Džasperi, tu juk nesi itin ga- 
bus, - subarė Anė. 

Kai atsisėdau greta Lauros Kristinos, ji susigėdusi 
nusišluostė ašaras, bet šios vis tiek ritosi iš jos akių 
kaip iš neužsukto vandens čiaupo. 

— Magnum visada buvo skaniausi ledai, - pasakiau 
aš. - Tik kai kandi, šokoladas aplinkui kvailai lūžinėja 
ir trupa. 

— Taip, todėl, kad jis toks storas, - atsakė Laura Kris- 
tina šnirpščiodama. - Bet tai ir yra ypatingas Magnum 
bruožas. Ar jūs esate mano mamos draugė? 

— Ne, - ištariau labai tvirtai. - Manau, kad ne, esu 
tik pažįstama, - pridūriau truputį švelniau. - Šią po- 
pietę buvau pas ją svečiuose. 

- Žinau, aš jus mačiau. Tikrai nebuvo jokio pyrago, 
ar mama jį paslėpė? 

- Jei ir buvo, tai jis buvo paslėptas, - pasakiau. — 
Klausyk, žinau, kad tai ne mano reikalas, bet kodėl tu 
čia sėdi ir verki? 

Laura Kristina kurį laiką sėdėjo čiulpdama tai savo 
apatinę lūpą, tai Magnum. Pagaliau pasakė: 

— Nes aš tikriausiai nėščia. 

Mėginau neparodyti, kad esu sukrėsta. 

Lauros Kristinos ašaros pabiro dar smarkiau. Maži 
upeliukai skynėsi kelią tarp spuogų. 

— Na, tai galima labai paprastai nustatyti, - tariau. — 
Su nėštumo testu. 

— Per kiek laiko tai būna? - paklausė Laura Kristi- 
na. - Noriu pasakyti, per kiek laiko po... 

— Po lytinių santykių? - paklausiau aš. 

Laura Kristina krūptelėjo. 

— Po to... sperma... 

Ji nuleido ranką ant suolo nekreipdama dėmesio į 
ledus. 

— Atvirai sakant, tiksliai nežinau. Kurį laiką užtrun- 
ka, kol galima nustatyti nėštumą, - ieškodama pagal- 
bos pažvelgiau į Anę. Bet ši buvo užsiėmusi, ji padėjo 
abiem berniukams išvynioti ledus. - Prieš kiek laiko 
tai atsitiko? 

— Ką tik, - pasakė Laura Kristina. 

— Oi. Ne, manau, taip greitai neįmanoma patikrinti. 
Bet jei tai ką tik atsitiko, dar ne vėlu išgerti tabletę, - aš 
vėl pažvelgiau į Anę. - Ar žinai, kas tai yra? 

Patekau į aklavietę. Sėdėjau su visiškai nepažįstama 
keturiolikmete ant suolo ir mėginau jai įsiūlyti tabletę. 
Tikriausiai aš nusižengiu įstatymui. 

— Taip, - atsakė Laura Kristina. - Bet aš nežinau, 
kur ją gauti. 

Aš taip pat nežinojau. 

— Ane? Gal galėtum ateiti? Anė yra akušerė, ji nusi- 
mano tokiuose dalykuose, - paaiškinau aš. 

— Aš patarčiau kreiptis į Pro Familia, - pasakė Anė, 
kai trumpai nupasakojau situaciją. - Būtų geriausia, 
kad savo draugą pasiimtum kartu. 

— Kokį draugą? - paklausė Laura Kristina. 

— Na, tą, kuris... - pasakiau aš. O varge. - Tą, su ku- 
riuo tu miegojai, brangioji. 

Laura Kristina garsiai sukūkčiojo. 

— Aš dar su niekuo nemiegojau. 

— Bet juk tu manai, kad esi nėščia, - tariau aš, jog 
dar kartą įsitikinčiau, kad mes kalbame apie tą patį 
reikalą. 

— Taip, - sukūkčiojo Laura Kristina. 

— Kąjūs tiksliai darėte? - paklausė Anė šiek tiek ne- 
kantriai. 

Pažvelgiau į abu mažylius. Jie suglaudė savo ledus 
lygindami, kurio didesni. 

— Aš nieko nepadariau, - pasakė Laura Kristina. — 
Aš niekada nieko nedarau. Aš visada apsimetu, kad 
nieko nepastebiu, ką jis daro. 

— Nori pasakyti, tavo draugas, - pridūriau. Mano 
burna išdžiūvo. Norėjau eiti į namus pas Nelę ir su ja 
pakalbėti apie apsisaugojimo priemones. 

— Aš gi sakiau, kad neturiu jokio draugo, - pasakė 
Laura Kristina. - Jis - mano pianino mokytojas. 

Pasibaisėjusi pažiūrėjau į Anę. Bet Anės nervai buvo 
stipresni už mano. 

— Tavo pianino mokytojas ir tu esate įsimylėję? — 
paklausė ji. 

— Ne, - atsakė Laura Kristina. - Jis visada sako, kad 
aš jam patinku, bet nieko daugiau. 

— O tu? 

— Aš nieko nesakau. Aš visada apsimetu, kad nieko 
nepastebiu, ką jis daro savo kelnėse su savo... Bet šian- 
dien jis tęsė, ir ten visur buvo pilna... prilipo ant mano 
drabužių. 

Man pasidarė silpna, nedaug trūko, kad būčiau nu- 
kritusi ant šaligatvio. 

— Man atrodo, kad jis dėl to labai išsigando, - pridū- 
rė Laura Kristina. 

- Jei tai prilipo ant tavo drabužių, tu negali būti 
nėščia, - ištarė Anė kategoriškai. 

— Galiu! - paprieštaravo Laura Kristina. 

— Ne! - pasakė Anė. 

— Bet mano draugė sako, jos mama sakė, kad jos 
draugė pasidarė nėščia per rankšluostį, - pasakė Lau- 
ra Kristina. 

— Ne, taip nebūna, - paaiškino Anė. - Tai vyksta tik 
itin keistomis aplinkybėmis. 

— O kas paskui nutiko? - paklausiau aš. 

— Ponas Ludvigas nusitempė mane į savo vonios 
kambarį, kad viską nuplautų, gali būti, kad pateko vi- 
sur. Ir to užtenka, kad aš tapčiau nėščia. 

— Ne, - pasakė Anė. - Jei buvai apsirengusi, nieko 
negalėjo būti. 

— Tikrai? - paklausė Laura Kristina. 

— Tikrai, - patvirtino Anė. - Tu nesi nėščia. 

— O Viešpatie, kaip man palengvėjo, - pasakė Laura 
Kristina. - Mano mama būtų mane užmušusi. 

— Esu įsitikinusi, kad nebūtų, - nuraminau aš. — 
Tavo mama, klausyk, Laura Kristina, turi apie tai pa- 
pasakoti savo mamai. Tas pianino mokytojas neturi 
teisės taip elgtis! Tai yra draudžiama, už tai, ką jis pa- 
darė, jį reikia nubausti. 

— Bet mano mama manimi nepatikėtų, - tarė Lau- 
ra Kristina. - Ji visą laiką sako, kad pamokos tokios 
brangios, o ponas Ludvigas yra savo srities korifėjus... 

— Mieloji, reikia, kad tavo mama apie tai sužinotų, - 
pasakiau aš. - Žinoma, ji patikės. - Jau dabar man 
buvo gaila Fraukės. Jeigu sužinočiau tokius dalykus 
apie savo dukters mokytoją, nueičiau pas tą žmogų ir 
užmuščiau vietoje. 

— Aš maniau, jei būsiu stora, jis laikys mane bjauria 
ir liausis tai daryti... - tarė Laura Kristina. - Bet tik 
supykdžiau mamą. 

— Kiek laiko visa tai vyksta? - paklausė Anė. 

— Jau seniai, - atsakė Laura Kristina. - Iš pradžių jis 
tai darė slapčia, paskiau vis atviriau. Kartą aš paklau- 
siau Flavijos, ar jis ir su ja tai daro. Bet ji nesuprato, 
apie ką aš kalbu. 

— Mieloji, jei tavo mama išgirs, ką tas vyras tau pa- 
darė, tau niekada nereikės pas jį eiti, - pasakiau aš. — 
Flavijai taip pat. 

- Ir tas bjaurus žmogus bus uždarytas į kalėjimą, - 
pridūrė Anė. 

Laura Kristina pažvelgė išsigandusi. 

— Man reikės eiti į teismą? 

— Kad ir kaip ten būtų, turi eiti į namus ir viską pa- 
pasakoti tėvams, - pasakiau aš. - Tai yra svarbu, ar 
girdi, Laura Kristina? 

Laura Kristina linktelėjo. 

- Eiti mums drauge? - paklausė Anė. 

Laura Kristina papurtė galvą. 

— Ne, aš tai padarysiu viena. Palauksiu, kol Flavija ir 
Marlonas nueis miegoti. 

— Gerai, - pasakė Anė. - Oi, regis, aš atsisėdau ant 
Magnumo. 

— Tiek to, - nuramino Laura Kristina. - Aš vis 
tiek jau soti. 


xX*x* 


Kai tą vakarą paguldžiau Julijų, jis paprašė papasakoti 
istoriją apie auksaplaukį, kurį piktas berniukas norėjo 
uždaryti spintoje. 

Aš papasakojau, kaip Auksaplaukis pagriebė piktą 
berniuką už ausų ir išvilko iš kambario. 

— Nes Auksaplaukis yra daug stipresnis ir didesnis 
už piktą berniuką, - paaiškinau. 

— Bet piktas berniukas įviliojo Auksaplaukį į spin- 
tą, - pasakė Julijus. - Ir tiesiog uždarė. Gerai, kad 

Džasperis mane išgelbėjo. Ten viduje toks šlykštus 
kvapas. 

— Koks gi ten kvapas? - paklausiau aš. 

— Skalbimo miltelių, - atsakė Julijus. 

— Skalbimo miltelių? 

Julijus linktelėjo. 

— Buvo taip šlykštu, kad aš apsivėmiau. 

Norėjau ta naujiena pasidalyti su Ane, todėl pa- 
skambinau jai, kai tik užmigo Julijus. 

— Na, kaip jautiesi? - paklausiau aš. 

— Tiesiog puikiai, - atsakė Anė. - Mano per dienų 
dienas susikaupusį nusivylimą kaipmat nupūtė. Aš 
iškepiau vaikams ekologiškų daržovių apkepą, per- 
skaičiau pedagogiškai pamokančią istoriją, išlyginau 
dvi pintines vyriškų marškinių ir užsidėjau raukšles 
lyginančią kaukę. Jaučiuosi taip gerai, kad net galiu 
mąstyti apie seksą, kai vyras grįš iš darbo. Kad tik jis 
greičiau grįžtų, jau po devynių, o aš nežinau, kiek tęsis 
šis Mano adrenalino antplūdis. 

— Gal jis šiek tiek ilgiau išsilaikys, jei pasakysiu, kad 
Julijus Marlono spintoje apsivėmė, - pasakiau aš. 

— Tikrai? Puiku! - pasakė Anė. - Ir kol dar nepa- 
miršau! Sakyk, kaip ten yra su tais fetrinių angelų sar- 
gų kursais? Ar aš kažką pražiopsojau? 

— Klausyk, jei dalyvausi ir tu, nereikės atšaukti kur- 
sų, o geras Gitės vardas būtų išgelbėtas, - paaiški- 
nau. - Mimi, Trudė ir aš bet kokiu atveju eisime į tuos 
kursus. Trudė yra labai sužavėta. 

— Gerai, - pasakė Anė. - Tada aš taip pat eisiu. Ga- 
liu atsivesti kelias moteris iš savo dubens gimnastikos 
skyriaus. Jos visada daro tai, ką aš sakau. 


=> 247 = 


KERSTIN GIER 


— Būtų puiku, o toks angelas sargas gali pravers- 
ti bet kam, - aš atsikvėpiau. - Ane? Atleisk man, kad 
nusitempiau tave pas Fraukę. Tos moterys yra tikros 
hienos. Nesuprantu, kodėl būtinai norėjau priklausyti 
tai mafijai. 

- Ir aš norėjau, - atsakė Anė. - Iš kur galėjome ži- 
noti, kad ten visos psichinės ligonės? 

— Kaip manai, ar mes taip pat nematysime, jei mūsų 
vaikai bus seksualiai išnaudojami? 

— Aš nežinau, - atsakė Anė. - Man atrodo, kad aš tai 
pastebėčiau. Bet tikriausiai per gerai apie save galvoju. 
Juk niekas tokių dalykų nesitiki? 

— Niekas. Tas atgrasus pianino mokytojas. Vargšė 
mergaitė, - susijaudinau aš. - Kaip manai, ji jau pra- 
nešė savo tėvams? 

— Jie tikriausiai jau policijos nuovadoje, - pasakė 
Anė. - O hienos iš mamų draugijos jau surado pia- 
nino mokytoją jo namuose ir jau pribaiginėja, kaip ir 
priklauso. Net gaila jo. 

— Manai, jos jį iškastruos? - paklausiau su viltimi. 

— Aš tai padaryčiau. Jei tas žmogėnas čiupinėtų tavo 
dukterį, aš jam viską nupjaučiau. 

— Gerai, žinosiu. Ar nepastebėjai, kad mes seniai 
esame mamų draugija, tu ir aš. 

- Tikrai. Mes esame nuosava mamų mafija. Tu, aš 
ir Mimi. Ji bus puiki mama. Ir, žinoma, tavo draugė 
Trudė jai taip pat priklauso. Vakar ji man sakė, kad 
turėjo daugybę vaikų. Praeituose gyvenimuose. Matyt, 
tarp jų buvo keli tikri pabaisos, nes šiame gyvenime 
negali jų turėti. Mes sukursime šaunią draugiją, mes 
keturios. 

— Taip, ir nebūsime panašios į tą ožkų kompaniją, 
mes būsime daug originalesnės už tas supermamas. 

— Taip, - pasakė Anė. - Mums visai nereikia tų fra- 
keiktų bobsių. 


xXX*x* 


Naktį pirmą kartą po ilgo laiko sapnavau, kad myliuo- 
si. Vyras Jaguaras prispaudė mane savo jaguaro sėdy- 
nėje ir nuplėšė nuo manęs drabužius. Jis pats buvo 
visiškai nuogas, tik su kaklaraiščiu. 

Tvirtai įsikibau į jo kaklaraištį ir sušnabždėjau: 

— Atleisk, kad subraižiau tavo automobilį. Norėčiau 
atsilyginti. 

— Tai ne taip paprasta, - atsakė Vyras Jaguaras. — 
Tai - jaguaras, todėl nemėgink atsilyginti kaip už 
folksvageną „vabalą“, gerai? 

Pabučiavau Vyrą Jaguarą taip karštai, kaip tik moku. 

— Bet tai buvo tik aukščiausios klasės audi lygis, — 
pasakė jis. - Jei geriau nemoki, geriau išlipk. 

Jokiu būdu nenorėjau išlipti. Aš taip seniai nesimy- 
lėjau, ir žinojau, kad jei dabar išlipsiu, tuoj pat pabu- 
siu. Aš kalbėjau Vyrui Jaguarui nepadorius dalykus. 
Sapne aš visada sakau nepadorius dalykus. Regis, Vy- 
rui Jaguarui mano žodžiai patiko, jo veiksmai prilygo 
rolsroisui. Prieš pasiekiant orgazmą kažkas pabeldė į 
langą. Virš savęs pamačiau Fraukės ir Sabinos veidus. 

Sabina pasakė: 

— Ji visai ne jo skonio, maniau, jis myli azijietes. Jo 
mama nebeduos jam kišenpinigių. 

Fraukė pridūrė: 

- Šie apatiniai yra aukščiausio opelio lygio. 

— Apatiniai? — išsigandusi pažiūrėjau žemyn. Tikrai, 
aš dar vilkėjau savo apatinius, ir net trejas kelnaites 
vienas ant kitų. Visa suprakaitavusi pabudau. 

Senelės Vilmos žadintuvas rodė penkiolika minučių 
po trijų. 

Koks keistas sapnas. Jo simbolinė reikšmė buvo 
aiški kaip ant delno. Trejos kelnaitės! Buvau pasi- 
baisėjusi dėl savo nesąmoningo nusistatymo prieš 
seksą, kurį atskleidė mano sapnas. Jei šiandien ateis 
Trudė, paprašysiu jos sutvarkyti mano partnerys- 
tės kampą pagal visas feng šui taisykles. Buvau per 
jauna, kad mylėčiausi tik sapne. Ir tokia nepatenki- 
nama. Viskas vyko jaguare, o seksas automobilyje, 
mano nuomone, yra truputį pigus. Vyrui Jaguarui 
būti sekso partneriu trukdė dvi priežastys: jo po- 
traukis perkamoms azijietėms ir jo mama su pri- 
gludusiomis ausimis. Labai tikiuosi, kad sapnuosiu 
erotiškesnius sapnus, kai Trudė sutvarkys mano 
partnerystės kampą. 

Kadangi negalėjau užmigti, tyliai apėjau namus. 
Pirmiausia žvilgtelėjau į Nelės kambarį. Jos ranka 
spaudė seno medžiaginio asiliuko ausį. Kiek laiko ji 
dar miegodama atrodys vaikiška? Kada vietoj medžia- 
ginio asiliuko čia gulės jaunuolis? Tikiuosi, kad iki to 
laiko spės praeiti daugybė metų. Ir tikiuosi, kad jos ke- 
lyje niekada nepasipainios toks šlykštus žmogus kaip 
Lauros Kristinos pianino mokytojas. 

Julijaus antklodė, kaip paprastai, gulėjo ant grindų. 
Kai jį apklojau, jis sušnibždėjo: 

— Mamyte. 

Buvau sujaudinta iki ašarų, mano sūnus sapnavo 
mane. 

Po trijų valandų sučirškė žadintuvas. Nors jaučiausi 
kaip suvažinėta, atsikėliau ir palindau po dušu. Ronis, 
Mimi ir Trudė žadėjo lygiai aštuntą pasibelsti į duris, 
kad suteiktų virtuvei ir valgomajam paskutinius ak- 
centus. Maksas žadėjo pradėti namelį medyje. Be to, 
turėjo pasirodyti vildvill2, Ebay aukcione įsigijęs sene- 
lės Vilmos komodą su veidrodžiu. Kaip tyčia vildvill2 
buvo iš Ciulpich Iulpenicho. Atrodo, kad aš šio prie- 
miesčio gyventojams už kadaise parodytą nesvetingu- 
mą atsilyginu pabaisiškais raudonmedžio baldais. 

Vildvill2 buvo maždaug penkiasdešimties metų vy- 
ras, sveriantis apie šimtą dvidešimt kilogramų, ant jo 
galvos puikavosi kepurėlė su snapeliu ir užrašu FC 
Kelnas, vilkėjo jis alyvinės ir pilkos spalvos sportinį 
kostiumą. Tikrasis jo vardas buvo Vilhelmas Cukov- 
skis, tai aš Žinojau, nes jis pervedė į mano sąskaitą tris 
šimtus devyniasdešimt eurų. Jis primygtinai prašė, 
kad vadinčiau jį vildvill ir sakyčiau jam tu. 

Jis mane vadino omiopfer, kvailu vardu, kurį Mimi 
man sugalvojo Ebay aukcionui. 

— Klausyk, omiopfer, šiais laikais neįmanoma gauti 
trijų dalių veidrodžio. O šiuolaikinė nepatvari medie- 
na! Mano žmona dievina šeštąjį dešimtmetį. Mes ne- 
galim žiūrėti į tuos sušiktus Ikea baldus. 

Pasakiau vildvill2, kad turiu prie komodos derančią 
dvigulę lovą. 

— Deja, kol kas aš ant jos miegu. Pateiksiu ją aukcio- 
nui tik tada, kai įsigysiu kitą lovą. 

Tai išgirdęs vildvill2 labai susijaudino. 

— Ar galėčiau ją pamatyti, omiopfer? 

- Žinoma, - pasakiau aš. 

Ir kaip tik tuo metu, kai vyras gulėjo lovoje, vai- 
kų pasiimti savo volvo atvažiavo Lorencas. Namo 
durys buvo atidarytos, todėl aš negirdėjau, kada jis 
atėjo. Pamačiau jį stovintį miegamojo tarpduryje. 
Tikriausiai vaizdas, kurį jis pamatė, truputį jį su- 
klaidino: vildvill2 gulėjo ant lovos, aš sėdėjau ant 
lovos krašto. Mano akys spindėjo godumu. Vildvill2 
ką tik pasiūlė už lovą penkis šimtus eurų, jei galėtų 
ją tuoj pat pasiimti. Mėginau jam dar įbrukti pen- 
kiašakį šviestuvą. 

- Jis taip pat šeštojo dešimtmečio, - įtikinėjau. - Jis 
net skleidžia šeštojo dešimtmečio šviesą! 

— Vau! - sušuko sužavėtas vildvill2. - Aš tiesiog gir- 
džiu, kaip ji mane šaukia. 

- Ir aš girdžiu, - pritariau. - Ji šaukia: paimk mane! 
Paimk mane! 

— Hm, hm, - kostelėjo Lorencas. - Atleisk, kad truk- 
dau, bet aš tik norėjau pasiimti vaikus. Negalėjau gi aš 
žinoti, kad tu eee... turi svečią. Mano tėvų vedybinėje 
lovoje. Kaip pikantiška. 

— Sakyk, šitoje lovoje tave pradėjo? - paklausiau. 

— Tikiuosi, - atsakė Lorencas. - Mano tėvai šioje 
srityje nemėgo eksperimentuoti. 

Vildvill2 paskaičiavo. 

- Jei jus čia pradėjo, tai šis baldas tikrai antikinis, — 
pasakė jis. 

— Labai žavinga, - pasakė Lorencas. - Sakyčiau, maž- 
daug taip pat antikinis kaip jūsų sportinis kostiumas. 

— Nesąmonė, - atsakė vildvill2. 

- Jei tu, Lorencai, sumokėsi šešis šimtus eurų, gali 
pasiimti šią lovą prisiminimui, - įsikišau aš. 

Vildvill2 iš baimės tyliai suvaitojo. 

— Arjau išleidai visus pinigus? - paklausė Lorencas. 

— Na, gerai, - pasakiau. - Vildvilli, mes esame par- 
duotuvėje. Penki šimtai eurų, ir gali ją tuoj pat išardyti 
ir išsigabenti į Ciulpich Iulpenichą. O šviestuvą aš tau 
dovanoju! 

Vildvill2 švietė iš džiaugsmo. 

Mes su Lorencu nusileidome žemyn į sodą. 

— Ar ne puikus dalykas tas Ebay? - pasakiau aš. 

— Ak, tą tipą tu išknisai iš Ebay, - pasakė Loren- 
cas. - Linkiu, kad susirastum ką nors geresnio. 

— Labai malonu, ačiū, - pasakiau. - Bet tu šitaip 
kalbi, nes pats turi kitą. 

Tikėjausi, kad bus skaudu ištarti tuos žodžius, bet 
taip neatsitiko. Aš nieko nejaučiau. Mano vyras iškei- 
tė mane į jaunutę šviesiaplaukę manekenę, na ir kas? 
Dabar aš turėjau savo gyvenimą. 

— Ar ji neatvažiavo kartu? 

— Ji laukia namuose, - pasakė Lorencas. 

— Savo namuose ar tavo namuose? 

— Tai tas pats. Ji gyvena pas mane. 

- Žinoma, vietos pas tave pakanka. 

— Ji norėtų susipažinti su tavimi, - pasakė Loren- 
cas. - Bet aš pasakiau, kad dar per anksti. Tu dar jauti 
poskyrybinį šoką. 

— One,- pasakiau. - Manau, kad jis jau seniai praėjo. 

— Ulfis sako, kad tu, kalbėdama telefonu, visiškai pa- 
leidai vadžias. 

— Ne aš paleidau vadžias, o Ulfis, kai išgirdo, kad aš 
nusisamdžiau savo advokatą. 

— Tai visiškai kvaila, - pasakė Lorencas. - Turėsi 
nereikalingų išlaidų. 

— Tu turėsi, - patikslinau. 

— O kartu ir tu, - pasakė Lorencas. - Kaip manai, 
kas mokės advokatui? Juk tai kainuoja didžiulius 
pinigus. 

— Kaip nors išgyvensim, - pasakiau. Jaučiau, kad tie 
didžiuliai pinigai, kuriuos minėjo Lorencas, yra dides- 
ni, nei aš tikiuosi. - Būk malonus vaikams, Lorencai. 
Nelė vis dar labai pyksta ant tavęs, todėl pasirūpink, 
kad šį savaitgalį ji jūsų neužtiktų nuogų. Neišleisk Ju- 
lijaus iš akių, naktį retkarčiais aplankyk jį, nes jis bijo 
tamsos, neuždaryk jo spintoje ir panašiai. O kai vesi 
juos į McDonaldą, nes neturi noro gaminti, neleisk 
jam valgyti majonezo, jam nuo jo būna bloga. Pagal- 
vok, kad Nelė nuo to maisto niekada nebūna soti, todėl 
bent po valandos suteik jai galimybę pavalgyti tikro 
maisto. Būtų geriausia, kad jai duotum valgyti kas dvi 
valandas, kitaip ji suvalgys viską, ką tik ras po ranka. 
Kai guldysi Julijų, tegul jis paskambina man, kad pa- 
linkėčiau jam labos nakties, ir papasakok jam istoriją 
apie Auksaplaukį, kurioje niekas nemiršta, neiškeliau- 
ja arba neatsisveikina, kad jo nesujaudintum. Rask 
galimybę ir paaiškink Nelei matematiką, pirmadienį 
ji rašo kontrolinį. Rytoj vėliausiai aštuntą valandą at- 
vežk juos namo, kad jie galėtų anksti atsigulti, vargu 
ar Julijus turės progos pamiegoti pietų miego. O tu 
turėsi su savo naująja ramybę. Ir svarbiausia - sakyk, 
ką nori, bet jokiu būdu nesakyk, kad ji dabar bus jų 

naujoji mamytė arba ką nors panašaus, kitaip aš tave 
nužudysiu. Ar viskas aišku? 

— Na ir išsigalvoji, Kone, kad aš uždarinėčiau Julijų 
spintoje! - pasakė Lorencas. 

Supratau, kad buvau perdėtai susirūpinusi, bet juk 
tai pirmasis savaitgalis nuo Julijaus gimimo, kurį jis 
praleis be manęs. 

Buvo pavasariškai šilta, todėl sode buvo linksma 
kaip per šventę. 

— Kokie ten žmonės? - paklausė Lorencas. 

— Savo vaikus ir Trudę tu pažįsti, tuodu su kom- 
binezonais yra Mimi ir Ronis, jie atsakingi už vidaus 
dizainą ir remontą, tas storulis yra Ronio kolega, jis 
dievina mano pagamintus patiekalus, aš jam taip pat 
labai patinku, o tas berniukas su nuostabiomis garba- 
nomis yra Nelės draugas. Ji įsimylėjusi jį, bet, žiūrėk, 
neprasitark jai apie tai. Taip, o tie žmonės, stovintys 
prie tvoros, šūkaliojantys ir grasinantys advokatu, — 
tai tavo pažįstami senieji kaimynai. 

— Hempeliai, Vabzdžių gyvenvietės vargas, - pasa- 
kė Lorencas. - Geriau pas Hempelius po sofa, nei pas 
Hempelius ant sofos, sakydavo mano tėvas. Nepaisant 
antsvorio ir aukšto spaudimo, jie vis dar gyvi! 

— Taip, gyvenimas neteisingas, - pridūriau. 

— Ta kvaila senė norėjo mane supiršti su savo dukra 
Gite, su tokia pabaisa su ūsiukais, - prisiminė Loren- 
cas. - Ką gi ji dabar veikia? 

— Ak, ji numetė daug svorio ir tapo modeliu. Ir kaip 
beždžionė susigalvojo pseudonimą. Parisė, regis. 

Lorencas pažvelgė į mane pasibaisėjęs. 

— Tikiuosi, juokauji, - ištarė. 

Savaitgalis pralėkė greičiau nei tikėjausi. Maksas sode 
prie buko kalė ir dzyrino pjūklu, o kadangi Hempeliai 
nė akimirkos neišleido jo iš akių, aš juo nebesirūpinau. 
Jei jis įsipjautų pirštą ar iškristų iš medžio, Hempeliai 
sukeltų triukšmą. Tikėjausi, kad jie padovanos kelias 
iš nuotraukų, kurias šiandien padarė. Vėl gavau laišką 
iš Ziukenų, Briuderlių ir Bekerio kontoros, kuriame 
ponas Bekeris mane informuoja, kad aš dar nesiėmiau 
jokių priemonių ir nevykdau jo nurodymų dėl me- 
džių, kad statyti automobilius ant šaligatvio draudžia- 
ma ir kad jei mano šuo, visai nesvarbu, didelis jis ar 
mažas, atliks savo reikalus ant Hempelių vejos, apie tai 
bus pranešta atitinkamoms tarnyboms. 

— Koks šuo? - paklausiau aš su nerimu. 

Ronis ir Mimi mane nuramino. 

— Nekreipk į tai dėmesio, gerasis ponas Bekeris jau 
truputį susenęs, o Hempeliai skundžia tiek daug žmo- 
nių, kad jis retkarčiais šiek tiek supainioja. 

—- Antonas susidoros su ponu Bekeriu, jis visada 
susidoroja, - pasakė Ronis. - Kada tau paskirtas su- 
sitikimas? 

— Antradienį. 

- Jis tau patiks, — pridūrė Ronis. - Jis ne tik gerai 
atrodo, jis iš tikrųjų malonus, ar ne tiesa, Mimi? 

— Taip, ir, be to, jis vienišas, - atsakė Mimi. - Visai 
kaip tu. 

Pamažu pradėjau džiaugtis savo advokatu. 

Kadangi jau šeštadienį baigėme virtuvę ir valgomą- 
jį, Ronis pasiūlė kitą dieną pradėti remontuoti vaikų 

kambario grindis. Statybinių medžiagų parduotuvėje 
buvo klevo laminato grindų, o Ronio dėka jas galėjo- 
me atsivežti ir sekmadienį. Pirmiausia norėjau atsisa- 
kyti ir pasiūlyti Roniui ir Mimi maloniai praleisti sa- 
vaitgalį, nes atlikę šitiek darbo jie užsitarnavo poilsio. 
Tada man šovė į galvą mintis, kad turėčiau juos sulai- 
kyti nuo buvimo dviese jų pačių naudai, ir pareiškiau, 
kad sutinku. 

Kai Ronis ir Mimi šeštadienį norėjo eiti namo, pri- 
verčiau juos su manimi ir Trude išgerti tris butelius 
vyno. Mimi buvo prisipažinusi, kad išgėrusi nors šla- 
kelį tampa labai mieguista. Puiku. Nes, kai ji miegos, 
Ronis negalės su ja mylėtis. O kai jie nesimyli, sperma- 
tozoidai netrukdomi dauginasi. 

Mimi vidurnaktį užmigo prie stalo, nors pilstydama 
vyną stengiausi kuo daugiau kalbėti. Daugiausia pasa- 
kojau apie vaikus. 

Ronis norėjo nešti Mimi į namus. 

— Tik žiūrėk, nedaryk kvailysčių, - pasakiau aš, kai 
jis nešė Mimi per slenkstį. 

— Ką nori pasakyti? - paklausė Ronis. 

— Pats Žinai, nekišk nagų prie miegančios moters. Ir 
nekišk nagų prie savęs, ar girdi? 

— Prašau? 

— Tu viską ir taip supratai, - pasakiau. - Eik ir išsi- 
maudyk po šaltu dušu! 

Kitą rytą Mimi ir Ronis dar labiau troško vienas 
kito nei paprastai, tai liudijo, kad aš viską gerai ap- 
skaičiavau. Tiesa, aš negalėjau kas vakarą girdyti 
Mimi, tai pakenktų jos sveikatai. Kad tik ji pagaliau 
pastotų. 

Sekmadienį purvinai pilkos spalvos veltinio grindys 
suvyniotos gulėjo prie įvažiavimo laukdamos, kada 
jas paims šiukšlių mašina, o Ronis, Mimi, Trudė ir aš 
sparčiai klojome grindis. 

Gitė užėjo minutėlę paplepėti. Ji atsisėdo ant prieš- 
kambaryje pastatytos Nelės lovos ir žiūrėjo, kaip mes 
dirbame. 

— Marija Antuanetė su mano tėvais išvažiavo į Z0- 
ologijos sodą, - tarė ji. - Aš taip pat norėjau važiuoti 
kartu, bet tėvams buvo per brangu, - atsiduso ji. - Aš 
ir vėl neišlošiau loto! Ar jūs nepamiršote angelų sargų 
gaminimo kursų? 

— Ne, ne, - atsakiau aš. - Atvirkščiai. Anė atsives ke- 
lias drauges. 

- Ir aš, - pasakė Trudė. - Mano kvėpavimo terapi- 
jos ir supervizijos kursui kaip tik reikia angelų sargų. 

- Šaunu, - apsidžiaugė Gitė. - Nieko, kad kursas 
vadinasi fetro gaminimas su vaikais, svarbiausia, kad 
dalyviams būtų malonu. Tai išsižios tos iš mamų drau- 
gijos. 

— Kodėl tu priklausai tai draugijai? - paklausiau aš. - 
Joms tu esi tik pliusiukas, įrodantis, kad jos priima ir vie- 
nišas mamas. Ar tu nepastebi, kaip jos tave pašiepia? 

— Ak, mano stora oda, - suniurnėjo Gitė. - Bet aš 
gaunu daug naudos. Aš ir Marija Antuanetė. Be mamų 
draugijos ji negalėtų nemokamai lankyti pianino pa- 
mokų, kalbos kursų. O jei šiame amžiuje pražiopsosi- 
me, ji niekada neturės progos lavintis. 

— Kokia nesąmonė, - įsiterpė Trudė. 

— Bet tu neturi vaikų, Trude, todėl nelabai gerai 
žinai, apie ką aš kalbu. Galiu tau padauginti daktaro 
Helmano straipsnį, - pasakė Gitė. 

— Nee, ačiū, - atsakė Trudė. - Aš esu diplomuota 
psichologė ir daugiau skaičiau šia tema, nei visos tavo 
draugijos narės kartu paėmus. Neturi tikėti viskuo, ką 
jos sako. Tave, Gite, reikia apvalyti. Paskui tapsi nauju 
žmogumi. 

— Jai reikia kitokios rūšies konsultacijų, - sušnibž- 
dėjo man Mimi. Mes klūpojome viena šalia kitos ir 
guminiais plaktukais kaukšėjome per parketo siūles. 

— Ir kruopščiai nusiskusti, - sušnibždėjau aš. 

— Ir keturiolikos metų grožio fermoje, - sušnibždė- 
jo Ronis. 

— Beje, aš radau nurodymus, kaip pasigaminti in- 
dėnišką sapnų gaudyklę, apie kokią tu man pasako- 
jai, - pasakė Gitė Trudei. - Jei nori, padarysiu tau to- 
kią. Visiškai originalią, su toteminiu gyvūnu ir šiaip. 
Visai nebrangiai. 

Trudė vėl buvo sužavėta. 

— Tai puiki kursų tema, Gite! Galbūt galima pasiū- 
lyti kombinuotą sprendimą: aš atrasiu tavyje indėną, 
o mes visos gaminsime individualias sapnų gaudykles. 
Tai bent būtų renginys! 

— O taip, - atsakė Gitė, tačiau nusiminusi pridūrė: - 
Bet šeimos švietimo centras niekada nepritartų ezote- 
riniam pagoniškam šlamštui. Ji juk yra katalikiška. Ir 
mano tėvai nebūtų patenkinti. 

— Tada galime gaminti kur nors kitur, - pasakė Tru- 
dė. Kai ji gali fantazuoti, jaučiasi kaip žuvis vandeny- 
je. - Pavyzdžiui, čia, Konstancijos žiemos sode. Kai 

jis bus suremontuotas, čia būtų galima įkurti puikias 
dirbtuves ir ruošti seminarus. Galėtumėte atidaryti 
savo mokymo centrą. 

— Bet aš turiu savo planų dėl savo žiemos sodo, - įsi- 
terpiau. - Aš čia noriu pakabinti hamaką ir skaityti, 
kai norėsiu! - Gitė su Marija Antuanete atsikraustys 
su visais daiktais į mano žiemos sodą, jei nesustabdy- 
siu Trudės ir Gitės kuriamų planų. 

Tuo metu, kai Ronis tvirtino grindjuostes, o Trudė, 
Gitė ir Mimi statė baldus į vaikų kambarį, aš kepiau 
Nelės gimtadienio tortą, mandarinų ir varškės tortą su 
14 mandarinų viduryje. Jį paslėpiau Gitės rūsyje. 

Laikas iki aštuonioliktos valandos prabėgo aki- 
mirksniu. Mes visą namą šveitėme, valėme ir blizgi- 
nome. Trudė norėjo atlikti smilkymo ritualą, bet aš 
neleidau. Nuo smilkalų man visada būna negera. La- 
biausiai nuo bosvelijos. Trudė neįsižeidė, ji išvalė na- 
mus keliais plastiškais rankų mostais. 


Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik“ namų 

šeimininkės, čia aptariame šiuolaikinei moteriai ir mamai 

svarbias temas ir rūpestingai viena kitą palaikome. 
Priėjimas 
tik draugijos narėms 


Į pradžią ryšiai el. paštas registracija 


Balandžio 14 
Esu labai liūdna, nes ginekologė mano, kad mano 
mažiukė gali būti mažiukas, ji įsitikinusi 55 procentais. 
Žliumbiau visą dieną, nes taip džiaugiausi suknytėm, 
skrybėlytėm ir batukais. Man visai neįdomu auginti Timj 
nuo tada, kai jis ėmė nešioti 104 dydžio drabužius. Visi 
berniukų drabužiai taip nykiai atrodo, alyvinės ir mėly- 
nos spalvų, be piešinukų, o jei yra koks piešinukas, tai 
tik gaisrininkų mašinos arba Meistras Bobas. Vargas, jei 
aprengiu berniuką drabužėliu su gėle, mano anyta tuoj 
pat šaukia, mesk tai lauk, kitaip berniukas bus homo- 
seksualus! Mano vyras labai švelniai mane paguodė, jis 
sako, kad jei vėl bus berniukas, gimdysime ir trečią vai- 
ką, ir taip toliau, kol pagaliau gims mano princesė. Kai 

esi tokia jauna, gali dar gimdyti ir gimdyti. Mano vyras, 
norėdamas mane paguosti, padovanojo man puikų vė- 
rinį su rubinais, kurį norėjo padovanoti gimimo dienos 
proga. (Mes norėjome mažytę pavadinti Rube, ar ne 
mielas vardas? O varge, Sonia, dabar tu pavogsi mano 
vardą!) Jis ir vėl labai daug uždirbo, o kad jo buvusiai 
žmonai finansų tarnyba nesukištų per daug pinigų, 
mes remontuosime namus. Apatinę vonią pertvarkysi- 
me iš pagrindų, o prie valgomojo pristatysime žiemos 
sodą. Ten galėsime sėdėti po palmėmis, kai lauke snigs. 
Gal kas nors turi vonios kambario pertvarkymo idėjų? 
Man patiktų Rytų stilius, o mano vyras nori juodai balto 
vonios kambario. 
Mamytė (liūdnas storas pilvukas) Elena 


P S. Tvarkiau valgomojo spintas ir aptikau ne mažiau 
nei septynis butelius brangaus konjako, kurį mano vy- 
rui Kalėdų proga padovanojo kažkokie pacientai. Mes 
negeriame konjako, kas domisi tokiu daiktu? Buteliai 
dar užlakuoti. 


Balandžio 14 
Aš! Konjaku galima skiesti akrilinius dažus ir plauti tep- 
tukus. Man visada reikia daug tokio skiediklio. Tuoj pat 
ateisiu ir pasiimsiu butelius, jei galima. 
Mama Gitė 

Balandžio 14 
Visai nesvarbu, Rytų stilius ar juodai baltas, prisimink, 
kad turi įrengti pisuarą, Elena. Būna labai gražių formų, 
su dangteliais, derančių prie klozeto, bidė ir praustuvų. 
Nes psichiniam seksualiam vyrų ir berniukų auklėjimui 
labai svarbu leisti siusioti stovint, nors plauti šlapimą la- 
bai labai nemalonu. Nuo to laiko, kai turime pisuarą, ap- 
taškytų klozetų problema išspręsta. Janui ir Marlonui tai 
labai patinka, o jų psichinis seksualus vystymasis nėra 
stabdomas. 

Fraukė 


Balandžio 15 
Jokiu būdu ne Rytų stiliaus, o pisuaras - puiku. Fraukė 
yra teisi, dingsta visos problemos dėl šlapimo akmens 
netinkamiausiose vietose, kai vyras turi savo pisuarą. 
Peteriui pisuaro būtinai reikėjo, nes jis nemoka siusioti 
sėdėdamas, neįmerkęs savo straubliuko į vandenį. Jei 
kuri nors jūsų pažįstama moteris puikuojasi, kad išauk- 
lėjo savo vyrą siusioti sėdint, galit drąsiai nusijuokti, nes 
tai reiškia, kad jo labai mažas pimpiliukas. Cha cha cha. 

Sabina 


Balandžio 15 
Ar aš vėl apsirinku, ar tu iš tikrųjų tvirtini, kad tavo 
vyro įnagis toks ilgas, kad siekia vandenį, kai jis sėdi 
ant klozeto, mama Sabina??? Pamatavau mūsų klo- 
zetą ir esu tos nuomonės, kad Peteris su ta savo kūno 

dalimi gali pildyti Boingo 747 benzino rezervuarus. 
Nuoširdžiausi sveikinimai! 
Mama Gitė 


P S. Beje, konjakas aukščiausios kokybės, Elena, atskie- 
džiau juo dvi skardines dažų. 


| ni ir Mimi pagaliau susiruošė eiti namo, o aš, 
žinoma, negalėjau jiems sutrukdyti. Bet aš rūpi- 
nausi Ronio spermos koncentracija, todėl pasiūliau, 
kad tegul lieka bent jau Mimi ir pasigeria. Nei Mimi, 
nei Roniui pasiūlymas nepasirodė geras. Kadangi 
nieko geresnio negalėjau sugalvoti, pasiūliau, kad jie 
nusivestų į savo namus Trudę, tegul ji apžiūri namą 
ir nustato jo aurą. Trudė pasiūlė apvalyti Pfafų namą 
nuo visų nevaisingumo dvasių. 

Trudė buvo sužavėta, o Ronis ir Mimi per daug 
mandagūs, kad atsisakytų pasiūlymo. 

Kai jie visi rengėsi išeiti, trumpam sulaikiau Trudę 
ir pašnibždėjau: 

— Lik kuo ilgiau, ar girdi? Jei įmanoma, pamėgink 
likti nakvoti. Atsigulk tarp jų, jei išeis. 

— Tik pamanykit! - sušuko Trudė. - Aš nelabai var- 
žausi, bet kad tu mane įkalbinėtum dulkintis trise, tai 
mane labai stebina! 

— Ša, tu kvaila avie! Tau nereikia su jais gultis į vieną 
lovą! Turi jiems sutrukdyti tai padaryti! 

Trudė kilstelėjo antakius. 

— Tu per daug susinervinai dėl tos London, ar ne? 

— Parisės. Ne. Taip. Bet tai neturi nieko bendra. 

— Trude, ar tu eini? - Ronis ir Mimi jau buvo prie 
sodo vartelių. 

— Nesirūpink, aš netrukus grįšiu ir pabūsiu su tavi- 
mi, - pasakė Trudė. 

— Visai ne, - sušnibždėjau. - Turi sulaikyti Ronį ir 
Mimi, kad veltui nešvaistytų spermos. Jei gali, per visą 
naktį. 

Pagaliau Trudė suprato. 

— Pasistengsiu padaryti, ką galiu, - pasakė ji. - Galiu 
būti siaubingas nervus tampantis pjūklas. 

— Žinau, - atsakiau. 

Lorenco volvo atvažiavo tiksliai nustatytu laiku, 
matyt, jis į mano grasinimus pažiūrėjo rimtai arba 
buvo jau sotus nuo vaikų. Aš negalėjau susilaikyti, ir 
vis dėlto persirengiau ir pasidažiau. Negali žinoti, gal 
ta Parisė sėdi automobilyje, kad bent akies kampučiu 
pažiūrėtų į mane. Aš jokiu būdu nenorėjau, kad ji su- 
prastų, kodėl Lorencas mane paliko. 

Tik dėl jos vilkėjau šią krūtis didinančią liemenė- 
lę. Bet tai buvo visai nereikalingos pastangos, nes kai 
šypsodamasi atidariau duris, akis į akį susidūriau su 
stulbinančia būtybe juosmenį siekiančiais auksiniais 
Barbės plaukais. 

— Oiii, - atšokau išsigandusi. Moteris buvo lygiai to- 
kio pat ūgio kaip aš, vienintelė moteris, išskyrus mano 
mamą, kuri galėjo pažvelgti man tiesiai į akis. Tuoj pat 
nuleidau akis į kojas, kad įsitikinčiau, kokio dydžio jos 
koja. Visai kaip mano, nedidelė, 39 dydžio, gaila. Ir ji 
avėjo tikrais Manolo Blahniks, tais kankinimo įnagiais 

ant kulnų, kurie kainavo tiek pat, kiek visos šeimos 
poilsis Maljorkoje, o tie, kurie jais avėjo, automatiš- 
kai patekdavo į viršutines dešimties tūkstančių tur- 
tingiausiųjų gretas. Šalia batų stovėjo mano vaikai, 
Nelė kairėje, Julijus dešinėje. Barbė buvo uždėjusi 
jiems rankas ant pečių. 

— Štai ir mes, - pasakė ji. Jos dantys buvo tokie balti, 
kad apakinta užsimerkiau. 

Julijus džiugiai pakibo man ant kaklo. 

— Parisė padovanojo man /ego lėktuvą, - pasidžiau- 
gė jis. 

Nekvaila iš jos pusės. 

- Jūs iš tiesų turite mieliausius pasaulyje vaikus, 
tarė ji. Iš tikrųjų nekvaila. Mano nuomone, jai nese- 
niai suėjo trisdešimt, vadinasi, dvejais, daugiausia tre- 
jais metais jaunesnė už mane. 

— Taip, o čia mano mamytė, - pasakė Nelė ir nume- 
tė savo krepšį į prieškambarį. - Ji natūrali blondinė. 

— Nuostabu, - pasakė Parisė. - Tokie šviesūs plau- 
kai tapo visiška retenybe. Sakoma, kad tikros blon- 
dinės išmirė per kelis dešimtmečius. Be savo kirpėjo 
pagalbos mano plaukai būtų gatvės purvo spalvos. 

— Bet neblogai padaryta, - pagyriau aš, kad ką nors 
pasakyčiau. Žvalgiausi per jos pečius Lorenco. Jis kaip 
visada pastatė automobilį ant šaligatvio ir tempė kaž- 
ką įsiręžęs, kas priminė kavos virimo aparatą. 

— Tikiuosi, - pasakė Parisė.- Visada specialiai 
skrendu pas Udo Valcą. Beje, mano vardas Parisė, bet 
tujau ir taip supratai, - atkišo ji savo ranką. - Jei kada 
nors turėsiu vaikų, deja, jų plaukai bus tik gatvės pur- 
vo spalvos. 

Nuoširdžiai paspaudžiau ranką. 

— Aš esu Konstancija. 

— Koks žavingas vardas, - pasakė Parisė. - Manau, 
toks intelektualus. 

— Bet jis klaidina, - sumurmėjo Lorencas. Jis krek- 
sėjo nuo kavos aparato naštos. - Ar galėčiau praeiti? 
Tas daiktas sveria visą toną! 

— Prašau, - pasakiau ir Žengiau į šoną. Aišku, kad 
aparatas buvo skirtas man. - Užeikite į vidų, Parise. 
Beje, koks įdomus vardas. Jūsų tėvai amerikiečiai? 

— Aš gavau I/ego lėktuvą, Nelė grandinėlę su rožine 
širdute. O tau, mamyte, tėvelis atnešė kavos aparatą. 

— Ji pati tai mato, - pasakė Lorencas. 

— Mažos dovanos sustiprina draugystę, - pridūriau. 

— Mano mama yra amerikietė, - pasakė Parisė. — 
O tėvas yra pusiau prancūzas, pusiau vokietis. 

— Ji užaugo kalbėdama trimis kalbomis, - pasakė 
Nelė. - Jos sesers vardas Venisė, ji taip pat modelis. 
Mamyte, ar žinai, kiek uždirba modelis? Daugiau nei 
tėvelis. 

— Bet tik tada, kai tau pasiseka, - paaiškino Pari- 
sė. - Daugelis modelių gyvena skurdžiuose butuo- 
se, nevalgo nieko, išskyrus liesą jogurtą ir anana- 
sus, trainiojasi kvailuose vakarėliuose, kad sužve- 
jotų garsų lenktynininką, kilmingąjį arba aktorių 
ir baigtų tą sušiktą modelio darbą, kol jų pačių kas 
nepribaigė. 

— O be to, jos visos vartoja kokainą, - įsiterpė Lo- 
rencas. - Ir vemia po valgio. 

— Nesirūpink, aš gi nesakiau, kad noriu būti mode- 
liu, - pasakė Nelė. 

— Aš McDonalde apvėmiau kamuoliukus, -sumur- 
mėjo Julijus, įsikibęs į mano kaklą. 

— Ak, Nele, ar tu pamiršai, kad jis negali pakęsti ma- 
jonezo? 

— Nee, aš nepamiršau. Tai tėvelis. 

— O tujam nepasakei! 

Nelė trūktelėjo pečiais. 

— Aš juk neatsakau už auklėjimą. Bet aš jam pasa- 
kiau. Paskiau. 

— Vaikai nekalti, - tarė Parisė ir paglostė Julijaus 
galvutę. - Tokius dalykus turi žinoti tėvas! Ar Julijus 
garbanas paveldėjo iš tavęs, Konstancija? 

— Aš maniau, jis vemia nuo kečupo, - pasakė Lo- 
rencas. - Nuo kečupo ir plaktos grietinėlės. Jei šito 
sunkaus daikto tuoj pat nepastatysiu, gausiu stuburo 
išvaržą, kur jį nešti? 

— Į virtuvę. Jis vemia nuo majonezo ir burokėlių, - 
piktai ištariau. - Nuo plaktos grietinėlės jis viduriuo- 
ja. Ar taip sunku prisiminti? 

— Būtų geriausia, jei viską surašytum, - paprašė Pa- 
risė. - Visus svarbiausius dalykus. Sąrašą pakabinsim 
namuose ir Lorencas turės jį išmokti, o aš patikrinsiu. 

— Parisė mokėjo paaiškinti man matematikos už- 
duotis, o tėvelis nemokėjo, - pasakė Nelė. - O dar 
sako, kad modeliai yra kvailos kaip duonos pluta. 

— Palyginti su daugeliu mano kolegių, duonos pluta 
yra labai gudri, - tarė Parisė. - Bet atsitiktinai aš ma- 
tematikos visada turėjau vienetą*. O tu, Lorencai? 

Lorencas nusprendė neatsakinėti. 


* Geriausias pažymys. 

— Kas čia atsitiko? - sušuko jis. Jis tikėjosi, kad pa- 
matys šlykščią raudonmedžio virtuvės žarną, o staiga 
atsidūrė erdviame dangaus žydrumo stebukle, kurį 
mes patys padarėme. Viskas buvo nušviesta besilei- 
džiančios saulės spindulių. 

— Ar tu ir sieną pardavei Ebay aukcione? 

Vos nesprogau iš pasididžiavimo. 

- Tai iš tikrųjų puikiai atrodo, - pasakė Nelė. Jos 
balse suskambo nuostaba. - Visai nepanašu, kad pa- 
daryta pačių rankomis. 

— Kokia žavinga virtuvė, - sušuko Parisė. - Ar ne 
žavinga, Lorencai? Tokia linksma ir kartu kukli. O Lo- 
rencas tvirtino, kad tu neturi skonio. 

- Skoniai, kaip žinote, būna visokie, - pasakė Lo- 
rencas. - O čia juk yra mano tėvų namai. 

— Taip, bet jų nebegalima atpažinti, - tariau aš. - Tik 
vonios kambarys liko nepasikeitęs. Beje, garbanas Juli- 
jus paveldėjo iš Lorenco šeimos, pas mus visų plaukai 
lygūs. Lorenco taip pat, bet jo mama turėjo garbanas. 
Šis bruožas peršoko per vieną kartą. 

— Mano mama darydavosi cheminį sušukavimą, - 
pasakė Lorencas. - Ji buvo su mėlynomis garbanomis. 
Bet galbūt ir tai galima paveldėti, kas žino? 

— Hm, tada Julijus garbanas paveldėjo iš laiškane- 
šio, - suabejojau. 

Parisė skambiai nusijuokė. 

— Ak, Konstancija, iš tikrųjų juokinga, - pasakė ji. 
Lorencai, ji tokia šmaikšti, kodėl sakei, kad ji neturi 
humoro jausmo? 

— Nes ji jo neturi, - ištarė Lorencas. - Tik atrodo, 
kad juokauja, o iš tikrųjų ji mano rimtai. 

— Noriu valgyti, - pasakė Nelė. 

- Ir aš, - pritarė Julijus. 

— Pagaminau cannelloni, - pasakiau. - Gal ir jūs no- 
rėtumėt kartu pavalgyti? Turiu pakankamai. 

— Ne, ačiū, - pasakė Lorencas. - Netrukus eisime 
valgyti. 

Žinojau, kad jis taip pasakys, todėl ir paklausiau. Iš 
tikrųjų mažiausiai norėjau su jais valgyti. 

— O, Lorencai! - sušuko Parisė. - Prašau, pasiliki- 
me! Mes su Konstancija norime artimiau susipažin- 
ti. Dabar mes esame mišri šeima, mano nuomone, tai 
puiku, ar ne? Tokia kosmopolitiška, moderni šeima. 

— Eee, taip, - ištariau. 

— Užsakiau stalą prieš dvi savaites, - paprieštaravo 
Lorencas. 

— Aš esu tikras šeimos Žmogus, - pasakė Parisė. - 
Todėl man Lorencas pasirodė toks patrauklus, visai ne 
toks, kaip tie vakarėlių berniukai, amžini senberniai 
su pinigais ir lombordžiniais. Lorencas yra toks vyras, 
kuris įrodė, kad nebijo sukurti šeimos. 

Aha, štai kodėl moterys žavisi vedusiais vyrais. Vai- 
kiška kėdutė ant užpakalinės volvo sėdynės. 

— Tiesa, trūksta tik savo mažiuko vaikelio, - pridū- 
rė Parisė ir sukikeno. - Mielos garbanotos galvutės. 
O gal iš karto dvynukų! Ir Nelė galės juos prižiūrėti. 
Tavo amžiuje, Nele, man tai labai patiko. Jie taip ska- 
niai kvepia. 

— Negaliu pakęsti naujagimių, - pareiškė Nelė. - 
Man net Julijus buvo siaubingas, kai buvo mažas. Visą 
laiką tik rėkia, miega, geria ir kakoja į vystyklus. 

- Netiesa, - pasipiktino Julijus. 

- Julijus tikrai buvo labai mielas kūdikis, - pasakė 
Parisė. - Jis dar ir dabar labai mielas. 

- Jis buvo plika galva ir seilėjosi, - pasakė Nelė. 

— Nebuvo taip, - prieštaravo Julijus. 

— Buvo. Tu atrodei kaip senelis Baueris, tik be akinių. 

— Paskui parodysiu jums jūsų kūdikystės nuotrau- 
kas, - įsiterpiau aš. - Julijau, Nelei plaukai užaugo tik 
dvejų metų. 

— Parise, gal jau galime eiti? 

- Jei labai reikia, - pasakė Parisė ir maldaujamu 
žvilgsniu pažvelgė į mane. - Nors aš daug mieliau lik- 
čiau pas jus ir Žiūrėčiau kūdikių nuotraukas. 

Lorencas pabučiavo Nelę ir Julijų. 

— Nepamiršk pasiimti senelės kavos virimo aparato, 
tėveli, - priminė Nelė. - To beprotiškai brangaus fir- 
minio prietaiso, kad visi jums pavydėtų. 

— Ak, nereikia, palikim, tegul mama jį parduoda 
Ebay, - atsakė Lorencas. 


x** 


Kai kitą rytą darželio rūbinėje sutikau Vyrą Jaguarą, 
nuraudau kaip ugnis, nes prisiminiau nepadorius žo- 
džius, kuriuos jam pasakiau, ir ką jis su manimi darė. 
Tai buvo tik sapne, bet vis dėlto. 

— Sveiki, - pasakė Vyras Jaguaras. Jo balsas buvo 
toks pat gilus, kaip sapne. 

— Sveiki, - atsakiau aš. Sugebėjau tai ištarti tik pa- 
šnibždomis. 

Jo duktė vilkėjo ryškiai raudoną aksominę suknutę, 
plaukai buvo susukti į mielus kuodelius. Ar ją taip su- 

šukavo Vyras Jaguaras? Pamėginau įsivaizduoti, kaip 
jis darbuojasi šukomis ir plaukų segtukais - jaudinan- 
tis vaizdas. 

- Šiandien mano gimtadienis, - pasakė mergaitė 
man. - Dabar man jau šešeri. 

— Štai kaip, - ištariau. - Mano duktė šiandien taip 
pat švenčia gimtadienį. Deja, jai suėjo ne šešeri. 

— Mano sesė dabar keturiolikos metų, - pasakė Ju- 
lijus. - Ji gali mokytis vairuoti ir gauti vairuotojo pa- 
žymėjimą. 

— Bet tik Amerikoje, - pridūrė Vyras Jaguaras. 

— O mama pametė savo vairuotojo pažymėjimą, — 
pasakė Julijus. 

— Tikrai? - Vyras Jaguaras žvilgtelėjo į mane savo 
tamsiomis akimis. 

— Tikrai pamečiau, - tariau skubiai. - Vos spėjusi 
išlaikyti! 

Vyras Jaguaras nusišypsojo. 

— Visai nesitikėjau. Ar tikrai jūsų dukrai keturiolika 
metų“ 

— Taip, - pasakiau laukdama, kada jis pasakys: „Bet 
jūs atrodote tokia jauna!“ Į tai aš turėčiau atsakyti: 
„Taip, pati buvau keturiolikos, kai pastojau...“ 

Deja, toks pakalbis neįvyko, nes į rūbinę kaip būrys 
vandalų įvirto Sabina, Fraukė ir jų vaikai. 

— Jūs fisi švefli siukšliai, - pasakė Marlonas. 

— Tu pats šveplas šiukšlius! 

— Mama, Marlonas stumdo mane ir Vybekę. 

— Flavija! Ką tau sakiau apie skundimą? O, sveika, - 
kreipėsi Fraukė į mane. 

— Sveika, Frauke, - atsakiau. Žvelgdama į ją jaučiau 
sąžinės graužimą nes: 1) mano sūnus privėmė į spintą, 
2) per mano plepumą išryškėjo dvigubas Jano gyveni- 
mas studentavimo laikais, 3) ji žino, jog aš Žinau, kad 
ji neteikia ypatingos reikšmės tam, kad pianino moky- 
tojas seksualiai išnaudoja jos dukterį. 

Bet Fraukės šypsena buvo nuoširdi. Regis, ji nebuvo 
nusiteikusi priešiškai. 

Bet Sabina pasisveikino labai šaltai: 

— Ak, mažyle, sveika. 

— Sveiki, - atsakiau lygiai taip pat šaltai. 

Keista, bet Vyrui Jaguarui ir jo dukrai Sabina nusi- 
šypsojo žavinga šypsena. 

— Labas rytas! Šiandien Emilės gimtadienis, ar ne 
tiesa? Tavo senelė, Emile, man daug apie jį pasakojo. 
Vybekė iš anksto džiaugiasi vaikų švente sekmadienį 
ir klounu. Na, kaip tau patiko tas žavingas lėlių name- 
lis, kurį tau pagamino stalius? Vybekė ir Karsta taip 
pat turi gražų lėlių namelį. Jį joms pagamino jų tėvelis, 
todėl jis ne toks didelis. 

Emilė išpūtė akis. Vyras Jaguaras pasakė: 

— Dovanas ji gaus tik šiandien po pietų, o klounas 
turėjo būti staigmena. 

- Šūdas! - pasakė Marlonas. Šį kartą jo žodžiai buvo 
vietoje. 

Bet Sabina buvo nepataisoma. 

— Na, sėkmės, - tik ištarė ji. - Ir perduokit linkėjimų 
jūsų Mamai, gerai“ 

— Mielai, - atsakė Vyras Jaguaras. - Eee, o kokia 
jūsų pavardė? 

— Siukslė! 

— Cygenveid-Ziulcerman, - pasakė Sabina.- Aš 
dirbu jūsų tėvo įmonėje prekių pardavimo skyriuje. 

— Ak taip, - pasakė Vyras Jaguaras ir atsisveikinda- 
mas pabučiavo Emilę. 

— Siuksliai! 

- Aš retkarčiais sutinku jūsų mamą golfo aikštyne, - 
pasakė Sabina. - Kai turiu tam laiko. Mat savaitgaliais 
dažnai turiu išvykti darbo reikalais. Beje, Vybekė ir 
Emilė kartu lanko baleto užsiėmimus. Kada norėtum, 
kad Vybekė ateitų pažaisti su tavo lėlių nameliu? 

— Niekada, - atsakė Emilė. - Ir Vybekės aš nekvie- 
čiau į savo gimtadienį, ją pakvietė mano senelė. - Mer- 
gaitė nustriksėjo į grupę. Aš patenkinta šyptelėjau. Iš 
vaikų tiesmukiškumo galima daug ko išmokti. 

— Iki pasimatymo, - pasakė Vyras Jaguaras. 

Sabina uoliai nusišypsojo. Ji šypsojosi, kol Vyras 
Jaguaras išėjo iš rūbinės. Staiga jos šypseną tarsi kas 
nušluostė, ir ji pasakė: 

— Tas arogantiškas šiknius! Jis puikiai žino, kas aš esu 
ir ką veikiu. Kaip sunku, kad prieš tokį žmogų reikia 
apsimesti mandagiai! Nekenčiu tokių tipų, kuriems ne- 
reikia nė piršto pajudinti, nes jie vos gimę buvo vystomi 
į banknotus! O ta sena kempinė jo motina, man darosi 
bloga vos ją išvydus! Ji visą laiką kreipiasi su kažkokiais 
aukų rinkimais. Jai juk nepaduosi dešimties eurų, rei- 
kia stambesnio banknoto, o juk ta moteris žino, kiek aš 
uždirbu. Ji nenori suprasti, kad turiu išlaikyti vyrą, du 
vaikus, auklę ir mokėti hipotekai. Ji mano, kad aš dieną 
naktį plėšausi dėl įmonės tik iš malonumo. 

Taip kalbėdama Sabina atrodė labai sena ir bjauri. 
Man buvo jos beveik gaila. 

Bet tik beveik. 

— Ar tavo draugė jau užregistravo savo nenorma- 
laus elgesio sūnų pas psichiatrą? - paklausė ji. 

— Džasperis nėra nenormalaus elgesio, - pasakiau 
pasipiktinusi. Jei čia kas nors buvo nenormalaus elge- 
sio, tai pati Sabina. Bet Sabina nusprendė nebekreipti 
į mane dėmesio. 

— Na, Frauke, ar jūsų šeimoje taika? 

— Taip, tikrai, kaip sekasi Laurai Kristinai? - paklau- 
siau aš. 

— Su Janu viskas gerai, - atsakė Fraukė. - Visa tai 
buvo nesusipratimas, Konstancija viską supainiojo. 

— Aš supainiojau? 

— Nėra taip jau blogai, - pasakė Fraukė ir nusi- 
juokė. - Buvo net linksma, nes kaipgi aš galiu pykti 
dėl istorijų su moterimis, kurios kažin kada buvo. 
Be to, jis sako, kad yra laimingas, jog turi mane. Ne- 
seniai jis tą Vereną sutiko parduotuvėje, ji taip iš- 
storėjo, ir jos dantys sugedę, ir ji neturi nei vyro, nei 
vaikų. Vargšelė, ar ne? Nors ji baigė savo studijas, bet 
vis tiek nėra laiminga moteris. Man gaila kiekvienos 
daugiau kaip trisdešimt penkerių metų moters, kuri 
neturi vaikų. 

- Ir man, - pritarė Sabina. - Pasiėmiau laisvą pus- 
dienį, kad nuvesčiau Karstą pas gydytoją. Po draugijos 
susirinkimo ji peršalo. Visą naktį kosėjo, vargšelė. Gal 
tai jūs užnešėte virusą, Kornelija? 

— Ne, mes šiuo metu gydomės nuo maro, - atsa- 
kiau aš. 

Nelė neapsakomai džiaugėsi savo dovanomis, net Ju- 
lijaus pagamintu nuotraukos rėmeliu (rožiniu su už- 
klijuotomis rožytėmis). 

— Čia įdėsiu tavo, Julijau, nuotrauką, - pasakė ji. — 
Kad kiekvienas pamatytų, kokį mielą mažą broliuką 
turiu. Ačiū, visi daiktai tiesiog puikūs! O koks gražus 
tortas! 

Nufotografavau apsikabinusius Nelę ir Julijų įsitiki- 
nusi, kad, išryškinusi nuotraukas, virš jų galvų pama- 
tysiu aureoles. Mano vaikai tikri angeliukai! 

Trudė Nelei padovanojo bilietą energetiniam masa- 
žui, o Mimi atnešė į Nelės kambarį nuostabią palmę. 
Beje, Trudei visai nereikėjo tą naktį gulėti tarp Mimi 
ir Ronio, nes laimingo atsitiktinumo dėka katė visą 
naktį abu sulaikė nuo beprasmiško spermos švaisty- 
mo, ji vaikavosi. Mimi simboliškai padovanojo vieną 
kačiuką ir Nelei. Ji galės jį pasiimti, kai mažyliams su- 
eis šešios savaitės, galės pasirinkti raudonai arba rudai 
rainą kačiuką. 

— Geriau paimkit iš karto du, - pasiūlė Mimi, o Nelė 
ir Julijus buvo vienodai sužavėti. 

— Tai gražiausias gimtadienis mano gyvenime, - pa- 
sakė Nelė. 

— Ir mano, - pritarė Julijus. 

Didžiausią staigmeną padarė Lorencas, kuris Nelei 
padovanojo naujausią ir superkietą fotografuojantį 
mobilųjį telefoną su sutartimi ir pažadu kas mėnesį 
apmokėti sąskaitą, jei nebus didesnė nei šimtas eurų. 
Pirmiausia norėjau paprieštarauti bijodama, kad Nelė 
dieną naktį siuntinės žinutes ir kalbės telefonu, bet vė- 
liau nusprendžiau nesikišti. Parisė taip pat paskambi- 

no, pasveikino Nelę ir pakvietė vykti kartu apsipirkti. 
Nelė buvo sužavėta, labiausiai, žinoma, todėl, kad Pa- 
risė žadėjo apmokėti savo auksine American Express 
kortele. 

- Tiesą sakant, šaunu, kad mano tėvas dabar gyvena 
su labai turtingu modeliu, - pasakė ji. - Juk jis galėjo 
susirasti kokią sausą kolegę. 

Ir aš maniau, kad Parisė - ne toks jau blogas varian- 
tas. Ji į mūsų gyvenimą įnešė truputį spindesio, ro- 
mantikos žavesio ir Manolo Blahnik. O Trudė ir Mimi 
pasakė, kad truputis sveiko pavydo nekenkia, bet aš 
tokių jausmų negalėjau dirbtinai sukelti. Kodėl ne? 
Parisė buvo maloni, o man sekėsi daug geriau, kai jai 
atidaviau Lorenco širdį. Taip, ji buvo tokia miela, kad 
būčiau atidavusi ir ką nors geresnio. 

Nelė būtinai norėjo pamatyti filmą Surasti Nemo. 
Aš geriau būčiau ėjusi į Troją, nes Anė, Trudė, Mimi ir 
net Gitė žavėjosi Bredo Pito nuogu užpakaliu. Gitė net 
pasakė, kad Bredo Pito užpakalį būtų malonu paliesti, 
todėl mes visos labai sutrikome. Buvome įsitikinusios, 
kad Bredas Pitas tikrai nebuvo tas nepažįstamasis, 
kuris pradėjo Mariją Antuanetę. Mimi pasakė, kad 
Marijos Antuanetės tėvas buvo Tuniso poilsio namų, 
kuriuose Gitė praleido tas atostogas, baseino valytojas. 
Kad ir kaip ten būtų, bet Troja visas mus sudomino, ir 
aš būtinai norėjau pamatyti Bredo Pito užpakalį, kad 
galėčiau su kitomis aptarinėti. Trudę kino filmas taip 
sužavėjo, kad ji tuoj pat ėmė elgtis kaip gražioji Egėjo 
valstybės princesė ir visokių graikų didvyrių ir pusdie- 
vių mylimoji. Manęs tai nestebino, nes visuose savo 
praeituose gyvenimuose Trudė buvo princesė, karalie- 

nė, grafienė, popiežius, kosminio laivo kapitonas arba 
indėnų vadas. Ir visada graži ir protinga. Keista, kad 
visi praeitus gyvenimus prisimenantys žmonės buvo 
ypatingi, vargu ar sutiksi tokį, kuris prisipažintų, kad 
buvo bedantė virtuvės tarnaitė arba batų pardavėjas. 
Galbūt kaip tik todėl daugelis neprisimena savo buvu- 
sių gyvenimų. Trudė dažnai pasakoja, kad mane visą 
laiką pažinojo, net antikos laikais mes buvome kartu. 
Kai ji pradeda dėstyti tokias mintis, padarau taip, kad 
jos žodžiai man pro vieną ausį įeitų, pro kitą išeitų. 

Troją Nelė žiūrėjo per istorijos pamoką ir sakė, kad 
vienintelis geras daiktas jame - Bredo Pito užpakalis. 
Didžiąją dalį filmo ji sėdėjo užsimerkusi, nes visą laiką 
kas nors buvo perveriamas tai ieties, tai kardo, tai strė- 
lės. Ji nenori dar kartą to patirti. Reikės palūkėti, kol 
nuogą Bredo Pito užpakalį rodys per televiziją. 

Gerai, kad į Surasti Nemo galėjau vestis Julijų. Jei 
būtume ėję į kruvinąją Troją, Julijus būtų pasilikęs pas 
Anę su Džasperiu. Paprašiau pardavėjos didžiausios 
porcijos spragintų kukurūzų ir vos neapalpau, kai ji 
per prekystalį padavė milžinišką kibirą. Kai jį ištuštin- 
sime, galėsim namuose naudoti kaip skalbinių pintinę, 
bet aš abejoju, kad kada nors visą išvalgysim. Nelė dar 
pageidavo kolos, o Julijus limonado, abu norėjo sal- 
dainių su ledais ir bulvių traškučių. Kadangi šiandien 
Nelės gimtadienis, išimties tvarka viską nupirkau. Tik 
buvo sunkoka visa tai nugabenti, nes vaikai jau sėdėjo 
kino salėje ir nepadėjo nešti. 

— Gerasis Dieve, - pasakė moteris, stovėjusi už ma- 
nęs. - Kino filmas trunka 90 minučių, bet žmonės bijo 
mirti badu. 

Tuoj pat pažinau tą balsą. Viena ranka spausdama 
kibirą su ant jo sukrautu traškučių maišeliu ir saldai- 
niais (viską buvau prispaudusi smakru, kad nenukris- 
tų), kita ranka prie krūtinės glausdama gėrimų bute- 
lius, atsigręžiau ir išvydau Vyro Jaguaro motinos akis. 

— Tik nepavydėkit, - atsakiau neaiškiai, nes po mano 
smakru šlamėjo bulvių traškučių maišelis. 

Vyro Jaguaro mama pakėlė antakius ir nusigręžė. Ji 
mane pažino. 

— Prašom maišelį vynuoginių guminukų, - pasakė ji 
pardavėjai. Eidama pro reklaminį plakatą pašnairavau 
į jį. Ką gi nori pamatyti ta sena kempinė šią ankstyvą 
popietę? Nuogą Bredo Pito užpakalį? 

Mūsų vietos buvo geros, antroje eilėje nuo galo, vi- 
duryje. Kadangi seniai nebuvau kine, mėgavausi net 
reklama. Kvailiausia, kad Vyro Jaguaro mama su ma- 
žąja Emile sėdėjo beveik už mūsų nugarų. Emilė, žino- 
ma, mus pažino. 

— Pažiūrėk, senele, tai Julijus iš mano darželio gru- 
pės su savo mama, - pasakė ji. 

— Malonu su jumis susipažinti, - ištarė senelė taip, 
tarytum kreiptųsi į hemorojų ant savo užpakalio. 

— Mes jau pažįstamos, - pasakiau aš. - Neseniai jūs 
manęs vos nesuvažinėjote savo mersedesu. 

— Ak, - ištarė moteris tęsiamai. Tada ji pažvelgė į 
mano vaikus, į kalną pirkinių ir pridūrė: - Na, tada 
viskas aišku! 

Ką tai reiškia? Kas kartą ši moteris išvesdavo mane 
iš kantrybės. 

- Ar norėtum saldainių su ledais? - paklausė Julijus 
Emilės. 

— Ne, dėkoju, - atsakė žiežula su mersedesu. - Emi- 
lė turi vynuoginių guminukų. 

Greta jos sėdėjo truputį aptriušęs jaunuolis su džin- 
siniu švarkeliu. 

— O aš mielai pasivaišinčiau saldainiais su ledais, — 
pasakė jis. 

Žiežula su mersedesu pavėdavo ranka prieš nosį. 

— Tikriausiai jūs per daug prisivalgėte česnakų, jau- 
nuoli? 

— Visai normaliai, porciją gyros su cacikiu, - paaiš- 
kino jaunuolis. 

— Kokia begėdystė, - atsakė žiežula, - kai šitaip dvo- 
kia, niekas neina į žmones. 

— O aš nieko neužuodžiu, - pasakė jaunuolis ir atsi- 
gręžė į mane. - Ojūs užuodžiate? 

— Ne, - atsakiau. Gerai, kad jis sėdėjo gerokai toliau 
nuo manęs. 

Žiežula su mersedesu pažvelgė į mane taip, tarytum 
nieko kito iš manęs ir nesitikėjo. Jos su Emile pasislinko 
per vieną vietą. Dabar jos sėdėjo tiesiai už mūsų, man 
atrodė, kad nugara jaučiu aštrius moteriškės kelius. 

Jaunuolis paėmė dar vieną saldainį, tada sutemo, 
prasidėjo kino filmas. Tuoj pat į jį įsigilinau. Jauna 
pora persikėlė į naują butą, laukėsi savo pirmųjų vai- 
kų ir aptarinėjo, kokiais vardais juos pavadinti. O pas- 
kiau - Viešpatie, kaip liūdna! - klastingas žmogžudys 
nužudė moterį ir vaikus. Sukau sau galvą, kodėl į šį fil- 
mą leidžiami maži vaikai! Taip, jauna pora buvo ani- 
maciniai personažai žuvytės klounai, jų vaikai (maž- 
daug keturi tūkstančiai) dar ikriukuose, bet aš manau, 
kad tai buvo ne mažiau dramatiška istorija nei Troja. 

Įsijautusi be perstojo kramčiau kukurūzų spragė- 
sius iš kibiro. 

— Ar negalima šiek tiek tyliau? - sušnypštė žiežula 
su mersedesu. 

Truputį susigėdusi padaviau spragėsius Julijui. 

Nemo, vienintelis likęs žuvytės klouno vaikas, atėjo į 
mokyklą ir pabėgo iš jos ant rajos nugaros į pavojingą 
jūros daubą. Pasigirdo garsus pypsėjimas. Nujaučiau, 
kad netrukus bus triukšmo. 

Julijus pro šiaudelį garsiai siurbė limonadą. 

Emilės senelė lygiai taip pat garsiai dejavo. Jos kelis 
dar stipriau įsirėmė į mano nugarą. 

Vėl supypsėjo. Supratau, kad šis garsas buvo ne iš 
kino filmo garso takelio. 

Nemo buvo pagautas nardytojo ir išgabentas. Jo tėtis 
labai liūdėjo. Aš taip pat. Tai buvo didesnis skausmas, nei 
galėjo pakelti žuvis klounas. Pažvelgiau į Julijų, bet šis, 
kiek galėjau įžiūrėti tamsoje, atrodė visai patenkintas. 

Vėl garsiai supypsėjo. Paskiau pasigirdo Rudžio 
Fiolerio melodija. 

— Gerasis Dieve, ir vėl! - pasakė Emilės senelė. - 
Tuojau pat išjunkite mobilųjį telefoną, kitaip kreip- 
siuosi į personalą! 

- Ša! - sušnypščiau aš. - Aš čia iš viso neturiu mo- 
biliojo telefono! - Be to, mano telefonas tyliai groja 
„Elizai ',jei iš viso kada nors skamba. 

- Tylos, - šūktelėjo kažkas iš tolimesnių eilių. Me- 
lodija nutilo. 

Kurį laiką buvo galima ramiai žiūrėti filmą. Situ- 
acija pasidarė dramatiška. Kai žuvis klounas su savo 
drauge žuvimi daktaru sutiko vegetarais apsimetusius 

ryklius, Julijus pastvėrė mano ranką, o Nelė turėjo pa- 
sakyti, kada man atsimerkti. 

— Kvėpuokit bent jau užsičiaupęs, - pasakė žiežula 
jaunuoliui, kuris buvo valgęs gyros. 

Kažkur šalia vėl pasigirdo melodija, šį kartą Iškelkim 
rankas į dangų. 

— Liaukitės pagaliau, - pasipiktino žiežula su mer- 
sedesu ir pabeldė į mano kėdės atlošą. 

— Prašom palikti mane ramybėje, - atsakiau. - Tai 
ne mano mobilusis telefonas, ir baigta. 

Po Iškelkim rankas į dangų dukart pyptelėjo ir pra- 
dėjo groti The Final Countdown, netrukus po to Aš esu 
jaunas ir man reikia pinigų. Tai tęsėsi dar kiek laiko, 
bet kai vargšas Nemo tėvas ėmė kautis su visu būriu 
elektrinių ungurių, pastebėjau, kad tomis melodijomis 
mus linksmino Nelės mobilusis telefonas. 

— Ar tau visai galvoj negerai? - sušnypščiau aš. — 
Tuoj pat išjunk. 

- Jis turi pekiasdešimt įvairių melodijų, - sušnibž- 
dėjo Nelė. - Ir vienuolika triukšmų. Jis gali Žvengti, 
krenkšti ir dainuoti tirolietiškai! 

Julijus sukikeno. 

— Prašau, paleisk žvengimą, Nele, prašauuuu! 

Supratau, kad aureolės virš mano vaikų galvų buvo 
tik laikinas reiškinys. 

— Tuoj pat išjunk telefoną! 

— Tuoj! Visą laiką ieškau bezdėjimo. Jis tūkstantį 
kartų aiškesnis nei iš tikrųjų. Palauk, tik paklausyk. 

Dar kartą supypsėjo, paskiau kažkas garsiai ir pasi- 
bjaurėtinai atsirūgo. Julijus ir Nelė nesusivaldydami 
sukikeno. 

— Nieko nuostabaus, - pasakė žiežula. 

Tik po kiek laiko susigaudžiau, kad atsirūgo mobi- 
lusis telefonas, o ne pati Nelė. 

— Nele! - sušnypščiau aš pasipiktinusi. - Tuoj pat 
pasidėk tą daiktą į savo kuprinę. 

— Dar kartą, prašau. Bezdėjimas toks vykęs! Ta ožka 
už mūsų tikriausiai labai susinervins. - Dar kartą su- 
pypsėjo ir Nelės mobilusis telefonas nesuvaldomai 
prajuko. - Mėšlas, vėl ne bezdėjimas. 

Julijus dar labiau sukikeno. Atrodė, kad jį kas nors 
kutena. 

— Tylos! - sušuko kažkas iš toli. 

— Neturi prasmės, aš jau visą valandą bandau juos nu- 
raminti, - pasakė žiežula. - Bet ko tikėtis iš tų proletarų. 

— Jūs pati labiausiai triukšmaujate, - pasakė jau- 
nuolis. 

— O jūs tuoj pat užsičiaupkite, - atkirto žiežula. - 
Koks akiplėšiškumas tas dvokas! 

— Tylos, po galais! - pasigirdo balsas iš priekio. — 
Juk čia yra žmonių, kurie domisi filmu. 

Mobilusis telefonas Nelės rankoje subezdėjo. Vos 
neužsidengiau nosies. Iš juoko Julijus paleido kibirą 
su kukurūzų spragėsiais, jis nukrito ant grindų. Deja, 
jis buvo labai pilnas. Spragėsiai pažiro ant grindų. 

— Duok telefoną! - sušnypščiau įsiutusi. 

Julijus raitėsi iš juoko, Nelė taip pat. 

Mobilusis telefonas dar kartą subezdėjo. 

— Tai iš tikrųjų negirdėtas įžūlumas, - pasakė žiežula. 

Deja, ji buvo teisi. Kaip tik tada, kai norėjau atsi- 
gręžti ir atsiprašyti už savo neišauklėtus vaikus, žiežu- 
la vėl pažėrė priekaištus: 

— Manęs iš viso niekas nestebina. Jūsų kirpimo mo- 
terys niekada nesuvaldo savo vaikų. Galima tik įsivaiz- 
duoti, kuo bus tos apgailėtinos būtybės. Aišku viena, 
mes turėsim už juos plušėti. Nenuostabu, kad mūsų 
valstybė ritasi vis žemyn. 

Mano kantrybė trūko. 

— Manau;jei sėdi stikliniame name, neturėtum svai- 
dytis akmenimis! Kaip jūs galite samprotauti, kas bus 
su mano vaikais. Sutinku, kartais jie elgiasi netinka- 
mai, bet jie vystosi visai normaliai, ir aš garantuoju, 
kad mano sūnui niekada nereikės pirkti žmonos Ry- 
tuose, kad užtikrintų šeimos palikimą. 

Man pasirodė, kad ne tik žiežula, bet ir visa galinė 
eilė sulaikė kvapą. Bet paskui įsivyravo tyla. 

Štai taip. 

Ištiesiau ranką ir Nelė nesipriešindama padavė man 
bezdantį mobilųjį telefoną. Aš išjungiau jį ir įmečiau į 
rankinę. Julijus ir Nelė liovėsi juoktis. Paskutines dvi- 
dešimt penkias minutes galėjome ramiai gėrėtis Nemo 
nuotykiais. Ačiū Dievui, pabaigoje tėvas ir sūnus ap- 
kabino vienas kitą savo pelekais. 

Kai pradėjo rodyti titrus ir buvo uždegta šviesa, lie- 
piau savo vaikams surinkti spragėsius nuo grindų. 

— Ateis su dideliu siurbliu ir viską išvalys, - niurnė- 
jo Nelė. 

— Nesvarbu, - pasakiau aš ir atsistojau, kad nupur- 
tyčiau spragėsius nuo drabužių ir mestelčiau žvilgsnį 
į žiežulą. Tikėjausi dar vienos atakos, bet ji atsistojo 
nežiūrėdama į mane. Šalia jos stovėjo Emilė, o šalia 
Emilės - Vyras Jaguaras. 

Tą akimirką man užgniaužė kvapą. 

Mėšlas! Mėšlas! Mėšlas! Jis stovėjo ir žvelgė į mane 
savo gražiomis rudomis akimis tarytum pirmą kartą 
matytų. Kada jis įsėlino? O Dieve, tai buvo siaubin- 
ga! Norėjau įžeisti jo motiną, bet ne jį! Jis juk visada 
buvo toks malonus su manimi. Jis juk nekaltas, kad jo 
mama jį per anksti pasodino ant puodo. Norėjau ką 
nors pasakyti, bet visiškai nežinojau ką. 

— Mamyte? - Nelė pagriebė mane už rankos. - Tu 
taip keistai atrodai. Ar tau negera? 

— Ne, viskas gerai, - ištariau prislėgtu balsu ir nusi- 
gręžiau nuo Vyro Jaguaro. Tikriausiai niekada jo ne- 
besapnuosiu. 

Kitą dieną turėjau susitikimą su Mimi advokatu, o ka- 
dangi visai neturėjau noro sutikti Vyro Jaguaro, nu- 
vedžiau Julijų į darželį tik prieš devynias, kad iš karto 
galėčiau važiuoti. Advokato kontora buvo centrinia- 
me parke, prabangiame pastate, kuriame architektai 
pajuokavo ir liftus bei laiptus paslėpė nuo lankytojų. 

Kurį laiką klaidžiojau po pirmąjį aukštą, kol pa- 
galiau atsidūriau prieš liftą. Laukdama jo veidrodyje 
pasitikrinau, ar vis dar taip pat gerai atrodau, kaip ir 
išeidama iš namų. Viskas buvo puiku, reikėjo tik pa- 
valyti tušu išteptą paakį. Kadangi Mimi su Roniu visą 
laiką gyrė tą Antoną, reikėjo tikėtis, kad viskas bus 
atvirkščiai. Nenorėjau nusivilti. Trudė pagal feng šui 
sutvarkė mano partnerystės ir seksualinio gyvenimo 
kampą. Mano manymu, atėjo laikas pirmajam pasi- 
matymui. Mimi buvo priblokšta, kai jai papasakojau, 

kad be Jano (tamsoje) ir Lorenco (paprastai misionie- 
riaus poza) neturėjau jokių intymių istorijų. Ji tuoj pat 
pasisiūlė parvesti Julijų iš vaikų darželio „jei Antonas 
tave pakvies pietauti“. To betrūko, kad ji dar užsakytų 
mums viešbučio kambarį ir į ranką įspraustų pakelį 
prezervatyvų. Žiūrėdama į save veidrodyje pamačiau, 
kad kažkas atsistojo šalia manęs. 

Tai buvo Vyras Jaguaras. 

Akimirksnį mano širdis sustojo, o paskui pradėjo 
daužytis kaip išprotėjusi. Vyras Jaguaras pažvelgė į 
mane truputį nustebęs. Nekenčiau savo likimo, nes tas 
vyras nuolat maišėsi man po kojomis. 

— Kąjūs čia darote? - paklausiau aš. 

— Hm,jūs mane užklupote nusikaltimo vietoje, - at- 
sakė Vyras Jaguaras. - Esu čia, kad nusipirkčiau naują 
moterį iš Rytų. Šeštame aukšte yra geriausias šalyje 
moterimis prekiaujantis sindikatas. Pas juos didžiulis 
pasirinkimas. 

Aš dar labiau paraudau, nei prieš tai. 

— Paklausykit, aš tikrai nenorėjau vakar jūsų įžeis- 
ti, - pasakiau. - Norėjau įžeisti jūsų motiną. 

Vyras Jaguaras kilstelėjo antakius. 

Reikėjo laikyti liežuvį už dantų, bet, užuot taip pasi- 
elgusi, variau toliau. 

— Nes ji pirma įžeidė mane. Kaskart, kai mes susi- 
tinkame, ji siutina mane savo arogancija. Per mūsų 
pirmąjį susitikimą ji vos manęs nesuvažinėjo. Iš tikrų- 
jų aš puikiai jus suprantu, ir tai, ką jūs padarėte, buvo 
savotiškas revanšas už jūsų mamos auklėjimą. Nema- 
nau, kad turite atsakyti už tai, jog jūsų mama jus per 
anksti pasodino ant puodo. 

— Negaliu būti atsakingas už tai, kad ji per anksti 
sodino mane ant puodo? - pakartojo Vyras Jaguaras 
apstulbęs. 

- Žinoma, juk jūs esate tik auka, - pasakiau aš. — 
Kai žiūriu į jus, matau mažą, apleistą, vienišą turtingą 
berniuką, kuris norėjo pasauliui įrodyti, kad meilė ir 
pinigai neturi nieko bendra. Tai, žinoma, nepateisina 
visko, ką jūs padarėte, bet vis dėlto yra šioks toks pa- 
aiškinimas. 

Vyras Jaguaras suraukė kaktą. 

— Jūs tai matote, kai žiūrite į mane? Mažą berniuką? 
Žinote, tai man naujiena. Daugelis moterų tvirtina, 
kad aš atrodau kaip vyresnysis Džonio Depo brolis. 

— Taip, - ištariau. Tas žmogus nebuvo pasipūtęs. — 
Bet aš nesu tokia, kaip kitos moterys. 

— Sutinku. Sakykite, ar jūs išdėstytumėte šią žavingą 
psichologinę nuomonę per mano teismą? - paklausė 
Vyras Jaguaras. 

— Tikiuosi, kad nereikės, - pasakiau. Ką jis ruošėsi 
daryti? Išmesti savo mamą iš balkono? Visiškai jį su- 
prasčiau. Buvo aišku, jog jis viską norėjo pavaizduoti 
iš komiškos pusės, kad pridengtų nemalonius faktus. 
Turiu pasakyti, kad jo pastangos buvo pavėluotos. - Ir 
kokiu tikslu jūs čia? 

- Iš tikrųjų aš einu pas savo psichiatrą trečiame 
aukšte, - atsakė vyras. - O jūs? 

- Turiu susitikimą su savo advokatu skyrybų klau- 
simais, - pasakiau aš. - Dešimtame aukšte. 

Jaguaro savininkas garsiai nusijuokė. 

— Kas gi čia juokinga? - paklausiau aš. - Kas ket- 
virta šeima Vokietijoje išsiskiria. Tai dar nereiškia, 

kad mane mama per anksti sodino ant puodo, jei tai 
turite omeny. 

Vyras Jaguaras vis dar juokėsi. 

— Na, eikit į liftą, - pasakė jis ir parodė į atsidariu- 
sias lifto duris. 

Jo juokas man pasirodė ne vietoje, o akys taip keis- 
tai spindėjo, kad man pasidarė baisu. 

— Ne, dėkoju, geriau eisiu pėsčiomis, - pareiškiau. — 
Kopti laiptais labai sveika. 

— Ką gi, tada... - Vyras Jaguaras žengė į liftą be ma- 
nęs. - Dar pasimatysime, - pasakė jis. 

- Žinoma, - atsakiau. 

Prieš užsidarant lifto durims mačiau spindinčias 
tamsias akis. Jis iš tikrųjų buvo panašus į Džonį Depą, 
o ne į vyresnį jo brolį. 

Užtrukau, kol suradau laiptus, jie buvo gerai paslėp- 
ti. Iki dešimto aukšto turėjau pakankamai laiko pa- 
galvoti apie save ir Vyrą Jaguarą. Priėjau išvadą, kad 
tai nemaloniausias įvykis mano gyvenime. Negalėjau 
prisiminti nė vieno žmogaus, kuriam nuolat atsitinka 
tokie nemalonūs įvykiai, išskyrus vieną moterį, su ku- 
ria gulėjome vienoje palatoje po Julijaus gimimo. Tai 
buvo Jola Haltman, prieš dvi dienas ji pagimdė duk- 
terį, bet vis dar buvo stora kaip balionas. Kai ji eidavo 
koridoriumi prieš save stumdama naujagimės lovytę, 
daugelis jos klausė, kada gi ji pagaliau pagimdys. To- 
dėl ji, žinoma, labai siusdavo. Dar labiau ji įsiusdavo 
žiūrėdama į laikraščius, kurie vaizdavo garsias moteris 
praėjus trims dienoms po gimdymo. Jos šoko vakarė- 
liuose su aptemptomis, atvirais pilvais suknelėmis ir 
atrodė žavingai. 

— Kaip, po velnių, gali būti? - sušuko Jola su įtūžiu 
žvelgdama į laikraštį. - Po šita suknele nėra vietos net 
kelnaitėms, nekalbant jau apie pagalvės dydžio įklotą. 
Mes čia sėdime su savo tarpvietės pjūviais ant gelbė- 
jimosi ratų, dėvime tinklines kelnaites, mūsų krūtys 
sutvarstytos, o toms moterims nė motais nei krūtų už- 
degimai, nei pieno priplūdimas. Ir dar sako, kad Die- 
vas teisingas! 

Tą pačią dieną Jola pametė savo pagalvės dydžio 
įklotą, apie kurį kalbėjo, koridoriuje. Jis tiesiog išslydo 
iš jos tinklinių kelnaičių ir tėkštelėjo ant linoleumo. 
Kažkas pasilenkė, pakėlė ir sušuko: 

- Jūs kai ką pametėte, panele, - ir pasibjaurėjęs 
numetė. 

Bet Jola nužingsniavo toliau, tarytum nieko ne- 
girdėjusi. Dabar jos kita pavardė, ir ji gyvena kitame 
mieste. 

Tai buvo vienintelis prisimintas įvykis, kuris buvo dar 
nemalonesnis negu mano santykiai su Vyru Jaguaru. 

Kai užlipau į dešimtą aukštą, buvau tvirtai nuspren- 
dusi ateityje tiek daug neplepėti. Kalbėjimas yra si- 
dabras, o tylėjimas - auksas. Jei būčiau iš pradžių ty- 
lėjusi, daug geriau jausčiausi savo kailyje. Bet klaidos 
tam ir daromos, kad iš jų pasimokytume, visą laiką 
tvirtina Trudė. Kitą kartą tikrai tylėsiu kaip vandens į 
burną prisisėmusi. O pas tą Antoną pasakysiu tik tai, 
kas būtiniausia. Užuot tauškusi visokius niekus, galiu, 
pavyzdžiui, šypsotis. Juk mano dantys gražūs. 

Mimi ir Ronio draugo advokato kontora buvo labai 
stilinga, spindinti nerūdijančiu plienu, stiklu ir me- 
džiu, ir dar čia kvepėjo išloštomis bylomis. 

— Konstancija Višnevski. Man paskirtas susitikimas 
su ponu Alslėbenu, - pasakiau merginai sekretoriate. 
Ji nešiojo medžiu inkrustuotus akinius, derančius prie 
lenkto stalo. 

— Ponas daktaras Alslėbenas netrukus jus priims, - 
pasakė moteris. Jos akiniai atrodė kaip pačios sumeist- 
rauti. - Kavutės? 

— Taip, mielai, - atsakiau. Vadinasi, daktaras. Tas 
šaunusis Antonas turi dar ir mokslinį laipsnį. Jei jis iš 
tikrųjų pakviestų mane pietauti, būtinai apie tai papa- 
sakočiau Lorencui. Jis pavydėjo visiems teisininkams, 
turintiems mokslinį laipsnį. Jam bus labai nesmagu, 
jei susitikinėsiu su vienu iš jų. 

Atsisėdau į odinį krėslą skoningai apipavidalin- 
tame laukiamajame, o moteris su akiniais atnešė 
kapučino kavos, kuri apramino mano nervus. Ži- 
noma, tik paviršutiniškai. Brigitoje, kurią dabar var- 
čiau, buvo nedidelė Džonio Depo nuotrauka. Lyg 
nuplikyta užverčiau Žurnalą ir išsitraukiau laiškus 
nuo Briuderlių, Ziufkensų ir Bekerio bei visus po- 
pierius, kuriuos man paliko Lorencas ir Ulfis kaip 
„harmoningų skyrybų“ simbolį. Tai buvo gan įspū- 
dinga šūsnis. 

— Galite jau užeiti, - pasakė moteris su pačios su- 
meistrautais akiniais. - Ponas daktaras Alslėbenas 
laukia jūsų. 

Rankomis brūkštelėjau per sijoną, pasikišau šūsnį 
savo dokumentų po pažastimi ir kiek galima elegan- 
tiškiau įžengiau į kabinetą. Mano lūpos šypsojosi. 
Antonas Alslėbenas stovėjo prieš didžiulį langą, pro 
kurį matyti įspūdinga Kelno panorama. Bet aš netu- 

rėjau kada jos tyrinėti. Aš spoksojau tik į poną dak- 
tarą Alslėbeną. 

Tai buvo ne kas kitas, tik Vyras Jaguaras. 

Aš pasisukau ant kulnų ir žengiau pro duris atgal. 

— Kurgi jūs einat? - paklausė Vyras Jaguaras. 

- Einu, užsikasiu lapais, - pasakiau aš. 

Vyras Jaguaras pavijo mane laukiamajame ir su- 
griebė už rankų. 

- Suprantu jūsų nusistatymą, - pasakė jis. - Bet 
užtikrinu, kad tas faktas, jog mano mama mane per 
anksti pasodino ant puodo, neatsiliepė mano kaip ad- 
vokato sugebėjimams. 

Moteris su medžiu inkrustuotais akiniais išpūtė akis. 

O aš užsimerkiau. Taip, regis, pakliuvau į tokią ne- 
malonią padėtį, kad toli pralenkiau Jolą Haltman. 

— Paklausykit, man lygiai taip pat nesmagu kaip ir 
jums, - pasakė Vyras Jaguaras. Aš atsimerkiau ir pa- 
mačiau, kad jo akys vis dar spindi. Tikriausiai iš pikt- 
džiugos. Ir jis dar taip kvailai šypsojosi. - Ir aš nelabai 
apsidžiaugiau, kai prie lifto paaiškėjo, kad jūs tikriau- 
siai esate Ronio ir Mimi draugė. Bet jei jūs dabar išei- 
site, jie abu jausis įžeisti. 

— Taip, tikriausiai įsižeis, - atsakiau. - Bet man ki- 
taip neišeina. Jei aš būčiau jūs, tyčia pralaimėčiau bylą, 
net prieš Hempelius. 

— Tikrai, bet jūs nesate aš, - pasakė Vyras Jagua- 
ras. - Aš esu profesionalas. Ar netiesa, ponia Mioler? 
Ar galite poniai Višnevski patvirtinti, kad aš esu pro- 
fesionalas? 

- Jis geriausias, - pasakė akiniuotoji ponia. - Jei 
kada nors tektų skirtis, prašyčiau tik jo pagalbos. 

Mūsų klientų, laukiančių priėmimo, sąrašas labai il- 
gas. Kai kurie žmonės tuokiasi tik todėl, kad skirtųsi 
atstovaujami pono daktaro Alslėbeno. 

- Žinoma, jūsų teisė rinktis, - pasakė Vyras Jagua- 
ras. - Bet aš norėčiau jums atstovauti. 

— Bet juk aš neseniai subraižiau jūsų automobilį, — 
prisipažinau. 

- Žinau, - pasakė Vyras Jaguaras. - Paskui man 
buvo labai nemalonu, kad sukėliau tokį triukšmą. Ko- 
kiu automobiliu važinėja jūsų vyras? 

— Volvo kombi. 

- Ir jūs, be abejo, žinote, kad jums priklauso pusė 
šio automobilio, ar ne? Net jei jūs atidėjote egzaminų 
teisėms gauti laikymą, - Vyras Jaguaras paėmė mane 
už rankos ir nusivedė atgal į kabinetą. Aš leidausi ve- 
dama, o įtampa nuslūgo. 

— Ponia Mioler, išvirkite mums kavos, - pasakė Vy- 
ras Jaguaras grįžtelėjęs. - Ir atneškite poniai Višnevski 
taurę konjako. Dvigubą porciją. 


xXx*x* 


Paskambinau Mimi iš mobiliojo telefono ir pasakiau, 
kad pati pasiimsiu Julijų iš vaikų darželio. 

— O, - ištarė Mimi nusivylusi. - Nejau Antonas ne- 
pakvietė tavęs pietų? Koks žioplys! 

— Manau, ir net esu įsitikinusi, kad esu ne jo sko- 
nio, - pasakiau išvargusi. 

— Ak, iš karto negalima daryti išvadų, - pareiškė 
Mimi. - Reikės dar pasikalbėti su juo. Ar jis iš tikųjų 
visiškai su tavimi neflirtavo? 

— Ne. Jis dirbo profesionaliai, - atsakiau aš. 

— Tikrai, - pasakė Mimi ir nusijuokė. - Dirbdamas 
jis moka būti toks žavus, kai nori. Ir toks šmaikštus! Jis 
turi nepaprastai subtilų humoro jausmą. Kaip ir tu. Iš 
tikrųjų jūs abu turite daug panašumų. Abu išsiskyrę, 
du vaikai... aš gi tau pasakojau, kaip švelniai jis elgiasi 
su savo dukra. Ji maždaug tokio pat amžiaus kaip Juli- 
jus. Manau, kad jums reikia tik geriau susipažinti. Bus 
geriausia, jei pasikviesiu jus pietų, privačioje aplinkoje 
jis, tikiuosi, nebus toks profesionalus. 

— Deja, aš negaliu, - atsakiau. 

— Betgi aš nepasakiau kada, - nustebo Mimi. 

- Jau dabar žinau, kad tuo metu sirgsiu, - atkirtau. - 
Mimi, turiu baigti, Julijus jau laukia manęs vaikų darže- 
lyje. Pasimatysime Gitės fetro darbų kursuose. 

— O taip, - atsakė Mimi ir sunkiai atsiduso. - Nega- 
liu sulaukti. 

Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų Moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik“ namų 

šeimininkės, čia aptariame šiuolaikinei Moteriai ir mamai 

svarbias temas ir rūpestingai viena kitą palaikome. 
Priėjimas 
tik draugijos narėms 


Į pradžią ryšiai el. paštas registracija 


Balandžio 19 
Šiandien gavau tyrimų rezultatus. Mūsų kūdikis visiškai 
sveikas, tai bus berniukas. Jo vardas bus Rubenas. Užtik- 
rinu, Elena, kad mes niekada jo nevadinsime Rubiu. 
Sakykit, kaip jūs lankstote įtempiamas paklodes? Frau- 
ke, ar negalėtum surasti ką nors, kas pravestų kursus? 
Sonia 


Balandžio 19 
Nuoširdžiai sveikinu su berniuku, Sonia, ir patikėk, kad 
nieko negali būti geriau už berniuką. Tik gimus sūnui 
šeima tampa visavertė! Jausmai, patiriami auginant 

berniuką, yra visai kitokie, nei auginant mergaitę. Pati 
tuo įsitikinsi. 
Įtempiamos paklodės lankstomos visai paprastai, 
galėsiu tau parodyti. 
Fraukė 


Balandžio 20 
Ačiū Dievui, kad geroji ponia Porškė žino, kaip lanks- 
tyti įtempiamas paklodes ir panašius daiktus, su kuriais 
neturiu laiko užsiimti, kai grįžtu po darbo. Rytoj važiuo- 
siu su Vybeke ir Karsta į vaikų modelių demostravimą. 
Mes su Pėteriu manome, kad galima išleisti pinigus, kad 
būtų parodyti tokie gražūs vaikai kaip mūsų. Laikykite 
už mus kumščius. 

Sabina 


fetrinių angelų sargų gaminimo kursus Anė ir Tru- 

dė žadėjo atsivesti po kelias drauges, Gitė buvo be 
galo patenkinta tokia didele grupe. 

— Dešimt žmonių ir dar vaikai! Taip dar niekada 
nebuvo, - džiaugėsi ji. - Tai turi būti įamžinta doku- 
mentuose. 

— Gal paskui galėsime eiti namo, - sušnabždėjo 
Mimi. 

Bet mes to nepadarėme. Fetro gamyba nėra toks pa- 
prastas darbas, kaip atrodė. Bet jis buvo truputį rami- 
nantis, panašus į meditaciją, kai abi rankas panardini 
į pamuiles ir visą valandą atlieki tą patį judesį. Man 
reikėjo visos amžinybės, kol susukau mažą rutuliu- 
ką, mano angelo galvą. Sparnus gaminti sekėsi ne ką 
geriau. Net Julijaus angelas sargas atrodė gražiau už 
manąjį. Mimi angelas, žinoma, buvo idealus, ji juk vi- 
sada daro tik idealius daiktus. Trudės angelas atrodė 
truputį apipešiotas, o Anės angelas buvo su linksma 
panko šukuosena. Gitės angelai buvo gražiausi. Ji pa- 
gamino mažus, delno dydžio angeliukus, kad pade- 
monstruotų spalvų derinimo techniką. Viena moteris 


=> 297 = 


KERSTIN GIER 


iš Anės dubens mankštos kursų ėmė krykštauti, kai 
juos pamatė. 

— Kokie žavūs! Kokie neįtikėtinai stebuklingi! - su- 
šuko ji. - Jei tokį pasikabinsi ant kaklo, atrodys kaip 
mažas talismanas. Galime juos pardavinėti! 

— Helena turi parduotuvę Menas ir kičas Laumžir- 
gių kelyje, - paaiškino Anė. - Ji iš tolo užuodžia, kas 
bus gerai perkama. 

- Tikrai! - sušuko Helena. - Užuodžiu! Fetriniai daly- 
kėliai seniai madingi, bet angeliukai bus visiška naujovė. 
Pirksiu iš jūsų šimtą vienetų, ponia Hempel, kada galite 
pristatyti? Penkiolika eurų už vienetą, ar sutinkate? 

— Na, taip, - atsakė Gitė. - Tai, tiesą sakant, truputį 
per daug. 

Mimi su Trude ėmė baksnoti jai alkūnėmis į šon- 
kaulius. 

— Daug? - krykštavo moteris. - Aš čia dirbu daugiau 
nei valandą ir dar nepadariau galvos. Penkiolika eurų 
skurdus atlyginimas už valandos darbą, ar ne? Patikė- 
kite, aš savo parduotuvėje šiuos dalykėlius parduosiu 
po keturiasdešimt eurų. Reikės juos mūsų krašte už- 
patentuoti. Įkursime savo tinklą Fetriniai angelai, Fet- 
ro angelai ir dar kai kas, AB Sparneliai ir panašiai. Su 
jais mes tapsime turtingos! 

Šį kartą Mimi bakstelėjo alkūne į mano šoną. 

— Dabar Gitė bus taip užsiėmusi, kad negalės kas- 
dien užeidinėti ir viską suvalgyti! 

- Puiku, - sutikau. 

— Ko tu visą laiką tokia susiraukusi? Nesijaudink 
taip, kad Antonas su tavimi neflirtavo, Ronis sakė, kad 
jis kartais truputį nedrąsus. 

— Na taip... - atsakiau. - Žinai, Mimi, aš jau pažino- 
jau Antoną. Jo duktė lanko su Julijumi tą patį darželį. 

— Koks ankštas pasaulis, - atsakė Mimi. - Dar ge- 
riau! 

— Ne, - pasakiau. - Aš girdėjau apie jo praeitį ir, tie- 
są sakant, daviau jam suprasti, ką apie tai manau. 

— Apie kokią dar praeitį? - paklausė Mimi. 

— Apie jo santuoką su tailandiete. Tu gi žinai. 

- Tu kalbi apie Džeinę, - pasakė Mimi. - Dėl jos 
visiškai nesijaudinčiau. Kiekviena moteris gali įgy- 
ti nevisavertiškumo kompleksą, kai save sulygina su 
Džeine. Aš ją labai gerai pažįstu. Mes su ja kartu vieną 
semestrą mokėmės Harvardo verslo mokykloje. Džeinė 
su Antonu susipažino tik per mane su Roniu. Bet viskas 
seniai praeityje. Jie jau ketverius metus išsiskyrę. 

— Ta moteris mokėsi Harvarde? - paklausiau sutri- 
kusi. Gerai prisiminiau Fraukės ir Sabinos žodžius. Jų 
žodžiais tariant, Antonas nusipirko žmoną viešnamy- 
je. Ar ji ten užsidirbdavo pinigų savo studijoms? 

— Tik vieną semestrą, - atsakė Mimi. - Ji iš tikrųjų 
studijavo Škotijoje. Jos tėvas ten turi dvarą, beveik 
pilį, su nuosavu pilies vaiduokliu. Mes su Roniu ten 
praleidome vienas atostogas, ir naktį iš tikrųjų gir- 
dėjome vaiduoklį. Jis žvangino ir girgždino tiesiai 
mums virš galvų, o naktį nukrito, plimpt, tiesiai ant 
mūsų lovos. Tai buvo kiaunės mažylis. Ar tu įsivaiz- 
duoji, kaip aš spiegiau? Konstancija? Kodėl tu taip 
keistai žiūri? 

— Nes aš... eee, bet aš maniau, kad Antono žmona 
yra tailandietė ir kad jis ją išsiuntė atgal į Tailandą. 
„Į tą pačią skylę, iš kurios ją iškrapštė , - pasakė Sabina. 


KERSTIN GIER 


— Ne, - pasakė Mimi. - Ji dabar gyvena Anglijoje, 
yra Londono investicijų banko vadybininkė, ji atlie- 
ka fantastišką darbą. Ji sudaužė Antonui širdį, kai jį 
paliko ir pasiėmė Molę, bet jis palengva įveikė savo 
skausmą. Tikrai. 

Pagaliau supratau, kad baisiausia dienos dalis baigė- 
si. Su skausmu turėjau pripažinti, kad įvyko klaida. 

— Džeinė yra prieštaringa asmenybė, - pasakė 
Mimi. - Akinamai graži ir labai puiki. Tikiu, kad net 
Ronis buvo slapčia ją įsimylėjęs, nors jis niekada ne- 
prisipažino. Antonas buvo sužavėtas, net jo bukaprotė 
motina buvo sužavėta Džeine. Tėvas - Škotijos didi- 
kas, motina - iš labai turtingų Tailando šilko pirklių 
šeimos. Daugiau pinigų vienoje vietoje retai pasitaiko. 
Ir Džeinė iš tikrųjų mylėjo Antoną, bent jau pradžioje. 
Bet viskas greitai baigėsi. Džeinė yra tikra darboholikė, 
dar didesnė už mane, ji dirbo nepaisydama, kad turi 
vaikų, po keturiolika valandų per dieną, visą savaitę ji 
buvo užsienyje. Todėl santuoka ir subyrėjo, atvirai sa- 
kant, šiuo atveju aš kaip niekada palaikiau vyro pusę. 
Noriu pasakyti, kad negalima gimdyti vaikų ir elgtis 
taip, kaip iki tol, ar ne? Net vyrai negali taip elgtis. Oi, 
ta istorija mane tuo metu labai sujaudino. Bet Antonas 
po jos jau atsigavo, tikėk manimi. Per tą laiką jis kelis 
kartus bandė užmegzti ryšius su moterimis, o mes su 
Roniu labai tikimės, kad jis vėl įsimylės. Kadangi mes, 
taip sakant, supiršome jį su Džeine, jaučiamės šiek tiek 
atsakingi. 

Aš kaip apdujusi vėliau angelo sparnus. 

— Konstancija? Tu atrodai taip, tarytum tuoj pra- 
virksi. 

— Taip, labai norėčiau tai padaryti, - atsakiau. 

— Ką tu, tavo angelas nėra jau toks bjaurus, - paguo- 
dė Mimi. - Bus žaislas kačiukams. Liaukis ir nežiūrėk 
taip. Jei Antonas tavęs nedomina, niekas neverčia su 
juo prasidėti. Tai buvo tik mūsų sumanymas. 

— Aš pasakiau Antonui, kad mano sūnui niekada 
nereikės pirkti žmonos Rytuose. 

Mimi nustebusi žiūrėjo į mane. 

— Tu negalėjai taip pasakyti, - ištarė ji. 

— Taip, pasakiau. Fraukė ir Sabina man papasakojo, 
kad Antonas atsivežė žmoną iš Rytų, kur jis atostoga- 
vo, pigiai nusipirko viešnamyje. Ir kadangi ji jam ne- 
gimdė sūnų, jis grąžino ją į lūšnas. Aš jam pasakiau, 
kad tikriausiai jis taip elgiasi todėl, kad jo mama jį per 
anksti sodino ant puodo. Po penkių minučių pasiro- 
dė, kad jis mano advokatas. 

Mimi žvelgė į mane pravira burna. Pagaliau ėmė 
garsiai juoktis. 

Gerai, kad nors vienam iš mūsų linksma. 

Pono Bekerio, vienintelio gyvo Ziufkenų, Briuderlių ir 
Bekerio advokatų kontoros atstovo, neįbaugino ma- 
loniai išdėstytas Antono prašymas, kad pono Beke- 
rio klientai, tai yra Hempeliai, ateityje nevargintų jo 
klientės, tai yra manęs. Jis nusiuntė išsamią keturio- 
likos puslapių ir nuotraukomis iliustruotą medžiagą 
apie mūsų sklypą, kurioje buvo pažymėta augalija, 
komposto krūva ir namelis medyje, į želdinių tarnybą, 
statybų inspekciją, tvarkos palaikymo tarnybą, jauni- 

mo reikalų tarnybą. Vienoje nuotraukoje aš džiaus- 
čiau skalbinius. 

Po dviejų dienų susilaukiau svečių. 

— Laba diena, mano pavardė yra Hioleris, norėčiau 
apžiūrėti leidimo neturinčius statybinius objektus, - 
pareiškė jaunuolis. 

Mane ėmė graužti sąžinė dėl namelio medyje. No- 
rėjau pasakyti „Atsiprašau, bet negaliu. Aš čia esu tik 
valytoja. Ateikite kitą kartą, kai ponia Višnevski bus 
namuose“. Bet pagalvojau, kad jei suvaidinsiu nelega- 
lią valytoją, rytoj į duris gali pasibelsti profesinių są- 
jungų atstovas. 

— Palaukite minutę, aš tuoj pat paskambinsiu savo 
advokatui, - atsakiau vyrui iš statybų inspekcijos. - 
Užeikite į vidų ir išsivirkite kavos. 

Per tą laiką, kol akiniuota ponia Mioler pranešinėjo 
apie mano skambutį, į duris vėl paskambino. Šį kartą 
tai buvo moteris. 

— Mano pavardė Kurt, aš iš jaunimo reikalų tarny- 
bos. Mus pasiekė informacija, kad čia yra apleistų vai- 
kų, - pasakė ji. 

Dabar mane apėmė panika. Kuo greičiau išsiunčiau 
ponią Kurt pas kolegą į virtuvę ir nusitempiau broka- 
tu apvilktą telefoną į vonios kambarį. 

Pagaliau atsiliepė Antonas. 

- Čia Konstancija Višnevski, - sušukau susijaudi- 
nusi. - A-a-atvažiuokit greičiau! P-pasirodo, aš nele- 
galiai pastačiau namelį ir a-apleidau savo v-vaikus! 

— Nusiraminkit ir vykit tuos žmones lauk, - pasakė 
Antonas. - Kitą kartą tegul apie savo apsilankymą iš 
anksto praneša telefonu. 

— Bet jei juos išvysiu, kils įtarimas, - sunerimau. 

— Arjūs apleidote savo vaikus? - jo balsas skambėjo 
truputį nekantriai. 

— Žinoma, ne! 

— Matote, todėl jūs neturite ko bijoti, - pasakė An- 
tonas. - Tiesiog siųskite tuos žmones lauk. Sakykit, 
kad neturit laiko, ir gana. 

— Bet vaikai pasistatė namą medyje, - sušukau aš. — 
Nemažą. Žmogus iš statybų inspekcijos gali jį pamaty- 
ti pro langą. O Dieve, ar gali jie mane tuoj pat suimti? 

Skambutis prie durų sučirškė dar kartą. 

— Girdėjot? Tikriausiai dar vienas! - sušukau aš. - At- 
važiuokite, pone daktare Jaguare, prašau, atvažiuokite. 

Antonas atsiduso. 

— Nusiraminkite ir darykite, ką jums liepiau. Negaliu 
atvažiuoti, nes kabinete sėdi labai svarbus klientas. 

— Na, ir pagalba jūs esate, - sušukau. - Jei man ka- 
lėjime leis vieną kartą paskambinti, aš jau žinau, kam 
tikrai neskambinsiu! 

Drebėdama padėjau ragelį. 

Bet prie durų stovėjo Anė. 

— Turiu dvi laisvas valandas, todėl norėjau išnau- 
doti laiką ir pasimatuoti tavo maudymosi kostiumė- 
lius, - pasakė ji. - Tu sakei, kad gali vieną paskolinti 
man atostogoms. 

Verkdama puoliau jai ant kaklo. 

— Ačiū Dievui, ačiū Dievui! Tu paimsi Julijų iš vai- 
kų darželio ir paslėpsi pas save. Jie nori jį iš manęs 
atimti. 

— Ką tu čia kalbi? - Anė nustūmė mane toliau nuo 
savęs. 

- Virtuvėje sėdi du miesto tarnautojai. Vienas nori 
nugriauti Makso namą, kitas yra dėl mano vaikų. 
Hempeliai paskundė, kad aš juos apleidau, - sušnabž- 
dėjau aš. 

— Betgi tai... - sušuko pasipiktinusi Anė ir nužings- 
niavo pro mane Į virtuvę. Statybų inspektorius ir jau- 
nimo reikalų dama stovėjo prie kavos aparato ir neži- 
nojo, kokį mygtuką spausti. 

— Sakykit, kas jums šovė galvon? - sušnypštė Anė. 

— Bet ponia pasakė, kad mes galim patys apsitar- 
nauti, - ištarė išsigandęs vyras. 

- Jūs negalite taip įsibrauti ir elgtis su nepriekaiš- 
tingais piliečiais kaip su nusikaltėliais, - sušnypštė 
Anė. - Tik todėl, kad kvailiausi pasaulyje pensinin- 
kai Hempeliai iš piršto išlaužia kaltinimus! Ši mote- 
ris yra mieliausia ir labiausiai pasiaukojanti mama, 
kokią kada nors esu sutikusi. Ji nepraleidžia popie- 
čių, per kurias mokoma gaminti žibintus, ji kasdien 
gamina šiltą, visavertį maistą iš ekologiškų vaisių ir 
daržovių, kas vakarą seka vaikams pasakas, kurias 
pati sukuria! Ji vaikus maitino krūtimi daugiau nei 
po šešis mėnesius, ji net sudėliojo žaislinius auto- 
mobilius pagal temas. Ji nepaleidžia vaikų iš akių, 
kai jie eina į tualetą, o jūs ateinate ir kaltinate, kad 
vaikai apleisti! 

Moteris iš jaunimo reikalų tarnybos įtraukė galvą į 
pečius. 

— Betgi aš nieko nesakiau. Mūsų pareiga patikrinti 
kiekvieną skundą. 

— Ak, dabar ne taip užgiedosit, - sušvokštė Anė. - Aš 
esu akušerė ir dažnai susiduriu su šeimomis, kurioms 

verkiant reikėtų jaunimo reikalų tarnybos pagalbos. 
Bet jūs ten nesirodot! 

— Tai netiesa, - prieštaravo moteris. 

— Tik man neaiškinkit, kas tiesa, o kas - ne, - pasa- 
kė Anė. - Pasiimkit savo kolegą ir dinkit iš čia, kol aš 
neįsiutau. Kas mėnesį mes mokame didžiulius mokes- 
čius, iš kurių finansuojami jūs ir tie socialiai parazi- 
tuojantys skundikai! 

— Bet mes gi nieko... - pasakė vyras iš statybos ins- 
pekcijos. - Jei kitą kartą jums bus patogiau, tada mes, 
žinoma... 

— Nieko jūs kitą kartą! - sušuko Anė ir išstūmė abu 
per prieškambarį ir duris. - Ar jūs žinot, kiek aš kas 
mėnesį moku mokesčių? Ar žinote, kad mano vaikai 
ir šios moters vaikai vėliau mokės jums pensiją? Ar 
žinot, kaip aš siuntu, kad jūs mūsų sunkiai uždirb- 
tus mokesčius švaistote pataikaudami neurotiškiems 
pensininkams? Pamėginkite bent akimirką įsivaiz- 
duoti, kad kas nors paskambina į jūsų duris ir sako, 
kad jūs apleidžiate savo vaikus, tik todėl, kad nevis- 
protė senutė kaimynystėje turi laiko rašyti valdinin- 
kams laiškus! Kaip jūs jaustumėtės? Taip, lygiai taip 
pat apšiktai. Aš nepatingėsiu miesto merui pranešti 
jūsų pavardžių, kai kitą kartą lankysiu jo nėščią žmo- 
ną namuose, galite manimi tikėti! Kokios jų pavar- 
dės, Konstancija? 

— Ponas Hioleris ir ponia Kurt, - atsakiau aš. - Bet 
neliesk jų. 

— Pone Hioleri ir ponia Kurt, - pasakė Anė. - Šis 
rytas galėjo būti jūsų karjeros žlugimo pradžia! - ji 
užtrenkė duris ir atsigręžė į mane. - Na, ir viskas, - 

pasakė. - Ar galiu pasimatuoti tavo maudymosi kos- 
tiumėlius? 

— Kai tik išbučiuosiu tau kojas, - atsakiau. 

Po dvidešimties minučių vėl paskambino prie 
durų. 

— Tai bus tarnautojas iš tvarkos priežiūros tarny- 
bos, - pasakė Anė. - Spirk jam į užpakalį. 

— Ne, šį kartą pasinaudosiu valytojos gudrybe, - pa- 
sakiau aš ir staigiai atvėriau duris stengdamasi atrody- 
ti kuo naiviau. 

Ant senelės Vilmos kilimėlio stovėjo Antonas. 

— Ko gi tau čia reikia? - paklausiau tujindama. 

— Pamaniau, bus geriau, jei pats įsitikinsiu, kaip eina- 
si, - pasakė Antonas. - Jūs buvote tokia susijaudinusi. 

— Taip, buvau, - atsakiau aš. - Suprantu, kad kvai- 
la, bet iš kur žmonės gali žinoti, kad Hempeliai viską 
išsigalvojo? Ar norite kavos? - Aš gėdijausi šlykštaus 
prieškambario, todėl norėjau jį nusivesti ten, kur vaiz- 
das truputį malonesnis. 

— Ne, ačiū, - pasakė jis ir nusekė paskui mane į vir- 
tuvę, kur aš dalykiškai atidariau šaldytuvą, išėmiau 
marmelado stiklainį ir dešros griežinėlius ir nustebusi 
įsispoksojau į juos. 

— Aš tik norėjau įsitikinti, ar jums viskas gerai, - pa- 
sakė Antonas. 

- Labai malonu, - atsakiau, dar kartą atidariau 
šaldytuvą ir padėjau atgal marmeladą ir dešrą, bet 
paėmiau butelį pieno. - Deja, aš labai greitai susi- 
jaudinu. Mano draugė Trudė sako, kad tai priklauso 
nuo perdėto mano kaltės jausmo. Man, pavyzdžiui, 
kas kartą ima pašėlusiai plakti širdis, kai traukinyje 

pamatau kontrolierių, nors ir turiu bilietą. Ar supran- 
tate mane? 

— Ne, - atsakė Antonas. - Juk mane per anksti pa- 
sodino ant puodo. Man neišvystė kaltės jausmo. 

Aš vėl paraudau. 

— Taip, eee, žinote, man atrodo, kad jūsų nesodino 
per anksti ant puodo, - ištariau. 

— Ne? Kas paskatino jus pakeisti nuomonę? 

— Deja, aš sužinojau klaidingą informaciją... taigi aš 
visiškai... - Kalbėjimas yra sidabras, o tylėjimas... - jūs 
visada buvote toks malonus su manimi... bet jūsų 
mama mane... - nutilau ir giliai įkvėpiau, - aš atsipra- 
šau už tai, ką sakiau apie pirktas moteris ir visa kita, — 
išpyliau greitai ir sklandžiai. - Buvo kvaila iš mano 
pusės, kad priėmiau tą istoriją už tikrą pinigą. Ir eee... 

Antonas žvelgė į mane laukdamas. 

— Štai ir viskas, - pasakiau. Už tai, kad įžeidžiau jo 
mamą, nenorėjau atsiprašyti. 

Antonas šyptelėjo. 

— Ar tikrai vaikų darželyje sklinda gandai, kad aš 
nusipirkau žmoną iš Tailando viešnamio? Ir kas sklei- 
džia tokius gandus? 

— Manau,kadjūs nenorėtumėte to žinoti, - pasakiau 
aš. - Be to, aš kaip apsėsta platinu priešingus gandus. 
Pagal juos jūs buvote vedęs karalienės Bhumibol Adu- 
lyadings vaikaitės dukterėčią ir išaiškinote didžiausią 
pasaulyje prekybos žmonėmis ir narkotikais organi- 
zaciją. Už jūsų nuopelnus jums bus suteikta Nobelio 
taikos premija, o Holivudas mėgina nusipirkti teisę 
statyti filmą apie jūsų gyvenimą. Džonis Depas turėtų 
vaidinti pagrindinį vaidmenį. 

- Taip, o Tomas Kruzas nebuvo patvirtintas vaid- 
meniui. Todėl labai įsižeidęs, - pasakė Antonas. Mes 
stovėjome vienas prieš kitą ir tylėjome. Aš mąsčiau, 
ar nepakartoti pasiūlymo išgerti kavos. Juk pieną iš 
šaldytuvo aš jau išėmiau. 

Tą akimirką iš už kampo pasirodė Anė, vilkėdama 
mažiausią mano maudymosi kostiumėlį. Ji nematė 
Antono, tik susinervinusi timpčiojo juodą medžiagą. 

— Nee, tu tik pažiūrėk, koks šūdas, - pasakė ji. - Čia 
verčiasi krūtinė, o ten pusė užpakalio. 

— Eee, Ane, - ištariau aš. Aš užjaučiau Anę, bet kartu 
džiaugiausi, kad ne aš, o ji šį kartą apsijuokė. 

Ji matė tik maudymosi kostiumėlį. 

- Jei patrauksiu daugiau ant užpakalio, iškris krū- 
tinė, jei patrauksiu ant krūtinės, švies pusė užpaka- 
lio, - šnekėjo ji. 

— Bet šitaip daugiau nudegsit, - pasakė Antonas. 

Anė pakėlė galvą ir įsispoksojo. Ji pasibaisėjusi Žiū- 
rėjo į Antoną beveik penkias sekundes. Jos kaklą iš- 
mušė raudonomis dėmėmis. 

— Oi! - pagaliau ištarė ji tyliu balsu. 

— Sveiki, - pasakė Antonas ir ištiesė jai ranką. - Aš 
esu Antonas Alslėbenas. Arba ponas daktaras Jagua- 
ras, kaip ponia Višnevski mane kartą pavadino. 

Anė viena ranka prisidengė krūtinę, o antrą atkišo 
Antonui. 

— O aš esu Dubens karalienė, - pasakė ji. 


x*x*x* 


> 308 = 


MAMŲ MAFIJA 


Kitą penktadienį mes oficialiai šventinome namelį 
medyje. Antonas užtikrino, kad tokiam mažam ir la- 
bai vaikams saugiam statiniui nereikia leidimo, apie 
tai jis informavo statybų inspekciją. Be to, jis susisiekė 
su jaunimo reikalų ir tvarkos palaikymo tarnybomis, o 
ponui Bekeriui parašė draugišką laišką, kuriame pono 
Bekerio klientus Hempelius įspėjo dėl kitų nepagrįstų 
kaltinimų, kitaip jo klientė, tai yra aš, pateiks Hempe- 
liams skundą dėl šmeižto, ir bylą, be abejo, laimėsiu. 
Nuo to laiko apie poną Bekerį nieko negirdėjome. 

Antonas pasišnekėjo su želdinių tarnybos tarnau- 
toju, ir vieną dieną toks ponas Langhauzas pasirodė 
prie mano durų, kad surašytų visus sklype esančius 
medžius. Aš net nespėjau susigaudyti, o jis jau beveik 
visus medžius paskelbė saugomais egzemplioriais ir 
primygtinai uždraudė juos be raštiško leidimo kirs- 
ti. Galėjau nukirsti tik serbiškąją pušį, dėl to ponas 
Langhauzas neprieštaravo. Hempeliai sekė jo patik- 
rinimą iš savo stebėjimo lango, pirmiausia triumfuo- 
dami, o vėliau, kai pastebėjo, kad ponas Langhauzas 
nė neketina duoti nurodymų iškirsti medžius, sutri- 
kę ir įtūžę. 

— Taip, tai kam mes iš viso jums rašėme? - sušuko 
ponas Hempelis. O ponia Hempel suspiegė: 

— Mes skųsimės teismui. Kai ateinantį rudenį mūsų 
lietaus latakai užsikimš nuo lapų ir mano Heinrichas 
nukris nuo kopėčių ir susilaužys sprandą! 

— Praeitą pirmadienį vaikai čia rado ugninę sala- 
mandrą, - pasakiau aš. Žinojau, kad gyva ugninė sa- 
lamandra ekologų daug labiau vertinama už negyvą 
pensininką. 

Ponas Langhauzas norėjo šią žinią tuoj pat paskelb- 
ti gamtos mylėtojų sąjungai. 

— Tokie sodai kaip šis yra paskutinės gamtos oazės 
mieste, kuriame pilna tujų gyvatvorių ir lauravyšnių, - 
pasakė jis. - Turite būti laiminga, kad paveldėjote tiek 
puikių ir vertingų medžių. Ir jūs taip pat, - pasakė jis 
atsisukęs į Hempelius. 

Ponas Hempelis ištarė mįslingus žodžius: 

— Pas mus čia gyvena vaikaitė, kurios laiminga vai- 
kystė liks tik jūsų sąžinei. 

— Vadinasi, tai buvote jūs, - pasakiau ponui Lang- 
hauzui. Jis nesuprato, ką turėjau omenyje. 

Ir vis dėlto penktadienio popietę mes šventėme na- 
melio medyje pabaigtuves, tai yra šventė vaikai: Maksas 
ir Nelė, Nelės draugė Lara, Julijus ir Džasperis. Aš jiems 
iškepiau tortą, pagaminau nealkoholinį kokteilį, ir vis- 
kas buvo pakelta į trijų su puse metro aukštį Makso su- 
konstruotu keltu. Atidarymo proga buvo iškelta piratų 
vėliava, kurią buvau užsakiusi pas Gitę. Balta kaukolė 
su sukryžiuotais kaulais ant juodo audeklo buvo atlikta 
nepriekaištinga aplikacijos technika. Namas medyje iš 
tikrųjų buvo nepaprastai gražus, tiesą sakant, per gra- 
žus, kad būtų pastatytas keturiolikos metų berniuko. 
Kai mes su Ane jį apžiūrinėjome, daugybė nuostabių 
detalių atskleidė, kad Maksas labai įsimylėjęs Nelę ir 
nepaprastai talentingas. Iš tikrųjų. Šakos, atstojančios 
turėklus, buvo išraižytos raštais, visur gana kukliai ir 
neįkyriai buvo išpjaustinėti Nelės inicialai, o šalia židi- 
nio palubėje išdrožinėta galvutė, kuri buvo labai pana- 
ši į Nelę. Penkiakampio namelio viduje, kuris priminė 
tiek laivo kajutę, tiek pilies salę, tiek patalpą nakvynei, 

ant sijos mažomis raidėmis buvo išraižyta: „Norai kaip 
debesys plaukioja tyliose menėse, bet kas šiltam vėjui 
pučiant atpažins, ar ten mintys, ar svajonės?“ 

— Ar tai iš dainos? - paklausiau Makso. 

Jis truputį paraudo. 

— Tai Eichlėbeno eilės, - pasakė jis. - Mokėmės mo- 
kykloje. 

Buvau labai sujaudinta. 

— Ar tai ne žavinga? - paklausiau Anės, kai nusilei- 
dome žemyn. - Tavo sūnus fantastiškas. Jei man būtų 
keturiolika, beviltiškai jį įsimylėčiau. 

— Negaliu įsivaizduoti, kas iš jo būtų išėję, jei jis lai- 
ku būtų lankęs obojaus ir kinų kalbos pamokas, - pa- 
sakė Anė. 

— Ar tau kada nors kas nors dovanojo tokią roman- 
tišką dovaną? 

— Ne, - atsakė Anė. - Jis tai paveldėjo tikrai ne iš 
mano vyro. Ir ne iš manęs. Mes esame nuobodūs 
pragmatikai, mes jau prieš kelis dešimtmečius išnai- 
kinome tradiciją dovanoti dovanas, kiekvienas perka 
tai, ko jam reikia. 

— O kvailiukė Nelė vis dar nepastebi, kas vyksta, — 
pasakiau aš. - Ji sėdi savo elfų miško pilyje ir skambi- 
na telefonu. Ji tokia nejautri! 

Iš namelio medyje pasigirdo garsus bezdėjimas ir 
daugiabalsis kikenimas. 

— Ir visiškai neromantiška, - pridūriau. - Tai ji pa- 
veldėjo ne iš manęs! 

Anės mobilusis telefonas ėmė groti melodiją iš fil- 
mo Misija neįmanoma. Vienai jos pacienčių prekybos 
centre prie kasos nubėgo vandenys. 

Tuo metu, kai Anė skubėjo pas savo gimdyvę, o vai- 
kai ėmėsi torto ir kokteilio, mes, suaugusieji, griebėmės 
darbo. Ronis ir Ričardas, Ronio storasis kolega, pradė- 
jome remontuoti apatinį vonios kambarį, kakučio spal- 
vos klozetas jau gulėjo ant vejos. Mes su Mimi dažėme 
Nelės kambarį rožine spalva, Trudė visame name atliko 
keistus ritualus, per kuriuos ji barstė druską, į kampus 
dėliojo rožinį kvarcą ir keistai mosavo rankomis. 

Kai paskambino į duris, aš maniau, kad tai mor- 
talkombatas iš Ebay, kuris už juodos odos krėslą su 
mediniais ranktūriais paklojo solidžią dviejų tūkstan- 
čių penkių šimtų eurų sumą. Mimi ir Ronis tvirtino, 
kad šis krėslas neva dizainerio Čarlio Emeso darbo, 
ir buvo vertas tų pinigų, jie patys dalyvavo aukcione, 
mėgindami jį įsigyti. Jie tai pasakė tik tada, kai mortal- 
kombatas laimėjo aukcioną. 

- Ar jūs iš proto išėjote? - aprėkiau juos. - Aš su 
malonumu būčiau tą bjaurų daiktą padovanojusi! 

Bet Ronis su Mimi apie tai nenorėjo nieko girdėti. 

Prie durų stovėjo Antonas su Emile. 

— Arjūs esate mortalkombatas? - paklausiau truputį 
sutrikusi. 

— Ne, - atsakė Antonas. - Aš esu Antonas Alslėbe- 
nas. Jūsų advokatas, ar prisimenate? 

Už mano nugaros pasirodė Mimi, ką tik nusileidusi 
laiptais. 

— Ak, Antonai, kaip puiku! - pasakė ji. O man pa- 
sakė: - Pakviečiau Antoną ir Emilę pažiūrėti kačiukų. 
Labai tikiuosi, kad Emilė įšnekins Antoną vieną pasi- 
imti. Antonas nežinojo, ar turės laiko užeiti, todėl aš 
ant durų pakabinau raštelį, kuriame parašyta, kur mes. 

— Ak taip, - pasakiau aš ir mėgindama elegantiškai 
nusibraukti nuo veido plaukus brūkštelėjau rožinį 
dryžį per veidą. 

Mimi tai įvertino nejučia sulinksėjusi galva. Aš visiš- 
kai nesusigaudžiau, ką ji nori pasakyti. Pastarąjį sykį, 
kai lydėjau Antoną prie durų, užkliuvau už žalvarinio 
senelės Vilmos stovo skėčiams ir vos nepargriuvau. 
Bet to aš nepapasakojau Mimi. 

— Žinai ką, Emile? Mes abi eisime pažiūrėti kačiu- 
kų, - sučiulbėjo ji linksmai. - O tėtis liks čia su Kon- 
stancija ir išgers kavos. Ir jis šypsosis ir pasakos viso- 
kius juokus, kad įrodytų, kad iš tiesų yra toks žavingas, 
kaip visada. 

Antonas truputį paraudo. Tik truputį, bet aš su 
dėkingumu tai įvertinau. Bent kartą ir jis jautėsi ne- 
jaukiai. 

Kai Emilė su Mimi išėjo, aš kreivai šyptelėjau: 

— Jie vis dar nori mus supiršti. Norėčiau, kad jų pa- 
stangos ne taip kristų į akis. Netektų taip nejaukiai 
jaustis. 

— Ak, ašjau įpratęs, - pasakė Antonas. - Mano drau- 
gai ir mano mama nuolat stengiasi mane supiršti. 

Iš karto pajutau nedidelį pavydą. Mano mama nie- 
kada nebandė manęs su kuo nors supiršti. Kai dar ne- 
gyvenau su Lorencu, ji nuolat kartodavo: „Jau dabar 
man gaila vyro, kuris kada nors tave gaus“, o kai jau 
nebegyvenau su Lorencu, ji ne kartą pareiškė, kad aš, 
tokio amžiaus ir tokios padėties, vargu ar kada nors 
rasiu kokį kvailį. 

— Gal kavos? - paklausiau aš ir mečiau žvilgsnį į 
sieninį laikrodį. - Dar tik penkios valandos, galime iš- 

mesti po taurelę brendžio, o kai Mimi grįš, mes volio- 
simės ant grindų aistringai glamžydamiesi. 

— Bet tam vien brendžio būtų per mažai, - pasakė 
Antonas ir nusijuokė. 

— O ko gi dar? - paklausiau krapštydama dažus nuo 
skruosto. 

Antonas nesileido apie tai į kalbas. Tikriausiai atsa- 
kymas būtų buvęs per daug nemandagus. Du buteliai 
viskio, hipnozė ir keptuvė per galvą - tada galbūt ga- 
lėčiau įsivaizduoti, kad jus liečiu. 

Vietoj to jis pasakė: 

- Jūsų vyro advokatas norėtų, kad mes susitartume. 

— Ar tai protinga? - paklausiau aš. 

— Galime bent kartą paklausyti, ką jie nori pasa- 
kyti, - atsakė Antonas. - Tikriausiai jūsų vyras yra 
pasirengęs mokėti didesnį mėnesinį mokestį už iš- 
laikymą, jei jūs atsisakysite jums priklausančios tur- 
to dalies. Visa tai surašyta dokumentuose, kurių jūs 
neturite. 

— Ak, tegul pasilaiko sau tas šlykščias miegamojo 
spinteles ir paveikslus, - pasakiau aš. 

Staiga Antonas atsidūrė visai arti manęs. Nykščiu jis 
atsargiai perbraukė per mano skruostikaulį. 

Iš nustebimo giliai įkvėpiau. 

— Dar liko dažų, - pasakė jis ir pažvelgė man giliai 
į akis. 

Garsus riksmas: „Mamyte, gaidys tuoj pabėgs!“ ir 
jį lydintis labai natūraliai skambantis gaidžio giedoji- 
mas pasigirdo pačiu laiku, nes mano kojos taip linko, 
kad aš, atsirėmusi į spintą, kaip sulėtintame kadre vos 
nesukniubau. 

— Atbėgu! - sušukau ir paraudau, nes iš tikrųjų jau- 
čiausi kaip prieš orgazmą. Skruostikaulio seksas - ne- 
žinojau, kad toks būna! 

Pro praviras duris girdėjosi vaikų ir Trudės juokas, 
ir ponios Hempel cypimas: 

— Koks akiplėšiškumas! 

— Vištų čia negalima laikyti, juo labiau gaidžių, - su- 
šuko ponia Hempel. - Mes turime teisinį draudimą, 
mes turime teisę rytais išsimiegoti. Čia yra gyvenvietė, 
o ne žemės ūkio paskirties žemė. 

Nelės mobilusis vėl ėmė giedoti, vaikai raitėsi iš juoko. 

— Eime, aš jus pristatysiu savo kaimynams, - pasa- 
kiau aš Antonui. 

Nors Antonas nuo mano skruosto nukrapštė tik tru- 
putį dažų, staiga supratau, kad įsimylėjau, visiškai ir 
visam gyvenimui. Jaučiausi tokia jauna ir vikri, kokia 
niekada nesijaučiau. Kažkas man viduje kuždėjo, kad 
Antonas, nepaisydamas, regis, begalinės nemalonių 
įvykių grandinės, kuri mus siejo, jautėsi panašiai. Bet 
mes nebuvome taip toli pažengę, kad atskleistume 
šiuos savo jausmus. Ką padarysi. Pradžiai pakako ret- 
karčiais matytis su Antonu, kalbėtis su juo apie sky- 
rybas, žvelgti giliai į akis, o apsvaigus klupti už stovo 
skėčiams. Visa kita dar bus. 

Mimi piktai žiūrėjo, kaip po dviejų valandų Anto- 
nas su Emile atsisveikina. 

— Galėtumėte kartu pavakarieniauti, Konstancija 
fantastiškai gerai gamina! Ne, jokių atsikalbinėjimų! 

Galėtum tą kvailą savaitgalį Disneilende atidėti bet 
kuriam kitam kartui! 

Bet aš patenkinta linksėjau atsisveikindama. Kad tik 
nepersistengčiau. 

Pastarąjį kartą, kai buvau įsimylėjusi, pasiekiau 
liūdną greičio rekordą: susipažinau, atsiguliau į lovą, 
pastojau - ir viskas įvyko per vieną savaitę. O kur tai 
nuvedė? Ne, šį kartą mėgausiuosi drugeliais pilve tiek 
ilgai, kiek galėsiu. 

Anė grįžo po gimdymo, kai Antonas jau buvo iš- 
važiavęs. Moteris susidorojo su užduotimi per dvi su 
puse valandos. Pirmą kartą aš buvau įsitikinusi, kad 
susidorosiu gana greitai, bet Nelei gimti reikėjo visų 
dvidešimt penkių valandų. Štai kokia neteisybė. 

Anė būtinai norėjo pabėgioti, kad per atostogas tilp- 
tų į mano juodąjį maudymosi kostiumėlį. Taigi mes 
įpareigojome Maksą ir Nelę prižiūrėti Julijų ir Džas- 
perį, kol mūsų nebus namuose. 

— Ir vargas jums, jei išleisite gaidį iš namelio, - pasa- 
kiau aš, nes Hempeliai vis dar tykojo prie savo stebėji- 
mo lango ir nesuprato, kad aplink nėra jokio gaidžio, 
tik kvailas mobilusis telefonas. 

Mes bėgome savo įprastu ratu per gyvenvietę, ir 
kadangi su mumis pirmą kartą bėgo Trudė, bėgome 
lėčiau. Tiksliau pasakius, bėgome taip lėtai, kad šalia 
mūsų laisvai galėtų kinkuoti šimto metų moterėlė. 

— Ir tai geriau nei seksas? - paklausė Trudė tuoj pat. 

— Kas tau taip sakė? - paklausė Mimi. 

— O man tai geriau už seksą, - pridūrė Anė. 

Aš nieko nesakiau. Aš galvojau apie Antoną. 

— Klausykit, noriu jums kai ką pasakyti, - tarė 
Mimi. 

- Ir aš, - pridūrė Anė. - Ten priekyje atbėga Sabi- 
na Ožkakojė Šaltiensnukė ir Fraukė, vyriausia mamų 
draugijos matrona! Gal galėtume padidinti tempą? 
Kitaip jos pagalvos, kad esame širdies ritmu žings- 
niuojančių pagyvenusių ponių klubas, o ne bauginanti 
labai slaptos mamų mafijos komanda! 

Fraukė ir Sabina taip pat perkreipė fizionomijas, kai 
mus pastebėjo. Kai sustojome vienos priešais kitas, 
buvo truputį panašu į didžiąsias lenktynes Ben Hure. 
Reikėjo tik, kad mes imtume prunkšti, žvengti ir pur- 
tyti savo karčius. 

Sabina kaip visada pasibučiavo į orą su Mimi. 

— Kaip malonu tave matyti, brangioji. Frauke, tai 
mano buvusi klasiokė Mimi, apie kurią tau pasakojau. 
Žinai, ji norėtų pastoti, bet jai tiesiog nesiseka. 

— Malonu, - pasakė Fraukė spindėdama šypsena. 

— Fraukė turi tris vaikus ir dabar laukiasi ketvir- 
to, - pasakė Sabina. - Jai niekada negana apkakotų 
vystyklų! 

— Bet tai turėjo būti paslaptis, - įsiterpė Fraukė ir 
dar labiau nušvito. 

— Galbūt Fraukė galėtų tau duoti kelis patarimus, - pa- 
sakė Sabina. - Jei kas nors žino, kaip pastoti, tai tik ji. 

— Ak, sveikas gyvenimo būdas, daug folio rūgšties ir 
po kelias valandas dviese, daugiau nėra būtina, - pa- 
sakė kukliai Fraukė. - Be to, aš jau pusę metų laikausi 
specialios dietos, kuri veikia rūgšties kiekį tarpvietėje, 
kad būtų nulemta konkreti vaiko lytis. Aš būtinai no- 
riu berniuko, mergaitės taip sunkiai auklėjamos! 

— Manau, kad Mimi kūdikio lytis būtų visai nesvar- 
bi, ar ne? Aš asmeniškai labiau norėčiau turėti mer- 
gaitę. Beje, netrukus Karsta pradės vaikiškų drabužių 
modelio karjerą. 

— Kas? Mažoji Karsta? - pakartojau nesuprasdama. 
Kokį produktą galėtų reklamuoti tas bjaurus vaikas? 
Galbūt didžiulius čiulptukus? „Jūsų vaikas toks pat ne- 
išvaizdus? Jūs gėdijatės su juo pasirodyti gatvėje? Tai 
įsigykite dengiamąjį čiulptuką, ir niekas to nepastebės. 
Dengiamasis čiulptukas - ir niekas nebeatsigręš!“ 

Įsivaizdavau Karstos portretą per visą ekraną, bur- 
ną kaip gelbėjimosi ratą iškreipęs verksmas, dvigubas 
smakras prispaustas prie krūtinės, ji valosi nuo nosies 
bulvytės snarglius. Pasigirsta balsas: „Mažajai Karstai 
galima padėti. Vokietijos grožio klinikų asociacija“. 

Vis dar buvau suglumusi, kai grįžome namo. 

Trudė išsitiesė visu ūgiu ant pievelės ir sunkiai 
šnopavo. 

— Kodėl jūs taip greitai bėgote namo? 

— Na, nenorėjome apsijuokti prieš tas, - atsakė 
Mimi. 

— Bet apsijuokėm! Kitą kartą mes neklausysim jų iš- 
sižiojusios, tai aišku, - atsakė Anė piktai. - Mes joms 
taip pat perduosime kelis įžeidimus. Juk mes esam 
baisioji mamų mafija. 

— Reikėtų parepetuoti, - pasakė Trudė. 

- Šššš, mamyte, - sušnypštė Nelė iš medžio viršu- 
je. - Užlipk čia. Atsitiko kažkas bloga! 

— Kur mažyliai? 

- Viršuje su Roniu, jiems viskas gerai, - pasakė 
Nelė. - Mes buvome čia, viršuje, ir išbandėme teles- 

kopą, su juo galima labai toli žiūrėti, net į namus ten 
toli. Ir Julijus pastebėjo storą mergaitę, Laurą Kristiną, 
kuri už žaidimų aikštelės po gluosniu ketino persi- 
pjauti sau venas. 

— O Viešpatie! - išsigando Anė. 

Mimi abiem rankom susigriebė už širdies, o Trudė 
keliom sekundėm pamiršo šnopuoti. 

— Nusiraminkit, ji neteisingai tai darė, - pasakė 
Nelė. - Ji nežinojo, kad reikia pjauti išilgai, ji braukė 
skersai ir nespėjo giliai įsipjauti, kai mes pribėgome, — 
purkštelėjo Nelė. - Diletantė. 

- Ir kur ji dabar? 

— Čia, viršuje namelyje, - pasakė Nelė. — Ji jokiu 
būdu nenori eiti namo, verkia ir sako, kad kitą kartą 
pasikars. Lipk aukštyn ir nukelk ją. 

Laura Kristina sėdėjo prisispaudusi prie sienos po 
Makso sija su eilėraščiu, veidą buvo užsidengusi del- 
nais. Maksas vaikščiojo prieš ją pirmyn atgal. 

— Ji nesiliauja bliovusi, - pasakė jis. 

— Dink iš čia, - pasakė Anė. - Tai moterų reikalas. 

Bet kai Maksas išėjo, Laura Kristina ne iš karto ap- 
siramino, kad galėtų kalbėti. 

— Tai dėl pianino mokytojo, ar ne? - paklausė Anė. - 
Jis seniai turėtų sėdėti už grotų! 

— Bet n-nesėdi, - sukūkčiojo Laura Kristina. Ji pa- 
pasakojo mums liūdną istoriją. Po mūsų susitikimo 
prie kiosko prieš dvi savaites ji grįžo namo. Mergai- 
tė jautė palengvėjimą, kad nebuvo nėščia ir kad mes 
pasakėme, kad ji nekalta. Laura Kristina sukaupė visą 
drąsą, kad papasakotų motinai, ką padarė pianino 
mokytojas. 

— Tu labai drąsi, - pasakė Anė. 

Bet Fraukė nepatikėjo Laura Kristina. Ji pareiškė, 
kad Laura Kristina tuoj pat turinti liautis išsigalvoti 
nesąmones. Ji norinti būti svarbi, o ne vaidinti antra- 
eilį vaidmenį. 

- Ji pasakė, kad ponas Ludvigas taip gerai atrodo, 
ir jo niekada nesudomintų stora spuoguota mergai- 
tė, - kūkčiojo Laura Kristina. 

Tiek Anė, tiek aš - abi buvome vienodai sukrėstos. 

- Aš apsilankysiu pas Fraukę, mano apsilankymo ji 
ilgai neužmirš, - pasakė Anė. - Aš sukišiu jos kvailą 
lyties dietą į jos kvailą užpakalį ir tada... 

— Ane! 

— Bet tai juk tiesa! Kodėl ji netiki savo dukra? 

— Neturiu supratimo, - atsakiau aš. Galbūt ji pa- 
žinojo savo dukterį geriau nei mes. Bet kodėl turėtų 
mergaitė kurti tokias istorijas? Kodėl ji turėtų pjaus- 
tyti sau riešus? 

— Niekas manim netiki, - kūkčiojo Laura Kristina. 

— Mes tikim tavimi, - pasakiau tvirtai. - O dabar 
mes eisim į policiją. Eime! 

— Aš nenoriu į policiją, - atsakė Laura Kristina. - Jie 
apžiūrinėja ginekologiškai ir klausia šlykščių dalykų. 
Aš mačiau per televizorių. 

— Ne, - pasakiau. - Nė vienas žmogus ten nesityčios 
iš tavęs, pažadu tau. Labai svarbu, kad pateiktum kal- 
tinimus tam Žmogui, Laura Kristina. Kitaip jis tą patį 
darys su kitomis mergaitėmis. 

— Ojei policija manimi netikės? 

— Jie patikės, - pasakiau energingai, bet Anė pridūrė: 

— Žinoma, kad gali nepatikėti. Be įrodymų ir be 
tėvų palaikymo... sakyčiau, kad tada jis gali pateikti 
priešieškinį. 

— Matote, - pasakė Laura Kristina. - Aš dar labiau 
viską sugadinčiau. 

Kurį laiką sėdėjau visiškai sutrikusi. 

— Mums nelieka nieko kita: turime patys pagauti pia- 
nino mokytoją su įkalčiais, - atsiliepė Maksas iš lauko. 

— Neturėtum klausytis, - pasakė Anė. 

— Dėžė juk neizoliuota. 

— Šitas pianino mokytojas, jis gi... - atsiliepė Nelė. — 
Kodėl mes jo nepagauname ir paprasčiausiai nepri- 
spaudžiame pianino dangčiu pirštų? 

— Arba dar vienos kūno dalies, - pritarė Anė. 

— Vaikai teisūs, - pasakiau. - Mes negalime tikėtis, 
kad policija viską sutvarkys be įrodymų. Turime patys 
sutvarkyti šį reikalą. Bet kaip? 

— Juk mes mamų mafija, - pasakė Anė. - Mes ką 
nors sugalvosim. 

Nelė ir Maksas norėjo sužinoti, kas gi ta mamų 
mafija. 

— Mes esame kūrybingas judėjimas, priešingas Lau- 
ros Kristinos mamos supermamų draugijai, - pasakė 
Anė. 

— Labai slaptas judėjimas, - pridūriau. 

— Ir nusikalstamas, - pasakė Anė. - Jei reikia. 

— Tikrai? - paklausiau išsigandusi. 

Laura Kristina norėjo sužinoti, ar mes turime pis- 
toletus. 

— Mes turime geresnių būdų, kaip susidoroti su blo- 
gio jėgomis, - pareiškė Anė. 

— Būtų gerai sužinoti kokių, - pasakiau. 

Bet man nereikėjo ilgai rūpintis. Kai nuvedėme 
Laurą Kristiną pas Mimi ir Trudę ir papasakojome isto- 
riją, netrukus išsilaisvino nepaprastai dideli kiekiai nusi- 
kalstamos energijos. Kambarys net knibždėjo nuo jos. 

— Mums reikia įrodymų, - pasakė Mimi. - Geriau- 
siai tiktų nuotraukos ir garso įrašai. 

— Prisipažinimo. 

- Turiu puikų skaitmeninį fotoaparatą, - pasakė 
Maksas. 

— Galime tą vyrą pagrobti ir tol kankinti, kol jis pri- 
sipažins, - pasakė savo nuomonę Trudė. 

— Vėliau įrodymai nesiskaitys, - pasakiau aš. - Ir 
tai bus įrodymas, kad mes tą vyrą pagrobėme ir 
kankinome. 

— Tada pasiųskime jam jauką, - pasakė Anė. 

— Gerai, - pasakė Nelė sužavėta. - Aš būsiu jaukas. Ir 
kai jis išsitrauks savo daiktą, permesiu jį per pianiną. 

— Nė negalvok, - paprieštaravau. 

— Be to, tai nesuveiktų, - pasakė Laura Kristina. - Su 
manimi truko gan ilgai, kol pradėjo tai daryti. Iš pra- 
džių aš pati nesuvokiau, viskas vyko lyg ir atsitiktinai. 
O kadangi apsimečiau, kad nieko nepastebiu, jis ėmė 
pasitikėti manimi, kaskart vis labiau. Reikėjo man jį 
nustumti nuo pianino, bet nekilo tokia mintis. Pati 
esu kalta. Nelei tikrai nieko neatsitiktų. 

- Tu nekalta, - užtikrino ją Mimi, bet, regis, Laura 
Kristina nepatikėjo. 

— Užuot praleidinėjusi pianino pamokas ir rijusi 
daugybę „Marso“ batonėlių žaidimo aikštelėje, turėjau 
nueiti ir jį nušauti, - pasakė ji. 

Anė net atsisėdo. 

— Tu praleidinėjai pamokas, o tavo mama nieko ne- 
žino? - paklausė ji. 

Laura Kristina linktelėjo. 

— Dabar aš žinau, ką turime daryti, - pasakė Anė. — 
Tu eisi į pamoką, o mes ateisim ir nufotografuosim, 
kaip jis tave išnaudoja. 

— Jis neišnaudos, jei mes ten sėdėsim, - pasakiau 
aš. - Dėl Dievo meilės, juk mums bus sunkoka nepa- 
stebėtoms pasislėpti po sofa. 

— Galbūt galima nufotografuoti pro langą, - ėmė 
svarstyti Maksas. 

— Ponas Ludvigas gyvena name, - pasakė Laura 
Kristina. - Pianinas stovi kambaryje, o jis yra pirma- 
me aukšte. 

— Na, štai, - tarė Anė. - Laura Kristina eis ten ir 
mokysis groti, mes stovėsime lauke prie lango, kai jis 
išsitrauks savo daikčiuką iš kelnių, mes nufotografuo- 
sime, Laura Kristina spirs jam, ir mes visi kartu pabėg- 
sime. Baigta! 

Mūsų kalbas nutraukė durų skambutis. Grįžo Ronis 
su Julijumi ir Džasperiu. 

— Jau aštuonios valandos, pamaniau, kad abiem se- 
niai laikas į lovą. 

Laura Kristina išsigandusi pašoko. 

- Šūdas! Jei aštuntą nebūsiu namuose, gausiu 
barti. 

— Gali miegoti pas mane, - pasiūlė Nelė. - Kamba- 
ryje nežmoniškai dvokia dažais, bet mama sako, kad 
tai nenuodingi garai. 

— Ten nėra jokių garų, - pasakiau. 

— Būtų protingiausia, kad Laura Kristina miegotų 
namuose, - pasakė Trudė. - Kitaip viskas bus dar su- 
dėtingiau. 

— Pirmiausia nusiplauk kraują, - paliepė Mimi. — 
Nelė duos tau švarius drabužius. 

— Aš gi į juos netilpsiu, - suabejojo Laura Kristina. 

— Tilpsi, turiu kelis beformius maišus, - pasakė Nelė 
kaip visada labai mandagiai ir taktiškai. Kai ji su Laura 
Kristina nuėjo į viršų, telefonų knygoje susiradau Je- 
remijaus Ludvigo telefoną. 

— Viena iš mūsų turi suvaidinti Fraukę, - tariau 
aš. - Geriausia Mimi. 

— Aš negaliu, - pasakė Mimi. - Jau dabar mano šir- 
dis kulnuose! 

- Taip negerai, - pridūrė Ronis. - Mimi jokiu būdu 
neturi jaudintis. Tai kenkia kūdikiui. 

— Kokiam kūdikiui - 000! - krykštavome mes viena 
per kitą. 

Ronis ir Mimi plačiai šypsojosi. 

— Norėjau jums pasakyti bėgiojant, - pasakė Mi- 
mi. - Bet atėjo abi supermamos, ir aš nenorėjau, kad 
jos sužinotų. 

Mes ją apkabinome, nubėrėme bučiniais ir palinkė- 
jome laimės. 

- Tikiuosi, kad jūs žinote, kam turite būti dėkingi, - 
pareiškė Trudė. - Ak, kažkaip kvailai atrodo, kad esu 
vienintelė mamų mafijos narė, neturinti vaikų. 

— Palauk, - įsiterpiau aš. - Kai buvai karalienė Lui- 
za, turėjai vaikų daugiau nei reikia. 

— Taigi, - pridūrė Anė. - Ir nepamiršk, kad pagim- 
dei Liudviką Keturioliktąjį, juk tai ne niekis. 

— Jūs mane guodžiate, - pasakė patenkinta Trudė. - 
Bet baikim su manim ir grįžkim prie Lauros Kristinos. 
Turime atlikti misiją. 

Aš gurkštelėjau šlakelį viskio ir paėmiau ragelį. 

— Jeremijus Ludvigas, - ištarė gilus vyriškas balsas. 
Tikėjausi saldaus, pataikūniško balso. Bet kaipgi kalba 
pedofilai? Fone girdėjosi liūdnas dzyrinimas. 

— Labas vakaras, čia kalba Fraukė Verner Kriol- 
man, - pasakiau aš. - Prašau atleisti, mano mielas 
pone Liudvigai, kad jus trukdau. 

- Jūs netrukdote, ponia Verner Kriolman. Aš sėdžiu 
jaukiame kambaryje ir gėriuosi Maleriu. 

Gaila, kad senelės Vilmos brokatu aptrauktu telefo- 
nu negalėjome klausyti visi kartu. 

— Pone Ludvigai, man labai nemalonu, bet aš tik 
dabar sužinojau, kad Laura Kristina praleido jau du 
jūsų užsiėmimus, - pasakiau aš stengdamasi, kad mano 
žodžiai skambėtų taip kvailai, kaip visada kalbėdavo 
Fraukė. - Vietoj to ji slapčia ėjo su savo drauge į kiną. 

— Dabar suprantu, kodėl ji pas mane neatėjo, - pa- 
sakė pianino mokytojas. 

— O neee, - sušnabždėjo Anė. 

— O aš maniau, kad ji nebenori groti pianinu. Būtų 
labai apmaudu, nes mažoji Laura Kristina iš tikrųjų 
turi talentą. 

— Taip, žinau, todėl siaubingai supykau, kai viskas 
paaiškėjo. Na, bet dabar ji labai gailisi, - pasakiau. - Ir 
labai labai atsiprašau, kad turėjote du kartus veltui 
laukti, nors jūsų laikas toks brangus, o norinčių pas 
jus mokytis begalės. Ir dar vienas pliusas jums, kad ne- 
įskundėte man mergaitės. 

— Na, žinoma, - pasakė pianino mokytojas ir nusi- 
juokė. - Juk pats kadaise buvau jaunas. 

— Suprantu, kad esu truputį įžūli, bet ar galėtų Lau- 
ra Kristina atidirbti už praleistas pamokas? Ką, tiesiog 
rytoj anksti ryte? - aš pakėliau į viršų nykštį. - O ne, 
labai gerai. Aš suprantu, kad jūs aukojate savo laisvą 
šeštadienio rytą. Taip, ji ateis laiku, pažadu jums. Ir 
būkite jai pakankamai griežtas. 

Kai aš padėjau ragelį, visi ėmė ploti. 

— Tu buvai dar atgrasesnė už ją, - pasakė Anė. 

Kai Laura Kristina su Nele nusileido laiptais, paaiški- 
nau joms, kad operacija „Įrodymai“ prasidės rytoj ryte. 

— Per pietus jis jau sėdės kalėjime, - tarė Mimi. 


x*xXx* 


Ne taip jau lengva buvo įsigauti į pianino mokytojo 
sodą. Nuo gatvės namą užstojo aukštos mūro tvoros 
ir gyvatvorės, taip ir turėjo atrodyti pedofilo namas. 
Pagaliau mes (Nelė, Maksas, Trudė ir aš) šiaip taip 
pralindome pro angą kiparisų gyvatvorėje. Anė ir 
Mimi pasiliko saugoti vartų, per kuriuos drąsiai įžen- 
gė Laura Kristina. 

Kambaryje, kuriame stovėjo pianinas, buvo tik vie- 
nas langas, o po šiuo langu didelėje lysvėje augo ypač 
dygios rožės. 

— Tas vyriškis yra tikras profesionalas, - sušnabždė- 
jau piktai. 

- Ir augalų mėgėjas, - pasakė Trudė. Ji sužavėta 
žvelgė į aukštą lysvę kitoje pusėje. - Šventgaršvė, pur- 
purinis šalavijas, auksinė mėta - nuostabu! 

Maksas su savo fotoaparatu įsilipo į menkai atro- 
dančią žydinčią slyvą. 

— Iš čia matysiu visą kambarį. Laura Kristina jau 
sėdi prie pianino. Blogiausia, kad pasisukusi nugara 
į mus. 

— Tyliau, kitaip jis mus išgirs, - pasakiau aš. 

— Nee, langai su trigubu stiklu, - atsakė Maksas. — 
Bet pamatyti mus jis gali. Jei aš jį matau, ir jis gali 
mane pamatyti. Gal man jam pamojuoti? 

— Laura Kristina sakė, kad jam reikia labai stiprių 
akinių, - įsiterpė Nelė. - Bet jis per daug gėdijasi, kad 
juos nešiotų. 

— O galjis įsigijo kontaktinius lęšius, - pasakė Mak- 
sas ir išsiėmė fotoaparatą iš dėklo. 

— O Viešpatie, - ištariau aš. Per trigubus stiklus gir- 
dėjau Laurą Kristiną grojant gamas. 

— Ką gi jis daro? - paklausė Nelė. 

— Jis vaikšto po kambarį. 

Nelė prasispraudė pro rožių krūmus ir atsargiai pri- 
kišo veidą prie palangės. 

— Būk atsargi, - pasakiau aš. - Jei jis tave pastebės, 
viskas žlugs. Trude, ką tu ten už mano nugaros darai? 

— Paimsiu tik kelis daigelius, - atsakė Trudė. 

— Negaliu suprasti, - ištariau aš. Regis, aš vienintelė 
čia buvau tikras profesionalas. 

Laura Kristina grojo. Tai priminė Elizai, bent jau 
pradžia. Iš karto buvo aišku, kad mergaitė nebuvo itin 
gabi groti pianinu. 

- Jis sėdasi greta jos, - pasakė Nelė. 

— Pagaliau, - pasakiau aš. Tą akimirką mano ranki- 
nėje taip pat ėmė skambėti Elizai. 

— Mano mobilusis telefonas, - ištariau nustebusi. 
Tas daiktas pas mane skambėjo tik kartą per metus. 
Tiesą sakant, reikėjo seniai jį išmesti, bet aš laikiau tam 
atvejui, jei atsitiktų kokia nors bėda. - Alio? 

— Tai aš, - pasakė Lorencas. 

— A, čia tu, Dirkai, - pasakiau specialiai. Labai aro- 
gantiška, kai Lorencas visada sako „tai aš“, tarytum jis 
vienintelis man skambintų į mobilųjį telefoną. Sutin- 
ku, jis buvo vienintelis, bet jis juk to nežinojo. 

— Kas tas Dirkas? - tuoj pat užsimanė sužinoti Lo- 
rencas. 

— Jis vis artėja. 

— Tik nenukrisk, Nele, - pasakiau. 

— Kas yra Dirkas? 

— Tu nepažįsti. Ko reikia, Lorencai, dabar labai ne- 
tinkamas laikas. 

— Norėjau pakeisti vaikų savaitgalio laiką, - pasakė 
Lorencas. - Parisės gimtadienis, ir aš jai padovanojau 
trumpas atostogas. 

— Su Parise į Paryžių? 

— Į Niujorką, - burbtelėjo Lorencas. 

— Jis tuoj prasisegs kelnes. 

— O Dieve, - sušukau aš. - Trude, bėk prie vartų ir 
pasakyk Anei ir Mimi, kad jos paskambintų. Lorencai, 
turiu baigti, tegul bus, kaip nori, žinoma, pakalbėsim 
vėliau, - įmečiau savo telefoną į rankinę. 

— Ne, palaukit, - pasakė Maksas. - Nieko nematyti. 

— Bet jis krapštosi apačioje, - tarė Nelė. 

— Bet šito per objektyvą nematyti, - pasakė Maksas. 

Laura Kristina vis greičiau barškino klavišais. Da- 
bar jos muzika dar mažiau priminė Elizai. 


= 328 = 


MAMŲ MAFIJA 


Aš ėmiau nervintis. Tai, ką mes čia darėme, buvo 
visiškai kvaila. Neatsakinga. Visiška nesąmonė. 

— Ei, kad tu ką, manau, dabar jis jį išsitrauks, - su- 
šuko Maksas. 

— Užteks, - sušukau apimta panikos. - Trude, pasa- 
kyk Anei, kad kviestų pagalbą! - Nepaisydama rožių 
nužingsniavau per lysvę. 

Per langą matėsi tik Lauros Kristinos nugara ir švie- 
sios pianino mokytojo garbanos. Iš nugaros jis buvo 
panašus į merginą. Bet jo dešinės rankos judesiai buvo 
tikrai ne mergaitiški. 

— Ei, tu, - sušukau aš ir iš visų jėgų ėmiau daužyti į 
langą. Laura Kristina ir pianino mokytojas atsigręžė. 

Aš rėkiau kažką nesuprantama. 

— Gerai, puiku, - sušuko Maksas iš medžio. Foto- 
aparatas supliauškėjo. 

Pianino mokytojas akimirksniu susikišo savo lyti- 
nius organus į kelnes. Laura Kristina išbėgo iš kam- 
bario. Pianino mokytojas negalėjo apsispręsti, ką jam 
daryti. Jis priėjo prie lango. 

— Pakaks, - sušukau Maksui medyje. - Leiskis že- 
myn, kol jis mūsų nepagavo. 

— Tegul tik pamėgina, - pasakė Maksas ir lengvai 
iššoko iš medžio. 

— Trude! Palik ramybėje tuos kvailus augalus, 
eime! 

Mes prasispraudėme pro skylę gyvatvorėje, pirmiau- 
sia Nelė, paskiau Trudė, aš ir paskutinis - Maksas. 

Pianino mokytojas atidarė langą, išgirdau jį šaukiant: 

— Alio, ar ten kas nors yra? Alio? Ar kas nors beldė 
į langą? 

— Ne tik beldė, - sušnabždėjo Nelė. 

— Man atrodo, kad jis mūsų visai nematė, - pasa- 
kiau aš. - Dingstam iš čia. 

— Mielai duočiau jam pylos, - pareiškė Maksas. 

— Kalėjime jam dar ne taip klius, - pasakiau aš. — 
Mėšlas! - mano rankinėje vėl skambėjo Elizai. 

— Vėliau surasiu tau kitą melodiją, - nuramino 
Nelė. - Gal norėtum populiarios dainos? O gal varlių 
kvarkimo? Arba tualete nuleidžiamo vandens šniokš- 
timo? Tada būsi iš tikrųjų cool. 

- Alio! - ištariau aš nemandagiai. Tai buvo panašu į 
Lorencą, jis niekada nekreipia dėmesio į tai, kad kitas 
žmogus gali neturėti laiko. 

Niekas neatsakė. 

— Nair ožka, juk tai buvo žinutė, - pasakė Nelė. 

— Tikrai, - nuo kada Lorencas man siunčia Žinutes? 
Bet žinutė buvo ne nuo Lorenco. Ji buvo nuo Antono. 

Gal nueitume pavakarieniauti pirmadienį vakare? 
Užvažiuosiu 20.00 val. Vyras Jaguaras. 

Kurį laiką spoksojau į ją. 

— Kodėl šypsaisi kaip kalėdinis meduolis? - paklau- 
sė Nelė. 

— Ak, šiaip, - pasakiau ir vėl ėmiau šypsotis kaip ka- 
lėdinis meduolis. Gyvenimas puikus. 

Priešais artėjo Anė, Mimi ir Laura Kristina. 

— Netikiu, kad jis mus persekios, - pasakė Mimi. 

— Aš iš viso manau, kad jis net nesuprato, kas atsiti- 
ko, - pridūrė Trudė. - Jis nieko nematė ir negirdėjo. 
Iš tikrųjų. Laura Kristina grojo labai garsiai, o vyrukas, 
kaip čia pasakius, buvo labai įsigilinęs į save. Pažiūrė- 
kit, purpurinio šalavijo daigai! 

— Aš pas jį palikau savo kuprinę, - pasakė Laura 
Kristina. 

— Nieko, - atsakė Anė. - Greit galėsi ją atsiimti. Ar 
jūs padarėt bent vieną nuotrauką? 

— Taip, - tarė Maksas. - Kelias. Ar norite pamatyti? 

Mes apsupome Makso fotoaparatą ratu. 

— Manau, už tai jis gaus porą metelių, - pasakė pa- 
galiau Mimi. 

— Tai mes tuoj pat nusiųsime tavo tėčiui elektro- 
niniu paštu, - pasakiau Laurai Kristinai, kuri iš pasi- 
bjaurėjimo nusigręžė. - Nesirūpink. Tavo tėtis tikrai 
patikės. Juk mes visi matėm, ką tas vyras darė, o kai 
yra nuotraukos, prokuratūrai bus nesunku. 

— Gali savimi didžiuotis, Laura Kristina, - nurami- 
no Trudė. - Buvai drąsi, nes dar kartą ryžaisi pasiau- 
koti, o dabar gali tą žmogų įkišti į kalėjimą. 

— Galbūt vėliau eisiu dirbti į slaptąsias tarnybas, - 
pasakė Laura Kristina.- Man taip patinka Alias. 
O tau, Nele? 

— Neturiu supratimo, man neleidžiama jo Žiūrėti, 
niūriai ištarė Nelė. 

— Būtų puiku, jei įdėtume šias nuotraukas į mamų 
draugijos puslapį, kur nors tarp receptų ir auklėjimo 
patarimų, - pasakė Anė. 

— Galiu tai padaryti, - pasisiūlė Maksas. 

Mes visos suglumusios pažvelgėme į jį. 

— Taip, čia nėra nieko sudėtingo, - pasakė Mak- 
sas. —- Juk tai ne Vokietijos bankas ar slaptoji tar- 
nyba. Įsilaužti į tą puslapį nereikia nė penkių mi- 
nučių. 

Supratome, kad atsiveria visai kitos galimybės. 

— Bet turi man ant akių uždėti juodą brūkšnį, - pa- 
sakė Laura Kristina. - Nenoriu, kad kas nors mane 
pažintų. 

Paskui ji plačiai nusišypsojo. 

— Labai ačiū jums visiems. Aš šito niekada nepamir- 
šiu. Jūs tokie cool. Kai pati turėsiu vaikų, ar galėsiu 
tapti mamų mafijos nare? 

— Žinoma, - pasakiau aš. - Mes mielai priimame 
visus. 


Sveiki atvykę į 
Vabzdžių gyvenvietės mamų draugiją 


Mes esame klastingų, snobiškų ir netolerantiškų moterų 
judėjimas. Visos mes turime vieną bendrą bruožą - esa- 
me įsitikinusios, kad mes geresnės, nes turime vaikų. 
Kuo daugiau vaikų, tuo mums šauniau. 


Čia mes šmeižiame kitas moteris ir smaugiame 
viena kitą. 


Savo nesugebėjimą auklėti vaikus ir prasmingai išnau- 
doti laisvalaikį mes kompensuojame daugybe visiškai 
paviršutiniškų kursų, kuriais nepaprastai didžiuojamės. 


Mūsų draugijos narės yra arba nuodingos gyvatės, arba 

vargšės kiaulės. O mūsų vaikai visada yra vargšės kiau- 

lės, bet mes stengiamės, kad ateityje jie taptų tokie 
pat šlykštūs kaip ir mes. 


Kitoje nuotraukoje jūs matote, kaip mūsų vaikų pianino 
mokytojas, pedofilijos ir ekshibicionizmo korifėjus, veda 
pamoką. Jis labai džiaugsis, jei rašysite jam laiškus 
į kalėjimą. 


Priėjimas 
tik draugijos narėms 

Vabzdžių gyvenvietės 
mamų draugija 


Sveiki atvykę į 
Vabzdžių gyvenvietės mamų draugiją 


Tai - linksmų, atvirų ir tolerantiškų moterų, kurias jungia 
vienas bruožas - malonumas būti mama, judėjimas. 
Mes, tiek karjeros siekiančios moterys, tiek „tik namų 

šeimininkės, čia aptariame šiuolaikinei moteriai ir Mamai 

svarbias temas ir rūpestingai viena kitą palaikome. 


Priėjimas 
tik draugijos narėms 


Į pradžią ryšiai el. paštas registracija 


Gegužės 20 


Po to, kai mūsų puslapį užklupęs virusas buvo pašalin- 
tas, galime vėl normaliai dirbti. Mes parašėmė policijai 
skundą, bet nėra ko tikėtis iš policijos, kad suras įsilau- 
Žėlį. Tikriausiai tai bus kelių jaunuolių, kurie gali sau leis- 
ti šitaip juokauti, darbas. Taip, tai niekada nesibaigs, jei 
mes neaiškinsime ne tokiems stropiems tėvams apie 
auklėjimo klaidas. Skubu krautis daiktus, rytoj ir poryt 
būsiu seminare prie Štambergo ežero. 
Sabina 

Vernerių Kriolmanų šeimoje daugybė naujienų. Kaip kai 
kurios jau žino, aš laukiuosi ketvirto vaiko. Atsižvelgda- 
ma į šią aplinkybę, turėsiu vyriausios mamos pareigas 
perduoti kitai. Galite pamąstyti, kas galėtų pasisiūlyti į šį 
postą, kas norėtų būti mano paveldėtoja. 

Mes su Janu labai džiaugiamės būsimuoju kūdikiu. 
Mūsų vyresnėlė jau savarankiška, todėl mums dvigubai 
svarbiau, kad mes, tėvai, būtume kam nors dar reikalin- 
gi. Laura Kristina nuo vasaros lankys beprotiškai brangią 
elitinę mokyklą Pietų Vokietijoje. Tai buvo kategoriškas 
Lauros Kristinos noras, ilgai diskutavau su mokyklos va- 
dovybe ir esu įsitikinusi, kad Laura Kristina pasieks puikių 
rezultatų. Ten specialiai bus stengiamasi pagerinti jos 
silpnas matematikos žinias, ir antsvoris jos nebekankins. 
Mokykloje dirba grupė puikių virėjų ir ekologiško maisto 
žinovų, kurie rūpinasi subalansuota vaikų mityba. Šios 
mokyklos mokytojai turi mokslinius laipsnius ir yra savo 
dalyko žinovai, čia yra daug sportinių ir laisvalaikio užsi- 
ėmimų. Bus labai smagu gyventi kartu su žinomų akto- 
rių, televizijos žvaigždžių ir pramonės magnatų vaikais. 

Dar galite užsiregistruoti į seminarą Kvėpavimo pra- 
timai nuo mamų patiriamų stresų, kuris vyks kitą savai- 
tę. Psichologė ir kvėpavimo terapeutė Trudė Beker yra 
savo srities specialistė, aš labai džiaugiuosi, kad ji sutiko 
vesti seminarą mūsų draugijai. Po šio seminaro galėsite 
iš karto užsiregistruoti į kitą: Kelias iš perfekcionizmo. 
Net mamos gali klysti. 

Fraukė 
P S. Flavija būtinai nori groti smuiku. Gal žinote gerą 
mokytoją? Baigtos studijos yra privalumas. 


Gegužės 20 
Frauke, mieloji, PUIKU! Aš niekada nemaniau, kad tu, 
sulaukusi tokio amžiaus, dar gali gimdyti vaikus. Aš, Ži- 
noma, sužavėta, kad mes visos galėsime vaikščioti su 
savo vežimėliais. Tu, Sonia ir aš. Lenkiu galvą ir manau, 
jog labai drąsu, kad tu, būdama beveik keturiasdešim- 
ties, dar ryžtiesi gimdyti. Tikrai beprotybė. Tu rizikuoji 
pagimdyti nesveiką vaiką, aš to NIEKADA nedrįsčiau. 
Bet mano pusseserė laiminga augina vaiką su dauno 
sindromu. Šiais laikais yra rizikos per anksti pagimdyti 
(ir net hidrocefalą). Žinoma, mes leisime tavo vaikui 
Žaisti su mūsų normaliais vaikais. Didžiausi linkėjimai. 

Mama storas pilvukas Elena 


P. S. Aš nupirksiu tau parduotuvėje Menas ir kičas vieną 
labai mielą angelą sargą, tokį ir aš turiu. Jie pagaminti iš 
fetro, yra įvairių spalvų. Juos nešioja ant kaklo, kaip tvir- 
tina parduotuvės šeimininkė, šią gegužę jie itin mMadin- 
gi. Kiekvienas unikalus, todėl nepigus. Kokio norėtum, 
rožinio ar mėlyno? 


P P S. Ar žinot, kas dar yra nėščia? Mimi Pfaf, ta mo- 
teris, kuri panaši į Odrę Hepburn ir kuri ištekėjusi UŽ 
to beprotiškai gražaus statybinių prekių parduotuvės 
savininko. Mano vyras jiems abiem gydė dantis, jie iš 
tikrųjų turi ne tik daug pinigų, bet ir labai gražiai su- 
gyvena. Kas nors turėtų paklausti, ar ji nenorėtų tapti 
mūsų draugijos nare, galėtume keturiese stumti savo 
vežimėlius! 


Gegužės 24 
Prie Štambergo ežero buvo dieviška, net jei ponia Porš- 
kė sugebėjo pražiopsoti, ir Karsta nukrito nuo aukštos 
kėdės. Jos nosį reikėjo siūti penkiomis siūlėmis. Jei per 
ponią Porškę vaikas turės atsisakyti modelio karjeros, 
atleisiu senę. 

Pakabučius su angelais sargais aš mačiau, mano vir- 
šininko Žmona turi tokį. Manau, kad jie parduotuvėje 
Menas ir kičas beprotiškai brangūs. Gitė gali mums 
tokius pagaminti bent jau už didmeninę kainą, ar ne, 
Gite? Norėčiau juodai balto. 

Beje, klausiau Mimi Pfaf, ar ji nori būti mūsų draugijos 
narė, bet ji pasakė, kad priklauso kitai mamų draugijai. 
Ar jums ką nors sako klubas M. M.? Tai turi būti labai 
ekskliuzyvinė draugija, lyg ir slaptos mamos. 

Sabina 


Gegužės 24 
Žinoma, mamos, jūs visos gausite pakabučius su an- 
geliukais už didmeninę kainą. Suteiksiu dešimties pro- 
centų nuolaidą, dar du už išankstinį apmokėjimą, jei 
užsakinėsite angelus internetu: www.fetrangelai.de. 
Ovisoms, kurios birželį dalyvaus mano kursuose Puod- 
kėlių nėrimas retro stiliumi, suteiksiu dar 15 procentų 
nuolaidą. 

Mama Gitė 


Baigiamasis žodis 

S knyga, kaip įprasta, pareikalavo daugiau darbo 
valandų, prakaito ir širdies kraujo, nei ligi tol buvo 
tikėtasi. Be aktyvios kitų žmonių pagalbos knyga nie- 
kada nebūtų buvusi baigta. 

Pirmiausia norėčiau padėkoti savo mamai už tai, 
kad tiek daug laiko praleido su mano sūnumi, už tai, 
kad visada tiesiog buvo šalia, kai mums jos reikėjo. Šis 
romanas skiriamas tau, mama, nes tu esi gražiausia, 
mieliausia ir labiausiai pasiutusi mama iš visų, kad 
esi man pavyzdys, kaip stilingai ir linksmai tampa- 
ma vyresne. O kartais tu man parodai, kaip nereikėtų 
daryti. 

Dėkoju dėstytojai dr. Claudijai Mūller už kantry- 
bę ir linksmus, padrąsinančius laiškelius elektroniniu 
paštu. Ačiū tau, kad supranti mano juokus, ir mano 
įskilusį ego nuolat atgaivindavai pagyrimais. 

Savo vyrui Frankui dėkoju už supratimą, už daugy- 
bę sveikatai naudingų patiekalų iš savo sulyto daržo ir 
už auką, kurią sudėjo po „Mamų mafijos“ kojomis. 

Bigei, Heidei ir Michai dėkoju už įvairią moralinę 
ir praktinę paramą - esu labai laiminga, kad jūs esate. 


KERSTIN CGIER 


Bige, jei kada nors pagimdysi kūdikį, aš taip pat nar- 
siai pakelsiu tavo hormonų veiklos ir socialinės aplin- 
kos sukeltus asmenybės pasikeitimus. 

Savo draugei Dagmarai norėčiau padėkoti už gerą 
laiko planavimą, jaučiau didelę paramą sužinojusi, 
kad kažkas tuo pačiu metu su tokia pat energija dir- 
ba prie bestselerio ir dar gyvena normalų gyvenimą, ir 
net audringą. Dėkoju už daugybę šmaikščių laiškelių 
el. paštu ir poilsio dienas. 

Pabaigoje noriu padėkoti visoms mamoms, kurios 
įkvėpė mane parašyti šį romaną, tiek sąmoningai, tiek 
nesąmoningai. Toms, kurios mano, kad „mano vaikas 
tikrai bus modelis (Nobelio premijos laureatas, Bun- 
destago kancleris)“, nors visiems aplinkiniams aišku, 
kokia vidutinybė yra jos vaikas. Toms „kodėl neužsira- 
šei į kursus?“ mamoms, kurios kitoms visada primena, 
kad nevalia vakarais be darbo sėdėti ant sofos. Toms 
„tau nėra reikalo atsiprašinėti, kad tavo namuose taip 
netvarkinga" mamoms, kurios kitoms duoda supras- 
ti, kad galima apsieiti ir be karštligiško tvarkymosi ar 
dulkių siurbimo. Manau, kad dabar pats tinkamiausias 
laikas liautis kaišioti vienos kitoms išsigalvotus nusi- 
žengimus, nes nuo to mes pačios netampame geres- 
nėmis mamomis. Vietoj to turime pradėti viena kitą 
vertinti, juk tai mes labai gerai mokame. 

Noriu pasinaudoti proga ir atsiprašyti už pastabas, 
kurias panaudojau apibūdindama anksčiau minėtas 
situacijas. Prašau atleisti, bet tai hormonų poveikis. 


xXxXxX 


MAMŲ MAFIJA 


Veiksmai ir asmenys šioje knygoje yra visiškai išgal- 
voti. Aš visą laiką stebiuosi, kiek daug žmonių vis dėl- 
to tvirtina mano knygose atradę save. Sakau atvirai: 
argi nėra siaubingai gėda vaikščioti visur ir pasakoti, 
kad esate iki smulkmenų panašūs į romane aprašytus 
asocialius, klastingus ir kvailus kaimynus? Aš manau, 


kad gėda. 


Kerstin Gier, 2004 m. vasara 

Vokiečių rašytoja Kerstin Gier (g. 1966) 
lietuvių skaitytojams jau žinoma kaip 
romano „Vyrai ir kitos nelaimės“ 

(„Alma littera“) autorė. Romanas 

„Mamų mafija“ turi ir tęsinį - „Krikštamotė , 


kuris verčiamas į lietuvių kalbą. 


Kerstin Gier gyvena su vyru, sūnumi, 
dviem katėm ir trimis vištomis kaime 


netoli Bergiš Gladbacho. 


Robyn Sisman 
SAVAITGALIS PARYŽIUJE 

Vieną penktadienio popietę 21 metų Molė, pasipiktinusi viršininko patyčiomis, 
jog ji tik „kvaila sekretorė“, netikėtai įsėda į traukinį, vykstantį į Paryžių. Ach, tas 
Paryžius! Sekmadienio vakarą Molė yra jau visiškai naujas žmogus. 


Megan McAndrew 
PUSNUOGĖS 


Konstancija ir jos vaikinas Džimas, jos žavioji sesuo Izabelė, amžinai jauna 
pamotė prancūzė Odetė, įseserė buvusi manekenė Liusi ir įseserė 

garsi dailininkė Džeinė atvyksta į savo šeimos 

vasarnamį Santere, Viduržemio jūros saloje... 


Eglė Cerniauskaitė 

VISOS ITALIJOS DULKES 

Lietuvių autorės herojė Simona, grįžusi iš atostogų namo, 

randa daiktus sukrautus prie durų, banko kortelę 

pereikvotą, 0 savo, žmonos, vietą... užimtą. Ką gi ji dabar darys? 


Meggin Cabot 
MANO KAIMYNAS 


„Internetinis“ romanas apie nuolat vėluojančios į darbą Melisos 
Fuler gyvenimo nuotykius - nuotaikingas ir labai linksmas. 


" 


A ' . 
č! i 
i "< 
| + 


